
Stari Grci nisu pisali posmrtne govore. 

Posle nečije smrti postavljali su samo jedno pitanje: Je li imao svojih strasti...
        Ne postoji nijedan dokaz da je Pismo sa onoga sveta poslao Despot Poš. Takođe nema dokaza da nije. Uostalom, njegov nestanak  je obavijen velom misterije i nikada u potpunosti nije razjašnjen. Ljudski život se ne može izbrisati gumicom, čovek ne može nestati tek tako, i bez traga. U ovom slučaju ostalo je nekoliko nepotpunih hronika, objavljenih, doduše, u lokalnim glasilima, uz mnogo amaterskih rekonstrukcija mogućeg toka samog događaja, koji je prethodio nestanku čoveka o kome se ranije nikada nije javno govorilo. A nije se govorilo iz prostog razloga što je takvih kao što je bio Despot Poš bilo na hiljade u svakom gradu. On je bio jedan mali neuspešni čovek, koji, i da je hteo, nije imao čime da skrene pažnju na sebe.

        Bilo je tako sve do časa kada su novine, a potom i radio stanice, prenele informaciju da je u Alpima, u nekoj provaliji pronađen smrskan auto sugrađanina Despota Poša, ali da telo moguće žrtve nesreće nije nađeno, niti su otkriveni bilo kakvi tragovi krvi, što je navelo istražitelje nesreće da zaključe kako u automobilu za vreme udesa nije bilo nikoga. Potraga koja je usledila nakon ovog misterioznog događaja nije dala nikakve rezultate. Priča je zagolicala maštu radoznalaca. Kao lavina, sručila su se pitanja bez odgovora, a novinari, željni senzacije, danima su opsedali naoko potresenu Eleonoru Poš, suprugu Despotovu.

         Zašto je Despot Poš krenuo na put noću, da li je imao kontakata sa nepoznatim ljudima, da li mu je neko pretio, kakvim se poslovima bavio, da li je vodio skriveni život, da li je bolovao, je li pokazivao bilo kakve znake depresije, rastrojstva ili rasejanosti, da li se čudno ponašao, je li bilo nagoveštaja da će se nešto nepredviđeno dogoditi. Kakav je, uostalom, bio muž, otac, prijatelj.  Eleonora Poš nije umela da odgovori ni na jedno od ovih mnogobrojnih pitanja.

        Kako je Despot Poš nestao na putu kroz tuđu državu, slučaj je primio obeležja međudržavne pretrage, i značaj koji ponekad može da se izrodi ni iz čega. Dani su prolazili, nedelje, pa i meseci počeli da se rube, a priča o nestanku Despota Poša nije prestajala da zaokuplja pažnju javnosti. Ne postoji zanimljivija priča od one koja nema kraj, a još je intrigantnija ona koja ih ima bezbroj. Ova priča je ispunjavala sve uslove da ne bude zaboravljena, ali baš onda, kada se činilo da polako tone u zaborav, Eleonora Poš je neočekivano dobila pismo koje joj je poslao Despot Poš sa onoga sveta. Tek slegla prašina se nanovo uskovitlala. Naravno, uz analize postojećeg stanja, i rekonstrukcije mogućih događaja, pokazalo se da već poznata biografija Despota Poša i nije tako uobičajena i nezanimljiva.

         Pronađene su Despotove nadahnute beleške o strastima, prvenstveno prema ženi kao fenomenu njegove najtajnije, ali i najtrajnije opsesije. Ovi zapisi su zbunili analitičare, sklone da uzročno-posledične veze sagledavaju uvek u ustaljenom crno-belom okviru. Takođe je pronađeno nekoliko svezaka autobiografsko-dnevničkih zapisa, u kojima se, prema tvrdnji Despota Poša, njegov minuli život, i ne samo njegov, odvijao u nekoj vrsti sna, bolje reći nesvesnosti, a snovi nisu baš uvek lepi i blagougodni, i ne znamo, kako on reče, da li dolaze od Gospoda ili od Đavola. Prema njegovim zapisima, kada se probudio iz višedecenijske kome, zapanjen istinom koju je tek tada sagledao, shvatio je da je život već prošao, i da on jedva vegetira priključen na aparate za održavanje života; da je kraj sasvim blizu i izvestan; da silno boli samospoznaja poniženja zbog prevare kojoj je slepo verovao, i da je minulo vreme zabluda, gde je manje-više kao i svi ostali izgubio najlepši deo tog istog života, ne dodirujući onaj pravi kakav je trebalo živeti. Opsena, dakle, koja je nudila samo imitaciju života, nije davala smrtnicima poput njega nikakvu šansu da makar na kraju tog puta dođu do prosvetljenja koje opravdava smisao postojanja.

         Poruka koju je tako slao, bila je intonirana kao upozorenje da su ljudi na ovim prostorima bez izuzetka živeli u prividu, verujući da sve što se oko njih dešava čini splet jedne bajkovite realnosti, kakve nigde u svetu nema, dok je u stvarnosti to bila jedna otužna priča ispranih mozgova, priča u kojoj je i sam bio učesnik. Jednom, predviđao je on, kada se ljudima dogodi osvešćenje, i kada dođu sebi, a to će biti uskoro, shvatiće da su svoju mladost, snagu i lepotu istrošili u snovima, u praznom hodu, i da su se nalazili poput njega, Despota Poša, u komi, uljuljkani besvesnošću, tačnije u nepomičnosti, daleko od jave, kao što je on sam živeo, izvan stvarnog sveta, do noći kada je na putovanju zauvek ušao u maglu.

         Ovo što je on beležio treba ostaviti kao opominjuću poruku kiptećoj mladosti, koja je bila tu pred vratima nove epohe. Poruka mora biti afirmativna, lišena košmarne zaostavštine prošlosti, i svake priče koja obmanjuje i truje život.

          Uz brojna svedočenja ljudi koji su poznavali Despota Poša, lagano se iskristalisala jedna, po svemu drugačija slika o ovom, kako će se videti, zaista neobičnom čoveku. U autentičnost pisma sa onoga sveta se sa pravom moglo sumnjati, ali takođe nije bilo dokaza da ga nije sročio i poslao lično Despot Poš. Niko ne može odrediti koliko vremenski traje putovanje od života do večnosti, a pogotovo ne putovanje junaka ove priče.

         Priča o stvarnom životu, nestanku i mogućem životu Despota Poša, ovde je ispričana na način na koji se možda zaista odigrala, ili je najbliža istini koju znamo. Mozaičke kockice nije bilo sasvim lako spojiti u celinu koja bi zamenila stvarnu sliku života gospodina Despota Poša. Uostalom, čitaoci je mogu čitati kao svako neobično ili zabavno štivo. Čitalac mora da uđe u priču da bi poverovao u njen sadržaj, i da je povremeno oblikuje onako kako to sam želi, bez pretencioznih sugestija naratora, ili bilo koga sa strane.


 U ovom slučaju pouzdano se znalo da je noć u kojoj je nestao Despot Poš bila maglovita; da njegovo telo nikada nije pronađeno; da je priču svoga života sam ovekovečio mnogo pre ovog događaja, tačnije pričom prošlosti ostavio je da hrani budućnost u kojoj njega neće biti; da je svoje dnevničke zapise krio od svih koji su ga poznavali; da je spise slučajno pronašla njegova supruga Eleonora; da  je prvo nju, a onda i mnoge druge sadržaj ovih zapisa naprosto šokirao.

           Svi su verovali da se baš u tim zapisima nalazio odgovor na pitanje kako i gde je nestao Despot Poš, kao i to da li se zaista svojim ukućanima javio pismom sa onoga sveta, ili je to bila šala nekoga ko je hteo da se iz ko zna kakvih pobuda naruga zabrinutim ukućanima, i svima ostalima koji su bili upleteni u kreiranje ove svakako neobične pripovesti. Grafolozi su utvrdili da je pismo koje je javnosti dato na uviđaj, i koje je dobila Eleonora Poš, a navodno ga je doneo golub pismonoša, zaista pisano rukom nestalog Despota Poša.

Problem je predstavljala činjenica da se nije moglo znati vreme nastanka pisma, niti se moglo odrediti mesto odakle je pismo upućeno, tim pre što je pismo zbilja doneo golub pismonoša na kućni prag komšije golubara, a ovaj ga je, ne bez čuđenja, uručio Eleonori Poš.

Pismo sa onoga sveta su objavile sve lokalne novine. Doduše, bilo je zloupotreba od strane medija i nesavesnih pojedinaca, koji su stalno iznosili nove, mahom izmišljene detalje, pothranjujući maštu radoznalog sveta. Gospođa Eleonora je tužila lokalnog pisca V.M.L., koji je bez njenog odobrenja famozno pismo objavio u svojoj knjizi, iznoseći vlastito viđenje nestanka Despota Poša. Ova, kako je ona tvrdila, nebulozna priča, samo je pojačala njenu duševnu patnju, nanevši joj dodatan bol i štetu, a piscu materijalnu i svaku drugu korist. Pisac je osporio optužbe gospođe Eleonore kao neosnovane, ishitrene i smešne, uveravajući da se ovde radi o hiru ostavljene žene čija je sujeta povređena. Na kraju, ni gospođa Eleonora nije imala dokaze da je pismo baš njoj upućeno. Zapisivač je tvrdio da se Despot Poš zaista nalazio, ako ne na onom svetu, a ono u nekom paralelnom, izvan ovog koji smrtnici poznaju, i da je baš njega odabrao da priču, kakva je ona izvorno bila, predoči javnosti. I sam Despot Poš je zapisao da se nalazio većim delom zemaljskog života u komi, ili simboličnoj nepomičnosti, gde je dominirala njegova podsvest, a koju je on i nakon nestanka, putem neobjašnjivih elektromagnetnih talasa, u vidu jasnih poruka, slao piscu, ili tačnije, zapisivaču-mediju, koji će bez pristrasnosti i preteranog pametovanja sve to na pravi način uobličiti i transponovati do onih kojima je priča namenjena.

Postojale su, dakle, dve paralelne pripovesti o njegovom životu - jedna koju su svi znali i - druga o kojoj niko ništa nije znao do pojave Despotovih dnevničkih zapisa, a bilo je, naravno i bezbroj sporednih pričica čiji se tragovi nisu mogli pratiti. Uputno bi bilo da se ovde zadržimo na dvema glavnima – na sadašnjoj, koju navodno Despot kazuje, a zapisivač beleži, i – na onoj koju je mnogo ranije junak ove pripovesti zapisao i ostavio kao zaveštanje. Čitalac će već videti da je i prema jednoj i prema drugoj verziji Despota Poša samo strast dovela u maglu, ma kako to metaforički i metafizički zvučalo, ali treba znati: strast vodilja ima samo jednu ruku, druge nema kojom bi vođenog vratila na bivše staze.

2.

Kad je reč o nestanku Despota Poša, još jedan događaj je dolio ulje na vatru, dajući time ovoj već pomalo istrošenoj priči snagu nezaborava.

Da je u malom planinskom gradiću Vins Gardenu, na obroncima Alpa, susedne države, registrovan prvi slučaj kanibalizma, doduše osujećen u pokušaju, u čitavom regionu pa i šire - vest je odjeknula kao tempirana bomba. Ovaj šokantni događaj sa elementima horor filma uzbudio je duhove, ne samo jedne uspavane provincijske varoši, već je sablaznio i puritansku Evropu. Vest se posredstvom elektronskih medija munjevito prenela širom planete, stičući interkontinentalnu slavu. Novinari su sa svih strana pohrlili da se na licu mesta uvere u istinitost ove, mora se priznati, senzacionalistički intonirane informacije. Novinski stupci su osvanuli sa fotografijama usnulog alpskog gradića, a razgovori sa čelnicima grada, i ponajviše sa slučajno odabranim stanovnicima, upotpunjavali su misteriju neverovatne priče.


Grad u podnožju planina, nalazio se u kružnici i bio je podeljen sa dva široka bulevara koji su se u samom centru ukrštali. Na trgu se izdvajao kameni stub u obliku obeliska, postavljen u nekim davnim zaboravljenim vremenima, koji je u retkim sunčanim danima bacao duge senke na trotoar i služio kao prirodni časovnik.


Na periferiji grada, u jednoj od kuća, koje su sve ličile jedna na drugu, domaćin, čiji se identitet zarad istrage držao do daljnjeg u tajnosti, sa inicijalima V.A.M., pozvao je komšije i prijatelje na gozbu, povodom nekog njemu značajnog datuma. Jedan od suseda je bio zadužen da iseče meso i aranžira ga u velikim ovalima i pripremi za posluženje. Čovek je doživeo šok kada je među raspolućenim lubinama ugledao ispečeno ljudsko telo. Istrčao je uspaničen iz kuće i slučaj odmah prijavio policiji. Nakon munjevitog uviđaja, V.A.M.( je uhapšen, a u ostavi za hranu je zaista pronađen leš ispečenog čoveka. Osumnjičeni je u početnoj istrazi izjavio da je zaprepašćen i da ne zna otkuda leš u njegovom spremištu za hranu, te da je potpuno suluda svaka pomisao na to da bi on nudio ljudsko meso kao posluženje. Sva pečenja je naručio u jednoj gradskoj pečenjari, meso su doneli terenski radnici, i zar bi nakon svega stavljao sebi omču oko vrata tako što bi pozvao komšiju da tranžira meso! Šta je tu istina, to sam Bog zna, mada se sa ovim slučajem ime Gospoda nije moglo dovoditi u vezu. To je zasigurno bilo delo neke mračne sile, govorio je osumnjičeni, a u sprezi sa nekim umobolnim stvorom, koji je uništio ugled njegovog časnog doma, a na neki način i ugled grada u kojem se ovo užasno delo dogodilo. Nakon početne istrage, umesto da se odmotava, klupko ovog slučaja se sasvim zamrsilo. Telo nesrećne žrtve je bilo tu kao nepobitan dokaz zločina, okrivljeni koji je poricao krivicu takođe, ali valjanih odgovora koji bi osvetlili mračnu stranu ove priče nije bilo. 


Ko je, kada i zašto ovaj monstruozni zločin sproveo u delo? Okrivljeni je bio ugledni stanovnik grada, mirni porodični čovek bez ikakvog kriminalnog dosijea. Svi dokazi o njegovoj mogućoj krivici stajali su na staklenim nogama. Najzad, telo žrtve je moglo biti krišom dopremljeno. Ali zašto baš u kuću gospodina V.A.M., bilo je jedno u nizu pitanja na koje nije bilo odgovora. Patolozi su utvrdili da je telo zaista bilo ispečeno, da se vrtelo na ražnju, i nije izgorelo u požaru, ili na neki drugi način. Međutim, nije bilo ni valjanog dokaza da je ispečeno u gradskoj pečenjari, i tu se svaki trag gubio u lavirintima ove nerešive enigme. Nakon obimnije pretrage, utvrđeno je da se nijedan stanovnik Vins Gardena ne vodi kao nestao, da takvih nema ni u okolnim gradovima. Čak su otkopavani sveži grobovi i grobnice kako bi se videlo da možda nekakav ludak (jer sigurno je to bilo delo nekog umobolnika) nije kojim slučajem oskrnavio ova staništa večitog počinka. Jedino je nekoliko dana pre ovog događaja lokalnoj policiji Vins Gardena bio prijavljen nestanak stranog državljanina, čiji je auto pronađen smrskan u provaliji nadomak naselja. U kolima nije bilo žrtve udesa, niti bilo kakvih tragova, izuzev dokumenata i poslovnih papira, na osnovu čega se saznalo da je vlasnik automobila bio Despot Poš. Telo pronađeno u domu meštanina beše obezglavljeno, što je dodatno otežavalo istragu eksperata i veštaka protetičara, koji bi na osnovu otisaka zuba mogli da odrede identitet žrtve. Tako se samo nagađalo da se u ovom slučaju radi o telu nestalog Despota Poša.


Čak i da je ova tvrdnja bila tačna, nikome nije bio jasan motiv zločina. Razumljivo bi donekle bilo da je učinjeno razbojništvo iz koristoljublja, ili recimo osvete. Ovako ispeći čoveka, e, to niko nije mogao da shvati. 


O nestanku Despota Poša, i pre ovog događaja, nadugačko i naširoko danima je pisao Zavičajni glasnik, a kako je priča iznenada dobila transfuziju koja joj je ulila besmrtnost, list i njegovi analitičari skoro svakodnevno su davali sve novija i novija tumačenja ovog i svih događaja koji su mu prethodili. Odmah se posumnjalo u pretpostavku da je telo Despota Poša pronađeno na ovakav način. Analitičar je na kraju poslednjeg izveštaja dao prilično ubedljivo objašnjenje po kome se najverovatnije radi o dobro smišljenom marketinškom potezu, mada krajnje neumesnom. Vins Garden je po svemu bio jedno dosadno, nezanimljivo turističko mesto. Slepo crevo u srcu Evrope. Nešto se moralo učiniti, i nakon ovako sročene bizarne reklame (a u svetu  reklame sve je moguće i sva sredstva su dozvoljena) sigurno je trajnije skrenuta pažnja na ovo do tada nepoznato mestašce. Najzad, bila lažna ili istinita, ova vest je pokrenula lavinu, ali ne onu sa vrhova Alpa, već jednu drugu, koja se ka ovom gradu sa svih strana valjala, potpuno bazopasnu za žitelje grada. Mnoštvo znatiželjnih posetilaca donosilo je dobit zbog koje su se mogle podnositi i kritike i osude, ali kako dokaza o tome ko je počinilac zločina nije bilo, nije se mogla stanovnicima Vins Gardena pripisati kolektivna krivica.


Šta god da je bilo u pitanju, takođe se nije moglo osporiti postojanje ispečenog ljudskog tela. I ovi užasni snimci su se napokon kao neoborivo svedočanstvo pojavili u štampi. Svakako, mesta za sumnju nije bilo. Obdukcija, mnogobrojne analize DNK, i sve ostale pretrage izvršene na telu žrtve, nisu urodile plodom. Samo je igrom slučaja ova kanibalska svetkovina bila sprečena. Ostaće u policijskim dosijeima i hronikama, i ne samo u njima, zabeležena još jedna misterija, koja je u praksi potvrđivala teoriju zla i postojanost užasa. Misterija koja prati ovakve nepojmljive događaje ostaje da živi u vremenu i trajanju, uz mogućnost da se neprestano obogaćuje fantastičnim detaljima ljudske mašte, i time hrani samu sebe.  


Pretpostavka (jer dokaza nije bilo) da se radi o nestalom Despotu Pošu je odbačena kao neosnovana, nakon što je u javnosti obelodanjeno njegovo pismo sa onoga sveta. Bilo je doduše onih koji su tvrdili suprotno, da je pismo moglo nastati i pre spaljivanja; da je Despot Poš bio član neke od mnogobrojnih sekti  kojima se nije moglo ući u trag, i koje se bave mračnjaštvom, kao i ispiranjem mozgova labilnih osoba i primitivnog sveta; a možda se radilo o nekakvom ritualnom činu spaljivanja i prinošenja žrtve. Mnogo toga još je bilo rečeno, ali kao i  sve ostalo, i to su bila nagađanja radoznalog, pomalo zlobnog, a ponajviše dokonog sveta.


U ovoj pripovesti postoje dva Despota Poša. Jedan, čija biografija počinje njegovim nestankom, koji se na kraju javio pismom sa onoga sveta, i drugi, koji je za sobom ostavio jasno ispisanu biografiju minulog života. I za jednu i za drugu priču se može tvrditi da su izmišljene i da se, pošto nema glavnog aktera priče, istina ne može znati. Većina priča se rađa i umire na putu do istine. Možda je takav slučaj bio i sa ovom. I na kraju, ili na početku, svejedno, (jer ko može odrediti tokove i smernice ovako neobične i zamršene priče) verovatno najbliže istini leže odgovori koje je u jednom narativno-ispovedničkom maniru sasvim iskreno izneo Despot Poš u svojim dnevničkim zapisima.


U svakom slučaju, istina je bila tamo negde...

3.


Prašina uskovitlana nestankom Despota Poša nije mogla ni lako ni brzo da se slegne. Konfuzna priča, prepuna nejasnoća i nedorečenosti, na momente ispričana zbrda-zdola, nepovezana i bez jasnih argumenata koji bi išli u prilog njenoj verodostojnosti, nije uspevala da zadovolji bilo koje racionalno tumačenje samih događaja koji su joj prethodili.


Na jednoj strani su bile neoborive činjenice: Despot Poš je nestao; pronađen je njegov smrskani automobil u provaliji; pojavilo se i to famozno pismo sa drugoga sveta; u neposrednoj blizini mesta udesa, u gradiću sa nekoliko hiljada stanovnika otkriveno je nepoznato, ispečeno ljudsko telo; a na drugoj strani gomilale su se bezbrojne mogućnosti rešenja ove, kako je rečeno, prilično zamršene pripovesti.


Ubistva, samoubistva, svakodnevne nesreće, nestanci ljudi i otmice, trgovina robljem i ljudskim organima, ratovi, terori, stradanja, pojedinačna i masovna, male i velike role užasa, na kiptećoj sceni sveta u stalnoj tranziciji, bile su uobičajene pojave sa kojima se u savremenoj priči čovek svakodnevno suočava. Čitav spektar pomenutih ili prećutanih užasa  kod većine potpuno otupljuje osećaj gnušanja, sažaljenja, straha ili brige, na kraju i želje da se u to poveruje i da se svemu stane na put. U praksi se nebrojeno puta potvrđivalo da je zlo, kao i dobro, za mnoge jedini motiv i životna inspiracija. U slučaju Despota Poša sve je bilo drugačije. Pažnja je odmah na početku fokusirana na pojedinca, začinjena misterioznom pojavom pisma sa onoga sveta i još bizarnijom pričom o pečenom ljudskom telu, koje je lako moglo biti Despotovo, i navodnoj pojavi kanibalizma u delu potkontinenta koji se od davnina zorio moralnim čistunstvom i zavidnom kulturnom tradicijom. Tako je priča samu sebe izdvojila iz okvira opšteg mesta, svakodnevice i prepoznatljivosti, nastavljajući da živi život nestalog Despota Poša, i da se šepuri u slavi, koja njega, ma gde bio, na ovom ili onom svetu, nikada nije dodirnula.


Pripovest bez kraja ima šansu da se stalno vraća počecima, nudeći bezbroj mogućnosti, kao u jednoj beskrajnoj šahovskoj partiji koja završava večitim remijem, dok igrači, u žaru borbe i nadmetanja, previđaju ovu mogućnost i ne odustaju od igre. Tako, partija šaha sama za sebe nastavlja da ponavlja u beskraj besmisleni sled poteza, iako aktera koji su je započeli odavno više nema u igri. Despot Poš je sebe doveo u poziciju figure koja je pod večitim šahom slučaja i nemogućnosti da se oslobodi začaranog kruga. U jednoj takvoj bezvremenoj partiji svi mogu da uzmu udela i da igraju do mile volje, i kad god zažele. 


Otuda u ovoj priči o životu i nestanku Despota Poša, svaki radoznalac postaje samo još jedan u nizu bezimenih majstora igre, koji će, kako se god pripovest bude odvijala, vući istovremeno paralelne poteze vlastite priče, i po svom nahođenju osmišljavati njihov redosled. Izvesno je da će ova igra skrivalica trajati do poslednje stranice ovih zapisa, ali sa njenim krajem ona neće biti završena. Novi dan, novo buđenje, nagoniće buduće igrače analitičare da se okrenu još neistraženim varijantama i mogućnostima, koje će hraniti njihovu maštu, sa nadom da se rešenje ove zagonetke nalazi u nastupajućem danu i novom sledu nepredvidivosti. 


Uostalom, zar nije beskraj utkan u cilj svake igre i svake priče! Ako se jednom tako nešto dogodi u realnosti, takav će napokon biti i život. Beskrajan. 


O tome oduvek na isti način sanjaju i dobročinitelj i zločinac.

Pismo sa onoga sveta
Grad ima reku i devet mostova, opasan je planinama, pun je ptica. Planine su severno od grada, udaljene toliko da su konture vrhova uočljive, ali nedovoljno jasne, uvek u blagoj izmaglici, bio dan sunčan ili tmuran. Sve što se može okom videti pripada gradu, pa i ono što se ne da videti. O pticama nije mudro govoriti. One su deo uspomene, odnosno sna. Reka je, za razliku od planina i ptica, tu na dohvatu, vijuga između uredno poređanih kvartova. Voda je u njoj bistra, nezagađena i prozirno plava. Ribolovaca ima sa obe strane, i nijedan se ne vraća bez ulova. Oko reke vlada tišina. Voda je mirna i nečujna poput jezerske, i samo plovak koji matica nosi ukazuje na njen tok. Njen vodostaj se menja po potrebi stanovnika. Naravno, sve to ona sama reguliše. U njoj nema virova ni nekih drugih opasnosti. Dubina je svuda ravnomerna – nešto iznad čovekovog pojasa. Temperatura vode se takođe menja po potrebi – i danju i noću u službi je čovekovog tela. Kad dete zagazi, vodostaj se naglo snizi. Čim odrasli uđu, nivo naraste. Začudo, kupača ima više noću. Tada se ljudi kupaju bez odeće. Noći su prijatne koliko i dani. Ali, nije samo reka neobičnost grada, kuriozitet je i u umerenosti, a ona je sveprisutna. Ništa nije suvišno i nepotrebno. Funkcionalnost se nalazi u svemu što okružuje žitelje ovog grada. Grad nema velikih sportskih arena. Igrališta postoje, zavisno od interesa stanovnika. Raspoređena su u južnoj četvrti grada. 


Inače, grad je sagrađen na prostoru savršenog kruga, sa dve glavne široke ulice, moglo bi se reći bulevara, koji se u centralnoj tački ukrštaju, stvarajući krst, i tako dele grad na četiri istovetne parcele. Iz glavnih ulica (koje su bezimene kao i sve ostalo u gradu) račvaju se male poprečne ulice i uličice, oivičene živom zelenom ogradom. Namernika uvek odvode tamo kuda je pošao, neprimetno beže u luk i ponovo izlaze u jednu od dve glavne ulice. 


Grad nema sudnicu. Zakoni ne postoje. Čuvara reda nema. Svako ima svoje lične zakone i samokontrole. Harmonija nametnuta spolja prenosi se na svakog žitelja grada. Nasilje ne postoji ni u kakvom obliku. Sloboda kretanja, mišljenja i delanja je apsolutna. 


Žene su lepe. Ljudi smerni. Na koja god vrata da se zakuca, gosta dočekaju osmeh i dobrodošlica onoga ko se tu zatekao. Svaka kuća, svaki stan, ima sobu ili dve namenjene slučajnim posetiocima. Slobodnog prostora je dovoljno, i osećaj teskobe ne postoji. Vlasništva nema. Dobra su opšta i svako ima pravo na sve. Skoro da nema potrebe da se dva puta zanoći na istom mestu. Gde god da se čovek zadesi, čeka ga ono što je ostavio tamo gde je prethodne noći bio. Grad je bez crkve i drugih znamenja, karakterističnih za mnogobrojne verske zajednice iz sveta kakvog ovde nema. Svaki pojedinac svog boga nosi u sebi, i nad njim vrši trajnu kontrolu. Ako je Bog univerzum, onda je još manji razlog za njegovo obožavanje. Jedine religije koje postoje jesu tišina, spokoj i harmonija. I da nije života, izgledalo bi kao da se sve preselilo u drugi svet, svet mrtvih.

Grad nema bolnice, ni škole. Znanje i želja za saznanjem stvar je individualne potrebe. U svakom stanu se nalazi biblioteka, i uvek se može naći knjiga koja je potrebna. U centru grada, na mestu gde se ulice ukrštaju, smešten je otvor nalik toboganu koji beži negde u dubinu. Tu, kada dođe vreme, dođu starci, sednu i lagano klizeći, kao da odlaze u san,  nestanu u vrtlogu. Šta se dole nalazi, to niko ne zna. O tome se ne razmišlja. Odgovori koji su potrebni i od koristi sami se nameću. Priča se da starci na drugom kraju izlaze kao deca. Misterija života se nastavlja. Krug se zatvara - zatvara ga smrt, a otvara novi život. Igra koja traje bez prestanka. Jednostavnost dominira u svemu. Veruje se da su tajne ostavljene za druge svetove. Ovde ih nema.

Grad ima samo jednu manu. Iz njega nema izlaza. Možda jedino ptice znaju put. Ali, putevi ptica su nevidljivi i neuhvatljivi, kao što su putevi snova. U nekom davno minulom vremenu, jedan stanovnik grada umalo je izašao. Kretao se u snu, i kada je zakoračio na stazu koja odvodi iz grada, oglasila se lavežom njegova senka.

Čovek se probudio i put je nestao. 


Ovde su svi prijateljski nastrojeni. Reči su suvišne, retke, samo ponekad osmesi umesto reči govore. Ptice su pitome, sleću kad poželite i ne beže ako ih milujete. Moj ljubimac je jedan prelepi golub... 

... Ovaj zapis (u lokalnim novinama naslovljen kao Pismo sa onoga sveta), prema tvrdnji živopisca i golubara Luke V. Podgoričkog, doneo je golub pismonoša. Tragajući za vlasnikom i pošiljaocem, dao je oglas u novinama sa sadržinom pisma. Golubar Luka nije voleo da u svome jatu drži tuđe golubove, imao je svojih tajni u dresuri, a iz iskustva je znao da se golubovi lutalice ponašaju drugačije, a mogu u novom jatu izazvati pravu pometnju. Potom se redakciji javila izvesna gospođa Eleonora Poš sa tvrdnjom da je pismo poslao njen nestali muž. Objasnila je kako je nestao negde u Alpima. U nekoj provaliji pronađen je slupan automobil njenog muža, ali tela nije bilo nigde i pored najobimnije pretrage. Pronađena su dokumenta i poslovni ugovori. U automobilu nije bilo tragova krvi, samo je gospođa Eleonora prepoznala komad purpurne tkanine, koji je poticao od postave sa odela njenog nestalog muža. Pronađen je i njegov ručni časovnik. Kazaljke behu zaustavljene na 2 časa i 45 minuta. Ona nikada nije poverovala da je on nastradao u toj nesreći, iako svi ostali u to behu sigurni. Bilo je i drugih priča, pa čak i one da je njen suprug Despot Poš živ ispečen. Slutila je da je to opet neka njegova podvala i obesna igra, kako bi ih sve unesrećio. Verovala je da će se on kad – tad pojaviti i kleknuti pred njom da je moli za oproštaj. Posetila je golubara Luku i tražila od njega da po istom golubu pošalje poruku nazad, kako reče, ''u svet odakle je ta ptičurina doletela''. ''Kamo sreće da su ga članovi neke mračne sekte zarobili, ispekli i pojeli''-govorila je u besu. Na veliko razočaranje gospođe Eleonore, ptica je leteći s porukom vezanom za nogu napravila nekoliko krugova, a potom udarila o zid obližnje kuće i stropoštala se mrtva. Golubar je podigao beživotno telo i ne bez čuđenja zaključio da je ptica u letu oslepela. Još veću zabunu izazvao je pogled na papir, sa koga je zjapila belina i ništa više – sve reči behu nestale.  

4.


Pismo sa onoga sveta ovde je dato u verziji koja je objavljena u Zavičajnom glasniku. Delovi priče su uzeti iz knjige autora V.M. Tri mladića u užarenoj peći, tačnije, prepisana je pripovetka Komad purpurne tkanine, koja je u stvari bila narativni eksperiment ovog pisca – šarlatana (kako ga je nazvala gospođa Eleonora Poš), a koji se iz ko zna kakvih pobuda uhvatio priče o Despotu Pošu, usudivši se da izigrava tumača sudbine i da daje odgovore koje i Gospod prećutkuje, ili drži za sebe.


Očito, ova neuspela rekonstrukcija minulih događaja unutar stvarne životne priče Despota Poša, od strane čoveka koji ga nikada nije sreo, stvar je drske pretencioznosti i neumerenosti, i može da posluži samo kao prilog uz glavno jelo, ili kao nadgradnja za biografsku skicu jednog, po svemu sudeći neobičnog i misterioznog čoveka, kakav je nesumnjivo bio gospodin Despot Poš.

Zapisi iz praznine

 (Dnevnik o Liliputancima, vođen rukom gospodina Slučaja, ili snagom zapisivačevog ludila.)


Zovem se Despot Poš i danima se spremam da otputujem za F. poslom. Kod mene, eto, sve tako sporo ide, kao da dani, meseci i godine ne prolaze. Otuda stalno kasnim u odlukama. U dokolici, ne da bih prekratio vreme, već da bih ga ispunio nečim smislenijim, pišem o sebi, o životu kojeg više nema (ili kao da ga nema, kad bolje razmislim). 


Znam samo jedno. Ove moje zabeleške o strastima i traganjima nemaju nikakvih literarnih pretenzija. Želja mi je dok ovo beležim, samo pred sobom, i za sebe da sačuvam od zaborava neke trenutke iz minulog života, koje bi svakako vremenom progutala tama prolaznosti i da neke ljude pomenem i priče o njima sačuvam, jer i one bi u vremenu i trajanju izbledele i izgubile autentičnost i lepotu koju su u jednom trenutku imale. U neku ruku ovo i jeste moja lična ispovedaonica. Zapis o danima koji su ispunjavali i hranili moju ranu mladost i sa njome nestajali u ambise prolaznosti. Ljudi koje pominjem su stvarni, ovde ovlaš dodirnuti, tek da se zna da smo skupa prolazili vilajetnim tminama života, i da se nisam kretao sam, niti sam negovao pustinjačku filozofiju neshvaćenog usamljenika. Bilo me je svuda i u mnoštvu onih koji su mi bili slični, i po naravi, i po tragalaštvu za višim smislom života, ili su barem mislili kao što sam i ja tada, da nas sve bez izuzetka sreća dodiruje. 


Činilo mi se tada (sada baš i nisam uveren u ovu pretpostavku) da je bilo mnogo onih koji su poštovali i voleli moju osobenjačku prirodu, i da sam ja Despot Poš, sa svim manama kojih je bez preterivanja bilo u velikoj meri, bio miljenik ove slučajem izdvojene grupe mladih ljudi. Možda sam ih vezivao za sebe iskrenom namerom da budem u svakoj prilici uz prijatelje, šta god da im je trebalo, i šta god to značilo.


Mada sam, počinjući ovu avanturu pisanja, isključivo hteo da govorim o strastima, i o tome gde je nas, čitavu generaciju zanesenjaka ta strast odvela, primećujem kako me priča odvlači lavirintima novih izazova, kako se možda i nesvesno udaljavam od sebi zadate teme, pa u ovom slučaju ima neočekivanih skokova u stranu, koji izazivaju malu pometnju, moguće i konfuziju u priči, i vode ka stazi gde nema puno svetlosti, niti srećnog završetka. Sve mi se čini da će i ova priča na kraju biti začinjena setom i bolom i žaljenjem, što je uopšte i ispričana. Ali tada, mene, Despota Poša na ovom svetu neće biti. Kao što neće biti ni snova iz kojih se ova priča obznanila.


U mom životu su postojala samo dva zaokružena perioda. Jedan bih mogao nazvati  vremenom normalnosti, osrednjosti, ili uzdržanosti, a drugi periodom ludila. I jedan i drugi sam spoznao do srži. Ni jedan ni drugi se ne mogu odvojiti nekom graničnom linijom. Naizmenično su se dopunjavali, nošeni inercijom unutrašnjeg, za oko nevidljivog kretanja, poput kretanja atoma u materiji, koje samo sebe iscrpljuje i vodi konačnosti. Ne znam, i verovatno nikad neću saznati zašto nisam spalio pismo koje će uništiti moju veliku ljubav i još veću sreću. Moji i Sonjini planovi su bili od početka ovozemaljski, sasvim ostvarivi. Verovao sam da će naša veza biti krunisana brakom. Dani su prolazili, a mi se nismo budili iz zanosa koji nije jenjavao, i kako je vreme odmicalo, činilo se da ne postoji ništa na svetu što nas može rastaviti. Ipak, događaji su išli ispred nas, kao zlo proviđenje. Nagoveštaje katastrofe koja se bližila nismo mogli ni da naslutimo. Nažalost, sam život je bezbroj puta pokazao da se u jednom danu ruše ne samo temelji, već i čitave tvrđave koje su građene vekovima sa namerom da nikada ne budu osvojene. Moju i Sonjinu tvrđavu srušilo je jedno pismo, napisano u dokolici, i verovatno sa namerom da ne ostavi nikakvog traga za sobom. Jednom prilikom mi je Sonja sasvim otvoreno kazala, bez želje za prebacivanjem, da je, naime, primetila njoj neobjašnjivu promenu u mom ponašanju, kao da se na trenutak u meni sve ugasi, a to ona više oseća, nego što se na meni može videti. Razmišljala je i smelo zaključila da postoji nešto što ona ne zna, a što mene muči. Htela bi da mi pomogne, ako je to moguće, svejedno, ako i nije, možda će mi biti lakše da joj se ispovedim. Naravno, sve sam negirao. Ako neka senka neraspoloženja mine mojim licem, to sa njom nema nikakve veze, to verovatno podsvest ima neke neizmirene račune sa zbiljom, što je izvan moje kontrole, ali sigurno znam da na pomolu nema nikakve opasnosti, niti išta može ugroziti našu zajedničku sreću. Sonja je trebalo da zauzme mesto koje će u budućnosti pripasti Eleonori, ali se to nije ostvarilo. Opet je slučaj preuzeo ulogu režisera, sipajući kapi otrova u ono naše jedino jezerce sreće.


Dok je slagala razbacane knjige, iz jedne je ispalo pismo, radoznalost je pobedila i Sonja ga je otvorila. Sve što se potom događalo bilo je kao u magnovenju: njen plač, koji je prelazio u ridanje koje cepa utrobu i kida dušu, moje mrtve reči koje nisam imao snage da izgovorim, grozničavo pakovanje stvari, bekstvo za Cetinje, a njeno za Zadar, muk koji je usledio, i na kraju rana koja neće zaceliti ni u jednom od dolazećih vremena. Sonja je zauvek nestala u onom sobičku, gde sam je prvi put sreo, a slika njene anđeoske pojave zaposela je sva mesta u uspomenama, ona u kojima sam je mogao tražiti, ali više nikada ne i naći. Eleonora se pojavila kao spasenje, kako sam tada verovao, ali ova zabluda je, kao i sve druge, bila kratkog veka. Otrežnjenje je donelo još veću patnju, i bolu koji nosi slomljeno srce, leka nije bilo. I onda, sasvim neočekivano, usledilo je jedno dugo putovanje. Kroz maglu. Do onog sveta.


Oduvek sam se plašio, čak izbegavao da ispričam šta se uistinu dogodilo između mene i Sonje. Ako bih tu i tamo progovorio, bili bi to samo fragmenti iz kojih se nije moglo ništa zaključiti, i priča o neobičnoj i velikoj ljubavi ostajala je u nedodiru, potisnuta negde tamo u sferu ostavljenih događaja, onih koji nam ne određuju ništa u životu i koji se navodno lako zaboravljaju. Za mene je ova priča bila svetinja, plašio sam se da bih mogao da oskrnavim ono ubojito zrnce lepote, koje sam možda jedini put u životu osetio i držao u rukama, i znao sam da ću za njim tragati kroz sve buduće priče i događaje, jer se izgubljena lepota, ili sreća, nikada ne vraćaju. U uspomenama i sećanjima je to uvek neko drugo i drugačije lice lepote i sreće. Sada kada sam u prilici da sumiram pobede i poraze svog života, pokušaću da priči o meni i Sonji ne dodajem i ne oduzimam ništa od onog što se stvarno nije dogodilo.


Postoji bezbroj sporednih i naoko beznačajnih priča koje su samo usputne da bi se došlo do glavne, koja naizgled ne želi da preuzme povlašćenu ulogu, i u kojoj nema ni poraženih ni pobednika. Samo je naratoru određena uloga gubitnika. Najzanimljivije su one beskrajne priče, kojima ne možemo odrediti početak, a ni naslutiti kraj. One žive duže od aktera u njima samima, i traju dok postoji želja da ih neko čuje. Možda je i ova takva. 


Živeo sam, dakle, u veku koji je nosio smrt čitavog milenijuma i bezbrojne druge užase. Bile su to sedamdesete, kako smo tada svi slepo verovali, godine sreće i opšteg blagostanja. Živeli smo u državi koja je imala šest republika, u čijem grbu je gorelo šest buktinja, i sve su se slivale u plamen sedme, zajedničke. One su skupa simbolisale našu fanatičnu ljubav prema zajedništvu, bratstvu, u to vreme omiljenoj i nezaobilaznoj reči. Bili smo, kako je kasnije rekao jedan naš publicista, ''deca komunizma'', i u to vreme zaista ubeđeni da smo deca sreće. Voleli smo svoju zemlju, sa pijetetom govorili o žrtvama prošlog rata, svi od reda prezirali domaće i sve svetske izdajnike, žalili istinski što od nas još samo Amerika i Rusija imaju više država i republika u svom sastavu, ali naše jedinstvo je bilo za svaku pohvalu, za priču. Bili smo granična država između Istoka i Zapada, između kapitalizma, koji smo svi odreda prezirali, i komunizma, koji nas je obasjavao i hranio idejama koje će, verovali smo, u najskorije vreme u potpunosti izmeniti geopolitičku kartu sveta. Istina koju nismo videli bila je sasvim drugačija. Bili smo u stvarnosti odbačeni dronjak, koga, kada im se prohte, razvlače i cepaju, sve dok se u toj besmislenoj igri ne umore. Živeli smo između dve vatre i bili zatočenici hladnog rata, koji je podelio čitav svet. Obesmišljeni do bola, predstavljali smo graničnu liniju između dve vojne supersile, i bilo je pitanje dana pod čijom čizmom ćemo završiti. Pri tom je naš voljeni vođa uživao veliku naklonost Zapada zbog svog odlučnog stava i čuvenog istorijskog ''NE'' Baćuškama. 


Novac se sa Zapada slivao u državnu kasu, odnosno, džepove oca nacije, što se vešto krilo od naroda, čije su simpatije i dalje usmeravane ka Savezu Sovjetskih Socijalističkih Republika Rusije. Ova uprošćena ideologija je bila izvan i iznad svega. Matrice održavanja vlasti pravljene su po meri moćnika. 


Sećam se šale iz tog vremena. Naše i bugarsko dete se gledaju na graničnom prelazu. Naše dete jede kiflu, a bugarsko nema ništa. A onda naše dete kaže: ''Ja imam kiflu'', a bugarsko: ''Ja imam Rusa''. A onda će naše: ''E, imaću i ja Rusa'', a drugo odgovara: ''Onda nećeš imati kiflu''. Imali smo kiflu, a to je bilo više od ništa. Bilo je hleba i igara. Gladijatori i zveri jeli su iz istog tanjira. Gospodari igre su imali zabave do mile volje. Njima nikada nije bilo dosadno.


Niko nije mario za to što narod nije dobio zemlju i bogatstva koja su mu obećana još na početku avanture, koja se i dalje zvala komunizam. Prezirali smo Zapad koji je imao sve ili neuporedivo više od nas. Nije nam bilo jasno zašto se njihov proletarijat nije bunio, zašto je sindikat mirovao, i zašto je baš u tim zemljama naglo u prvi plan izbijao feministički pokret. Sablažnjavala nas je izvesna Erika Džong i njena knjiga ''Strah od letenja''. Ovaj neobični pokret, o kome se tada u našoj državi govorilo sa podsmehom, smatrali smo dobrim predznakom truljenja i dekadencije, raspada svih zapadnih civilizacija. Takozvana seksualna revolucija šezdesetih, pomenuti feministički pokret sedamdesetih, kao da nas nisu ni okrznuli.


Izbegavali smo da kopiramo Zapad, a sa Istoka nismo imali šta da dobijemo. Tavorili smo u nekakvoj izmaglici pre buđenja i otrežnjenja, koje nam neće doneti sreću i radost. Pričalo se o Praškom proleću. Godina 1968. bila je za nama kao još jedna u nizu zabluda mlađarije, koja je podlegla demagogiji, prispeloj tajnim kanalima sa Zapada. Sa ove distance gledano (u vremenu u kome su svi naši snovi i verovanja nestali i izgoreli u prah i pepeo višedecenijskih zabluda) izgleda smešno takvo i toliko idolopoklonstvo, neshvatljiva zaslepljenost. Pa ipak, mi smo tada bili ubeđeni da je ta lažna slika naše stvarnosti potpuno istinita i realna. Politika se poput lake žene podavala onima koji su je bolje nagrađivali. Komunizam je bio tu. Rusi na granicama države. Novac se dobijao u vidu raznih donacija sa Zapada, a pare, iako kapitalističke, nisu bile prljave, a ako i jesu, to je bila lukava ideja našeg premudrog vođe, jer i na taj način bogati Zapad je siromašio. Ni Rusi, ni Amerikanci, mi u taj tabor nećemo, deklamovao je vođa putujući po svetu i šireći ideju nesvrstanosti kojom su se i pre i posle njega hranili siromašni narodi i hrabrile bespomoćne države.


Dakle, razapeti između Zapada i Istoka, i za jedne i za druge bili smo eksperimentalni kunić, brižljivo odabran za vivisekciju, koga je trebalo hraniti i negovati dok ne odraste, kada bi na njemu bio izvršen finalni eksperiment – savršeni zločin. U celini gledano, naša država je bila velika laboratorija, poligon za najraznovrsnija ispitivanja, te smo svi onako ispranih mozgova ličili na jednog ošamućenog i drogiranog, kućnog ljubimca, gmizavca ili miša, na kome su i jedni i drugi oprobavali svoje hipoteze, iščekujući rezultate, koji će nakazu, stvorenu veštačkim putem, na kraju uništiti. Ova pojednostavljena verzija jedne mnogo kompleksnije priče o nama kakvi smo bili (i kakvi srećom više nikada nećemo biti) ovde je bila neophodna kako bi se lakše povezale niti jedne druge priče, lišene političke matrice, priče o čežnji, o jednom kosmičkom dodiru strasti, ljubavi i nežnosti, dodiru energije kojoj se ne može odrediti ni mera, ni snaga, ni poreklo, koja se nosi i prenosi od iskona, koja se tajno i neobjašnjivo kanališe u sfere nedodira, i samo se izabranim srećnicima i sasvim retko obznanjuje. A kada se dogodi, ona najpre zapanji, zatim oplemeni i ispuni dušu i telo zadovoljstvima o kojima se do tada nije ni moglo sanjati, a sve što kasnije usledi postaje beznačajno pod utiskom onog što smo tako iznenada i burno doživeli. Tragovi ostaju samo u posedu učesnika tih događanja, tajno i trajno zapečaćeni u pregrade jednog tajanstvenog sefa, koji više niko ne može da otvori. Takva sreća premašuje čitav ljudski vek. 


Svaka priča se sastoji od uvoda ili, pak, od više paralelnih priča, koje se kao potoci slivaju u korito nabujale reke-priče, koja ne zna za prepreke i brane, a uvek na kraju dođe do svog cilja. Reka-priča na kraju oglašava smrt pripovedačevu.

Otuda su sve priče koje slušamo i pamtimo tako dosadne i razvučene. Možda i zbog tog saznanja ja ne želim da se isuviše zadržavam na detaljima, koji bi, siguran sam, u svim segmentima ove pripovesti, zahtevali značajniju analizu. Odabrao sam kraći put, prečicu, dok sam u suštinu priče spustio kap jednostavnosti i kap brzine. Svako mudrovanje nakon svršenog čina izgleda besmisleno. Priču treba ogoliti i tek tada će ona zablistati u punom sjaju. Ako je suviše gladimo, ulepšavamo i tetošimo, ako joj povlađujemo i umiljavamo se, umesto željene priče napravićemo od nje strašilo. Istinska priča ne podnosi ulizice i pritvorstvo. Zašto toliko želim da ispričam priču o meni i Sonji, a ne o Eleonori i sinu Damiru?


Razlog je samo jedan: ova pripovest je drugačija od mnogih drugih, već poznatih. Meni je bitna i zato što sam verujem prvi i poslednji put u životu, imao jedno veliko i istinsko osećanje griže savesti. Bilo me je stid pred sobom i od sebe samoga, što sam na jedinu svetinju pljunuo, predajući se trenutnoj iluziji neke nove i drugačije sreće i lepote.


Kroz naše živote, naročito u mladosti, prohuje neki događaji, i neki ljudi. Prijateljstva blesnu, pa se ugase. Radosti su burne, traju koliko i treptaj oka. Srce je snažna i neumorna pumpa, krv se u talasima valja telom i izaziva nepredvidive reakcije. Tu silnu i istinsku snagu života psihijatri vole da tumače sa pozicija posmatrača, koji na hipodromu, iz udobnih loža, durbinom prate omiljena grla, iščekujući da ono najsmelije i najsnažnije odnese pobedu. Ova gospoda, međutim, zaboravljaju da se do cilja, koji nije njihov, a koji im ipak nudi zadovoljenje, došlo uz pomoć džokeja i biča. Istinska radost bi bila ona, kada bi umesto sa pozornice, posmatrali ovu snagu na livadi, gde bi životinja sama birala svoju stazu, u trku kojim bi komandovao zov prirode, a ne dresura u sprezi zamaha biča i jahačeve psovke. 


Neizbežna su takva usmerenja gde nam drugi, i uvek drugi, određuju pravila kretanja, puteve po kojima ćemo ići. Tu ni snaga mladosti ne pomaže. Tom snagom i energijom ponajviše se manipuliše, i na nesreću mladosti, ona je u rukama ostarelih dželata, uvek sredstvo za dolaženje do željenog cilja. Uzmimo na primer ratove. U njima se nikada ne regrutuju starci, niti sredovečni ljudi. Gospode, koliko je samo u tom činu licemerja, prevrtljivosti i podlosti.


Tu mladost niko i ne pita da li je voljna da gine, za bilo čije ideale, jer očito je, da su ideali nesrećnih učesnika u ovoj igri podlosti zapečaćeni zauvek, i ostavljeni još na početku ad akta. Samo naivnost mladosti, nedovoljno iskustvo, pristaju i prihvataju ovakve podvale. Rat se prikazuje kao igra u koju oduševljena mladost uleteće kao u postavljenu zamku. Potom se svi od reda prave nevešti – nije im jasno zašto se umesto glavne premije, kao jedini dobitak, izvuče smrt. Mladići umiru ne znajući da su zaista nagrađeni ovim milosrdnim činom slučajnosti i sudbine, jer oni koji su preživeli ratne strahote i razaranja, nakon pokolja i užasa, umiru svakim narednim danom. Hodaju kao živi mrtvaci, postaju teret i porodici i društvu, a naročito smetaju onima koji su ih doveli u ovakvo stanje obezličenosti i otupelosti, i koji odjednom peru ruke od svega, odlaze na egzotična letovanja u ekskluzivne turističke centre, što dalje od onih koje su unesrećili za ceo život. Ratni huškači i profiteri ne mogu da oproste ovim ''nabeđenim ratnicima'' što su se sa bojišta vratili živi, da ih svojim prisustvom podsećaju na poraze, koje svaki rat za sobom ostavlja, ma ko iz njega izašao kao pobednik.


Ovde se ne radi samo o gašenju požara mladosti i fizičkom iscrpljivanju snage i lepote, već o uništavanju strasti, jer ona je odavno napustila one koji tako surovo i pogibeljno usmeravaju mladost. Žal za mladošću je nemerljiv, i ničija smrt, i nikakvo zlo izašlo iz kuhinja ovih podlaca ne može nadoknaditi osećaj gubitka moći u mošnjama. 


Gospode dragi, sa koliko gađenja danas posmatram te mudrace sveta, te sede glave, tu mlitavu kožu, koja jedva drži kosti na okupu, to još malo preostalog mozga koji nije iscurio... I zaista, najstrašnije od svega je to što svetom vladaju impotentni i poluimpotentni muškarci, duhovne nakaze i prostaci, ljudska beda i trulež. Zašto na ovoj planeti nema pravične podele vlasti? Žene su, nažalost, pristale da budu večite sluškinje jednom izopačenom shvatanju vrednosti ovog sveta. Dopustile su da im komanduju oni koji su neuporedivo slabiji od njih.


Ne želim sada da opisujem lepotu Sonje. Čovek, ma kako nadaren bio, lepotu žene ne može rečima opisati. Jedna mehanička naprava lišena svesti otišla je neuporedivo dalje od svih romantičara i zaluđenih fantasta, koji su ženu opisivali u prošlosti. Reč je naravno o najobičnijem fotoaparatu. I ogledalo je bliže spoznaji ženske lepote. Kod muškarca apsolutne lepote nema, a ako se i javi, to je samo u trenucima zaljubljenosti. Lepota koju tada nosi, odraz je lepote žene, koji se na tren preslikao na lice muškarca. 


Svemu ovome prethodila je jedna beskrajno duga i iscrpljujuća priča o strasti pre svega, jer ne znam kako drugačije da nazovem tu neobičnu potrebu da svaku ženu koju sam u životu sreo ili primetio, istog časa poželim da imam u krevetu. Osećanje kajanja se kod mene uvek javljalo posle učinjenog dela. Nikada pre. Da bar opomene i upozori, ili nagovesti dolazeću neprijatnost! Uvek ista vežba dvoje zadihanih ljudi, sa neveštom glumom koja prethodi tom činu i traje za vreme njegovog dešavanja, i posle njega, što akteri tako dobro znaju! I samo u trenutku eksplozije strasti sve potamni, za čas se ugasi lažno svetlo u nama, ponovo postajemo ono što bi trebalo da budemo tokom čitavog perioda upoznavanja, prepoznavanja, prvog dodira, pa sve do časa kada svako odlazi na svoju stranu. Iz ovih gluposti (ili grešaka) nisam uspevao kao sav ostali normalan svet da izvučem makar najbeznačajniju pouku. U mom slučaju, iz jedne greške rađala se druga, veća i trajnija.


Sve teorije o moralu, obzirima, običajnim i drugim normama, padale su u vodu istoga časa kada bi ono nevidljivo zvono u meni najavilo uzbunu krvi, i onda me ništa više nije moglo zaustaviti. Bio sam majstor opsene, čovek koji od iluzije gradi bedeme i tvrđave, od snova zbilju, kojoj se verovalo. 


Žensko srce je slepo za svako iole razumno objašnjavanje. Što je priča pomerenija, ono se sve više podaje opsenjivačkoj moći prevrtljive muške laži. Sulude priče otvaraju brave ženskog tela, koje nijedna normalnost ne može da odškrine. Zašto je to tako, sam Bog zna. Priznajem da sam tragao za odgovorima kao niko pre mene. Šta je to što može ugušiti ili makar urazumiti strast? Zar ona mora biti uvek iznad i izvan emocije, iznad savesti i razuma? Eh, kad bi strast bar jednom imala oči i progledala, ovako slepa u slepcu, i doveka tako! Neko može reći da je strast emocija, da tu podvajanja nema. Za mene je emocija nešto lepo i čulno, skoro opipljivo. Strast to nije. Emocija nije lišena prisustva pameti, kod strasti je uopšte nema. Šta čovek da uradi da je primiri ili barem usmeri razumnijim tokovima? Nijedan metod ne daje rezultate. Sve se svodi na pokušaj. Kod mene je bilo tako. Kratkotrajna bekstva od realnosti pretvarala su se u farsu. Bio sam bezuspešan imitator nekog drugačijeg čoveka, kakav sam oduvek želeo da budem. Ličio sam sam sebi na klovna, koji uz ovacije nevidljive publike po stoti put umire na sceni, posle neuspešnog pokušaja da sebe zasmeje. Jasno je da sam se od sebe branio slabašnim oružjem, i moja strast me pretvarala čas u žrtvu, čas u krvožednog, izgladnelog vuka, čiju pohotu ništa nije moglo zasititi ni obuzdati.


Pripadao sam onoj retkoj grupi melanholičnih i gotovo uvek nezadovoljnih mladih ljudi, koji mrze čitav svet jer osećaju da ovaj njih još više mrzi (taj antagonizam je bio trajan i neobjašnjiv). Nije bilo čoveka koga tada nisam sumnjičavo posmatrao, a moje ljubavne avanture su se svodile na sitne pakosti i osvete prouzrokovane jednim događajem, o kome, takođe želim da govorim. I ponovo ću nakratko zanemariti priču o Sonji, mada njena uloga beše u mom životu višestruko značajna. Uostalom, hronološki gledano, pripovest mog i Sonjinog dodira usledila je kasnije, i u trenutku kada mi se činilo da leka mom bunilu nema. Ona je bila spasonosni filter za moju dušu, lek za moje srce, najdublja i najčistija emocija koja se meni nikada više neće na takav način, trajno i moćno obznaniti. Moje male osvete su u to vreme bile posledica prvog zaljubljivanja. Dakle, evo i te priče koja može objasniti korene mog ranog ludila.


Dijanu sam upoznao u Herceg Novom, gradu mimoza i stepenica, gradu u kojem sam prvi put spavao sa jednom ženom, istina, ovo munjevito iskustvo nije se dogodilo u krevetu, već na stepeništu ispod hotela ''Boka'', negde pred samu zoru. Devojku sam upoznao prethodnog dana na brodiću kojim sam se vraćao sa Njivica. Više se ne sećam kako smo stupili u razgovor, čak se ne sećam ni lika te mlade žene; pamtim samo obrise zadnjice koja je bila u neprekidnom kružnom kretanju, i koja me je fascinirala više od svih hercegnovskih lepota. Videli smo se iste večeri na terasi već pomenutog hotela. Ja sam boravio kod tetke koja je radila u apoteci, ali je u stvari živela od prodaje sladoleda. Te godine završavao sam gimnaziju na Cetinju i spremao se za prijemni na nekom od fakulteta Beogradskog univerziteta.


Maštao sam da upišem filozofiju ili književnost. 


Bezimena devojka, u ovoj kratkoj priči, pažljivo je i bez upadica slušala moju beskrajnu (sada mi je jasno) zamarajuću pripovest, uz muziku orkestra, čije je šlagere pratila povremenim lupkanjem prstiju o sto, čime mi je stavljala do znanja da je muzika zanimljivija od moje priče, ali ja se nisam obazirao na ove njene znake dosade. Doduše, tada ih nisam ni primećivao. Završili smo, kao što je rečeno, na stepeništu, vodeći ljubav, i dok sam ja bio u nekakvom grču, ona me je ohrabrivala, nastojeći da me oslobodi straha i zbunjenosti. Pretvarao sam se da poznajem sve tajne ovog sveta, i da su mi žena i žensko telo najmanja i najbeznačajnija od svih tajni. Kolika je moja neukost bila, sam Bog zna, ali priroda je imala odgovore koje ja tada nisam mogao znati. Kako bilo, taj prvi dodir i susret sa ženom i njenim telom otkrili su mi lepotu kakvu ni u najmoćnijim snovima nisam mogao zamisliti. Viđali smo se posle toga još nekoliko dana u zavetrini mračnog stepeništa, uvek vodeći ljubav stojeći. Sama pomisao na to da bi svakog časa mogao neko da naiđe, činila je dodir uzbudljivijim. Znam da nam je bilo lepo i po tome što i danas, kada prebiram po uspomenama, učini mi se kao da osećam miris mora i leta, čak i miris njene kože, nedefinisan i blag, mada upamćen zauvek.


Devojka je bila starija od mene. Kako mi je kazala, radila je preko leta u jednom hotelu sezonske poslove, a bila rodom negde iz unutrašnjosti. I, jednog dana se nije pojavila na zakazanom mestu susreta. Kada sam je potražio u hotelu, rečeno mi je da takva osoba nikada kod njih nije radila, da sam sigurno pogrešio. Bio sam tužan što je nema, ali, s druge strane, zadovoljan, jer sam, zahvaljujući njoj, u sebi prepoznao jednu novu energiju, za koju sam već tada znao da će me u mom budućem životu voditi putevima užitka; energiju, zarad koje ću biti u stanju sve da uradim, i svakoga da žrtvujem. Vidno neraspoložen, tumarao sam kamenitim hercegnovskim plažama, posmatrao mlade žene, tragao za zadnjicom koja mi je zavrtela pamet. Toga dana sam sreo Dijanu. Sunce je nepodnošljivo peklo, a ja sam, kao i ostali kupači, svakog časa bežao u more koje je bilo toliko toplo, da mi se činilo da se i u vodi preznojavam. Jedan od takozvanih letnjih poznanika me je zamolio da mu pričuvam suncobran dok se ne vrati sa ručka, što je za mene po toj vrućini bio dar sa neba.


Kupači behu prekrili plažu, slobodnih mesta nije bilo ni za lek. Tada se pojavila Dijana. Ovog puta nevolja je bila vrućina, a nelagodne situacije u životu na spontan način zbližavaju ljude, pa sam ja bez ustručavanja predložio devojci da stavi svoj peškir pored mene i da se od sunca može skloniti pod moj suncobran. Dijana je, ispostavilo se, bila Slovenka koja je živela u Beogradu. Te godine je maturirala, i roditelji su prvi put samu poslali na more. Istog dana sam savladao i drugu životnu lekciju. Čim sam započeo razgovor sa Dijanom, zaboravio sam na tajanstvenu devojku, koja mi je samo nekoliko dana ranije podarila nešto najlepše što sam do tada doživeo, iako je priča o njoj ostala u izmaglici i nedodiru, kao polazište jedne buduće beskonačne avanture. I definitivno, sećanja na minule događaje bi nas ugušila da nema novih kontakata, novih nepredvidivih dešavanja. U to vreme, skoro sve što bih pročitao, sve ono što bi na mene ostavilo utisak, pamtio sam i prihvatao kao neko svoje razmišljanje i iskustvo. Bio sam tada najbezobzirniji plagijator na svetu, bez i jedne svoje misli. Potpuno nesvesno sam naučio da briljantno koristim mušku laž – to je bila treća i najvažnija životna lekcija.


Kada govorim o lekcijama, isključivo mislim na one koje pomažu muškarcu da na najlakši način osvoji žensko srce i telo. Žensko telo je uvek na početku tvrđava ma kako njen vlasnik izgledao krotko i bezazleno.


Znao sam ''Gradinar'' napamet, čitave citate iz knjige ''Derviš i smrt''; Dis, Dučić i Miljković su se obavezno nalazili na mom udvaračkom repertoaru, kao i Vitmen i Bodler, i nekoliko pesama iz ''Bordela muza'', ako bih osetio da mogu skarednošću da fasciniram slušaoce, a to je uvek bila žena. Uredno sam sve zapisivao, svaku misao koja bi mogla poslužiti u nekoj situaciji, beležio anegdote, zanimljive dosetke, neobične zgode iz života i viceve, koji lako nalaze put do ženske duše. Ko zna da se smeje, zna i da voli. Tako sam sakupio čitavu kolekciju od nekoliko hiljada najrazličitijih viceva, odlično sam ih pamtio i vešto reprodukovao, uz mimiku i kretnje koje su kod slušalaca mamile suze. A to su, kako je rečeno, uvek bile žene. Rečenice Ti nisi normalan... Želiš da umrem od smeha! , a naročito ovaj njen prvi deo, biće najava za mnogobrojne buduće dodire sa ženom kao bićem moje trajne opsesije.


Sa sigurnošću tvrdim: nijedna istina ne uspeva toliko ženu da oduševi koliko to može najbezazlenija laž. Ponekad, kada sam to zaista želeo, nisam mogao, i pored najbolje namere, da iz mnoštva svojih udvaračkih zamki izbacim laž, mušku laž, kao sredstvo da se do određenog cilja dođe. Tih godina, svaka senzacija beše dobrodošla, i za mene nije bilo nijedne stvari ili situacije koja nije mirisala na izazov.


Uvežbavao sam mađioničarske trikove po knjizi Miroslava Pintera Đelija, hvatao golim rukama zmije po crnogorskom kamenjaru, kako bih sebi i drugima dokazao da je moja hrabrost jednostavno urođena, bežao sam od kuće i zbog najbanalnijih sitnica, skrivao se danima po okolnim šumama. Namerno prećutkujem podatke vezane za moju ranu životnu biografiju, jer ih smatram nebitnim. Otkriće žene (kako bih slobodno mogao nazvati ove moje zapise) značilo je jednu neočekivanu i nesvakidašnju prekretnicu u mom životu. Sve ostalo, što mora ući u ove moje zabeleške i dnevničke zapise, a što možda izlazi iz okvira čitave priče, služi samo kao podloga i objašnjenje bez kojeg bi neki događaji delovali izveštačeno ili bi u najmanju ruku izgledali kao istrgnuti iz celine. Pomoćne priče su uvek hrana za onu glavnu. Uglavnom, kada dođe vreme da neke stvari iz naših života izblede, ili ih prekriju senke zaborava (dok neki manje značajni događaji popune ove praznine u sećanju), nastaje trenutak suočavanja sa samim sobom, sa istinom koju bismo ponekad najradije zaboravili ili prećutali. Neću govoriti o tome šta me je ovakvog kakav jesam nateralo da se tako rano ženim i zasnujem porodicu, koja je kasnije ispaštala zbog moje iščašene i poremećene prirode. Neke stvari u životu zauvek ostaju prekrivene velovima tajni i misterija. Misterijama ću prepustiti i svoj nestanak sa životne scene, na kojoj su me prepoznavali kao živog, a sa koje sam ja u stvari svakim danom nestajao. A iščezao sam mnogo pre nego što je moj stvarni nestanak i bio primećen. Bitno je još da dodam i to, da na tom putu od rane mladosti, do trenutka kada se moja priroda izvitoperila, i kada sam istinski zakoračio u trajanje, nestalo je i moje ime, zagubilo se u knjigama uspomena, i prvog kojeg sam se setio pri upoznavanju sa Eleonorom, glasilo je: Despot Poš. Tako ću se zvati u ovoj pripovesti. Uostalom, zar su imena toliko važna da moraju da nas prate do večnosti? Ime je znak koji nas prati i odmerava sa odstojanja, kako bi ostalo čisto i bez prljavštine kojom ga povremeno zasipamo.


U to doba ranih hajdučija, sve je imalo smisla.


Leta sam provodio kod strica na selu ili, ako bih imao sreće, kod tetke na moru, i to samo ako bi nekim slučajem stalni gosti otkazali letovanje. Tada bi tetka pozivala mene ili moju majku da tih nedelju – dve dana popunimo prazno mesto u njenom ionako malom stanu, i mi smo joj zbog te darežljivost bili neizmerno zahvalni.


Dijana je uživala u mom recitalu, smejala se mojim dosetkama. 


Govorila je da su Crnogorci visoki, lepi i zanimljivi. Priznala mi je da je nevina i ubeđivala da je put do njenog srca (a to znači i tela) posut trnjem, koje se može savladati i ukloniti samo strpljenjem i upornošću. Zato je bolje da ne pokušavam, jer joj drugarski odnos sasvim odgovara. Ako budem i dalje preterivao u izlivima nežnosti, nateraću je da počne drugačije da misli o meni. Argumenti njene odbrane behu slabi, kao što su uvek besmisleni razlozi koje navodimo kada nam se neko ne sviđa, a trudimo se da ga ne povredimo surovom istinom, pa je odevamo u ruho koje joj ne pripada. I tako prvi put, licem u lice, suočen sa čistom nevinošću, očajnički sam pokušavao da se dopadnem Dijani, ali što sam se više trudio, tim sam više uranjao u žabokrečinu vlastite nemoći.

Dani sanjarenja su proleteli za čas.

Dijana je redovno odgovarala na moja duga pisma prepuna patetike i tuge. Jedva sam dočekao početak jeseni. Dolazak u Beograd je za mene tada bio prvorazredni događaj. Nisam upisao ni filozofiju ni književnost, već sam položio prijemni na medicini i tako je moja priroda delimično bila zadovoljena. Imao sam stalnu potrebu da nekome pomažem, da se nađem pri ruci, vapio da učinim neko dobro delo o kome bi drugi govorili. Maštao sam, tako, kako spasavam neko dete iz nabujale reke, kako me njegovi roditelji blagosiljaju, a novine pišu o mom poduhvatu, i na kraju godine, moja plemenitost, hrabrost i požrtvovanje dobijaju priznanje od čitavog društva, tako što zajednica moj hrabri čin proglašava podvigom godine, a moje slavoljublje raste kao kvasac (i ja sa njim), i spremam se za još veće uzlete. Fantazirao sam kako mi u prestonici uručuju medalju za hrabrost, a devojke se otimaju oko mog autograma, čak i predsednik države insistira da upozna tako hrabrog mladog čoveka, zove me u svoju vilu na vrlo intiman ručak, na kome svi ćute dok ja do detalja opisujem svaku dramatičnu sekundu slavnog događaja, zatim me  predsednik tapše po ramenu i nudi iz pozlaćene kutije svojom omiljenom havana cigarom, a ja sam je, da ne bih uvredio predsednika, uzeo kako bih je sačuvao kao dragoceni suvenir i dokaz njegove velikodušnosti i razumevanja za nas obične smrtnike. Novine, naravno, objavljuju našu zajedničku fotografiju, pa za to saznaje i Dijana, koju je sve to tako ganulo, da mi je odmah napisala jedno skrušeno pismo, u kome mi otkriva kako je od početka bila zaljubljena u mene, ali, eto, nije imala smelosti da mi prizna istinu, te kako sada između nas više nema nikakvih prepreka, da me želi kao što nikada nikoga u životu nije želela. 

Dijanina pisma, za razliku od mojih, behu jednostavna, počinjala su sa ''poštovani'', a završavala se sa ''iskreno''. Susret u Beogradu je bio prilično hladan, što me je podsetilo i na moj prvi utisak o ovom gradu. Septembar je te godine bio tmuran, dani kišoviti. Sa druge strane Dunava, gde se rađao novi grad, stalno su duvali vetrovi. Bilo mi je hladno oko srca, fakultet mi je bio sporedna stvar, postojala je samo Dijana, ledena i principijelna Dijana, Dijana košava, čiju krv nisu mogle uzburkati ni moje najvatrenije reči.

Dva događaja obeležila su tu jesen i tako je u tmurnom kalendaru prolaznosti otrgli od zaborava. Dijana je napravila skoro u istom danu dve velike greške, a ja joj nijednu nisam mogao oprostiti. Ispričao sam joj jednu zgodu iz života, koja nije bila plod moje fantazije, naime, otkrio sam da sam vreme, kada smo se rastali, provodio na selu hvatajući zmije, ali ne da bih dokazivao svoju hrabrost, već iz potrebe. Našao sam preko rođaka iz Beograda vezu na institutu, gde se otkupljuju zmije otrovnice, na kojima se vrše eksperimenti i izbrizgava otrov, koji se kasnije koristi za spravljanje lekova, kao i u razne druge medicinske svrhe. I, stvarno, od prve pošiljke zmija, dobio sam, za one prilike pozamašnu svotu novca, tako da sam za neko vreme mogao zaboraviti na probleme koje su mi tada predstavljale finansije. Dijana se cinično nasmejala, rekla da lažem, i da sam sve izmislio kako bih je fascinirao, jer sam odnekud doznao da ona ima patološki strah od zmija, i da je sama pomisao na ove odvratne gmizavce sablažnjava.

Bio sam povređen, kao što je čovek kada govori istinu, a optuže ga za laž. Sutradan je trebalo da se vidim sa Dijanom, kao i obično, u njenom stanu u Marijane Gregoran br. 37 na Karaburmi. Ona je studirala arhitekturu i predavanja su joj uvek bila pre podne, dok sam ja često imao vežbe u popodnevnim satima.

Toga dana su nam bile otkazane vežbe iz Fiziologije, jer je profesoru naprasno umrla supruga, što nas studente nije mnogo ožalostilo. Profesora niko nije voleo, a mi smo dobili na dar dragoceno slobodno vreme. Odmah sam pohitao na autobus kako bih što pre došao do Dijane. Njeni roditelji behu čudni ljudi. U početku su me gledali podozrivo, da bi me kasnije prihvatili sa onom uobičajenom dozom prezrive radoznalosti, kakvom starosedeoci u Beogradu dočekuju došljake. Duh provincije uvek donosi svežinu, mada se najčešće na tome sve i završava. Prihvate nekog dok je osveženje, a kada to više ne bude, okrenu mu jednostavno leđa i zaborave ga. Njihova ćerka jedinica nije se žalila na mene. Naprotiv, govorila je da je uvek oraspoložim, da joj je prijateljstvo sa mnom dragoceno. Stalno je podvlačila da sam joj ja najbolji drug kojeg je ikada imala i da se nada da će tako i ostati. Nikad nisam pomišljao da bi Dijanu mogao zanimati drugi muškarac. Nije dozvoljavala da je dodirujem. Dodir kod nje izaziva osećaj gađenja. To je jače od nje. I šta ona tu može. Ja jesam sladak, ali neka na tome i ostane. Bio sam presrećan kada mi je jednog popodneva dozvolila da je držim za ruku dok smo silazili mračnim stepeništem njene zgrade. U tom gestu dobre volje video sam predznak moje velike i dugo iščekivane sreće. Ali, na tom naoko slučajnom dodiru sve se završavalo.

Kasnije, kada sam se vratio u svoju studentsku sobu, nisam hteo ni ruke da perem da bih miris njene kože što duže osećao i nosio na dlanu. Koliko sam puta u životu poželeo okrilje takvih snova i besprekorno čednih čekanja, kada se očekuje da se nešto dogodi, a što je osuđeno da večno ostane u domenu želje i nedodira.

Te jeseni je Dijanina omiljena tetka iz Bazela svojoj ljubimici poslala dugačak tamni kaput sa belim krznenim okovratnikom, koji je Dijana retko oblačila i prema kome se ophodila kao prema relikviji. Stalno ga je čistila, skidala sa njega nevidljive dlačice. Na crno sve prijanja, govorila mi je, osećajući moju ljubomoru prema tom povlašćenom predmetu, koji je imao svu milost njene pažnje i sve dodire njenih božanstvenih prstiju. Vraćajući se par sati ranije sa otkazanog predavanja, sišao sam, kao uvek do tada, na stanici ispred bioskopa i robne kuće. Pozna jesen se stapala sa odurnim zimskim mrtvilom, dani su bili sve kraći, ulične svetiljke su se palile u ranim popodnevnim satima. Ispod jedne od njih video sam devojku i mladića u strasnom zagrljaju. Devojka je na sebi imala istovetan kaput onom kakav je Dijana dobila od tetke iz inostranstva. Poljubac ovo dvoje mladih ljudi beše toliko strastven, da sam, kao i još nekoliko prolaznika, zastao i radoznalo posmatrao nesvakidašnju scenu. Par se ponašao kao da je sam na svetu, u intimnom kutku sobe. Pomislio sam, kakvo bi razočaranje Dijana doživela kad bi saznala da baš tu, na Karaburmi, postoji još neko ko ima isti kaput kao njen. A onda se devojka iznenada okrenula.

Bila je to ONA, u naručju mladića koga nikada pre nisam video. Osetio sam intenzivan, oštar bol, tada mi se činilo neizbrisiv, večit. Izgubio sam dah i pomislio da ću na mestu umreti. Nemoguće je rečima opisati konfuziju i košmar u kom sam se našao. Osetio sam ogroman talas stida, poniženja i povređenosti. Sujeta je vapila za osvetom, bio sam zgađen, razočaran, čak i uplašen prilivom razarajućih emocija, koje su me tako snažno zapljusnule. To je bila ona druga Dijanina greška. Peške sam se vratio do Zelenog venca, a onda seo u šesnaesticu. Prespavao sam u Pohorskoj, kod rođaka čiji su roditelji otputovali za Crnu Goru. Tih dana, posle mog prvog i najvećeg ljubavnog očajanja, odsutno sam tumarao gradom, posećivao sam nepotrebna predavanja, trošio vreme u smišljanju osvete, koja bi Dijanu bolela, kao što je mene zabolela njena izdaja. Otputovao sam ubrzo za Crnu Goru. Dijani se pre puta nisam javljao. Znao sam da me ona one večeri nije videla.
Ni ona mene nije pokušavala da nađe. Nije ni imala razloga. Činjenice su bile surove i proste. 


-Gde je tvoja veselost? Ispio te taj Beograd!- rekao mi je stric već prvog dana po dolasku na selo. 


Ćutao sam. Sekli smo i slagali drva za zimu. Umarao sam se do iscrpljenja, ali gorčinu iz sebe nisam uspevao da istisnem. Spremao sam se za povratak u Beograd. Mogao sam zapostaviti fakultet i predavanja na nedelju-dve, ali više nikako.


Dan pre povratka prebacili smo seno iz kotara u štalu, preletak, kako u selu kažu. Nisam osećao težinu bremena koja smo tovarili na konje. Tada smo, sklanjajući postorinu, našli dva poskoka, dve zmije upletene i usnule. Izgledale su kao mrtve. Uzeo sam flašu i obe ugurao u otvor. Tako sam inače prenosio zmije kada sam ih lično nosio, ili slao za Beograd. Toplota sobe delovala je na gmizavce, i ovi su počeli da mrdaju. Nakon nekoliko sati zmije su potpuno oživele. Odlučio sam da ih ponesem sa sobom. Ukoliko ne budem mogao da ih prodam, pokloniću ih zoološkom vrtu, ili ću ih jednostavno negde baciti. Nisam voleo da ubijam zmije. Ja sam bio taj koji je narušavao njihov životni prostor, a ne one moj. Ni sam više ne znam kako sam došao na ideju da priredim oproštajni susret sa Dijanom, ali ovoga puta u mojoj režiji i po mom scenariju. Čim sam došao, pozvao sam je telefonom, izvinio se što se nisam ranije javio, jer sam morao hitno da odem za Crnu Goru, i sada bih želeo što pre da je vidim. Uzeo sam jednu zmiju, stavio je u tamnu flašu, tako da se sadržaj nije mogao videti, čep sam ranije izbušio da bi gmizavac mogao da diše. Dočekala me je pokazujući radost što me vidi. Njeni tog popodneva nisu bili kod kuće, pošli su valjda u pozorište, ili u neku posetu. 


-Donosim ti specijalan poklon iz Crne Gore, ali moraš sama da ga otvoriš - pružio sam joj flašu.


-Piće neko? - pitala me radoznalo. 


-Ne mora da bude piće, ako je u flaši. Plod koji niče i skriva se u crnogorskom kamenjaru - dodao sam, iščekujući Dijaninu reakciju kada otkrije sadržaj ovog čudovišnog poklona. Videćeš da ja nikada ne lažem, barem do danas nisam lagao, nije trebalo da mi se rugaš, uostalom uveri se sama koliko si pogrešila!


-Šta da radim? - pitala je, držeći flašu, uzaludno pokušavajući da pogledom pronikne u njen sadržaj. - Izgleda kao da je prazna.


-Nije - odgovorio sam - samo je ti otvori i slobodno istresi to što je unutra na krevet, ne brini, nećeš ništa isprljati, poklon je čistiji više nego što možeš da zamisliš.


Odvrnula je čep, i kada se sadržaj koprcnuo na ležaju, flaša joj je ispala iz ruke, drugu ruku je podigla prema očima kao da je htela da zakloni pogled od zmije koja se mreškala na prekrivaču, a onda se, padajući u nesvest, srozala preko kreveta, a glava joj je bila samo nekoliko centimetara od gmizavca.


Znao sam da je zmija, iscrpljena glađu i umorom, neće ujesti. Posmatrao sam ih par trenutaka, i tada mi se činilo da se Dijanino bledo lice pretvaralo u zmijsko, dok je zmijino telo imalo Dijaninu glavu. Osetio sam neizmernu tugu i sav besmisao čina kojem sam jedino ja prisustvovao. Dijanin puls je udarao ubrzano, što je bio znak da će se brzo probuditi. Vratio sam zmiju u flašu i zauvek napustio prostoriju u kojoj sam nekada video izvorište moje buduće sreće. Nikada više nisam sreo Dijanu. Ova mala pakost nije mogla da zadovolji moju veliku želju za osvetom. Najednom, meni su sve žene postale krive. Dijanin lik je tonuo u magluštinu zaborava lagano, ali sigurno. Mrzeo sam je na nekakav apstraktan način. Kao da to nije bila ona, već neko, ili neka sila, koja je zaposela njeno telo, mimo njene volje i njenog znanja.

Mnogo godina kasnije, kada je period svih mojih akcija pripadao ludostima daleke prošlosti, negde u meni je zauvek ostalo da tinja žarište sumnje. Više nikada nisam u potpunosti verovao nijednoj ženi. Pa čak ni Sonji.


U nekoliko narednih godina kao lešinar bih se bacao na žrtve, koje ni tada, a možda ni kasnije nisu znale da su bile samo prolazni dekor jedne moje nezaustavljive igre i potrebe da ponizim ženu kao biće, zbog kojeg sam, pre iskustva sa Dijanom, bio ubeđen da je jedino bilo vredno čovekovog praznog života. Znanja i iskustva su se gomilala, u to vreme na štetu tadašnje izabranice moga srca, tačnije izabranice slučaja. Gotovo sam uživao kada bi mi pošlo za rukom da zavedem neku devojku, i kada osetim da je njena ljubav iskrena i duboka, da se jednostavno okrenem i bez pozdrava odem. Sve su one bile prevrtljive i podmukle Dijane sa telom mladih nimfi i zmijskim glavama. Znao sam tada, verovao da znam, zmiji čovek nikada ne sme verovati. Ženi pogotovo. I zaista, bile su to godine maksimalnog ludiranja.

*        *        *


Izuzimajući fudbal, kao neprikosnovenu kolektivnu igru, je tokom sedamdesetih godina, veliku popularnost sticao je i jedan novi sport o kojem se nije mnogo znalo na ovim našim prostorima. Radilo se o karateu, borilačkoj veštini, koja je došla sa Dalekog istoka, iz zemlje izlazećeg sunca, Japana. Tih godina kod nas je bilo na ceni sve što je stizalo sa istočne hemisfere. Truli Zapad je prema našoj upornoj propagandi nudio samo porok, i loše je mogao da utiče na omladinu. Karate klubovi su nicali kao pečurke posle kiše. Kod nas su ogromnu popularnost uživali karateke sa Istoka. Taiđi Kaze, Murakami, Enoeda, Takaši, govorilo se da će nas posetiti Masatacu Ojama, najpoznatiji učenik jednog od osnivača modernog karatea – Funakoši Gičina. O njemu su se ispredale legende. Pričalo se da je jedini on od velikih karatista sa Istoka mogao rukom da izvadi živom volu srce iz grudi. Ova fantastična priča, koja nije imala blage veze sa istinom, kod mlađarije se zaista primila. To što je gospodin Ojama razbijao tridesetak složenih crepova, lomio cigle i kamenje golom šakom, bilo je tako uobičajeno za ovog dobro uvežbanog, natprirodno jakog čoveka. Kada sam prvi put uživo video gospodina Kazea, moje razočaranje je bilo ogromno. Pre svega, umesto gromade, kako sam zamišljao ovog svetski poznatog stručnjaka, pred nama, u belom kimonu, šepurio se čovečuljak koji ni našem prosečnom čoveku nije dosezao do ramena. Uz to, bio je debeo, kratkih ruku, sa velikim stomakom, kao najdominantnijim delom tela. Tadašnji moj trener, doktor Vladimir Jorga, koji se nije isticao nekom naročitom visinom, bio je za gospodina Kazea ljudeskara. Kao i svi mladići koji su se brže-bolje prijavili za seminar, gde se moglo vežbati po savetima ovog stručnjaka iz Japana, i ja sam na jedvite jade skupio novac za taksu, smatrajući velikom srećom što ću učiti lično od tako velikog majstora. Vežbao sam u tadašnjem karate klubu ''Medicinar'', na starom DIF-u, u Deligradskoj ulici, na Slaviji. Balaban, Demnijevski, Kočović, braća Mudrić, Jokso i drugi, bili su moji novi drugari. Svi će oni u godinama koje su dolazile postići zavidne rezultate u ovom sportu. Treninge su na smenu vodili Ilija i Vladimir Jorga. Vremenom sam prihvatio i činjenicu da je karate filozofija života, koliko i sportska disciplina. Proći će godine i godine dok se ovaj neobični sport ne uvrsti u veliku porodicu poznatih olimpijskih sportova. U to vreme karatista je uživao popularnost sličnu onoj koju su imali pevači narodne i zabavne muzike. Sećam se, kada sam nakon letnjeg raspusta došao kod strica na selo, kakvu sam zabunu i čuđenje izazivao kod seljana kada su me videli kako vežbam obučen u beli kimono. Najviše se brinuo deda Božo. 


-Tošo - pitao je mog strica - šta se praćaka ovaj naš sinovac, urazumi ga nekako, narod priča da je pobegao iz Dobrote, a meni se čini da mu sve koze nisu na broju.


Onda mu je moj stric objasnio da se radi o sportu iz dalekog Japana. 


-To su oni mali žuti ljudi - iščuđavao se deda Božo - i kažeš, mogu volu srce rukom i bez noža da izvade! E, na jesen ću da koljem dva junca, dovedi i ovog malog da vidim i to čudo, pa da umrem. Samo bih te, moj Tošo, savetovao, za sada mu ne daj da vežba na govedima. Pusti đavola, nikada se ne zna šta živ čovek može da uradi, a ti imaš tako malo stoke.
Kada sam o šljivu isped kuće privezao makivaru i počeo da uvežbavam nožne i ručne udarce, čuđenju nije bilo kraja. Deda Božo i komšije sve bi to posmatrali sa distance, žene bi se krstile u čudu. Pametni moj deda Božo je tada mudro zaključio:


-Sreća velika što se okomio na drveće, sačuvaćemo bar do jeseni stoku. No daj, mali, da ti vidim šaku kojom udaraš po šljivama i bukvama, vidim ja da odalamiš da se drvo iz korena trese. Vidi čuda, nemaš krvi na rukama i nisi kožu oljuštio, ja sam čuo da su Japanci vredni kao mravi, e ako su tako opasni kao što se priča, a sigurno jesu, jer ne bi Amerikanci na njih bacili atomsku bombu, da su im na neki drugi način nešto mogli nauditi, bogami nije loše da se i mi Crnogorci na njih ugledamo. Doduše, davno sam čuo da je s kraja prošlog veka, kada su braća Rusi zaratili sa Japanom, i naš pametni knjaz, takođe Japancima uručio ratnu notu, pa smo mi još uvek, barem na papiru, u ratu sa Japanom. Ne bih se ja sa tim žutaćima kačio kad vidim šta ti radiš, trebalo bi posavetovati ove naše državnike da pod hitno sklope primirje sa njima.


Mi koji smo dolazili na treninge, sa respektom smo slušali priče o Raji Cenoviću Bilbiji, Žiki Vukojičiću, nešto kasnije ova slava je prelazila na Raju i Zeku Božovića, Šafranića iz Zagreba, Dačića i druge. Karate u to vreme nije bio sport jedinstva i zbližavanja, kod nas su bile dominantne šoto-kan i vado-rju škole. Jorge su forsirale šoto-kan, a Žika Vukojičić, Bilbija i Marko Nicović, sa braćom Đorđem i Jankom vado-rju. Netrpeljivost između ovih škola, klanova, i njihovih trenera, bila je vidljiva i na takmičenjima i u životu. Omalovažavali su jedni druge u svakoj prilici. Ja sam, doduše, prijateljevao i sa jednima i sa drugima. Braću Nicović sam poštovao jer su bili rodom iz Kolašina, grada u kojem počinje i moja životna biografija. 

Kasnije sam napustio ''Medicinar'' i prešao u karate klub Studentskog grada, kod Slobodana Vučinića, poznatog po ubitačnom mai geriju, nožnom udarcu i brzim rukama. Vežbali smo u sali iznad menze. U studenjaku, nas uspešnije, Ciska, braću Petrović, Roćka, ili Laleta, mog najboljeg druga iz Valjeva, Rama, Šobu, Miluna Grbovića, Krleta i još nekolicinu pratio je glas opasnih momaka. U studenjaku su se u to vreme često organizovale tuče najjačih. Svi su pomalo trenirali boks. Najopasniji momci behu Crnogorci Pećanci, koje je predvodio legendarni Zeko. Izbegavali su nas karatiste, a i mi njih. ''Brzina bez snage i izdržljivosti ne znači ništa'', jednom je rekao neki plavokosi momak koji je posmatrao naš karate trening. Nikada pre toga nisam video nekoga ko je imao razvijeniju ruku od tog mladića. Kasnije sam saznao da se čovek bavio bodi-bildingom, sasvim nepoznatim sportom kod nas, i da na Bežanijskoj kosi uz stadion postoji teretana. Takvi mišići se mogu dobiti samo od tegova, tako sam se i ja obreo u novom društvu. Treninge je vodio Nikola Bosanac, budući istoričar, kasnije se ispostavilo da je Bosanaca bilo najviše u teretani. Tu je povremeno dolazio da vežba i budući šampion države u ovom sportu, Slavko Mutić, a mladić čiju sam mišićavu ruku upamtio, zvao se Jovo Stanišić, Jovo Bilder, čovek koji je na neki način utemeljio bodi-bilding na ovim prostorima, moj budući veliki prijatelj, tip koji je neodoljivo podsećao na Švarcenegera iz ''Konana'', tada najpoznatijeg bildera na svetu. Sličnost je bila zapanjujuća. ''Čovek zakržljalog duha ne može imati kulturu izgradnje tela'', govorio je Jovo. Ova njegova maksima je bila okosnica mojih budućih napora da dosegnem savršenstvo telesne građe. Na vreme sam se opredelio da bavljenje sportom bude u službi moga duha i tela, ali nikako nisam želeo da postanem zavisnik bilo koje sportske discipline. Možda me je ova moja filozofija udaljila od vrhunskih sportskih rezultata, ali život je imao toliko drugih lepota, izazova i misterija, i meni je tada bilo nezamislivo da se opredelim za askezu i odricanje zarad slave, koja bi drugima značila više nego meni.


Svaka priča koja je dolazila sa strane imala je u sebi dovoljno elemenata čiste fantastike da je mogla da živi i traje, da se održava našom upornom predstavom da je sve što smo čuli bilo zaista istinito. Naravno, ne treba zanemariti činjenicu da je mašta, u mladosti, gladna svega, besprekorno funkcionisala, prilagođavajući nestvarnu sliku nekog dalekog sveta našoj svakodnevici. Nezamislivo je bilo realno, a realno nezamislivo. Izokrenuta slika stvarnosti bila je u stvari slika naše stvarnosti. U nju smo verovali i svoje živote prilagođavali čudesnim okvirima fantastike. Dobro je, kao nekim čarobnim štapom, prebačeno na istočnu hemisferu planete, a sve loše i dekadentno dolazilo je sa Zapada. Najbolji pisci su bili iz Rusije. Najlepše žene takođe. Prvi čovek koji se vinuo u kosmos bio je iz ove velike zemlje. Sve ostalo što se dešavalo na drugoj strani okeana bila je loša kopija i farsično podražavanje braće Rusa. Kina je imala milijardu ljudi, zid koji se vidi sa Meseca. Imali su svilu i kulturu sa tradicijom koja je obuhvatala više hiljada godina. Indija se dičila budizmom. Čak i za nas Balkance, koji smo sve mogli i hteli da razumemo i prihvatimo, Japan je imao zapanjujuću disciplinu. Zemlja izlazećeg sunca, koju je spržio atomski plamen, ponovo nikla iz pepela i užasa, mada kapitalistički nastrojena, budila je naše neizmerne simpatije, jer sve u njoj (barem prema priči) beše perfekcija bez ikakve mane. Narod, koji je najdalje na planeti otišao u sjedinjavanju duha i snage, morao se poštovati. Zemlja sumo rvača, karate čarobnjaka, nindža i samuraja, ljudi natprirodnih sposobnosti i čudesnog kodeksa časti, poštenja i neverovatne hrabrosti, tako daleka i tako bliska. Pa onda, na drugom kontinentu: Egipat, piramide, građevine u srcu pustinje, gde se kamen može mesecima tražiti. Ovu misteriju nauka nikada na pravi način nije rešila. Možda su piramide zaista jedini dokaz da su gospodari ove planete nekada davno bila bića iz drugog sveta. Sa Zapada je dolazilo zlo. Zlo i naopako, kako je govorila moja strina Danica. Alkohol, prohibiciju i kriminal zamenili su droga i prostitucija. Moderni mafijaši upravljali su sasvim legalno ogromnim koncernima i kompanijama. Imali su pare i vlast u rukama i sve što se moglo imati. Sve sem duše. Nju su prodali đavolu i to nisu skrivali. Samo su tamo nicale sekte satanista i mnogih drugih bogoboraca. Novine su bile prepune zapisa na ovu temu. Menson je masakrirao Šeron Tejt i još nekoliko nevinih žrtava satanističkog rituala. Ovoj pošasti nije bilo leka. Ubistva zbog droge behu svakodnevna. Kod nas su ljudi stradali u saobraćaju, ili su se komšije ubijale zbog međe, zbog ljubomore itd. Bilo je političkih disidenata, izdajnika naroda, narodne vlasti, komunizma i države. Prezirali smo Solženjicina i osuđivali njegov prebeg iz slobodarske Rusije u kapitalističku Ameriku. Naše disidente smo stavljali na stub srama pre nego što bi napravili neki ozbiljniji prekršaj. Znali smo svi za Đilasa i njegovo odbijanje poslušnosti velikom vođi. O Rankoviću se nije smelo govoriti. Vođa je bio u isto vreme otac i sin naših naroda i narodnosti, a ko se ocu suprotstavi mora biti kažnjen ovako ili onako. Goli otok nije bio samo ime jednog od hiljadu ostrva našeg lepog Jadrana. To su moji stričevi najbolje znali. ''Istina je sluga vlasti i tu nema šta više da se kaže. Grešili smo iz neznanja'', govorio je Golootočanin Đoša.

*        *        *


Neko vreme sam stanovao u Studentskom gradu. Bio je to svet za sebe. Potpuno odvojen od stvarnog sveta. Neočekivana dešavanja su svakodnevno ispunjavala naš novi život. Polako sam uzimao primat mangupa i tipa koji je u svemu nepredvidiv, čoveka koji je polako ulazio u tuđe priče, i koji je neumitno zaposedao prostore tuđe mašte. Tih godina sam sreo i Sonju... Ipak, ne bih hteo da prećutim jedan mali deo nezaobilazne i nezaboravne priče o Studentskom gradu. Jedan moj prijatelj je baš tada objavio knjigu ''Studengrad'', u kojoj je jednim delom odslikao to kipteće živo biće ''grada'', kakav je postojao samo u jednoj zemlji na svetu, i na jednom omeđenom prostoru. No, ta knjiga je imala nedostataka, ne u estetskom i literarnom smislu, već naprosto, ona nije dovoljno govorila o životu, dodirivala je neke ekstremne slučajeve, ali njen narator je sve to nekako posmatrao sa strane, ne učestvujući u događanjima, jednostavno, priča ga je zadovoljila, ali ona nije mogla da zadovolji one koji su je stvarali i o kojima je trebalo da govori. Bio je to drugačiji život, život izvan života, odvojen od sveta dešavanja, od svega što je nosilo matricu prepoznatljivosti. Zaustavljeno vreme. Mladost udružena sa ludošću, lišena temeljne odgovornosti, živela je drugačiji, paralelni život, hraneći se energijom koju je sama proizvodila, ne hajući mnogo za skrupule i norme koje je zajednica država propisivala. Volelo se, patilo, ludovalo, jednom rečju, život nije bio simulacija života. Odvijao se onako kako su ga lepota i silina mladosti režirale. U ludorijama sam uvek prednjačio, i važio za nekrunisanog gospodara ludosti. Kroz nekoliko kratkih osvrta pokušaću da dočaram onaj istinski duh Studentskog grada, kakav odavno više ne postoji. Ostali su, doduše, temelji zgrada, gde se nekada živelo kao u jednoj velikoj porodici. Bili smo država u državi, a zajedništvo, drugarstvo, iskreno prijateljstvo simbolisao je tada čuveni studenjak. Verska opredeljenost nije imala nikakvog značaja. I Srbi, i Crnogorci, i Hrvati, i Bosanci živeli su složno. Bilo je, naravno, razlika. Crnogorci su prednjačili u tučama, Hrvati su bili uglađeni (za kaj ne?), imali su evropejske manire. U svojoj dobroćudnosti, Bosanci su bili slični onima iz viceva. Srbi su muvali muslimanke, muslimani Srpkinje. Nije bilo važno kako se ko zove i odakle je došao. Ako si bio stanovnik Studentskog grada, bio si član jedne mnogoljudne porodice, u neku ruku bio si zaštićen. Još se sećam nekih provincijalaca koji su ovamo dolazili da bi letovali. Slava ovog neobičnog polisa pronosila se na svim prostorima ondašnje Jugoslavije. Nije bilo foliranja. Srpski studenti su mrzeli četnike, hrvatski ustaše, muslimani balije, makedonski Grke, šiptari su početkom jeseni sekli drva po prigradskim naseljima, njihovih studenata skoro da i nije bilo. Bili su loše odeveni, ali ih niko nije dirao. Nekako su ih svi sažaljevali, zbog nemaštine, zbog neobrazovanosti. Jedino u čemu su bili bolji od svih ostalih (tačnije, u čemu su njihovi roditelji bili vredniji od naših), na čemu smo im potajno zavideli, bila je činjenica da su svi bez izuzetka imali mnogo braće i sestara. Tito, voljeni naš predsednik, kumovao je svakoj šiptarskoj porodici, ako bi domaćin izrodio minimum desetoro dece. Za Srbe i Crnogorce naročito, pa ni ostale, nije bilo šanse da se domognu predsednikovog kumstva. Naši roditelji behu žestoki u priči, a po pitanju nataliteta nisu se isticali. Za Crnogorce je to bio fizički posao kao svaki drugi, za Srbe danguba, Hrvati su mislili da ih ima dovoljno. Bosanci nisu mislili ni o čemu. Za mlade u Studentskom gradu ovaj problem nije postojao. Njihov erotski potencijal ih nije brinuo, a da razmišljaju o potenciji svojih roditelja nisu imali vremena.


Danas je Studentski grad - grad hotel, sobe imaju kupatila i telefone, ceo enterijer je izmenjen. Luksuz donosi osećaj moći, mada ne mogu da tvrdim da je današnjim studentima bolje nego što je bilo nama. Naprotiv, privid uređenosti ne može vratiti onaj neponovljivi osećaj slobode, niti dušu ovom danas izolovanom gradu teatru. Jer, duša današnjeg mladog čoveka je više nego ikada pre zakopana i zaturena u smetlište stvarnog života, kakav je mladosti nametnut mimo njene volje.


No, vratimo se načas onoj prohujaloj mladosti i vremenima kada je ona imala drugačiju lepotu i mnogo veću cenu. Ludiranje beše sastavni deo našeg svakodnevnog života. Dan proveden bez neke zgode bio je nezamisliv, pogotovo u onim međupauzama koje bi trajale ponekad i mesec-dva,  između ispita i intenzivnog učenja. Jedni su provodili vreme na predavanjima i učenju, drugi su gluvarili i pomalo učili, dok su treći samo gluvarili. Amerika je tih godina muku mučila sa naglim rasplamsavanjem broja konzumenata droge, Evropa je tek počinjala da se suočava sa ovom napasti, kod nas se o drogi skoro ništa nije znalo. Bili smo čisti i prepuni života. Seks je bio jedina tema o kojoj se uvek sa oduševljenjem razgovaralo. Kao i svi Crnogorci u to vreme, vežbao sam karate, i posle nekoliko beznačajnih kavgi i tuča stekao sam renome opasnog momka, pravdoljubivog i surovog, ako ustreba. Takav imidž je ulivao poštovanje kod mladića i devojaka. Mangupluk je nudio privilegije u vidu bolje sobe i smeštaja, kvalitetnije hrane u studentskoj menzi, pravo prvenstva u zajedničkom kupatilu, posteljina se menjala prema izričitom zahtevu, na recepciji doma dežurni nikada nije tražio legitimaciju, posete bi bile ćutke odobravane. Jedan moj drug iz Berana, privremeno je iz sobe isterao dvojicu cimera brucoša i doveo u goste dedu i babu iz Crne Gore, ''da i oni jednom za života vide Beograd'', objasnio im je. Honorarno sam sarađivao sa ''Studentskim listom'', novinama Studentskog grada. Tekstove sam objavljivao pod pseudonimom, i tako čuvao ugled opasnog tipa.


Studentski grad je imao svoje heroje. Mahom su to bili iščašeni tipovi koje studije i fakultet uopšte nisu zanimali. Takav je bio i Miloš iz Kolašina. Imao je ljubimca, nekakvu džukelu, ofucanu kao što je bio i on, pas ga je uvek pratio između blokova, bilo da beše pijan ili trezan. Miloš bi psu vezao indeks oko vrata, i tako ga vodio u šetnju sve do Ušća. Ako bi ga neki radoznalac pitao šta će psu indeks, Miloš bi odgovorio da čovek ne vidi dobro, da to nije pas, već brucoš, i da njegov četvoronožni prijatelj studira dva fakulteta: čistu filozofiju i političku ekonomiju, da se, eto, druže i razmenjuju mišljenja, naravno, kako je brucoš još neiskusan, on je uz njega, da ga na pravi način upozna sa Beogradom, njegovom populacijom, da ga prvenstveno uputi u to kako da se odnosi prema ženama, i da ne dozvoli da ga bilo koja iskorišćava. Miloš je, inače, bio propali student veterine. Na pitanje zašto je baš upisao taj fakultet, odgovarao je: ''Namnožila se stoka, brate, treba je lečiti.'' 

Pričalo se da je u početku bio odličan student, a onda je odlepio za nekom devojkom iz Maribora, koja nije htela ni da ga pogleda. Počeo je da pije, prestao da pohađa predavanja, i tako postao nezaobilazni inventar Studentskog grada. Živeo je od onoga što bi mu dali drugi studenti. Samo se jednom vratio kući, doduše nakratko, na očevo pitanje kako napreduje sa fakultetom, kažu da je odgovorio: ''Nikako, ćale moj, pao sam iz rikanja, i taj predmet nikada neću položiti, mada priznajem imao sam valjanog predavača.''


Bio je ilegalac najčešće po sobama retkih prijatelja i brucoša, koji bi mu iz straha ustupali ležaj. Godinama je tavorio i propadao da bi, kako sam kasnije saznao, početkom osamdesetih nestao iz studenjaka. Izgubio mu se svaki trag. Prema jednoj priči, koju sam kasnije čuo, skočio je u Dunav, i nikada ga nisu pronašli; prema drugoj, prestao je da pije, upoznao neku našu gastarbajterku, pevačicu narodnih pesama, i sa njome otišao da živi negde u inostranstvu. Znajući ga dobro, ova druga priča meni lično se čini malo verovatnom. Poslednji put sam ga video u leto 1978. Stanovali smo u istoj sobi puna dva meseca, na takozvanoj recepciji. To je vreme kada se ispitni rokovi završe, sobe ostanu prazne, i mesta ima dovoljno, a kreveti se iznajmljuju sezonskim radnicima i studentima koji ostaju preko leta da uče, ili da rade, ukoliko su imali sreće da preko ferija dođu do posla i tako zarade kintu za dalje školovanje. Septembar mesec je brojao poslednje dane, i mi smo sa zebnjom iščekivali studente koji će u redovnoj raspodeli dobiti naša mesta. Stanovali smo u trećem bloku, na trećem spratu, u sobi broj 1068. Miloša sam sreo dva meseca ranije. Pitao me je da li imam sobu. Naravno, rekao sam. 

-Doći ću večeras da prespavam - rekao je i tako kod mene ilegalčio dok se nisu pojavili brucoši. 

-Ostaću kod tebe, naravno, ukoliko ne smetam, a i zašto bih ti smetao kada se viđamo s mene na uštap, i nisi mi neki cimer, ne pušiš, ne piješ, a nemaš, koliko vidim, ni para, ali brate moj, soba ti ima sjajan položaj, odmah je do ve-cea, pa kad se napijem ne moram barem po sobi da povraćam.

Dani septembra behu hladni, mada sunčani. U našu trokrevetnu sobu uselio se prvi brucoš. Nismo mu ni zahvalili za hranu koju je doneo, jer se podrazumevalo da se piće i hrana uvek dele. To je prva lekcija koju brucoš u domu mora da nauči.

Toga ranog popodneva desilo se nešto što bih želeo da ispričam. Dremali smo iscrpljeni trodnevnom glađu. Miloš je bio trezan, a tada je bio izuzetno nervozan, ćutao bi i niko nije mogao da ga navede na priču. 

-Dajem kraljevstvo za čašu lozovače! - rekao mi je kada se na vratima sobe posle dugog kucanja pojavio plavooki, plavokosi mladić, očito novi stanar, što je značilo da jedan od nas mora da leti napolje. Kako sam ja plaćao sobu, logično je bilo da je došlo vreme da se rastanem sa Milošem, koga sam na neki čudan način poštovao, mada je sažaljenje prema njemu bilo moje izraženije osećanje. Mladić je u naručju držao posteljinu, ćebe i dva čaršava, sa navlakom za jastuk, ogledalom, dok je na ramenu imao okačenu prepunu torbu, koja ga je krivila, čineći njegovu pojavu smešnom. 

-Ja sam dobio smeštaj u ovoj sobi - bojažljivo je rekao, stojeći nepomično na otvorenim vratima-  Zovem se Jovica - dodao je, očekujući da ga pozovemo da uđe. 

Miloš se pridigao na laktove.

-Šta imaš u torbi? - pitao je mladića.

-Knjige i odeću - odgovorio je brzo ovaj. 

-Imaš li hrane?

-Nemam.

-A pića?

-Samo malo vode u flaši, domaće, znate.

-E, pošto nemaš ni hrane ni pića, sad lepo nalevo krug i marš napolje!-kazao je besno Miloš. 

Mladić se snebivao, ne znajući šta da radi.

-Da ti nisi onaj čuveni kurir Jovica? Još si tu? - dreknuo je Miloš.

Mladić je spustio torbu na prag sobe. 

-Znate, druže, sa mnom ne možete tako da razgovarate, vi uopšte ne znate ko sam ja! - okuražio se rešen da se suprotstavi. 

-A koji si mi ti? - začkiljio je Miloš na pridošlicu, osećajući da je, ako ništa drugo, na pomolu zabava. 

-Ja sam vukovac - odgovorio je Jovica. 

Miloš me je pogledao kao da ne veruje rođenim ušima. Šansu koja mi se ovako iznenada ukazala nisam hteo da propustim. Dao sam rukom znak Milošu da ja preuzimam stvari u svoje ruke, i on je zaćutao.

-Vukovac, kažeš, zaista vukovac? - ustao sam i približio se mladiću - Mladi gospodine vukovče, u ime moga druga i mene, naročito, izvini, ja lično prvi put vidim živog vukovca, uvek sam mislio da su priče o vukovcima izmišljene - rekao sam, jedva se suzdržavajući da ne prasnem u smeh.

 -Je li se tvoj otac zove Vuk, pa si zato vukovac? - dobacio je Miloš. 

-Vukovac je onaj koji razred završava samo sa najboljim ocenama, znači sa svim peticama - požurio sam da objasnim. 

Igra je tek počinjala i plašio sam se da je Miloš nekom nesmotrenošću ne prekine. 

-Ja sam sve četiri godine srednje škole bio vukovac - ponosno je mladić dopunio moje objašnjenje. 

-Izvini - rekao sam - mogu li u početku da te ne oslovljavam imenom, znaš ne poznajemo se još, nismo ni kolege, jer ti tek počinješ da studiraš, zvao bih te za sada: druže vukovče, ili skraćeno vukovče, ako nemaš ništa protiv.

-Smesti se na ovom praznom krevetu - rekao sam, uvodeći ga u sobu. Naš treći sustanar beše na nekoliko dana otišao u zavičaj. 

-Verovatno si čuo da su ovde u studenjaku pravila rigorozna, greške se skupo plaćaju, naročito stradaju brucoši, jer nema ko da ih posavetuje šta treba da rade i kako da se ponašaju - krenuo sam sa pričom, dok su mi u stomaku od višednevne gladi krčala creva - Sa čime su te na recepciji doma zadužili? - pitao sam naoko brižno, i nastavio- Vidim, dali su ti jedno ćebe, a trebalo je dva, jednu jastučnicu, a trebalo je tri. Krajičkom oka sam primetio kako u korpi za otpatke, koju danima nismo praznili, ulazi miš, naš stalni ilegalac, koga nismo terali, niti se on nas plašio (skoro da je bio pripitomljen), i ideja se rodila sama od sebe: Nisu ti, koliko vidim, dali mačku - rekao sam, dajući licu vrlo ozbiljan i brižan izraz. 

-Kakvu mačku?- pitao je junoša zbunjeno. 

-E, pa vidiš, mladiću moj, nama miševi samo što ne odgrizu uši, evo pogledaj! - prišao sam i pomerio korpu iz koje je iskočio miš i pobegao ispod kreveta na kom smo sedeli.

-Ovaj je mali - dodao sam - tek se izlegao, mladunče pacova, a pacovi su koliko i mačke veliki, i mogu, kada su gladni, da zakolju čoveka, a gladni su uvek, zato svaki stanar doma, tamo gde se pacovi pojavljuju, ima pravo da dobije mačku.

Mladić je instinktivno podigao stopala od patosa. 

-Niko mi nije rekao za mačku - kazao je zverajući po sobi. 

-Odakle na recepciji doma znaju u kojoj sobi ima, a u kojoj nema miševa? Ima ih svuda: u autobusu, pozorištu, gradskoj skupštini, svuda ih ima, brate - priključio se razgovoru Miloš, očito iznenađen i zadovoljan njegovim tokom. 

-Šta onda da radim? - pitao me momak, jer sam već zadobio njegovo poverenje.

-Lako ćemo to rešiti, sačekaj začas - rekao sam i prišao stolu. Iz adresara sam izvadio nekoliko bonova za javno kupatilo, i na poleđini jednog, čitko ispisao: ''Poštovani drugovi sa recepcije, donosiocu ove propusnice i redovnom studentu, vukovcu i stanaru ovog doma, isporučiti mačku.''

-Požuri - rekao sam pružajući papir - mi večeras izlazimo, a možda i nećemo ovde spavati, a kako nismo redovni studenti, na mačku nemamo pravo, jer smo samo preko leta dobili smeštaj, a miševi naprosto osete novajliju, zbog hrane koju brucoši donose, i ukoliko ne dobiješ mačku, neće ti biti lako. Pacovi moraju nečim da nahrane mlade - rekao sam i izgurao ga iz sobe. Vratio se posle nekoliko minuta sa iskreno zabrinutim izrazom na licu. 

-Na recepciji trenutno nema nikog - rekao je utučeno.

U međuvremenu, Miloš i ja smo skovali plan kako da se ogrebemo za kintu. 

-Snalazi se kako znaš - rekao je Miloš - prositi nećemo, ali da ću jednom umreti od gladi, to nikada nisam pomislio.

-Odakle si? - pitao sam Jovicu.

-Iz Pirota - odgovorio je.

-Baš iz Pirota?

-Ne baš, iz okoline.

-Idem ja do drugog bloka, da pogledam ima li tamo mačaka - rekao sam. Zadržao sam se u hodniku ispred vrata nekoliko minuta, a onda sam ušao u sobu gde je Miloš dremao, a mladić sa nestrpljenjem iščekivao moj povratak.

-Znaš - objasnio sam - nisi na vreme popunio određene formulare. Za ovaj blok je podela mačaka završena. I sada možemo dobiti mačku, ali mora da se plati.

-Imam novca, nije problem - požurio je Jovica sa upadicom, dok sam ja u glavi sabirao koliko može da košta dobar ručak u menzi na skveru, nešto sam morao doneti i Milošu, naravno, nisam smeo da zaboravim na piće. Tih dana Miloš je pio samo vinjak, kada ga je bilo.

Rekao sam koliko bi otprilike trebalo da košta jedna očuvana gladna mačka, jer, stručno sam objašnjavao, site mačke ne love. Kupio sam hranu, ali mi je falilo za piće. Vratio sam se ponovo u sobu. 

-Nema običnih mačaka - kazao sam - ostale su samo šarene, a one su najbolji lovci, ali su nešto skuplje. 

Vukovac mi je bez reči, rekao bih čak i sa ponosom, pružio dodatnu količinu novca. Namignuo sam Milošu i izašao. Vraćajući se sa prepunom kesom namirnica, primetio sam kako u obližnji kontejner uskače mačka. Pozvao sam nekoliko studenata koji su na stanici čekali autobus za grad da mi se pridruže u njenom hvatanju. Prethodno sam im objasnio o čemu se radi. Ni danas mi nije jasno kako smo, istina, uz nekoliko ogrebotina, uspeli da uhvatimo uplašenu mačku. Strpali smo je u kartonsku kutiju, i tako je naša soba dobila još jednog neočekivanog stanara. 

Još kada smo počeli da joj dajemo hranu, mačka se sasvim odomaćila. Jovica je bio zadužen da je izvodi na terasu, da joj menja pesak... Ubrzo smo morali da se iselimo. Jovica i mačka su ostali da žive zajedno, na zadovoljstvo radoznale studentarije. Danima su potom studenti navraćali u sobu 1068 kako bi se uverili u istinitost ove priče, a vukovac i njegova mačka su lagano ulazili u legendu Studentskog grada.

Ja sam ubrzo izgubio interes za medicinu, jer nemam živaca da kasapim leševe, a miris formalina me je terao na povraćanje. Medicina je bila sve drugo od onoga što sam očekivao.

Upisao sam se na Pravni fakultet. Tu sam se osećao kao u zavičaju. Crnogorci su svoju decu mahom upisivali na prava. Završiti takve studije, značilo je deliti pravdu, biti advokat, ili sudija. A onaj ko ima zakon u rukama i moć da ga primenjuje – imao je sve. Sećam se šaljive priče o dvema Crnogorkama koje hvale svoje sinove. Jedna ponosno kaže: 

-Moj sin je pravnik. 

Druga odmahne rukom i sa ironičnim smeškom odgovara komšinici: Nije to ništa. Moj sin ima zvanje mnogo više od pravnika

-A šta je tvoj sin? - pita prva. 

-Moj sin je pripravnik!- ponosno odgovori druga.

I dalje sam živeo u studenjaku. Mi stariji studenti smo voleli jesen. Tada bismo se podgojili, dok bismo u leto ulazili izgladneli i ofucani.

S jeseni, kada u Srbiji zavlada svinjokolj, a spremanje zimnice postane ritualan čin, roditelji šalju deci na studijama tovare hrane. Da se hrana ne bi pokvarila, studentarija je iznosi na terase soba, stavlja u najlonske kese, ili male lanene vreće, i veša na ogradu. Brucoši donose najviše hrane. Srećom po nas, izgladnele vukove, koji ne dobijamo ništa od naših kuća, oni su svake godine dobijali smeštaj u prizemlju, pa bismo mi noću, čim na nekoj terasi namirišemo hranu, krenuli u krađu, koja je po našem dubokom ubeđenju bila sasvim legalna. Sa zemlje se hrana nije mogla dohvatiti, ali to za nas nije bila smetnja, najlakši od nas bi se snažnijem popeo na ramena, odsekao kanap koji je vezivao metu, a potom bismo priređivali kolektivne gozbe.

Dok sam bio na pravima (čitava dva semestra), cimer mi je bio Žarko, Žare Cetinjski, ludak, kudikamo veći i od mene. Studirao je Ruski jezik sa ruskom književnošću, pa smo ga zvali Spasibo ili Tovarišč Žarko. Nosio sam dugu kosu (što je tada ulazilo u modu), dok je Žarko bio prvi ćelavac Studentskog grada. Naime, on je imao gustu kosu, ali se svako jutro brijao, i to britvom nasleđenom od dede, koju je oštrio na starinski način, o opasač. Jednom nas je ta njegova čuvena britva izvukla iz neprijatnosti. U to vreme svi smo imali nadimke: Žarko-Monstrum, Baja-Manijak, uz moje ime stajalo je ''Okrutni''. Trideset šestica je saobraćala od Zelenog venca do Studentskog grada. Behu to zglobni autobusi, tek prispeli u Beograd, uvek prepuni studentarije. Karta za prevoz se kupovala kod konduktera, koji je sedeo na ulazu, i nije moglo biti šverca, ili vožnje za džabaka. Nikada nismo imali novca, a pare koje bismo odvojili za markicu, obično bismo odmah potrošili za hranu, ili bioskop, na primer, ređe za pozorišnu predstavu, ali obavezno za utakmicu Zvezda – Partizan. Ko je još mislio o tome da plaća kartu za prevoz! Imali smo konduktere miljenike koji nas nisu dirali. Problem bi nastupio dolaskom nekog novajlije, pored kojeg ne bi ni ptica mogla da preleti. Žarko je nosio duge brkove, a la Filip Višnjić, koji su mu dosezali do ramena. Stvarno smo tada podsećali na strašila. Vraćali smo se iz grada. Ušavši u autobus, pokušali smo da se uguramo u gužvu i tako izbegnemo kontrolora na vratima. Na našu žalost, kondukteru smo odmah upali u oči, tražio je da kupimo kartu ili da na sledećoj stanici izađemo napolje. Dan je bio kišovit, mi po običaju lagano obučeni, nije nam se baš izlazilo, a svađa i ubeđivanje sa nepoznatim čovekom sigurno ne bi urodili plodom. Žarko je uvek sa sobom nosio dedinu britvu, i znajući to, rekao sam:

- Žare, brate moj, ovaj se jutros nije brijao.

Žarko je pogledao mene, pa konduktera. Klimnuo je glavom. Znao je šta sam mislio. Izvadio je britvu, lagano je otvorio, a onda je brzom kretnjom stavio pod grlo zapanjenom kondukteru.

- Neće ti smetati ako te obrijem na suvo. Čini mi se da si iz Bosne, a tamo je, kako sam čuo, uvreda brijanje sa sapunicom.

Priskočio sam sa druge strane, kako bih navodno pridržavao čovekovu glavu, dok brijanje ne bude završeno.

-I pazi, nemoj da ga posečeš kao onog iz Kovina. Možda čovek ima osetljivu kožu - rekao sam Žaretu.

-Pa ja sam, momci, obrijan, jutros sam se brijao! – zavapio je čovek, prestravljen obrtom događaja.

-Puštaj ti ovaj narod da izlazi i mani priču, moj drug je profesionalni berberin, ponekad mu ruke zadrhte, pa malo secne, ali ništa opasno, treba čoveku rutina. I zaista mi nije jasno zašto ga nakon brijanja uvek juri milicija. A onda i mene hapse kao da sam ja brijao. Ja samo držim ljudima glavu, i ukoliko ih moj drug poseče, onda uklonim krv da ne smeta. Samo je jednom onog Napoleona iz Vrbasa, ili Lovćenca, više se ne sećam odakle beše, malo jače posekao, pa su se posle borili za njegov život, ali druže, bila je to njegova greška, a ne moga prijatelja. Zlatno je pravilo, i to svaka budala treba da zna, da se za vreme brijanja čovek ne sme pomerati. Vidiš kako si ti miran! Kao bubica. Nema još ni kapi krvi. Bravo, Monstrume, bravo, majstor si, svaka ti čast! – hvalio sam ćutljivog berberina.

-Dece mi moje, brijao sam se, nemojte da me povredite! – molio je kondukter.

-Niko nema nameru da te bije, čoveče, mada si malčice, ali samo malčice zaslužio, pusti gospon Žareta na miru da radi svoj posao, šta se tu kreveljiš - rekao sam sam stežući ga za vrat.


-Možda se i jesi obrijao, ali traljavo, brate, traljavo, vidi moju ćelu, to je brijanje, ali dragi moj, zapamti: to je i veština. Nisi se izbrijao, eto gde je falinka, nema potrebe da osećaš krivicu, za takve stvari ja odgovaram, treba u svemu biti profesionalac, evo, ti u svom poslu zveraš, brate, da ti oba oka ispadnu. Svako neka radi svoj posao kako najbolje zna i ume, je li tako Okrutni? – pitao me je Žare berberin.


-Jeste, Monstrume – odgovorio sam potvrdno.


-Malo trucka ovaj autobus, pa mogu da te posečem, sačekaću do poslednje stanice da se zaustavi, pa ako bude hteo šofer, i njega ću da brijem, ne da bijem, čoveče, da brijem!


Studentarija u autobusu zna za zezanje, prave se nezainteresovani, kobajagi ništa ne primećuju. Jedan glasno kaže devojci, toliko glasno da svi čujemo: 


-Izgleda da su ovo ona dvojica što su prošle nedelje povredili konduktera u šesnaestici.


-Jadan čovek, pisale su novine, ne zna se da li je preživeo – odgovara devojka. 


Autobus napokon dolazi na poslednju stanicu. Žarko sklapa britvu, konduktera obliše graške znoja.


-Brijaću nekog drugog, ne volim bucmasta lica – kaže Žare izlazeći.

*        *        *


Na vratima moje sobe pisalo je: ''Sam među krokodilima'' (naslov sam izrezao iz novina). Sa unutrašnje strane vrata nalazio se spisak obaveza ostalih cimera, i nezaobilaznih deset zapovesti. Ne Mojsijevih i Božijih, već mojih: ''Ne viči 'hop' kada te preskaču'', ''Ne ljubi bližnjega svoga, nije higijenski'', ''Ako vam srce padne u gaće, ne zaboravite na higijenu'', ''Ako ti neko udari šamar, umesto drugog obraza, udari ga nogom u dupe''. Nekoliko dosetki i aforizama, kao na primer: ''Pametan čovek ode u četnike, a vrati se iz partizana'', ''Idem u bolji život, vratiću se za pola sata'', ''I najlepše noge se negde završavaju'', ''Ne secite me u korenu, tek sam ga pustio'' i slično. Sve to što beše ubeleženo na vratima, cimeri su morali da znaju da izdeklamuju kao pesmicu. Naravno, to nije važilo za Žarka i mene, jer se podrazumevalo da autori svoje delo znaju napamet, i na kraju, valjda se znalo ko je glavni i ko se pita u sobi.


Ono malo novca što smo dobijali od kuće nije moglo da pokrije ni one najosnovnije troškove života. Ako bismo uspeli da platimo sobu, ili kupimo bonove makar za jedan obrok dnevno u studentskoj menzi, bila bi prava nagrada. Za sve ostalo dovijali smo se na razne načine. Ja sam uporno obilazio redakcije ''Mladosti'', ''Studenta'' i ''Vidika'', pokušavao da se sprijateljim sa urednicima ovih studentskih glasila, nudio tekstove raznih sadržaja, a najviše one sa radnih akcija, na kojima nikada nisam učestvovao, ali sam poznavao ljude koji su nekada bili akcijaši, i bili voljni da pričaju dogodovštine iz prošlosti. Bile su to zanimljive priče, zanimljive možda meni, ali ne i za novine. Sećam se prvog honorara za tekstove objavljene u ''Mladosti'', zahvaljujući pre svega tadašnjem mladom, ali izuzetno talentovanom novinaru i uredniku ovog glasila, Zoranu Sekuliću, čoveku vrcavog duha, i uvek spremnog na šalu. Malo po crnogorskoj vezi, a malo i zbog lične simpatije, uživao sam naklonost ovog budućeg barda našeg novinarstva. On je, inače, bio rođeni brat tada čuvenog, i u to vreme poznatog po ekscesima, popularnog srpskog pesnika i boema, Aleksandra Sekulića, koji je sa svojim ''kloklotristima'' sedamdesetih godina pomerao ustaljene granice pesništva na ovim prostorima. Gajio sam iskrene simpatije prema ovoj grupi neobičnih pesnika, koji su se okupljali najčešće u Kameničkoj ulici, gde je Aca živeo, u to vreme bolje reći pio. Jednom sam i prenoćio kod njega. Miroljub, Adam i ostala bratija njihove družine, danima su zaposedali prostor ovog doma, gde je alkohol carevao, i bio ovim pesnicima značajan za život koliko i vazduh. Sećam se da mi je pri dolasku Aleksandar rekao da ugrabim neko mesto na vreme, ako mislim da prenoćim. Moja ulaznica je bila flaša lozovače, koju sam doneo iz Crne Gore. Iz dva razloga, doduše nepremostiva, nisam se mogao priključiti ovoj družini javnih pijanaca. Prvo, tek sam ulazio u svet literature, stidljivo, i korak po korak, bio sam suviše mlad, i najzad, prezirao sam alkohol, što se kod ove gospode nikako nije moglo tolerisati. U to vreme raznoraznih traganja, naročito pre studija, posebno me je privlačila filozofija istočnih naroda. Zanosio sam se izučavanjem knjiga o zen-budizmu, tako sam otkrio karate kao sport, koji je svoju istoriju nastanka temeljio i na ovom učenju. Moja stalna destinacija u toku dana bila je u Maršala Tita 2 – redakcija ''Mladosti''. Zoran mi je davao neobične zadatke. Pisao sam o manje poznatim sportovima: hazena, rafbal, lakros, bendi, pelota, indijaka. Moje kolege studenti su se divili otkuda ja sve to tako dobro znam. Zorana sam zaista voleo i kao čoveka, i prijatelja, mada je na moj račun znao često da napravi šalu, koja je zasmejavala i mene i ostale. Pričao je kako sam ga prvi put posetio u zimskom periodu, obučen samo u beli japanski kimono, sa crnim pojasem oko struka, i svežnjem rukopisa pesama ispod miške. Pesme sam bacio na sto, i po njegovoj priči, dajući licu strog izraz, rekao: ''Hoćeš li ti meni ovo objaviti ili nećeš?'' Tako sam bez poteškoća, objašnjavao je Zoki, ušao u srpsku literaturu. Vremenom je bilo sve više tekstova i sve manje honorara.


Pokušavajući da preživim na surovom beogradskom asfaltu, počeo sam da objavljujem u ''Zum reporteru'', prvim novinama takozvane žute štampe, u kojima je dugi niz godina kao urednik poezije radio Matija, pesnik disident, ''neprijatelj naroda i države'' (a naročito voljenog predsednika), čovek čiji je otac bio čuveni četnički komandant, i koji je javno prijateljevao sa najpoznatijim i najvećim jugoslovenskim disidentom, Milovanom Đilasom. Matiju sam poštovao kao i svi Crnogorci, pre svega kao pesnika, koji je prvi posle Njegoša progovorio jezikom i snagom onoga koji se mogao meriti sa bogovima. Matijine knjige su išle od ruke do ruke kao najveće dragocenosti. Njegove pesme smo učili napamet, poema ''Reče mi jedan čoek'' se čitala koliko i ''Gorski vijenac'', a pesma ''Vera Pavljadolska'' je bila najlepša ljubavna pesma koju sam znao i recitovao kad god bih imao priliku da me neko sluša. Posebnu sam simpatiju gajio prema pesniku ovako nezahvalnog porekla, jer je jedan moj stric Miro prvi stradao u četnicima kod Zidanog mosta, a drugi deda Mirko, očev otac, umro od iznenadne bolesti, ali sa kokardom na kapi. Njih dvojica su, uz strica Steva, koji je proglašen ratnim zločincem odmah nakon oslobodilačkog rata, obeležili našu familiju, pa i mene kao direktnog potomka ovih neprijatelja države i državnih izdajnika, tako da u ovoj zemlji zbratimljenih naroda za naše malo pleme nije bilo nikakve perspektive. Moj preostali živi stric, koji je kao i moj pokojni otac za vreme rata bio skoro dete, pričao mi je da je Matijin otac bio čestit čovek, kakav se retko rađa, i da su priče o njegovim zlodelima izmišljene i lažne, kakve su uvek one koje pričaju pobednici. 


U novinama koje su svoju popularnost dugovale pre svega tračevima i pikanterijama svakojakih sadržaja, za mene baš i nije bilo mesta. Tada je Matija, koga još nisam poznavao, rekao jednom od svojih saradnika: ''Dajte ovom klincu neka piše i sastavlja tekstove za rubriku 'Ljubavna iskustva'!'', koja je imala puno čitalaca. Tekstovi kojih je bilo mnogo, i koji su zasipali redakciju, bolje reći pisma čitalaca, delom su meni prosleđivani da na osnovu njih napišem ili sam sastavim pet-šest pisama koja bi se jednom nedeljno u časopisu objavljivala. Naravno, sva pisma su bila pod šifrom, a na kraju godine najzanimljivije bi bilo nanovo objavljeno uz priznanje i nagradu koja bi se slala autoru, čiji je navodni identitet bio poznat redakciji. Svaki stubac u ovoj rubrici je bio plaćen. U početku smo Žarko i ja čitali pisma, a kasnije nam je dosadilo. Odlučili smo da sami izmišljamo duhovite pikantne priče. To nas je istinski zabavljalo. Sećam se priče koja je od čitalaca dobila najviše pohvalnih glasova, i koja je na kraju izabrana kao priča godine ''Ljubavnog iskustva 1979.''


Priču smo izmislili Žarko i ja u koprodukciji dok smo se jedne večeri izležavali u dokolici, a ja sam morao naredni dan da donesem tekst u redakciju ''Reportera''. Žare je dao ideju:


-Dosta je tekstova o čobanicama i izgubljenoj nevinosti na biciklu, hajde da smislimo priču koja se dešava napolju. Svetsku priču, brate!


Priča i nije bila baš svetska, mada smo je smestili u ambijent Švedske i Stokholma. Obično bih ja krenuo sa nekoliko rečenica, a onda bi se Žarko nadovezivao, i tako naizmenično, dok priča ne bi dobila konačan, ali neočekivan kraj. Žarko je prednjačio u duhovitim dosetkama, a ja sam bio majstor za zaplete i neobične obrte samog toka radnje. 


-Vežbaj na ovim zajebancijama, nikad se ne zna šta će čovek u životu raditi, možda se opredeliš baš za pisanje, a i ova kinta što nam padne nije za potcenjivanje! - govorio je Žare, kad god bih se ja pokolebao, ili naprasno doneo odluku da prekinem sa ovakvim načinom zarade.


-Ovo je, brate, kao da se prostituišemo, pišemo za kretene i idiote, a ove bljuvotine mogu da posluže samo za onaniju adolescenata, i ničemu više - negodovao sam.


-Šta se nerviraš, čoveče, niko ne zna da si ti tvorac ovih remek dela, pisma su šifrovana, plaćaju te po šlajfni, što je dobro, i moli Boga da se tamo u ''Reporteru'' ne predomisle, ima još mnogo zaludnih i gladnih, koji jedva čekaju šansu da nam preotmu koru hleba - i dalje nije odustajao Žare, i ja bih pred ovim njegovim argumentima popuštao i krenuo u novu priču.


Priča za koju smo nagrađeni, znači naša zajednička priča (jer sve pikanterije u njoj poticale su od Žareta) počinjala je otprilike ovako: ''Nalazim se već nekoliko godina na privremenom radu u inostranstvu, tačnije, u Stokholmu, glavnom gradu najlepše skandinavske zemlje, Švedske. Šveđani su kulturni i fini ljudi. Ovi potomci Vikinga imaju tradiciju gostoljublja, muškarci su visoki i prijatni, a žene mahom plavuše, nose lepotu kakvu mi na Balkanu ne poznajemo. Ja sam iz okoline Požarevca, potičem iz siromašne porodice, i nisam imao mogućnosti da steknem neko veće obrazovanje od srednje škole. 


Ni sam ne znam kako sam se obreo u Švedskoj, tek imao sam sreće da me je pokupio jedan komšija dobre volje, kome su, doduše, trebali fizički radnici na gradilištu, što sam ja oberučke prihvatio. Polako sam napredovao u poslu, marljiv sam i radan, ne govorim kad ne treba, i radim samo ono što se od mene traži, ali tu ne zabušavam, zaista, bez lažne skromnosti, za neke poslove mi ravnog nema, a to gazde cene i dobro plaćaju. Samo sam se jednom vratio nakratko u domovinu. Uspeo sam prilično dobro da savladam jezik, napokon sam i u poslu napredovao i dobio mesto glavnog nadzornika gradilišta, a to nije mala stvar. No, kako je ovde reč o ljubavnom iskustvu, a ne priča o mome životu, da se okrenem onome što me je nateralo da ovo pismo napišem. Da samo čitaocima napomenem da nisam vičan pisanju, pa mogu uslediti greške, ali molim da mi se zbog toga ne zameri. Po prirodi sam inače veoma stidljiv. Otuda sam čak i u ovom raju, gde žene prilaze muškarcima ako im se dopadnu, ostao za sve ove godine boravka potpuno usamljen. Nikada nisam potražio žensku, čak ni u javnoj kući, kako su neke moje kolege sa posla radile, čim bi dobili platu. Za onu stvar niko od mojih nije plaćao, pa sam se bio zakleo da ni ja to ne učinim. Jedne večeri, pre nekoliko meseci, posetio sam obližnji restoran, koji je imao zanimljiv noćni program. Pa, ako već nisam hteo novcem da kupim užitak, mogao sam sebi da priuštim, ako se tako kaže, da bar jednom mesečno posmatram golišave devojke, koje su učestvovale u noćnom programu ovog u mom kraju poznatog restorana. Seo sam za šank i pijuckao ledeno pivo, nakon vrućeg i tek završenog programa, pokušavajući da bar u mašti povratim slike minulih događaja. Primetio sam da za susednim stolom sedi jedna plavuša (Žare je ovde ubacio opisni pridev ''bajna'', bez koga bi slika izgledala isuviše jednostavna i neupečatljiva). Gledala je u mom pravcu i otvoreno se smešila, otkrivajući bele (Žare je dodao ''biserne'') zube. Osvrnuo sam se misleći da je osmeh upućen nekom drugom, možda i šankeru koji mi je donosio novo pivo, ali bio sam sâm za šankom, samo je u drugom delu prostorije sedela omanja grupica ljudi, čiji se žamor utapao u tihu i prijatnu muziku. Devojka mi je mahnula rukom, a šanker mi je rekao da poslednje piće časti dama za stolom. Zbunjen, ali i ohrabren raspletom događaja, uzeo sam piće i prišao stolu devojke. Ruke su mi se tresle i nespretno sam spustio čašu na sto, malo piva se prosulo, što je izazvalo dodatan smešak na devojčinom licu. Razgovor je krenuo spontano, i mog stida nije više bilo. Više se i ne sećam o čemu smo sve pričali, pamtim samo trenutak kada je devojka pružila ruku preko stola, i dohvatila moj ogrubeli i znojem orošeni dlan.


-Kako vi imate duge i snažne prste, baš kao što sam zamišljalja-rekla je umiljato.

Lebdeo sam u oblacima, nošen plimom do tada nepoznatih osećanja. Stolu je iz polumraka prišao konobar obaveštavajući nas da se restoran zatvara. Ponudio sam devojci da je otpratim do kuće, ili stana, ma gde on bio. Sa zadovoljstvom je prihvatila. 

-Ali morate mi pomoći da ustanem - rekla je pripitim glasom. 

Tada sam doživeo možda i najveće iznenađenje u životu...'' 


Ovde sam zastao sa pisanjem, glasno razmišljajući kakvo bi to iznenađenje moglo da bude. Kao i obično, u takvim momentima moje nedoumice priskočio bi Žare sa spasonosnim rešenjem. 

-Sve je tako prosto, čoveče - rekao je - napiši, devojka je imala drvenu nogu!


''Znam da će ovo što se meni dogodilo šokantno delovati na čitaoce,  ali,  možete misliti kako je tek meni bilo: devojka je imala drvenu nogu. Nisam hteo da ispadnem beda od čoveka, poneo sam se naprosto viteški, kao da je bilo sasvim normalno što je devojka imala jednu drvenu nogu. 

-Saobraćajka - objasnila mi je izlazeći - ugradili su mi protezu, naučila sam da je koristim, sve ostalo na meni je srećom u redu. Nadam se da ti ne smeta? - rekla je i nežno me pogledala. 

-Naravno da mi ne smeta, i na mom gradilištu prošle godine jedan radnik je mnogo gore prošao, pao je sa skele, i kamo sreće da je na mestu ostao mrtav, polomio je obe noge, morali su da izvrše amputaciju, i sada je pola čoveka. Posetio sam ga tu skoro u rehabilitacionom centru, smejao se i šalio kao da nije bilo ništa. Dobio je penziju. 'Vi dirinčite i dalje, a ja ću ubuduće da uživam', rekao mi je, i zaista je tako mislio.


(Ja se čitaocima unapred izvinjavam ako je priča razvučena, ali ono što je svrstava u neobično ljubavno iskustvo tek sledi.) Zastali smo pred ulazom zgrade gde je stanovala. 

-Pomogni mi da uđem, isuviše sam popila večeras - zamolila me je - a i mogli bismo da ovaj mamurluk oteramo kafom, ili novim pićem, svejedno, sutra je ionako vikend, nigde nam se ne žuri. 

Ušli smo u stan, koji je odisao lepotom i ukusom. Nikada pre nisam video manje nameštaja u samo jednoj začuđujuće velikoj prostoriji. 

-Ovo je moj dnevni boravak - objasnila mi je lepotica, koja je tek tada rekla da se zove Ingrid. Rekao sam i ja svoje ime.

-Teško je za izgovor, ti meni ličiš na Francuza, ja ću te zvati Žak, večeras za mene budi Žak.

-U redu - rekao sam - zovi me Žak. 

Nastavili smo sa žestokim pićem, mene je obuzimalo nekakvo osećanje praznine i tuge, nesreće i besa što me maler nije napuštao, i što mi se nije dalo da čak ni u Švedskoj sebi nađem ženu kakvu sam želeo. Ne znam kako se dogodilo, ali Ingrid se našla u mom naručju, i počeli smo strasno da se ljubimo. Pokazala mi je rukom vrata od spavaće sobe. 

-Skučeno je ovde – pravdala se, mada je prostor pucao na sve strane.

-Tako si snažan, Žak, mogao bi da me uneseš u sobu, bilo bi to divno. 

Nosio sam je kao perce. Zaboravio sam na njenu drvenu nogu. Poljupci su pljuštali kao vrela letnja kiša oko Požarevca. Devojka je lagano odšrafila nogu, i tako je moje nezaboravno i prvo ljubavno iskustvo sa jednonogom devojkom ušlo u ovu priču, koja se ne završava u toj noći zaborava. Zaljubio sam se u Ingrid. I ona u mene. Sada smo u braku i očekujemo bebu.''

Ovde se priča završavala, a Žare nije mogao da odoli da ne doda još jednu rečenicu. 

-Zaključak nije dobar - rekao je - ali neka tako ostane, nadajmo se da će dete koje dolazi imati obe noge. I, veruj mi, bilo bi pikantnije da si se duže zadržao u sobi ovih nesrećnika, to bi bila prava poenta, zamisli, ona onako uspaljena, a on pripit i izmoren njenim stalnim nastojanjem da se ljubavni čin produžava u beskonačnost, na kraju on klone a ona dohvati onu nogu i počne da se samozadovoljava. 

Gađao sam Žareta jastukom. 

-Baš si jedan perverzni manijak - rekao sam. Ovaj drugačiji završetak priče ostao je memorisan, kad god bih se setio nekih smešnih i neobičnih događaja iz studentskog života i druženja sa Žarkom Monstrumom.

Svoga tada najboljeg druga Žarka sam naprosto obožavao. On se snalazio u svakoj prilici. Za njega nije bilo nerešivih situacija. Već na početku semestra beše se sukobio sa jednim profesorom, čija predavanja nije posećivao. Kada je došlo vreme overe semestra, i kad se pojavila opasnost da bez potpisa neće moći okončati godinu, Žarko se dao na izučavanje neuroza i neurastenija. Nabavio je literaturu iz psihijatrije.

-Jedino se na ludilo mogu izvaditi - objasnio mi je. U ovom slučaju ni britva ne pomaže. Plan je bio sledeći:

Ja ću da ga povedem u Palmotićevu na psihijatrijski pregled, on će da odglumi teškog neurastenika, objasniće kako mrzi profesora, jer ga je podsećao izgledom na očuha, koji ga je dok je bio dete maltretirao i tukao, i koji je na kraju u pijanom stanju ubio njegovu majku, završio na robiji, i još je na robiji, ali frustracije iz rane mladosti nisu nestale.

Kada je nesrećni student ugledao profesora koji liči na njegovog krvnog neprijatelja, sve mu se smučilo, skočio je na čoveka pokušavajući da ga udavi, vikao je: ''ubiću te, ubico'', i kada se sve razjasnilo, nisu ga udaljili sa fakulteta, već mu je preporučeno da izvesno vreme ne posećuje predavanja dotičnog profesora, što je on i uradio, ali želja da zadavi mrsku osobu nije nestala. Žarko je, inače, imao žive i zdrave roditelje na Cetinju, ali ko je to sem njega i mene mogao znati? Plan je bio savršen, i sa dubokim uverenjem u njegovu ostvarivost upustili smo se u još jednu avanturu. Rezervne varijante nismo imali. 

Kod nas, pogotovo u to vreme, nije bila uobičajena praksa da se traži pomoć psihijatra. Psihijatar – ludilo. Jedno sa drugim je išlo ruku pod ruku. Svaka bolest je imala leka, ali ludilo nikakvog. Zar bilo ko može znati šta se krije u našim glavama? Smatrali smo da lekar, ma kakav specijalista bio, ne može provaliti ovu našu podvalu. Zbunilo nas je mnoštvo sveta koji se tiskao u maloj čekaonici. Žarko me je munuo u rebra.

-Burazeru, ovaj Beograd ima mnogo više ludaka nego što možemo obojica da zamislimo. Osećam se, brate, kao da sam najzad među svojima.

Pri prvoj prozivci nismo uspeli da uđemo. Žarko je predložio da se ja kao snažniji proguram do vrata, i tako se pri sledećem pozivu napokon domognemo lekarske ordinacije. Kada se u neko doba oglasio piskutavi glas sa šaltera, ja sam spremno otvorio vrata iza kojih se odmah nalazila ordinacija. Pretpostavljao sam da me Žarko u stopu prati, pa se nisam ni osvrtao. Lekar, omanji čovek sa lenonkama providnih stakala, dočekao me je sa osmehom, pokazujući mi da sednem i da se opustim. Osvrnuo sam se, Žarka nigde nije bilo.

U međuvremenu, dok sam ja ulazio, on je dežurnoj sestri koja je prozivala pacijente došapnuo da sam potpuni ludak, i da se i ona i lekar pripaze mojih nepredvidivih reakcija, a on me je jedva doveo na pregled. Sestra me je zabrinuto merkala iza paravana, ostavljajući lekaru da sam rešava problem. Doktor, kome je ona očito nekim tajnim znakom javila o kakvom je pacijentu reč, pretvorio se u suštu ljubaznost. 

-Sedite, mladiću, recite šta vam je, kakvi vas problemi muče, vidi se na vama da ste iscrpljeni.

-Doktore, nisam ja lud -  rekao sam stalno se osvrćući ka vratima, uveren da će se Žarko svakog časa pojaviti.

-Mladi prijatelju, ovde ne dolaze ludi, već bolesni - pokroviteljski mi se obratio lekar – i, ovo je psihijatrija, a ne ludnica. Niko vama ne kaže da ste ludi. Svi mi, pa i ja koji lečim ljude, imamo psiholoških smetnji. Ljude muče razne stvari, na primer, životno posrnuće, nemaština, problemi na poslu, u školi, svako ima neku crnu rupu koja ga grize iznutra, vas mlade najčešće muči ljubav, određenije, ljubavno razočaranje. Muče li vas ljubavni problemi?

Ko želi igru, imaće je, pomislio sam, i na tren zaboravih na Žarkovo odsustvo. Ako me je doktor prihvatio kao Žarka za pacijenta, zašto da razočaram čoveka? 

-Ljubavnih nikako! Danas me boli glava, doktore, ali nisam zato došao kod vas. Mene niko ne voli, doktore. Naprotiv, sve me ubeđuju da sam lud, doduše imam povremene male neurotične smetnje - rekao sam, i onda je krenula priča o očuhu i zloj sudbini.

Dugo sam razgovarao sa doktorom, na kraju ne samo da sam dobio željeno opravdanje, već mi je određena i dugoročna terapija, uz savet da bar jednom nedeljno posećujem lekara. Rekao mi je krajnje poverljivo da on priprema knjigu o takvim slučajevima kao što je moj, i da bi rado posetio moga očuha u zatvoru, te da smo time naše buduće razgovore tek načeli. 

-Svlači li se ova žena što sve vreme stoji iza paravana? - upitao sam ustajući - Da ja slučajno u nečemu ne smetam?

 -Ne, nikako - požurio je doktor sa objašnjenjem - to je moja saradnica, nova je u poslu, pa se malo snebiva.

-Doktore, ja moram neke stvari da ispravim - rekao sam i okrenuo se dva puta oko sebe u mestu, i par trenutaka zadržao pogled na plafonu. Zamolio sam lekara da mi dozvoli da se bauljajući provučem ispod stola, jer mi to uvek odagna mračne misli. 

-Samo izvolite, sve je to tako normalno u vašem slučaju, i ne zaboravite da uzimate lekove koje sam vam prepisao. Spavaćete mnogo mirnije i bolje, ponovo će vam se vratiti snovi u boji, a mržnja koju osećate prema profesoru lagano će nestati. Pokažite mu slobodno ovu dijagnozu koju sam vam danas postavio, i on će, siguran sam, razumeti vaš problem.

Izašao sam natraške, klanjajući se i obećavajući da ću koliko sutra ponovo doći.

-Svakako, svakako, kad se završi školska godina bilo bi za vas dobro da preko leta pođete u naš stacionar na Avali. Tamo biste se zaista osvežili.

Žarko me je čekao izvan zgrade, vireći iza nekog naherenog stuba.

-Znao sam da ćeš bolje od mene odraditi posao. Tvoj manijakalni pogled i urođena nervoza nijednog psihijatra na svetu ne bi mogli ostaviti ravnodušnim.

 Žarkov humor je bio surov i jedinstven. Jednom ga je za dlaku ulovila milicija dok je u prepunom autobusu tražio od studenata kupljene karte, glumeći kontrolora. Na glavi je nosio konduktersku kapu, koju je ko zna od koga i kada nabavio. Znao je tako da se ogrebe za neku  kintu, jer je kazne naplaćivao na licu mesta. 

-Ili platite, ili sledi blamaža -  šapnuo bi zaplašenom krivcu.

Priča o Žarku Monstrumu, i njegovoj britvi, polako je tonula u zaborav. Studentski grad je prihvatao i slavio nove junake i čudake. Poslednja zgoda koju sam čuo o Žaretu bila je ona sa Cetinja, gde je neko vreme radio kao predavač, a potom i kao sekretar gimnazije. Žarko se na vrlo originalan način oslobodio obaveza prema vojsci. Ili je barem mislio da se oslobodio. Cetinje, evidentirani grad neurastenika, začudo nije imalo svog neuropsihijatra, već su dolazili stručnjaci sa strane. Posla je bilo na pretek. Bilo je leto. Vrućine su davile kao nikada ranije. Žarko se u letnjem izdanju priklonio imidžu iz studentskih dana, obrijane glave, dugih brkova koji su vijorili kao zastave. Beše dobio poziv za vojsku. Godine su stigle, i mogućnosti za odlaganje služenja vojnog roka više nije bilo. Obučen u tesnu pohabanu majicu, pocepanih pantalona, Žarko je po najvećoj vrućini optrčao nekoliko krugova oko Danilove bolnice, i onako, dok je znoj liptio telom i licem, iz trka uskočio kroz prozor u ordinaciju zapanjenog psihijatra. Odeljenje na kojem je lekar primao pacijente bilo je u prizemlju, a prozori su bili otvoreni zbog velike vrućine.

-Evo, ja stigoh! - zadihano je izgovorio Žarko, gledajući zakrvavljenim očima doktora.

-Šta vama treba? - pitao je lekar zbunjeno.

-Vojska, brate, vojska, hoću da idem u vojsku. Želim da pucam. Strašno volim da pucam. Niko mi ne da da pucam. Sada sam dobio poziv, evo ga ovde, slobodno pogledajte, ništa nisam izmislio, piše moje ime, hoću da pucam iz topa, kakve puške i gluposti, doktore moj, kad top opali, to je milina! Jednom ću imati svoj top. Neko želi kola, neko kuću, ja hoću da imam svoj top i tačka. Pitaju me kako ću top da nosim. Zašto bih ga nosio! Odneću ga na neko brdo, a onda ću da pucam u drugo brdo do mile volje!

Žarko je na predlog psihijatra proglašen privremeno nesposobnim za vojnu obavezu. Mnogo godina kasnije čuo sam završetak ove priče. Žarka su poslali na ispitivanje u Beograd, na VMA. Pacijentima-vojnicima su puštali razne filmove. Žarko je pao na Čarliju Čaplinu. Smejao se kao lud zgodama ovog velikog komičara, ne znajući da skrivena kamera snima reakcije pacijenata. Ostatak vojnog roka odslužio  je kopajući rovove po vrletima Šare i Kopaonika.

*       *       *

Mnogo vremena i strpljenja bi bilo potrebno da se ispričaju samo delimično neke od mnogobrojnih dogodovština iz studentskog života. Način na koji smo u to vreme muvali devojke mogao bi da posluži kao obrazac neukusa, nevaspitanja i surovosti.

Posle ljubavnog brodoloma koji sam doživeo sa Dijanom, ušao sam u jednu fazu začuđujuće smirenosti, koja je kao magnet privlačila devojke. Među mladićima u to vreme devojke iz studenjaka nisu bile na ceni. Maštali smo o onima preko mosta, lepo doteranim, tajanstvenim, i činilo nam se moćnim i nedodirivim. 

Ako bismo se okomili na neku devojku iz doma, nismo odustajali ni po koju cenu. Svaki naš neuspeh su pratile neukusne šale na račun gubitnika. Imitirali smo poznate filmske face, i u ponašanju i izgledom, kao na primer frizuru Džemsa Dina, ili Elvisa Prislija. Neki su se palili na izgled Džimija Hendriksa. Vucarali smo se sa gitarama od sobe do sobe, vrebajući mala slavlja, položene ispite, rođendane i žurke. Sve su to bila mesta i prilike za neko novo poznanstvo. Te jeseni Beograd je plivao pod vodom od baruština i izliva iz kanalizacija, nastalih od obilnih padavina. Tako sam, zahvaljujući kiši, upoznao Milenu, devojku iz Smedereva. Staza koja je vodila u krug oko blokova doma, kuda se moralo inače proći, imala je na izvesnim mestima šahtove, koje bi posle velikih kiša  često ispunila voda. Neko se dosetio da ukloni poklopac sa jednog od njih, a onda bi se potvrdilo staro studentsko pravilo: da bezobrazluku nema kraja.

Grupa dokoličara bi se poređala sa obe strane staze, uz sami otvor, tek toliko da se moglo proći između špalira, i kada bi naišla neka devojka, svi bi u glas zagrajali: 

-Nemoj da skačeš, nemoj da skačeš!

Da bi sve izgledalo potpuno autentično, neko od manguparije bi se popeo na terasu najvišeg sprata najbližeg bloka, seo ili prekoračio ogradu, kao da ima nameru da skoči i izvrši samoubistvo.

Radoznalac bi se osvrnuo, prateći poglede ostalih, i taj mali trenutak nepažnje bio bi dovoljan da završi u šahtu prepunom vode. U zamku su najčešće uletale devojke. Tako je i Milena upala. Ja sam bio najbliži od tobožnjih spasilaca. 

-Pobogu, koleginice, što ne gledate gde gazite! - rekao sam prekorno. 

Devojka ugruvana, mokra do grla, nije znala šta da kaže, a onda je briznula u plač.

-Soba mi je odmah tu u prizemlju - rekao sam uslužno, -prehladićete se dok dođete do četvrtog bloka. 

I tako je toga dana još jedna žrtva uletela u vešto postavljenu zamku. Devojka me je već naredne večeri primila u svoju sobu, kazala je cimerkama da sam ja taj njen spasilac, a ja sam se kleo kako sam se slučajno tu zatekao. Nikada nisam saznao da li mi je uopšte poverovala.

Služili smo se svim trikovima koje smo znali. Svirali smo gitaru, pevali šlagere, recitovali, pričali šale i viceve, i sve činili da budemo zabavni. Ko nije bio lep, morao je zaista svojski da se potrudi da smuva neku žensku. Postojalo je jedno nepisano pravilo: ako nemaš lepotu, moraš imati pameti. Pametni sa lakoćom namami devojku na fazon druženja i prijateljstva. Pametnim ljudima sve je u glavi, i nije im do seksa, objašnjavali smo. Samo neiživljene budale danonoćno jure suknje i ponašaju se kao idioti. Kod devojaka je trebalo izazvati poverenje, ubediti ih da su pametnije od nas, da ih niko ne može navući na tanak led, da je njihova, tj. ženska intuicija nepogrešiva, da će mudra žena uvek prepoznati barabu. Laskali bismo do besvesti. Ružnjikavim curama smo govorili da su lepe, i sve tako dok ne poveruju, a lepima, koje su znale da su lepe, stavljali smo do znanja da su nas fascinirale pameću, a ne izgledom (mada ni izgled, ako ga je već Gospod dao, nije zanemarljiv). Njihova lepota, tvrdili smo, zaklinjali se da govorimo čistu istinu, jeste iskonska lepota, nasleđena kroz minule vekove, ona prirodna i najčistija, koja pleni i ne prolazi. Na te reči i one najtvrdokornije bi na kraju pokleknule. 

Tradicija je u praksi potvrdila pravilo da se samo na Balkanu muškarci ponašaju kao ratnici. Umesto ženi, oni prilaze bojnom polju. I nikada sa druge strane ne vide osobu ravnu sebi, samo pol koji treba po svaku cenu potčiniti. Osvajački pohod bez obavezne priče nema nikakvog značaja. Šta je značilo osvojiti neku žensku tvrđavu, a da to niko ne sazna! Potpuna besmislica. Zaljubljivanja su bila retka. Ljubavi još ređe. Kao na filmskoj traci kroz moju sobu su defilovale devojke, toliko se sve brzo dešavalo, ili se ništa nije dešavalo. Uglavnom, upamtio bih poneki osmeh, beznačajan detalj garderobe, ili tela, kao da su prolazile senke, tragovi nisu ostajali ni u meni, ni oko mene. Iskustva su se množila, ali kad se sve sabere, bilo je to vreme hodanja u mestu, jednog permanentnog trčanja po mraku, vreme slepila i traženja nečega što je ko zna gde čekalo, i što se tada nije moglo naći. Moglo bi se pomisliti da sam i Helenu Karamarković, lepoticu sa Dedinja, upoznao pomoću trika, ali zaista nisam. Slučaj je preuzeo ovu trivijalnu ulogu na sebe. Sa Helenom sam se bukvalno sudario dok smo nepažljivo pretrčavali ulicu ispred fakulteta. Mada nisam imao nikakav osećaj krivice, jer je greška bila obostrana, kavaljerski sam se izvinio devojci zbog nesmotrenosti. Začudo, ona nije ni pokušala da pokupi mnoštvo razbacanih stvari po asfaltu. Devojka je zaista bila lepa, jedna od onih o kojima smo u dokolici maštarili. Imala je plavu kosu i plave oči. Ubedio sam je da ovaj sudar nije slučajnost, i da nas je jednostavno sudbina usmerila jedno na drugo. Izgledalo je kao da mi je poverovala. Ostavila mi je broj telefona. I tako smo počeli da se viđamo. Živela je sa roditeljima i bratom na Dedinju, u vili koju je njen otac, komandant (zaboravio sam već koje brigade), dobio kao vojni trofej, i koja je nekada pripadala nekoj buržujskoj porodici, koju je vihor minulog rata progutao.

Oca joj nikad nisam video, sem na televiziji, kada su se prenosile značajne skupštinske debate, ili na majskim sletovima, uvek je bio zamišljen i u prvom redu, negde u samoj blizini voljenog predsednika. Majka joj je nekada bila poznata pijanistkinja, od nje je Helena nasledila finoću u ophođenju i talenat za muziku. Vodila me je da slušam ''Per Ginta'', objašnjavala kako i kada treba slušati Betovena, Berlioza, Hendla. Pri prvoj poseti kući snova, njenoj majci sam doneo cveće, što je ovu nekada lepu ženu zaista ganulo. Iznela je slatko, ponudila me kafom i pićem, stavljajući mi do znanja da sam ispit zrelosti i ozbiljnosti barem kod nje položio.

-Naučila sam ja moju Helenu da proceni ljude, tu je po svemu sudeći na mene - rekla je i ostavila nas same. 

Helena me odvela u svoju sobu, gde sam umalo priznao da sam toga dana prvi put u životu nekoj ženi poklonio cveće. Njena soba je išla u polukrug. Objasnila mi je da je nered, koji ja zaista nisam primećivao, posledica preseljavanja. Nekad je ovo bila spavaća soba njenih roditelja. Bračni krevet je ostao, i još neke sitnice.

Istog popodneva smo vodili ljubav. Viđali smo se samo kada je Helena to htela, najčešće kada bi kuća ostajala prazna. Možda je to bila i jedna od nejneobičnijih avantura u mom ljubavnom životu. Kada to kažem, mislim na činjenicu da me Helena nikada nije oslovila imenom, persirala mi je do poslednjeg trenutka ovog nesvakidašnje veze. 

-Oh, vi ste poranili, nisam stigla da stavim šminku. Izvinite, kosa mi je neuredna. Rekla sam mami da ćete nas danas posetiti, izvinila se što ne može prisustvovati našem susretu.

Vrhunac svega je bio kada bismo se našli u krevetu. Nadao sam se da će bar tada nestati ova njena prefinjena uštogljenost. Međutim, ništa se nije menjalo.

-Vi ste malo grubi - rekla bi pomalo mazno, pomalo prekorno.

-Pomerite nogu. Budite pažljivi, molim vas. Čupate mi kosu vašim kaišem od sata. Složite lepo odeću, može neko da naiđe.

Toga sam se zaista plašio. Zamišljao sam njenog namrgođenog oca kako premoren i besan dolazi sa nekog dosadnog partijskog sastanka, i kako nas tako razgolićene zatiče u krevetu, a onda vadi pištolj i preti da će me ubiti, jer sam neuredan, i nisam onako vojnički složio košulju i pantalone.

Vukla me je u pozorište. Zahvaljujući njoj zavoleo sam ''Kralja Ibija'' i ''Radovana Trećeg'', i uopšte pozorišnu umetnost.

Naš poslednji susret se zaista neslavno okončao. Mislim da ga vredi pomenuti. Te večeri smo odlučili da se šetamo. Ja sam na sebi nosio lagani mantil golubije boje, koji sam, specijalno za to veče, pozajmio od jednog kolege. Pedeset puta, ne manje, rekao mi je da se u dom ne vraćam ako se bilo šta dogodi sa mantilom. Šetali smo se Kalemegdanom. Vreme je bilo kao iz bajke. Majski mirisi su punili pluća, nebo je bilo vedro, zvezde su se jasno videle. Noć puna meseca, egzotika trenutka, vrelina krvi, miris tela, omamljujuće kapi znoja, šapat i reči nežne kao svila, učinili su žudnju nekontrolisanom. Zaboravljali smo gde se nalazimo. 

-Niste valjda ludi da ovde nešto činimo! - kazala je dok sam je uvodio u žbunje. Skinuo sam mantil praveći prostirku od njega.

Vodili smo ljubav kao nikada pre toga. Na nogama je imala čarape boje kože, sa halterima koje sam jedva uklonio. Čarape nije skidala. Dok se pomahnitali huk ove posleponoćne strasti lagano gasio, postali smo napokon svesni smrada, koji je poništavao sve mirise proleća, i te neobične noći. Možda nekoliko trenutaka pre nego što smo i sami potražili utočište žbunja, neko beše ovo mesto posetio, ali iz sasvim drugih pobuda. Zaslepljen strašću i požudom, ništa nisam primetio, i tako se pozajmljeni mantil našao preko ljudskog izmeta. Smrad je najednom postao nepodnošljiv. Tužno sam pogledao Helenu. Osećao sam se glupo i postiđeno. 

-Šta vam je ovo? - pokazala je na svoju umazanu čarapu.

-To vam je, draga gospođice, govno, ako niste znali - rekao sam ustajući.

Nisam je više zvao, niti se ona potrudila da me potraži i pronađe. Poslednji autobus za dom je već bio otišao. Uputio sam se peške ka Studentskom gradu. Mantil sam sa Savskog mosta bacio u vodu. Kolegi sam objasnio da mi je ukraden. Dva meseca sam štedeo kako bih otplatio dug. Doživljaj sa prelepom Helenom Karamarković je bio jedan od onih retkih, koji se ne prepričavaju.

Kalemegdan sam iz sličnih razloga posetio samo još jednom i nikada više. Bilo je to iste te godine u ranu jesen. Na predavanjima sam se često viđao sa jednom devojkom iz unutrašnjosti i nekako je privoleo da izađemo. 

-Nisam ti ja Beograđanka, pa da svašta radim, udaću se za onog koga budem svim srcem volela, a takvog još nema na vidiku. Tebe bije glas da si ženskaroš. Ja takve ne podnosim ni u komšiluku. Možemo da se družimo, da učimo zajedno, i tu je kraj. Ne očekuj od mene ništa više.

Danima je ponavljala istu priču, a ja nisam odustajao naprosto iz inata. Obožavao sam da svoju pobedničku zastavu pobodem na vrhu neosvojive tvrđave. Istini za volju, bilo je mnogo više poraza nego pobeda, ali vredelo je pokušati. Praksa je pokazala da se najčešće dobije baš tamo gde izgleda da smo sve šanse izgubili. Tada je užitak neuporedivo veći.

-Mala večernja šetnja Kalemegdanom će nam sigurno prijati - bio sam ubedljiv u objašnjenju, i devojka je pristala da izađemo.

''Čovek se cilju primiče korak po korak, niko ne leti i ne pravi odjednom deset koraka'' - govorio je Nikodin, moj komšija iz zavičaja. Ova njegova mudrost me je uvek smirivala kada bih se našao pred nekom preprekom u životu. ''Strpljen-spasen'' mu je takođe bila omiljena izreka.

Toga dana sam imao trening na starom DIF-u kod Slavije, nosio sam sportsku torbu sa kimonom i opremom, kako se ne bih nakon šetnje po istu vraćao u Studentski grad. Priznajem da sam u tim godinama bio prilično prgav i plahe naravi, ali tome nisam pridavao značaj, smatrajući to pre svega svojim prirodnim stanjem. Nakon kraće šetnje seli smo na klupu i započeli zanimljiv razgovor. Torbu sam spustio na stazu blizu klupe, pazeći da je neko ne ukrade. Jedva sam prikupio novac da kupim originalni japanski kimono čuvene firme ''Tokaido''. Već sam nosio majstorsko zvanje u ovom sportu, ali devojkama nikad nisam pričao o karateu, ili bilo kojem drugom sportu. Na vreme sam shvatio da su takve priče blago rečeno dosadne i prazne, i da ih žene ne vole. Bolje je pričati sa ženama o kulinarstvu, ili o bilo čemu drugom, nego o sportu. Naravno da se ne sećam razgovora koji smo vodili (u takvim situacijama sam mahom ja govorio). Osećao sam kako otpor devojke popušta, a onog momenta kada mi je dozvolila da nakon gledanja linija na dlanu, njena šaka ostane u mojoj, bio sam siguran da sam na najboljem putu da ostvarim još jednu pobedu. Čarolija je nestala kada su se ispred klupe zaustavila tri mladića. 

-Vidi seljaka kakvu je ribu maznuo! - rekao je krupniji od ostale dvojice, očito vođa ove grupe huligana. 

Devojka se uplašila stežući moju šaku kao kleštima, a jedan od one dvojice, koji se ne behu oglasili, šutnuo je moju torbu kao fudbalsku loptu.

-Ajde šmokljane - ponovo se oglasio vođa - ostavi malu i briši odavde.

U meni je sve kipelo od besa. Ustao sam, lagano se oslobađajući stiska devojčine šake. 

-Vratite torbu na mesto gde je bila, i gubite se odavde! - rekao sam jedva se suzdržavajući da ne odalamim napasnika. Voleo sam tuču, i malo mi je trebalo da se upustim u obračun, ma ko da je stajao ispred mene. Tukao sam se i kada nisam poznavao borilačke veštine, i skoro da sam želeo da me neko isprovocira, kako bih svoje novo znanje primenio u praksi. Siledžija me je pogledao u čudu, kao da ne veruje rođenim ušima. U meni se na trenutak probudio viteški duh, i da bih ostavio utisak na devojku, rekao sam:

-Momci, ne tražite đavola, ja sam karatista i možete imati grdnih problema.

-On je karatista! - dugajlija se presamitio od smeha, držeći se za stomak. 

To su bile njegove poslednje reči. Moja noga se munjevito pružila ka njegovoj glavi. Krv je prsnula na sve strane, nekoliko kapi je palo na odeću zapanjene devojke. Jedan, onaj bliži od preostale dvojice, nije uspeo ni da vidi pesnicu koja mu je završila na bradi. Treći se dao u beg tek kada sam ga pojurio. 

-Idemo odavde - rekao sam devojci, koja je počela da vrišti. Ni sam ne znam otkuda se stvorila milicija. Bilo ih je dvojica, jedan je izvukao palicu, a drugi repetirao pištolj. Dvojica siledžija su ležala onesvešćena na zemlji. Objasnio sam da sam mirno sedeo na klupi, i da su nas oni napali, da je treći pobegao, i da sam se ja samo branio.

-I ti si se branio! - rekao je onaj sa uperenim revolverom. 

-Šta sam mogao drugo da uradim! 

-Šta se nalazi u torbi? - pitao je drugi, vrteći pendrek, spreman da ga svakog trena upotrebi.

-Sportska oprema - kazao sam.

-Otvori, ali lagano i izvadi sadržaj!

Kada sam izvadio kimono, jedan je, videći belu odeću sa crnim pojasem, rekao:

-Ti si džudista.

-Ne, vežbam karate.

-Kod koga vežbaš? - nastavio je da me ispituje.

Pomenuo sam Marka Nicovića, za koga sam znao da je milicionerima držao treninge.

-E, bogami te je dobro naučio da se biješ! Trebalo bi da radiš za našu službu. Ni mi takve nemamo. Ajde, uzmi ove stvari i idite, a za ove ćemo se mi pobrinuti. Dobro je da su ostali živi - rekao je onaj sa pištoljem, opipavajući puls mladiću koga sam udario nogom u glavu.

-Ti si, između ostalog, i surov - rekla mi je devojka na rastanku, i tu se završila naša zajednička priča. Kasnije je ona ovaj događaj prepričala nekom Cetinjaninu, koji je preneo drugom, i tako, kada sam se pojavio na zimskom raspustu u rodnom gradu, jedan sugrađanin me je zaskočio pitanjem:

-Čuo sam da si u Beogradu premlatio odjednom desetoricu. 

-Da, dobro si čuo - rekao sam - stajali su u redu kao domine. Udarim ja prvog, i svi ostali popadaju.

Slična situacija, mada u drugom ambijentu i uslovima, ponovila se godinu ili dve kasnije.

Tu Novu godinu je trebalo da dočekam sa društvom na Karaburmi. Dan uoči praznika sneg je nemilice zasipao grad. Kolovoz je bio zatrpan, a stari Beograđani su govorili da ne pamte veći sneg u poslednjih nekoliko decenija. Veče je bilo dozlaboga dosadno i za zaborav.

Bio je to jedan od onih novogodišnjih dočeka koji se zaboravljaju odmah, ili najkasnije sutradan. Obično tako loše bude kada se nađete slučajno tamo gde ni na koji način ne pripadate. Stan u kome se mahom nepoznato društvo te večeri skupilo beše mali i neugledan. Prisustvo starijeg čoveka, verovatno vlasnika stana, činilo je atmosferu ukočenom i nategnutom, a svaki osmeh je delovao toliko odbojno i izveštačeno, da se posetilac morao osećati veoma neprijatno. Sneg je učinio atmosferu u stanu još hladnijom. Komunikacije skoro da nije bilo. Sat, ne više, nakon ponoći, pokupio sam se i onako besciljno krenuo ka gradu. Nadao sam se da su glavne saobraćajnice prohodne, i da ću nekako doći do Dušanovca i Vidske ulice, gde sam tada privatno stanovao. Prišao mi je na samom izlazu nepoznat mladić i zamolio me da, ako ne predstavlja problem, prebacim njegovu prijateljicu do grada, ili najbliže taksi stanice. Devojka je bez reči ušla u moj auto, sela pozadi, stavljajući mi jasno do znanja da je njeno raspoloženje ove večeri kulminiralo, i svakako veće od mog nezadovoljstva. Nisam bio voljan za priču, i bilo mi je svejedno što me je u startu ova bezimena devojka ignorisala, iako joj je moja usluga bila dobrodošla. 

Postoje dani u našem životu koji unesu pustoš i prazninu u dušu čovekovu. Danima kasnije ovaj nemir ne jenjava, a pravog razloga za njega kao da i nema. Mene su skoro uvek užasavali praznici, bilo da su državni, ili novogodišnji, rođendani, svadbe i slično. Nikada nisam umeo da se prilagodim kolektivnoj radosti, da u njoj učestvujem. Bio sam krajnje nedruštven i neupotrebljiv tip za takve situacije. Zabio bih se u nekakav svoj ćošak, dok sve ne prođe, čitao neku knjigu, slušao muziku i ne bi mi bilo stalo do takozvanog opšteg veselja i lepote, koja je plenila čitav svet, a mene ostavljala ravnodušnim.

I zaista, ne sećam se nijednog značajnog prazničnog datuma iz minule životne biografije, sem onih koji su obeležili onaj drugi život, izvan uobičajenih društvenih tokova. Ni ovu Novu godinu sigurno ne bih upamtio da nije bilo događaja koji je ubrzo u vožnji do grada usledio. Svakako, svedok ove priče (koju je režirao gospodin Slučaj, kako bi rekao sada počivši pesnik Dušan Mitić) te noći je bio, u to vreme mladi i još neafirmisani pisac, Radoslav Petković. Na kružnom delu ispred Bogoslovije, u blizini stadiona Fudbalskog kluba Beograd, mahanjem ruku me zaustavila grupa mladića. Sneg je i dalje padao i bilo je izuzetno hladno. Gradski autobusi su retko saobraćali. Stao sam, smatrajući da su ljudi u nevolji. 

-Nestalo nam je piće, idemo do dragstora u Nušićevoj - kazao mi je, ulazeći, jedan od mladića.

-Ja idem samo do Vukovog spomenika - odgovorio sam.

-Nema problema, i toliko nam je od koristi - rekao je momak mojih godina, u šubari, sedajući pored mene. Ostala dvojica su se ugurala pozadi. Mrzovoljan izraz na licu devojke samo se pojačao karakterističnom grimasom koja je značila: Bože, koliko kretena ima u ovom gradu... Krenuo sam Ruzveltovom ulicom pored Gradskog groblja. Vozio sam lagano. Vetrobransko staklo se mrznulo, i vidljivost je bila slaba. Na kolovozu se uhvatila ledena skrama, koja je dodatno otežavala vožnju, dok su se sa obe strane nalazila brdašca snega, ostala od kamiona čistača ulica, koja su sezala do visine prosečnog čoveka. Noć za samoubistvo, kako sam imao običaj da kažem. Prazne duše, bez i jedne misli, vozio sam, pazeći da se krećem sredinom puta. Automobila, sem onih zatrpanih snegom, nigde na kolovozu nije bilo. Nema ludaka da u ovakvoj noći voze, mislio sam. U trenutku potpune odsutnosti, na rame mi se snažno spustila ruka mladića koji je sedeo iza mene, i pri tom se osećao na alkohol.

-Momak, vozi do Merkatora! - rekao je zapovednički - Tamo ima više pića, a nešto mi se i ne izlazi iz kola.

-Idem samo do Vuka - kazao sam, sklanjajući ruku sa ramena. 

-Hoćeš da ti ovde pred devojkom čupam uši! Vozi, majmune! Je l' treba dvaput da ti se kaže! - i ponovo me dohvatio za rame.

Postoje trenuci u životu kada odluke donosimo u magnovenju, spontano, bez priprema i analiza. Najbrže nastaju odluke iz besa i nezadovoljstva. Srdžba nije prijatelj razuma i mudrih odluka. Dao sam gas maksimalno ubrzavajući vožnju. Vozio sam tada popularnog keca, koji se na snegu prilično dobro ponašao. Naglo, ispred same autobuske stanice, gde beše najveća gomila snega, skrenuo sam sa kolovoza, zarivajući pri punoj brzini vrh auta u snežni nanos. Znao sam da će pri zaustavljanju inercija baciti napred momka koji me je maltretirao. Još jednom je moje poznavanje borilačkih veština došlo do punog izražaja. Mladića sam udario unazad, laktom posred lica, takozvanim empi-uči-udarcem. Bio je to trenutak kada je mladićeva glava, od zabijanja auta u sneg, krenula napred, a moj lakat, u horizontalnom udarcu, nazad. Čuo sam kako mu je prsla nosna kost. U deliću sekunde, istom rukom, uraken udarcem, iz sve snage odalamio sam čoveka do sebe, jer mi je on mogao biti potencijalna opasnost. Imena ovih karate udaraca navodim samo da bih poznavaocima ove veštine objasnio kako deluju u praksi. Sve se dešavalo veoma brzo i u magnovenju. Treći učesnik u ovom neočekivanom događaju već beše prekrio lice rukama, pravdao se da ništa nije kriv, moleći pri tom da ga poštedim batina. Glava njegovog druga je klonula pozadi. Krv je liptala, i u trenutku sam se uplašio da sam ga ubio. Nije davao nikakve znake života. Devojka je počela da vrišti. Izašao sam besno iz auta, otvorio vrata i počeo da izvlačim povređene. Bes me je još držao. Samo meni nešto ovako može da se dogodi, mislio sam. Na stanici je stajao usamljen mladić, koji je prišao autu, misleći da se radi o udesu. Zamolio sam ga da mi pomogne. Kada smo ih izvukli napolje, rekao sam devojci koja je i dalje cmizdrila, da ću je ostaviti sa njima ako se ne umiri, što je na nju najzad delovalo. Videlo se da je najgore prošao vođa ove male grupe desperadosa. 

-Ubio si čoveka! - rekao je mladić kog sam poštedeo batina.

-Preživeće, ne brini.

Upalio sam auto, krenuo u rikverc, domogao se očišćenog dela puta i otišao dalje. Mnogo godina kasnije, sedeći u društvu sa Draganom Lakićevićem, piscem i prijateljem, ni sam ne znam zašto smo u razgovoru došli i do ove priče. Tada mi je Dragan ispričao da je čovek koji mi je u onoj novogodišnjoj noći, punoj studeni i snega, pomogao da izvučem povređene, bio pisac Radoslav Petković, koji je tada ostao bez prevoza, i baš na toj stanici čekao nekoga da naiđe. Istu ovu priču ispričao je Lakićeviću. Kasnije, prilikom jednog našeg susreta, Petković mi je rekao da scenu koju je te noći video nikada neće zaboraviti. Bila je i surova i groteskna, a po njega i neprijatna, jer je po mom odlasku morao ljudima da pomaže, i tako sam i njemu, ionako ružnu noć, učinio još ružnijom.

Bile su to godine kada su nas kroz život vodili instinkti i impulsivnost. Razum je stalno kaskao za nagonima. Bili smo u stanju da uradimo svašta, kako bismo zadovoljili radoznalost i pomenute nagone. Samo sam još jedanput bio u sličnoj situaciji. 

Bilo je leto kada sam posetio strica na selu. Bio je ponedeljak, pazarni dan u blizini Mojkovca, kada svi iz okolnih sela nagrnu u varoš da trguju, prodaju, ili makar budu viđeni. Ova uvek neponovljiva folklorna scena me je uzbuđivala, i kad god sam dolazio stricu u posetu, nisam propuštao izazov koji su jednom nedeljno nudili ovi neobični skupovi raznolikog sveta. Za tu priliku se oblači najlepše što se ima. Ljudi se doteraju, izbriju, kose zaližu, oni iz udaljenih sela pred gradom izuju opanke i obuju cipele, koje se čuvaju samo za šetnju gradskim ulicama. Mladići kibicuju devojke, a one se krišom smejulje simpatijama, pogledima daju nevidljive signale, i tako do sledećeg pazarnog dana. Šetao sam sa rođakom, lepuškastim devojčurkom, pričajući o zgodama iz studentskog života, kada me je presreo meni nepoznati mladić.

-Nekakvi šoferi iz Priboja hoće da ti biju brata u Brskovu. (Kafana na autobuskoj stanici se zvala Brskovo, noseći ime drevnog rudnika olova, bakra i cinka.) 

Bio je to moj brat od strica, čija je žena kao konobarica radila u pomenutoj kafani. Pripiti šofer je udario po zadnjici dok mu je točila piće. Za nesreću, tu se zatekao moj brat, i došlo je do kavge. To je jedna od onih tipičnih kafanskih svađa, koje najčešće tragično završavaju. Pripiti ljudi zaborave na strah. Piće ih okuraži, i sreća je ako dođe do obračuna pesnicama. Najčešće se potegnu flaše, noževi, stolice, a ponekad se i pripuca. Utrčao sam u kafanu kao bez duše. Na jednoj strani, nekoliko meštana je držalo mog brata, a na onoj drugoj, šofera, koji je izazivao svađu, niko nije zaustavljao. Beše to brkata ljudeskara od preko dva metra, sa stotinak i više kila. Očito vičan ovakvim kavgama, pozivao je mog brata samouvereno da dođe, ''da se kao ljudi potuku, ako nije žena''.

-Izvini se ženi moga brata i mome bratu takođe, plati piće i pokupi se odavde! - rekao sam, stajući ispred njega.

-Odakle si se ti picopevac pojavio, e, onda ću prvo tebe da bijem, pa tvog brata, a onda ću da mu opalim ženu - rekao je dok mu je bala od piva curila krajevima usana. Zamahnuo je rukom, bio je prespor, samo sam eskivirao udarac, osećajući zadovoljstvo što ću moći sa ovim medvedom da se poigram. Jedno je bila borba na takmičenju. Tamo postoje pravila, sudije, ovde su pravila drugačija, tačnije, nema ih. Svi prljavi udarci su dozvoljeni. Nema zamerki, niti diskvalifikacija. Neko popije patos, neko likuje kao pobednik, i tu je priči kraj. Ponekad se dogodi da se i najbolji prijatelji pri piću potuku, pa onda nastave dalje da piju. 

-Bolje je da te udarim! - besno je kavgadžija kolutao očima. -Ovako ćeš od promaje koju prave moje ruke dobiti upalu pluća - rekao je, zastajkujući kako bi se pripremio za novi udarac. 

Mene niko nije pokušavao da zadržava. Bio sam njihov lokalni Džon Vejn. Pričalo se o tome kako sam opasan tip, mada me niko nije video da sam nekog premlatio, a sada je bila prilika da se pred njima i na delu pokažem. Ljudeskara čak ni pesnice ne beše podigao, toliko je bio siguran u svoju snagu. Napao sam ga meni omiljenim udarcem mai-gerijem, to je nožni udarac koji završava u predelu stomaka, i kada su njegove ruke instinktivno pošle prema stomaku da se zaštiti, brzom rotacijom kukova sam u deliću sekunde promenio udarac u mavaši-geri, kružni udarac, koji je završio iza njegovog uha. Udarac je bio brz, ali ne i dovoljno jak. Naprosto sam goreo od želje da isprobam u praksi, udarce koje sam godinama uvežbavao. Čovek je zatresao glavom, a onda kao ranjena zver nasrnuo na mene.

Više nije bilo vremena za eksperimente. Na takmičenjima sam bio poznat po tome što sam od svih boraca imao najbolji dijaje, a to je tehnika presretanja, kada vas protivnik napada, vi se ne povlačite, već munjevito krenete u akciju. Moja pesnica rotirana sa kuka, završila je u vrh brade zahuktalog čoveka. Zastao je kao da je naleteo na zid. Imao je, bokserskim rečnikom kazano, takozvanu staklenu bradu, pao je beživotno kao vreća.

Mahao sam rukom bratu, koji se osmelio:

-Trebalo je da pustiš da ja sredim gada!

Izašao sam napolje, utapajući se u masu šetača, dok su me sa divljenjem pratili pogledi lokalnih mangupčića, čiji sam idol i ranije bio, ali je sada poštovanje doseglo meru obožavanja. Nikada više, mada je bilo prilika, nisam primenio znanje borilačkih veština. Stišao sam ludi huk vrele neobuzdane krvi, i naravi kavgadžijske, okrenuo se izazovima koje je nudila umetnost i sam život. Jedan od mojih trenera, gospodin Vladimir Jorga, jednom mi je u razgovoru rekao:

-Dobar karate borac mora da ima pamet filozofa, brzinu tigra i srce lava, inače uspeha nema. I ne treba se zavaravati. Možeš da razbiješ protivnika, ali neka ti on polomi samo jedan zub, već si na gubitku – koliko je i on.

Uvek sam pamtio ove njegove reči, pa ipak, sportske povrede su me nešto kasnije zauvek odvojile od karatea.

*       *       *

Svaka godina provedena na studijama u Beogradu, nosila je drugačije znamenje, i po svemu novu i neobičnu priču. Slučaj bi preuzeo ulogu vodiča i režisera neočekivanih događaja. Mi, koji smo igrali glavne uloge u tim pričama, nismo mogli ništa izmeniti. Kao da unapred sve beše zacrtano i određeno. U traganju za lagodnijim životom, jednog dana sam slučajno čuo priču o studentskom odmaralištu ''Radojka Lakić'', na Avali. Priča je delovala izazovno i bajkovito. Svaki student Beogradskog univerziteta imao je pravo da jednom u školskoj godini boravi u ovom odmaralištu. Oporavak je bio predviđen da traje dvadeset jedan dan, a u izuzetnim slučajevima iscrpljenosti, naravno, od preteranog učenja, za upućenog studenta, moglo se tražiti još jedno produženje. Uput za Avalu se dobijao u poznatoj studentskoj poliklinici, u Ulici proleterskih brigada, više Slavije. Od neprospavanih noći bio sam zaista iscrpljen. Uput za Avalu mi je dao doktor čijeg se prezimena više ne sećam. Kasnije sam, međutim, čuo da je baš taj lekar, poreklom iz Crne Gore, bio latentni homoseksualac, i ova informacija je verovatno bila istinita. Doktor me je pitao za Pavla, mog tadašnjeg cimera iz studenjaka, koji je nešto ranije tražio uput za pomenuto odmaralište.

Pavle je bio lepuškast mladić, i stalno se kretao u društvu lepih devojaka. Rekao sam doktoru da se Pavle vratio u zavičaj, i da se tamo oženio.

-Šteta, onako zgodan mladić - kazao je lekar, i brzo se ispravio- Mislim, pametan mladić, bolje bi bilo da je nastavio studiranje.

I zaista, odmaralište na Avali je bio raj za studente, smešteno u blizini avalskog puta, u staroj prelepoj građevini, verovatno vili nekog predratnog bogataša, deložiranoj nakon pobednički okončanog rata od strane komunista. Ovo zdanje, prilagođeno novoj nameni, izdvajalo se lepotom naspram okolnih neuglednih kuća. Autobus 401 saobraćao je od Beograda do Avale na svakih pola sata i nikada nije bilo gužve. Beograd je bio tu na dohvatu, a opet, imao se utisak kao da si na Tari, Zlatiboru, ili nekom sličnom planinskom boravištu. Upravnik odmarališta je bio izvesni gospodin, u to vreme drug, Jovanović, čovek u godinama, čija se kuća nalazila tik uz zgradu. Kasnije će ulogu upravnika preuzeti njegov sin, Vladimir. Prednosti ovog odmarališta su bile višestruke. Pre svega, vrhunski smeštaj u trokrevetnim, dvokrevetnim i jednokrevetnim sobama. Doduše, jednokrevetne su dobijali apsolventi i studenti sa završnih godina studija. Hrana je za naše prilike bila bogovska: doručak, ručak, užina i večera. Zamišljeno da bude isključivo prirodno oporavilište, pa nije bilo medicinskog osoblja. Kolektiv su činili: upravnik i čistačice, koje su svakodnevno spremale sobe, a nama, studentima, najdraže behu kuvarice. Upamtio sam teta Radu i gospođu Branku, dve po svemu različite žene. Jedna, krupna, debela, uvek rumenih obraza, priprosta seljanka, koja se igrala padežima kao mi loptom u dvorištu odmarališta, ali je zato bila vrsna kuvarica; i druga, gospođa Branka, koja je insistirala da je oslovljavamo sa ''gospođa'', omanja žena, kratke kose, neočekivano mršava za osobu koja se posvetila kuhinji i kulinarstvu. Svi smo je voleli, i po odlasku sa Avale, pozdravljali bismo se sa njom, sa tugom u srcu, kao da ostavljamo rođenu majku, a gospođa Branka bi sa suzama u očima govorila: 

-Svi ste vi moja deca.

Kasnije sam saznao da se nikada nije udavala i da nije imala dece. Moram da priznam da sam bio miljenik teta Rade i gospođe Branke. Porcija hrane koja se servirala za moj sto, beše uvek bogatija mesom, povrćem ili nekim drugim dodacima hrane. Na Avalu sam došao više iz radoznalosti nego iz stvarne potrebe da i sam vidim, i uverim se, koliko je priča o ovom neobičnom odmaralištu bila istinita. Umesto predviđenih dvadesetak dana, te godine, ostao sam na Avali, sa malim prekidima, tokom oba školska semestra. Sprijateljio sam se sa sinom gospodina Jovanovića, a da bih što duže boravio, koristio sam upute na razna imena. Nije bilo teško naći kolegu koji je bio voljan da ti učini uslugu. Bio sam toliko verziran da sam uzimao upute čak i na ženska imena. Nikada nije dolazila kontrola, studenti su se stalno smenjivali, samo je nas nekolicina provalila fazon da se u ovom odmaralištu može boraviti i više od jedne smene.

Tu sam sklopio mnogobrojna poznanstva, a krug novih prijatelja, koji će to ostati i nakon studija, stalno se širio. Ubrzo posle mog odlaska na Avalu, mesto upravnika je napustio stariji Jovanović, a mlađi, Vladimir, bio je mnogo fleksibilniji i nije se baš preterano pretrzao na poslu. Odmah nakon preuzimanja nove obaveze, odlučio je da među studentima nađe sebi zamenika koji će pre svega njemu olakšati posao (kada mora da ide u nabavku hrane) da brine o održavanju reda i osnovne discipline. Zadatak te osobe se sastojao i u tome da tokom čitave godine boravi na Avali kako bi se što bolje upoznala sa poslom i mogla da odgovori zahtevima koje je Vladimir postavio.

-Ti si ovde starosedelac - rekao mi je jednog dana - ako želiš mesto moga zamenika, možemo brzo da završimo neophodne formalnosti.

Ponuda je bila zanimljiva, ali ja nisam bio tip čoveka koji se vezuje za određeni posao, ili za jedno mesto. To sam i objasnio Vladimiru.

-Nema problema, kandidata ima dosta, a ja samo treba da odaberem najvrednijeg među vama.

I tako je moj budući drug Mihailo Ćulum preuzeo ulogu zamenika upravnika. Ovaj dobroćudni Bosanac je studirao istoriju, i tokom čitavih studija boravio u odmaralištu. Tu se i zaljubio, a kasnije je ova veza krunisana brakom. Nakon odlaska Mihaila sa Avale, njegovo mesto je preuzeo Crnogorac Rade Dabetić, bokser, takođe moj veliki drugar. Voleo je fudbal, i nije propuštao nijednu utakmicu večitih rivala Zvezde i Partizana. Uopšte, bavio se sportom, i na mestu upravnika ostao je dugi niz godina. Njegovim dolaskom promenila se cela fizionomija odmarališta. Izgradio je teniske terene, restaurirao čitavu zgradu, ali za mene je bila i ostala značajnija lepota zdanja kakvo sam pri dolasku zatekao. 

Desetak ljudi se godinama vrtelo i boravilo u ovom oporavilištu. Svima nam je bila zajednička crta ta što smo obožavali žene, i što ih je u odmaralištu bilo više nego muškaraca. Osećali smo se kao sultani, čiji se harem stalno obnavljao. Ja sam ubrzo po dolasku dobio samicu na mansardi, a to je zaista bila privilegija. Kao da sam imao svoj stan. 

U odmaralištu, inače, nije bilo određeno doba posete, ili obaveznog dolaska. Studentima je bilo prepušteno na volju kako će iskoristiti slobodno vreme. Najčešće su to bile dugotrajne šetnje po Avali. Čini mi se da nije bilo stazice koju nismo šetnjom overili. Noćni život je bio priča za sebe. Disko klub u Čarapićevom Brestu je bio naša stalna destinacija. Znali smo da ostanemo do zore, slušajući muziku, a onda se peške vraćali u sobe. Za nas studente je ovo bilo rajsko mesto, mada je zvaničan naziv ove ustanove glasio: Studentsko oporavilište ''Radojka Lakić''.

Na Avali sam sreo i upoznao mnogo neobičnih likova.

Tu je svakako prednjačio moj budući pobratim Obrad Rade Pavićević, mladić neverovatne energije. Trenirali smo karate, mada je on vežbao tek toliko da nama ostalima, zaluđenim ovom kod nas novom veštinom, pokaže kako i on sa pola snage može da ima rezultate puput nas, koji smo manijački trenirali. U tom fanatizmu, isticao se moj budući prijatelj Radoljub Marković Lale, iz Valjeva. Bio je to momak izuzetnog talenta i upornosti, srčan i sa jednom viteškom filozofijom života, koju nije menjao ni u kasnijim godinama. Nakon studija, vratio se u rodni grad, zaposlio se kod vojske, oženio se, dobio sina i ćerku. Čim je planuo rat na ovim prostorima, njegov patriotski duh ga je odveo kao dobrovoljca na vukovarsko ratište, a kasnije i na mnoga druga po uzavreloj Bosni i Hercegovini. Umalo nije osvanuo na poternicama Haškog tribunala. S ratišta je jedva izvukao živu glavu, kući se vratio sa teškim povredama. Borio se skoro pet punih godina, a na kraju nije znao zbog čega je lio krv u tom, kako se kasnije pokazalo, besmislenom ratu. Kad god smo pričali o ratu, njegovo lice bi se smrklo. Samo kada bismo se dohvatili tema o dogodovštinama iz studentskog života, i našeg druženja, Lale bi se ozario, i uspomene bi zaživele tu pred našim očima, kao da se sve nije dešavalo tako davno, već pre nekoliko dana. Setili bismo se devojaka koje smo voleli, i koje su nas volele; malih pakosti i vremena utrošenog na treninzima; mnogo prigodnih i bezazlenih šala, igrarija  koje nisu menjale svet, ali nas jesu. Puno prolivenog znoja po salama i dvoranama Beograda, gde smo željno iščekivali trenutak slave, koji nas je mimoilazio. Bili smo popularni, luckasti, mladi i srećni. Posle studija, raštrkali smo se po svetu. Svako je odlazio putem kojim ga je sudbina vodila. Ja sam se vratio za Crnu Goru. Počeo sam da predajem na Cetinju, u čuvenoj Cetinjskoj gimnaziji. Lale je došao u Valjevo, zaposlio se kod vojske, napredovao u službi, vežbao. On je prosto morao nekome da komanduje, možda ga je ovaj poriv i odvukao na ratište. Moj pobratim Rade se vratio u Bijelo Polje, a pre toga završio je Pravni fakultet, oženio se, dobio šestoro dece, i tako otplatio dug prema Srpstvu. Postao je u svom gradu cenjeni pravnik i ugledan građanin. Na neobjašnjiv način izgubili smo kontakt, ali u mojoj uspomeni ostao je zauvek moj mlađi brat, i to pobratimstvo nije bilo samo formalno. Pobratimili smo se zavetom na krv, a takav čin vreme i zaborav ne mogu da izbrišu. Golub Bakić je bio legenda, ne samo u odmaralištu ''Radojka Lakić''. Bio je stariji od nas. Svi smo za njega govorili da je filozof. Njegov gospodstveni odnos prema životu terao nas je da se i sami menjamo, i da ga u mnogo čemu kopiramo. O njegovom čistunstvu se pričalo. Bio je duhovit na specifičan način. Govorio je kroz nos. Strašno su ga nervirale banalne situacije iz svakodnevnog gradskog života, koje su potvrđivale u praksi balkansku prostotu i primitivizam. 

-Od ovih pokondirenih tikava čovek ni u park ne može da izađe. Žene vuku džukele, a svećom moraš da tražiš majku koja vodi dete za ruku. 

Jednom smo šetali Kalemegdanom, kada nam je u susret došla jedna mlađa žena, na povocu je vukla snažnog rotvajlera.

-Izvinite, gospođo, je li to vaše kuče? - upitao je Golub.

-Naravno da je moje! - uzvratila je žena sa visine.

-Zašto ga pobogu na vreme niste abortirali?

Čini mi se da je pomalo patio od mikrofobije. Stalno je sa sobom nosio sapun. Ceremonijal pranja ruku je trajao nekih desetak minuta.

-Treba ovu prljavštinu oprati. Ovoliko gejaka, i niko živ ni nos ne zna da obriše kako treba, ali svi ,brate, misle da pripadaju višem sloju građanstva, ili barem našoj naprednoj inteligenciji. Napredni su oko struka.

Kasnije sam čuo za Goluba da je postao uspešan direktor neke beogradske firme. 

Dule Vojinović, bokser, poznat po tome što je čak i sa tadašnjom bokserskom legendom Parlovim, boksovao nerešeno, bio je miran i ćutljiv momak. Pripadao je našem društvu, mada je pomalo bio izdvojen, i kao da je sve posmatrao i kontrolisao sa strane. Sreo sam ga desetak godina kasnije. Bio je tada upravnik trećeg bloka u Studentskom gradu. Nisam ga u prvi mah prepoznao. Izgubio je kosu i strašno se ugojio.

Moj budući kum, Ljuba Milić, iz Niša, oženio se prelepom devojkom sa stomatologije koja se zvala Mila, za kojom su uzdisala sva muška srca na Avali. Bilo je to ''avalsko'' poznanstvo, koje je ovim mladim ljudima donelo sreću. Ljuba je takođe bio sportski tip. O našem sportskom rivalstvu, i danas kada se vidimo, pričamo sa oduševljenjem. Pobeđivao me je u stonom tenisu, ja sam, po njegovoj priči, od očaja lomio rekete, a tek u fudbalu nisam imao nikakvih šansi. U šahu sam mu pružao kakav-takav otpor. Vežbao je i karate, ali je ubrzo kimono okačio o klin, pa se u borbama nikada nismo ogledali. Nosio je bradicu poput Isusa, bio je izuzetno duhovit i inteligentan. Ekonomski fakultet je završio o roku, i put ga je odveo u Surdulicu, gradić na jugu Srbije, gde je bio direktor u nekoj fabrici tekstila, i gde će tragovi njegove umešnosti i poslovnog talenta ostati dugo, dugo nakon njegovog odlaska. Sa razvojem privatzacije, postaće nadaleko ugledni biznismen, i ne samo u Kragujevcu, novom gradu njegovog života. Ljuba je bio zaista talentovan čovek sa izvanrednim osećajem za uspešno poslovanje, gotovo predodređen da u svojim planovima uvek uspeva. Za razliku od mene, koji sam sve dublje tonuo u žabokrečinu jednoličnosti i običnosti, on se na vreme otisnuo u svet. Naime, sa porodicom je otputovao na Novi Zeland ili u Južnoafričku Republiku, ostavljajući nama običnim smrtnicima da se batrgamo u sveprisutnoj bedi ove balkanske vetrometine. Avala mi je podarila kuma i jedno trajno prijateljstvo, a ja sam se Avali odužio Pesmom o karijatidama kod spomenika Neznanog junaka, i donekle čak i ovim zapisom.

Privilegije, opuštenost, osećaj nekakve važnosti i značaja nikada nismo mogli imati u studenjaku, kao što je to bio slučaj na Avali. Ponašali smo se kao da je to bila naša osvojena teritorija, naš posed na kome smo po potrebi postavljali zamke za divljač.

Naravno, ovo odmaralište je bio raj za muvanje devojaka. Nas nekolicina, može se reći starosedelaca, mahom pomenutih u ovom zapisu, imali smo specijalnu i do tančina razrađenu taktiku, kod koje nije bilo greške. Kako su se smene novih studenata obavljale kružno, posle dvadesetak dana, nismo imali mnogo vremena za gubljenje. Doduše, u odmaralište je dolazilo mnogo više devojaka nego mladića, što nam je olakšavalo posao. Pokazalo se u praksi kao velika greška startovati neku novu curu odmah po njenom dolasku. Takvi izleti u nepoznato najčešće su se završavali neuspehom. Ukoliko bi se ove veze uspostavile, bile bi osuđene na kratak vek. Nismo imali vremena za zaljubljivanje. Cilj je bio u što kraćem roku smuvati tek prispelu studentkinju, i tu se priča završavala. Jedini razlog našeg upornog domišljanja kako da se što duže zadržimo na Avali, behu ove mlade neiskusne žene. Zaključili smo već posle prvih nekoliko nedelja da najbolje rezultate daje taktika čiji sam idejni tvorac bio ja. Naime, pokazalo se da devojke prvih nekoliko dana uopšte ne reaguju na naša udvaranja, jednostavno, sve im je novo i nepoznato, i svaki naš prilaz doživljavale su kao atak na njihovu ličnost, i mir po koji su došle. Tek nakon desetak dana njihov zid odbrane bi lagano popuštao i onda u nekoliko dana sve bi se odvijalo munjevito.

Ekipu smo činili: Rade, Ljubiša, moj pobratim Obrad i ja. Obično smo u startu žrtvovali nekog od nas, već ko bi te nedelje došao na red. Startovali smo samo one lepše i naoko zanimljivije devojke. Odmah po dolasku nove grupe, jedan ili dvojica iz ekipe bi odmah krenuli u akciju, sa izvesnom merom neukusa u pristupu, ističući u prvi plan agresivan i pomalo neprijatan način u kontaktu sa odabranom devojkom. Svakako, ovaj početak igre po njene muške aktere završio bi katastrofom. Ovi unapred žrtvovani udvarači nisu odustajali ni nekoliko narednih dana, a odbojnost prema njima kod devojaka je rasla, da bi ubrzo poneli epitet napasnika i neotesanih momaka. Mi, koji smo imali uloge glavnih lovaca, sve to bismo naizgled nezainteresovano posmatrali sa strane, samo bismo u zgodnoj prilici, kada bi naše potencijalne žrtve bile u blizini i mogle da nas čuju, onako u međusobnom razgovoru, tobože zamerali našim kolegama zbog bahatosti i i necivilizovanog ponašanja. Ponekad nam je polazilo za rukom da se postavimo kao zaštitnici devojaka, kojima je strpljenje bilo na ivici. Napasnici bi se povukli, a mi bismo trijumfalno i kao zaštitnički stupili na scenu umirujući devojku, uz obećanje da je ovi mangupi više neće uznemiravati. Ova uloga dušebrižnika je uvek davala pozitivan obrt. Sve smo stavljali na kartu navodnog prijateljstva, jer pobogu, mi smo bili dobri momici, naspram ovih neotesanih sirovina, i sve tako do druge prilike, kada bi se uloge izmenile, a mi spasitelji preuzimali zadatak napasnika.

Samo u retkim situacijama smo zaboravljali na naše devojke. Turistički savez Beograda je dovodio u to vreme popularne grupe ruskih turista na smeštaj u odmaralište na Avali. Praznih soba je uvek bilo, i tih nekoliko dana boravka naše braće Rusa bio je događaj koji se nije brzo zaboravljao. Tada među nama nije bilo nijednog koji nije mogao da smuva neku curu, naravno Ruskinju, koje u tim munjevitim kontaktima nisu nikada bile krute ni uzdržane, naprotiv, stigle iza gvozdene komunističke zavese, bile su veoma predusretljive, veoma znatiželjne i ljubazne, jer mi smo za njih bili Evropa u pravom smislu te reči, i to preimućstvo smo obilno koristili. Zaljubljivali smo se na tren, mesecima potom slali pisma u Moskvu, Kijev, Odesu i druge gradove velike bratske Rusije. Tih dana, mahom u kasno proleće i početkom leta, intenzivirale bi se posete ruskih turista, i mi bismo potpuno zapostavljali naše devojke koje su nas merkale sa strane i bile poprilično ljubomorne i to nisu skrivale. U takvim prilikama ulov bi bio najbolji. Odvijao bi se tihi, skoro nevidljivi rat između naših devojaka, koje bi se osećale zapostavljenima i ugroženima, i mladih i prelepih Ruskinja, koje su na novi svet i nove ljude gledale širom otvorenih očiju, pune skrivenih želja kojima nisu mogle da odole. Ja bih tada prednost davao našim devojkama i tako se niska mojih ljubavnih uspeha iz dana u dan uvećavala. U tom lancu jurnjave i nepredvidivosti izdvoje se neki neočekivani i neobični događaji, i kao jasna slika zaposednu mesto u trajanju i vremenu budućem. Mnoga imena i trenuci izazova i lepote utonu u zaborav, i samo ponekad kao blesak osvetle trenutak za koji nismo sigurni kako i kada se zbio, ali znamo da jeste, i sve ponovo utone u mir prolaznosti.

Na Avali sam proveo nekoliko narednih godina, odsustvovao sam samo u prekidima preko letnjih ferija, a priče sa dogodovštinama bi se slagale kao kockice mozaika u sliku koja se pamtila, dok su njeni delovi najčešće uranjali u zaborav.

Prvu godinu zapamtio sam po zaljubljivanju u Štefaniju Peti, devojku koja je neodoljivo podsećala na Širli Meklejn iz ''Slatke Irme''. Majka joj je umrla odmah posle porođaja, od sepse. Njen otac se nakon te tragedije ubrzo ponovo oženio, a kako njena pomajka nije imala dece, Štefaniju je podizala kao svoje dete. U Štefanijinom vaspitanju i odnosu prema njoj, otac i maćeha su napravili samo jednu grešku: krili su od nje da joj je prava majka umrla. Tek kada je napunila osamnaest godina, slučajno je, raspremajući stvari po kući, našla neka pisma koja verovatno ne bi ni čitala da jedno nije bilo novijeg datuma i adresirano na njeno ime. Pismo beše upućeno iz Karlovca, a pisala ga je njena tetka, majčina sestra, i tako je klupko ove tajne počelo da se razmotava. Mladoj devojci, koja je do tada živela skladnim, mirnim životom, ovo saznanje je donelo neizlečivu traumu i patnju. Strašno je zamerila ocu i pomajci zbog toga što su od nje sakrili istinu. Počela je da traga za svojim korenima sa majčine strane, i slika idealnog oca polako se krnjila dok je otkrivala podatke do kojih je došla nakon prvog kontakta sa majčinom sestrom, kada joj je ova dala fotografije njene prave majke, a kojoj je Štefanija ličila kao jaje jajetu, i tako saznala da je njen otac imao ljubavnicu još za vreme braka, i da nije sačekao ni mesec dana posle ženine smrti, odmah se oženio, odselio se za Beograd, i više se nikada nije vratio, niti je sačuvao bilo kakvu vezu sa porodicom bivše žene. Iako Beograđanka, Štefanija je mir potražila na Avali, i tako je došlo i do našeg susreta. Njena životna priča u neku ruku bila je slična mojoj, i tako nas je sličnost u nesreći iz prošlosti sasvim zbližila. Bila je to po svemu neobična ljubav. Štefanija je bila nevina, a ja sam se u vezi sa njom zadovoljavao čisto platonskom ljubavlju, smatrajući da bih je bilo kakvim nastojanjem da u njen život uđem kao prvi muškarac, sigurno povredio. Kratkotrajne avanture druge vrste išle su mi na ruku, tako da se i nisam nešto posebno trudio da osvojim Štefanijinu tvrđavu. Ova snolika i nestvarna veza trajala je do časa kada je Štefanija mimo mog znanja posetila jedno karate takmičenje, na kom sam i ja učestvovao. Bio sam u sjajnoj formi, i toga dana sam ređao pobede. U borbi nisam imao milosti ni prema kome, pa sam povredio nekolicinu takmičara, i kada je Štefanija videla krv, sagledala je, navodno i moju surovu prirodu, u njoj se nešto prelomilo. Pri susretu me je jedva pozdravila. Samo je kazala da sam ja jedan običan folirant, kao i svi muškarci, da ju je šokirala moja surovost, i ko zna šta nju čeka u našoj budućoj vezi, jednostavno, dok joj se neke kockice u glavi ne slože, ne želi više da se viđamo i izlazimo. Njena odluka me je prilično zbunila, ali već tada sam bio oguglao na mnoga iznenađanja sa ženske strane. Istina, sujeta mi je bila pomalo povređena, jer moja uloga viteza čuvara njene nevinosti neočekivano beše završena.

Posle Štefanijinog odlaska sa Avale, odmaralište je posetila studentkinja koja je odmah privukla pažnju svih muškaraca, pa čak i devojaka. Posmatrale su je sa zavišću i neskrivenom odbojnošću. Bila je visoka, vitka, zbog nogu koje su činile dve trećine njenog božanskog tela, zvali su je Nada Noga. U ovom iznenadnom daru s neba, pravila koja smo poštovali jednostavno nisu više važila. Okrenuli smo se drevnom običaju: ko prvi do devojke, njegova je. Nažalost, ova taktika nije dala rezultate. Nada Noga je svako udvaranje sasecala u korenu. Razlog zbog koga i sam nisam uleteo u ovo kolo pomame, beše u tome što sam sasvim slučajno, na jednom rođendanskom slavlju u Studentskom gradu čuo priču o Nadi Nozi. Bila je Crnogorka, rodom iz Nikšića, važila je za najzgodniju devojku u studenjaku, nije imala trajnu vezu, već su je povremeno viđali u društvu starijih muškaraca. Limuzine sa zatamnjenim staklima su često dolazile po nju. 

-Ta se kreše samo za lovu, i to žestoku lovu, šta će njoj boranija kakvi smo mi gologuzi studenti! - rekao je jedan mladić koji je učestvovao u ovom razgovoru. 

Koliko je u tome bilo istine, moglo se samo nagađati. Sećam se da je na Avali niko nije posećivao, a njena cimerka, sa kojom sam se sprijateljio, rekla mi je da joj je Nada u poverenju kazala da je na Avalu došla kako bi pobegla od muškaraca, naročito od nekog tipa koji je u vrhu vlasti, uz to i oženjen, a progoni je kao neki napaljeni klinac. Počeo je da je zlostavlja i maltretira. Niko ne zna da je na Avali, a taj kreten misli da se definitivno vratila za Crnu Goru. Znajući ove podatke iz prve ruke, u startu sam odustao od namere da joj se približim i bilo šta pokušam. Držeći se principa ''kiselo grožđe'', gotovo sam uživao gledajući svoje najbolje drugare kako pokunjeno napuštaju neosvojivo bojište. Činjenica da ama baš ništa nisam preduzeo u tom pravcu, i to što je Nadina cimerka tu i tamo vešto ubacivala poneku informaciju o meni, pomogla je da me jednom prilikom nedodirljiva lepotica oslovi imenom, kao da smo stari znanci, pozivajući me da tog popodneva prošetamo po Avali. Iako sam znao da je poziv kurtoazan, i da neće dati nikakve značajnije rezultate, smogao sam snage da ovu lepoticu nakratko odbijem. Rekao sam joj da baš toga dana imam obaveze, ali da sam sutradan slobodan, pa ukoliko bude i tada imala želju za šetnjom, biće mi drago da se družimo. Sigurno je ovo moje neočekivano odbijanje načas zbunilo devojku, koja beše navikla da joj muškarci jedu iz ruke. Ja sam, opet, želeo da izađem sa njom, ali tako da me vide drugovi, kako bih se pred njima šepurio, jer, koliko god da smo bili tolerantni jedni prema drugima, kada su u pitanju bile žene, rivalitet je postojao, i ovu životnu utakmicu činio zanimljivijom.

To su bili dani kada našim devojkama nismo pridavali značaj, jer su stalno pristizale nove grupe ruskih turista. Prvi put su negde putovale van Rusije. Kako su sa grupom nastavljale putovanje ka Crnogorskom primorju, bile su o Crnoj Gori prilično obaveštene. Znao sam dobro ruski jezik, pričao sam im o Njegošu, o tradicionalnom prijateljstvu ruskog i crnogorskog naroda, recitovao im, onako uzgred, Majakovskog ''Oblaka v štanah'', iznosio podatke koje one nisu znale, i naravno, poput Buridanovog magarca, bio u dilemi koju da odaberem za završnu obradu: Natašu ili Ljudmilu. Bilo je predviđeno da na Avali provedu tri dana, tačnije da te dane provedu u razgledanju znamenitosti glavnog grada, a da samo prespavaju na Avali. Narednog dana, već u podne sam zakucao na vrata sobe Nade Noge. Njena cimerka je preko vikenda otputovala u unutrašnjost da poseti roditelje, i Nada je bila sama u sobi. Leškarila je na krevetu i nekako mrzovoljno prihvatila ovoga puta moj poziv za šetnju.

-Sačekaj me u dvorištu dok se spremim! - rekla je nekako s visine, kao osoba koja dodeljuje nagradu, ili navikla da stalno zapoveda. Ova njena očito urođena arogancija mi je u startu smetala, i odmah mi se rodila ideja kako da joj uzvratim istom merom. Silazeći stepeništem u dvorište, gde su moji drugari igrali stoni tenis, i sedeli po okolnim klupama, sreo sam jednu od sestara Ruskinja.

-Zdravstvuj, Nataša! - rekao sam joj.

-Eta ašibok, drug moj, ja njet Nataša, je Ljuda, Ljudmila.

-Harašo, harašo - rekao sam i odmah je pitao za šetnju. Poziv je prihvatila sa oduševljenjem:

-Samo da kažem sestri i vođi puta da idem sa tobom.

 Pojavila se nakon par trenutaka sa osmehom koji bi otopio i glečer, i ja sam u trenu zaboravio na dogovor sa Nadom. Prisno me je uhvatila za ruku i krenuli smo stazom koja je vodila uz Avalu. Nada se pojavila čim smo Ljudmila i ja nestali u gustišu avalske šume. Čekala je nekih petnaestak minuta, a onda pitala za mene. Rekli su joj pakosno da je zakasnila i da sam otišao negde sa jednom prelepom mladom Ruskinjom. Sa Ljudmilom sam proveo zanimljivo popodne, ostali smo do kasno u noć, lutajući avalskim puteljcima. Koristio sam sve svoje udvaračko umeće, ali sem poljubaca ničega nije bilo. Ubeđivao sam je da treba da vodimo ljubav.

-Malo je vremena da se tako nešto dogodi - rekla je Ljudmila - i ovo što nam se dešava je neočekivano i mnogo. O seksu možemo pričati, to je zanimljiva tema, ali za njegovu realizaciju je potrebno nešto više od strasti -bar tako ona misli - i ljubav može kao i život da se rodi u jednom danu, ali mora dugo, dugo da se neguje, a mi imamo tako malo vremena.

Ostaviće mi adresu, a ako ovo što nam se dešava bude to što mi sada mislimo da jeste, onda će sve doći na svoje mesto. Nije Rusija na kraju sveta. Vladivostok je lep grad, i ja ću u njihov dom biti rado primljen kao gost, a za početak neka naša veza budu pisma, i ovaj dodir, koji možda nije onakav kakav sam ja očekivao, ali, to je za sada sve što ona može da mi pruži. Priznajem, zbunio me je ovaj prilično zreli rezon mlade devojke. Žena je uvek tvrđava, ma kako izgledala osvojiva. Želje nam možda i jesu iste, ali realizacije se tako retko poklapaju. Bio sam razočaran neuspehom. Tešio sam se činjenicom da za njega samo ja znam. Kada sam se vratio sa Ljudmilom u odmaralište, tek tada sam shvatio da sam u sebičluku malo preterao. Vođa grupe je bio besan kao ris. Nataša je predlagala da se pozove policija, jer je mislila da se njenoj sestri sigurno nešto loše dogodilo. Srećom, sve je ispalo kako treba, Ljudmili je za kaznu u narednim danima bio zabranjen bilo kakav kontakt sa ljudima izvan njihove grupe. Jedva je uspela da mi doturi ceduljicu sa njenim imenom i adresom u Vladivostoku. Ona nije imala moju adresu, a ja kasnije nikada nisam napisao ni reči, niti sam ispoštovao bilo šta od svega što sam obećao.

Penjući se ka sobi na mansardi zgrade, zastao sam ispred vrata sobe Nade Noge. Ponoć se bližila. Bio je mesec maj, noć je odisala svežinom i nije mi se uopšte spavalo. Dohvatio sam kvaku na vratima, bila su otključana. Otvorio sam ih lagano i ušao. U sobi je bio mrak, samo je svetlost od mesečine u pramenovima sekla tamu u prostoriji. Začudo, moj dolazak nije uplašio budnu devojku, koja se samo na tren pridigla, verovatno misleći da je doputovala njena cimerka. Nastupio je jedan od trenutaka neponovljivog lucidnog bezobrazluka, kada čovek svojim postupcima iznenađuje prvo sebe, a potom i druge koji su zatečeni ne očekujući takav gest. Prošetao sam se između dva sučeljena kreveta, zastao ispred prozora kao da licem upijam mesečinu, a onda se uputio ka vratima, zaključao ih, i lagano počeo sa sebe da skidam odeću. Sve sam uredno slagao na stočiću, i kada sam ostao go kao od majke rođen, prišao sam Nadinom krevetu. Tek tada sam progovorio:

-Pomeri se! - rekao sam dižući prekrivač. 

Devojka je očito bila šokirana mojim ponašanjem. Ja sam se lagano, i bez žurbe opružio, dodirujući svojim nagim telom njenu mekanu i toplu kožu. Ćutao sam par trenutaka. Osetio sam kako ona, obuzeta besom, ubrzano diše, i pre nego što je išta uspela da kaže, okrenuo sam joj leđa.

-Izvini, imao sam napornu noć do sada, zaista sam umoran, pa bih te molio da me ne dodiruješ - rekao sam.

U glavi sam imao jasan plan: čim mi je dozvolila bez protesta da uđem u sobu, a pogotovo nakon mog teatralnog svlačenja, ukoliko bi počela da negoduje ili histeriše, znam da bi dotrčale kolege iz okolnih soba, ja bih otključao vrata, upalio svetlo i onako go rekao, pokazujući na uredno složenu odeću: čudna žena, ljudi moji, čas hoće, čas neće, na kraju krajeva ni ja nisam mašina. Možda bih još nešto dodao, zavisno od trenutne inspiracije. Svakako bih uzeo odeću i išetao napolje. Moja cena mangupa bi vrtoglavo skočila, a priča o neosvojivosti Nadine tvrđave bi  pripadala samo prošlosti.

-Ti si jedan nevaspitani i neotesani kreten, takvog čoveka nikada nisam srela, šta umišljaš ko si! - potekla je bujica Nadinih uvreda.

-Cimer mi se u sobi zaglavio sa ženskom, neću najboljeg druga valjda da prekidam. Kada sam ja u sličnoj situaciji, on je u stanju da noć provede spavajući na klupi u dvorištu zgrade. Tvoja cimerka mi je dozvolila da spavam večeras u njenom krevetu (slagao sam, ne trepnuvši), ali ja ne volim sam da spavam, ukoliko nam ipak bude tesno, možemo spojiti krevete.

-Ti si zaista jedan licemerni gad, šta ti je značilo onakvo ponašanje danas? - pitala me je. 

Znao sam koliko sam joj povredio sujetu, i bilo me je briga šta god da je odlučila da uradi. Njen bes je polako jenjavao, a sa njime i otpor, i negde pred samu zoru utonuli smo u omamu beskrajne ljubavne čarolije.

-Ovako nešto mi se nikada nije dogodilo. Telo me je izneverilo. Moju dušu, nažalost, nisi dodirnuo, i najtužnije je od svega što je nećeš ni dodirnuti. Ako je već čarolija, neka traje dokle traje. Neka strast, ako je ima (a čini mi se da je ima), iscrpi samu sebe.

 Dva dana posle ove noći u dvorištu odmarališta se pojavio crni mercedes, sa malo brojeva na registarskoj tablici. Nada je na tren uletela u moju sobu.

-Molim te, budi džentlmen, ako znaš šta ta reč znači. Nemoj o meni nikada i nikome ništa da govoriš, prvi put te za nešto molim. Ako se negde u gradu sretnemo, uvek možemo razgovarati ili popiti piće. I tebe želim da poštedim neprijatnosti. Neka ova tajna bude zalog našeg prijateljstva. Nisi ti tako loš momak kako želiš sebe da predstaviš. Da zaista jesi, nikada ne bi uspeo ni da me dodirneš. Dok se dešavalo, tvoja želja je bila ravna mojoj, u tome je i pitanje i odgovor.

Svi smo žalili zbog Nadinog odlaska. 

-Onakvo parče odleprša netaknuto - setno je kazao Lale. 

-Baš smo jadni mi muškarci - saglasio se moj pobratim Obrad. 

Ja sam mudro ćutao. Moja i Nadina tajna je ostala zapečaćena u mom srcu.

Sreo sam je posle nekoliko meseci u studenjaku. Kada sam krenuo u posetu jednoj novoj prijateljici, permutovao sam brojeve i greškom ušao u sobu koja očito nije bila ona koju sam tražio. Ušao sam, po običaju, bez kucanja, sa željom da neočekivanom posetom iznenadim novostečenu prijateljicu. Soba je ličila na bordel sa prigušenim crvenim svetlom. Na krevetu je sedela Nada Noga, obučena u poluprozirnu spavaćicu, glava joj beše naslonjena na maljave grudi razgolićenog muškarca, koji je u jednoj ruci držao dugačku muštiklu sa cigaretom, a drugom je oko struka obgrlio devojku, koja je takođe pušila. Na zidovima su visile ogromne fotografije sa motivima iz arapskih zemalja, dok je na glavnom zidu od ulaza počasno mesto zauzimala fotografija, kako sam na brzinu zaključio, Mudžibura Rahmana. Nada me je u čudu posmatrala. Ko zna šta je tada proletelo kroz njenu glavu. Mladić mi se obratio na lošem srpskom jeziku pitanjem:

-Koljega, koga vi tražite? 

-Pogrešio sam sobu - rekao sam zbunjeno i izašao. 

Nadu sam poslednji put video narednog leta u Nikšiću, gde sam došao tetki u posetu. Odmah po dolasku potražio sam prijatelja iz studenjaka, pesnika Dušana Govedaricu, koji se nakon studija beše vratio u Nikšić sa namerom da tu i ostane. Za razliku od mene, koji nisam voleo piće, Duško je u to vreme pio danonoćno, i zaista dobro podnosio enormne količine alkohola. Tada bi pripit recitovao pesme iz ''Očevog kofera'', a povremeno i meni omiljenu njegovu pesmu ''Mali Radojica''. Šetali smo nikšićkim korzom, jedva se mimoilazeći sa gomilom mlađarije. 

-Ovde ti, prijatelju moj, ima žena i devojaka kao pleve - rekao mi je Duško - kakav Beograd, ja ti se iz ovog ribnjaka ne mičem. Ovde ti se riba sama natiče na mamac, jedina opasnost je da te javno ne ulove njena braća, a tu se završava karijera Don Žuana, pa biraj brate, hoćeš li groblje ili svadbu. 

U gomili sam primetio Nadu Nogu kako se šeta sa još dve devojke.

-Dule - rekao sam – ti si ovde na domaćem terenu, svakoga znaš i svako tebe poznaje. Želim da me upoznaš sa jednom curom koja se večeras šeta korzom.

Kada sam mu pokazao Nadu, samo je kratko rekao:

-E baš si našao koju ćeš da izabereš. Poštenije ženske od nje nema u Nikšiću. Ti znaš kakvi su nikšićki momci, ni ptica u letu ne može da im pobegne, e vidiš, ovu niko nije osvojio. Takvog ovde nema, i nemoj misliti da si ti bogom dan, ili nešto posebno. Bolje je da se ne brukamo, nego blago meni prošetaj ti malo očima po ovoj masi, a ovu devojku zaboravi.

-Pristaješ li na opkladu da ću ovu devojku da zaustavim, a potom ću je odvesti na piće ili u šetnju? Ako tako bude, sutra ti vodiš na ručak ili večeru, u drugom slučaju ja plaćam piće i hranu.

-E baš bih i to čudo voleo da vidim! – rekao je Duško kuckajući kažiprstom čelo, što je trebalo da znači da ja baš i nisam pri čistoj pameti.

Nada se ukopala u mestu kada me je videla. Izvinila se drugaricama.

-Ovo je moj prijatelj sa studija - rekla je, uzela me pod ruku i krenuli smo u šetnju. Dušku umalo nije ispala cigareta sa usana. Nada me je zamolila da o njoj nikome ništa ne govorim. Zna da ni onda posle našeg rastanka nikada nisam ni reč rekao, i to je zaista impresioniralo. Objasnio sam joj da sam u Nikšić daputovao drugim poslom, da sam izašao sa prijateljem u šetnju, i tako je slučajno ugledao. Rekao sam joj za opkladu, što je kod nje izazvalo smeh:

-Mogao si da tražiš nešto bolje od ručka, valjda ja vredim više.

Prišli smo Dušanu, koji je devojci kavaljerski poljubio ruku.

-Kod nas to nije običaj, ali draga gospođice, ja sam ti svetski čovek.

-Ako nemate ništa protiv, ja bih za večeras uzela vašeg prijatelja -rekla mu je Nada, šeretski se smeškajući. Dule je kolutao očima.

Sutradan kada smo se sreli, spopao me je da mu otkrijem tajnu kako sam za tako kratko vreme uspeo da smuvam ono čudo od devojke.

Postoje tajne koje se ni prijateljima ne otkrivaju, bio sam misteriozan. 

-Da mi je neko pričao, ne bih poverovao, ovako za ovo, burazeru, skidam kapu.

U narednim godinama često bih se setio Nade Noge. Mnogo godina kasnije sam pitao Dušana da li je viđao po Nikšiću. Tada mi je rekao:

-Zar nisi čuo! Krajem leta iste godine kada si se ti šetao sa njom, našli su je mrtvu, izbodenu nožem, u nekom privatnom stanu na Dorćolu. Njen ubica nikada nije otkriven. Bila je to velika žalost i velika sahrana u Nikšiću. Nije imala momka, ni ljubavnika, da se znalo. Pošla je u Beograd da polaže neke ispite. Niko nije mogao da objasni otkuda njeno telo u stanu koji nije imao vlasnika. Verovatno su je mrtvu tamo doneli. Bilo je svakakih nagađanja. Istinu samo ona, ubica, i Bog znaju. Samoubistvo nije bilo u pitanju, jer je bilo mnogo uboda nožem po čitavom telu. Eto, i kod nas se takve stvari dešavaju. Meni samo nije jasno kakav je to idiot koji je na ovakvu lepotu mogao da digne ruku i potegne nož.

*       *       *

Po nekom nepisanom pravilu, najteže ispite sam sa lakoćom polagao, a oni sasvim lagani su mi zadavali velike probleme. Prvi ispit koji nisam položio beše obavezna Predvojnička obuka. I ovde u Beogradu se ponavljalo ono što mi se već dogodilo u Cetinjskoj gimnaziji: tada sam prvi put u životu ostao na popravnom – iz Predvojničke obuke. Svi su mislili da sam idiot, najgore je bilo što sam i ja tako mislio. Pa ipak, veći idiot od mene je svakako bio profesor, koji to i nije bio, i čije ime niko nije znao, jer smo ga svi odreda zvali Mandušić. On je znao za ovaj nadimak, i čas bi počinjao recitacijom: A u ruke Mandušića Vuka... šta ide dalje, šta ide dalje... - a mi bismo u horu odgovarali: ... Svaka puška biće ubojita.

Mandušić je sigurno bio najnepismeniji i najneobrazovaniji čovek koji je ikada na ovim prostorima predavao. Radio je kao poručnik pri vojsci, i u nedostatku kadrova, ovo njegovo zanimanje je bilo dovoljno da dobije novi posao profesora. Žmureći je umeo da rastavi svaki deo puške i da ga isto tako vrati, i tu smo mu skidali kapu. Na predavanjima nas je lapsusima i greškama u izražavanju zasmejavao do suza. Postavljao je pitanja na koja niko nije mogao da odgovori. Pitanje zbog kojeg sam ostao na popravnom glasilo je:

 -Šta ti misliš da je Evropa u ovom trenutku, ako misliš da jeste, dakle, šta misliš? 

Pošto nisam znao da odgovorim, rekao je: 

-Pritvrdi ti to blago meni preko leta. 

Kada sam se pobunio da je pitanje nelogično, isterao me je sa časa govoreći: 

-Ako ti nije pravo, a ti lepo napiši molbu za žalbu!

Naredne godine sam revnosno zapisivao njegove neponovljive jezičke bravure. Na studijama, a i kasnije, uveseljavao sam društvo ovim nesvakidašnjim opaskama. Nemam želju da se rugam, želim da otrgnem od zaborava ove retke trenutke koji su izazivali smeh. Onih drugih, koje duže pamtimo, je mnogo više. Vratimo se načas Mandušiću i njegovoj nepredvidivoj elokvenciji. Evo kako je on mislio i govorio:

''Leševi su ležali pored ograde skapavajući od žeđi...Vi znate ko je bio protivnik mene... Ubijeno je sto stanovništva... Jedan od prve trojice biće prvi... Veoma odlično... Lice im se povratilo u svesti... Krv se puni mozgom... Poručnik komesara... Bolnice se tamo leče... Prestanak borbe još nije prestao... Rekoh, mislim u sebi naglas... Jedna polovina milijarde i po.. Mlađi su od mene nego ja... Zavera protiv ubistva Cezara... Oblaci su se razvedrili... U obliku noktastog oblika... Naselja nisu naseljena... Belgija je i pre milion godina bila pomorska zemlja... Gustina stanovništva je gušća... Polni muški i ženski pol... Da nabrojimo jednu operu... Uh, udarim ako te ja... Za izbijanje požara služi vatra... Snaga vodenih reka... Da nema dana i noći zemlja se ne bi okretala... Obesili su ga na smrt... U Holandiji se nalaze turistički pašnjaci... Nismo imali najosnovnije parče kukuruznog brašna... Nemačka fašistička Italija... Posle duže smrti nastaje truljenje... Inostrani ministar naših poslova... Teška je 68 kilometara... Tereni su bili brzi... I konj i jahač su imali bolje živce od mene (On je bio jahač, prim. zapisivača) ... Oroz je opalio... Svi aerodromi su poleteli... Metak je leteo pod uglom od 90 stepeni Celzijusovih... Engleska flota je uplovila u Beč... Kad mornar padne u more, postane mrtav... Saobraćajna nesreća se dogodila na stepeništu bolnice... Jato ovaca je preletelo preko magistrale... Podvodne vode... Jedna baba omladinka je pala u boju...''

Koliko su mi se nekad činila besmislenim ova Mandušićeva predavanja, danas se pitam, šta bih dao da ih ponovo čujem...

Ponekad se lek za dušu nalazi u prošlosti, i u uspomenama. Svako pamti svog Mandušića, inače nijedna puška ne bi bila ubojita. Mnogo duže se pamti tane koje rani dušu, nego ono što povredi telo. Rane na duši ne zarastaju. 

Ožiljci su uvek sveži, i znaju da prokrvare čim uspomene krenu da glođu dušu. Ali samo u duši uspomena proživljava svoj novi život. Priče o sreći i nesreći uporno i uvek iznova hrane tužnu i nikada dovoljno popunjenu grobnicu zaborava.

*        *        *

Prljavom kaldrmom Balkanske ulice slivala se mutna kišnica ka železničkoj stanici. Stanovao sam privremeno kod Dušana Dalmatinca, u Lominoj ulici br.14. Prizemna trospratnica beše nacionalizovana od strane pobednika i dodeljena Dušanu, komandantu jedne od krajiških brigada, ratnom veteranu, dugajliji, koji je samo na početku ostavljao utisak neljubaznog i arogantnog čoveka. Uz obaveznu prepečenicu, ovaj pomalo sirovi čovek bi se otvorio, i tako bi krenula beskrajna priča o ratnim dogodovštinama, pobedama i retkim porazima, siromaštvu u nekom zabačenom zaseoku na obroncima Velebita, obaveznom srpsko-crnogorskom poreklu, što i njegovo ime potvrđuje. Imao je ženu i dva sina. Od vojne penzije, koja i nije bila mala, kako je govorio ''nije moglo da se živi u ovom gradu gde se sve kupuje i plaća''. Izdavao je sobe slučajnim namernicima, a buduće noćne goste sačekivala je njegova žena na autobuskoj ili železničkoj stanici. 

-Moja kuća je kao autobuska stanica, stalno nova lica, mesto da imam svog šofera i kućnu pomoćnicu, moram da se bakćem sa svakakvim šljamom – vajkao se Dušan, nudeći me pićem.

Mirisao je na slaninu i beli luk.

-Ovo me je u ratu održalo. Slanina je kao sunđer, upija alkohol. Volim brate da gucnem, stara je to navika, ali nikad nisam pijan - objašnjavao je, dok bi njegova žena kada bi se on mašio za flašu stalno nešto gunđala, doduše, nerazgovetno i sebi u bradu. 

Do Lomine sam došao slučajno. Bila je jesen. Autobus kojim sam doputovao iz Crne Gore je imao gumni defekt, tako da smo u Beograd stigli u kasnim poslepodnevnim satima. Još nisam dobio smeštaj u studentskom domu, a ono malo daljnjih rođaka ne bih ni danju posetio, a kamoli ovako kasno noću. Na stanici me zaustavila Dušanova žena, čiji izgled baš i nije ulivao poverenje, ali je cena prenoćišta bila pristupačna, i tako sam se obreo u Dušanovoj kući. Odlučio sam da ostanem i narednih nekoliko dana, dok sebi ne obezbedim smeštaj u domu, ili ne pronađem nekog poznanika i druga sa studija. Tako me je i Dušan zapazio. Iz meni nepoznatog razloga, bio sam mu simpatičan, pogotovo kada je saznao da sam student, i da sam rodom iz Crne Gore.

-Jedan Crnogorac, ne znam da li baš iz tvoga kraja, zvao se Nikola, prezime mu nikada nisam saznao, e, njemu dugujem život. Ranjenog me je izneo sa bojišta, i nesrećnik istog tog dana poginuo od nagazne mine. Bio je mlad i visok i snažan. A mene trefilo evo ovde... - podigao je džemper otkrivajući maljave grudi čija desna strana beše unakažena ružnim ožiljkom – Ovo mi je donelo penziju pre vremena. Da nisam bio teško ranjen, danas bih bio general, i živeo na Dedinju, ali šta je tu je, da me pogodilo na drugu stranu, mirisao bih ljubičice iz korena. 

Predložio mi je da neko vreme ostanem da stanujem u njihovoj kući. 

-Imam za tebe sobu na mansardi. Nju ne izdajemo gostima. Čuvamo je za rodbinu iz Like kada dođe. Ne treba ništa da plaćaš. Moji sinovi su slabi đaci. Naročito ovaj bilmez stariji. Stalno mu je promaja u glavi. Skoro je tvoj vršnjak, a još nije ni srednju školu završio. Morao sam da ga prebacim na vanredno školovanje. Ti ne bi mogao da studiraš prava da si glup. Podučavaj ga. Vidi može li se išta s njime postići. Ja sam pokušavao, i ne ide. Kao da zidu govorim. Nateram ga ja da uzme knjigu, i čim okrenem leđa, on je baci, ili kobajagi čita, a unutra udene neki crtani roman, ili časopis sa golim ženama. Majka ga je pokvarila. Daje mu kradom pare. Stalno visi kod ovih prokletih komšija. Fino je mesto odabrao, i još bolje društvo - ovde bi me izveo na terasu i nastavio -Evo, pogledaj, ova kuća do moje je kupleraj sinko, javna kuća, jedina u čitavom Beogradu. I niko ih ne dira. Zvao sam miliciju. I ništa. Dođu oni, jednom sam video pandura kako se pozdravlja i ljubi sa komšijom kao da su braća. Milicija ga štiti, i šta tu pošten čovek može da uradi. Sva sreća što imam mušku decu. Moj sin ide u javnu kuću, umesto da nađe devojku, a Beograd pun lepih devojaka. U moje vreme morao sam desetak sela da obigram da bih našao devojku. Ako položi ispite i završi godinu, mogu da mu odmah nađem posao, obećao mi jedan ratni drug fino mesto za njega. Ali posao neće čekati moga sina. Učini sa njime šta god možeš. Rekao sam ženi. Ostani ovde i pola godine. Soba ti je već pripremljena. 

Tako sam postao sustanar ovom, meni zanimljivom, bivšem ratniku, koji je imao običaj da stalno govori: Bog ne stavlja dva dobra zajedno, kamo lepe sreće da si mi ti sin, a ne ovi paraziti i lenčuge. Ženina je to sorta, a ne moja. Ja sam služio za primer. Moj pokojni otac nikada nije digao ruku na mene. On okom, ja skokom. A meni dođe da ovu žgadiju zadavim golim šakama, ili uzmem pištolj i pobijem ih, kada nisu ni za šta.

Moja soba je bila smeštena u potkrovlju, okrenuta ka Savi i autobuskoj stanici. Mala terasa mi je pružala mogućnost da sedim i sa radoznalošću posmatram noćne animir dame u dnevnom izdanju, dok se šetkaju dvorištem susedne kuće. Imao sam neodoljivu želju da zavirim među taj, meni sasvim nepoznati svet, ali se nisam usuđivao, plašeći se srdžbe čika Dušana. Začudo, uspešno sam sarađivao sa njegovim sinovima. 

Nekako sam uspostavio drugarski odnos, ne mudrujući mnogo (svestan da bih mogao da izazovem zavist, ili netrpeljivost), služio sam se metodom pritajenog laskanja, tako što bih neznanje i nesnalažljivost mojih privremenih učenika njima samima tumačio samo trenutnom njihovom dezorganizacijom i  dekoncentracijom, ili pak, da ni sam nisam neke stvari, pitanja i pojmove najbolje tumačio, možda i zbog toga što ni meni nije bilo sve baš jasno. Dušanov stariji sin je počeo da polaže ispite, što je moj položaj stalnog stanara ove kuće činilo trajnijim. I mlađi sin je prvi put na tromesečju bio bez slabih ocena. Dušan je bio prezadovoljan, a njegova žena, koja nikada sa mnom nije progovorila više od dve-tri reči, sve češće me je pozivala na ručak, da bi mi jednom kazala kako mi je mnogo zahvalna, ne zbog dece što bolje uče, već zbog Dušana koji mnogo manje pije od kada sam ja u njihovoj kući. Mogao sam da dovedem devojku ili prijateljicu kod sebe. 

-Ti si zreo čovek, još godinu ili dve bićeš sudija ili pravnik, i normalno je da te ženske jure. 

Sećam se da mi je jednom kradom u džep munuo nekoliko novčanica - Da imaš za piće i bioskop – zaverenički me potapšao po ramenu. Dvorište kuće, bolje reći, nekoliko ari placa, beše začudo zategnuto i doterano kao pod konac. -Umeš li da kosiš travu? - jednom me je pitao gazda Dušan. 

-Od jedanaeste godine – pohvalio sam se. 

          -E baš lepo, ako ovde ostaneš do kraja proleća, imaćeš priliku da kosiš ovo dvorište. I zamisli, dođeš kod svojih u Crnu Goru i kažeš im: 'Juče sam kosio travu u centru Beograda, pedeset metara vazdušne linije od hotela Moskva', i znaj da ti niko ne bi poverovao. Ja sam mogao da biram kuću i na drugom mestu, nudili su mi Senjak, Dorćol, ali ja sam ovu odabrao samo zbog dvorišta. Bio je mesec jun. A ovo dvorište, iako maleno, obraslo u travu, i zeleno kao da sam se obreo na nekom velebitskom proplanku. 

Sada više nemam snage da kosim, rana, ova što se ne vidi, unutrašnja, nikako da zaraste, boli i brzo se zamorim, ali obavezno nađem nekoga na Zelenom vencu, platim i gledam kako čovek slaže otkose. Problem mi je jedino: šta sa travom. Pustim ja da seno sazri onako u plastu. Onda ga danima mirišem. 

Žena mi kaže da sam sentimentalna budala, i da bi bilo bolje da dvorište betoniramo, napravimo hladovinu, ili neku ostavu, bilo šta, ali ja ne dam da se išta menja, ne bar dok se ja još pitam. Ovi moji neće ni seno kasnije kada počne da truli da iznesu i bace u kontejnere, pa opet moram sam, ili da platim nekome da to uradi. 

Prvi put sam imao zasebnu sobu, koju nisam ni sa kim delio, i nije mi padalo teško to što sam morao da slušam Dušanove nezanimljive priče iz njegovog života, pri tom da podučavam đake koji su mrzeli školu iz dna duše. U svojoj ispovesti bih sigurno preskočio ovu priču o Lominoj ulici, priču običnu i u suštini nezanimljivu, da za ovu kuću i moj sobičak na mansardi nije vezana najneočekivanija, a možda i najlepša avantura u mom dotadašnjem životu. 

Jesenji dani su oticali u šahtove brzog zaborava, poput kišnice koja je spirala trotoare, preuzimajući posao od polivača ulica.

Danima se ništa zanimljivo nije dešavalo. Mrtvilo se uvlačilo u telo i dušu, studen je glodala iznutra i spolja, a osećaj izgubljenosti bio vodič ka nemerljivosti nadolazećeg i trajnog stanja ništavnosti. Peo sam se Balkanskom ulicom u rano predvečerje jedne subote, poslednje u mesecu koji je bio jesenji i zimski. Ledena uporna kiša dobovala je po mom kišobranu dok sam razgledao osvetljene izloge, svestan da nijedna od tih stvari koje su mamile neće biti u mom posedu.

*         *         *

Krenuo sam da vratim gitaru jednom kolegi iz ''Patrisa'', prekorevajući sebe što to nisam uradio minulih dana, kada je vreme bilo podnošljivije. Između bioskopa ''20. oktobar'' i hotela ''Moskva'', skoro sam se sudario sa devojkom koja je poput mene pretrčavala ulicu. Zastao sam da se izvinim zbog nepažljivosti, kada sam prepoznao Svetlanu, devojku rodom iz Gornjeg Milanovca, koju sam poznavao iz Studentskog grada, i sa kojom sam se nekoliko nedelja intenzivno družio u studentskom odmaralištu na Avali.

Čak sam joj u trenutku nadahnuća, tada na Avali, napisao i posvetio pesmu. Sve se među nama završilo jednom obostranom simpatijom. Ovo druženje, bez opterećujućih detalja, omogućavalo je da se i u budućim vremenima iskreno obradujemo svakom novom susretu. Beše krenula u posetu našoj zajedničkoj drugarici sa Avale, sa kojom sam bio kudikamo u boljim odnosima. 

-Ovih dana smo ja i Nadežda (tako se zvala naša prijateljica) zapale u ćorsokak, prosto ne znamo kako da se iz ovog bedaka izvučemo. Biće tamo još jedna devojka koju ti ne poznaješ, naša dobra drugarica, mnogo je lepa i zanimljiva, bolje tog druga poseti nekom drugom prilikom. Nadežda bi se obradovala da te vidi, sigurno je da ti sa nama neće biti dosadno, ukoliko i bude, uvek možeš da zapališ i ideš svojim putem.                   

-Nisam baš za neko druženje - odgovorio sam - izgleda da nas sve bez izuzetka ovo loše vreme lomi, uostalom, zašto da ne, jedan očajnik više u tom društvu gubitnika, neće sigurno smetati - pokušavao sam da se našalim. Nadežda se iskreno oduševila kada me je ugledala. 

-Prešao si u muzičare - kazala je ironično videći me sa gitarom –Sonja samo što nije stigla – obavestila je Svetlanu.

Postoje dani kada jednostavno prevaziđemo sebe. Kada smo drugačiji. Sami sebi nepoznati. Neko naše drugo lice ispliva na površinu. Nova smo priča za koju nismo ni pretpostavljali da je znamo, i tada budemo zanimljivi i sebi i drugima. Ponosni smo na sebe, i sve što kažemo ili uradimo, deluje istinito i spontano.

Oduševljavale su me nepredvidive situacije. Slučajna poznanstva. Novi neobični ljudi. Radoznalo sam iščekivao Sonju da se pojavi. Mislim da sam pripadao retkoj grupi muškaraca na koje spoljni efekti i vizuelne senzacije, ma kakvog tipa bile, ne ostavljaju skoro nikakav utisak. Od najranije mladosti sam voleo da čeprkam, istražujem, nalazim u pojavama i ljudima ono što se očima ne može sagledati. Govorio sam da se do suštine svakoga dugo, dugo putuje, i nikada ne znamo šta nas na tom putu očekuje.

Utisak koji je na mene ostavila Sonja svojom pojavom bio je šokantan. Činilo mi se da priroda ni prema kome nije bila toliko darežljiva i izdašna kao prema ovoj devojci. Svaki deo njenog tela kao da je imao vlastitu energiju, nekakvo unutrašnje osvetljenje, koje je taj nesvakidašnji sklad lepote činio jednostavno savršenim. Pa ipak, nešto kasnije, pokušavajući sebi da objasnim šta je bilo to što me je toliko uzbudilo i zbunilo pri ovom susretu, svakako nije bilo pomenuto savršenstvo lepote. Pre će biti da je na mene delovala njena aura i nadasve koprena neke iskonske tuge, koja je u naletima zasenjivala ovo prelepo lice, naročito krupne i bistre oči. Kad god bih pogled malo duže zadržao na tom priviđenju iz bajke, ova nestvarna slika bi me naterala da uzdrhtim, i da bar zakratko utonem u lavirinte bezvremenskih sanjarija. Devojka je, bar u početku, delovala rezervisano, iako me je Nadežda predstavila u najboljem svetlu, kao bliskog i dragog prijatelja. Iz priče sam saznao da je Sonja iz Knina, njeni žive u Zadru, a leti u Bibinju, vikend letovalištu u blizini ovog grada. Sonja je upisala ekonomiju, i kao većinu mladih devojaka, i nju su više od obaveza na fakultetu mučili ljubavni jadi. Pričala je Nadeždi i Svetlani, ne obazirući se na mene, o tome, kako je baš toga dana raskinula sa momkom. Ovoga puta kraj je bio neizbežan. Razlog raskida je bio u činjenici što Sonja još nije spremna da spava sa mladićem sa kojim se viđala nekoliko meseci. Kako je bila nevina, nije bila sasvim sigurna u veličinu ljubavi koja je trebalo da bude garant ove relativno kratke veze. Da nešto uradi samo da bi se uradilo, nije joj padalo na pamet. Ovakav njen stav nije hteo da prihvati mladić čiju nam je sliku pokazala. 

-Sreća je kao krzno - rekao sam – dok ga čuvaš i neguješ, ono blista, malo nepažnje i eto moljca, i sve ode do vraga. 

Mi se uporno trudimo da nosimo sreću umesto da ona nas nosi. Ovo takođe važi i za ljubav. Moris Ševalije je jednom rekao da se ljubav ne može krpiti kao vreća, i da je jedini lek izgubljenoj ljubavi – nova ljubav. No, to je samo iskustvo jednog čoveka, izgleda da su naše istine drugačije. Možda se čuda i događaju, ali nama nikako. 

Sonja me je pažljivo slušala. Ako sam ikada u životu progovorio kao pesnik, bilo je to u toj dugoj noći, koja se pretakala u nezaborav. Sonju sam doživljavao kao otelotvorenje neke moje najtananije fantazije, kao lepotu koja je plenila i celinom i detaljima. Njena priča je tekla spontano. Bila je umerena i pitka, i ja sam sa lakoćom nalazio puteve koji su moju priču opet vodili zajedničkom toku, i Sonja se lagano hvatala u mrežu koju sam samo za nju postavljao. Otpevao sam nekoliko pesama uz gitaru. 

Mojih pet minuta je trajalo satima. Govorio sam ne Nadeždi, Svetlani ili Sonji. Činilo mi se kao da sam se lično obraćao nekom radoznalom božanstvu, nebesima i zvezdama, tminama čitave vaseljene, i kao da su moja reč i misao imale zadatak da poput svetlosti razgone mrakove ovih nedodirljivih prostranstava. 

Priču je vodila moja duša, moja krv, mladost, zanos i ideja, koju je misao pratila kao odano psetance gospodara, a ja, kao, čovek od krvi i mesa, kao da sam sve vreme ćutao i bio izolovan od svega, i od sebe samoga, zaštićen od priče čiji sam bio tvorac, i koju sam neumorno pleo pokušavajući da rečima, iskonskim zovom, oplemenim trenutak koji se jednom u životu događa i zauvek pamti.

Buktinju buduće strasti i ljubavi upalila je nataložena samoća iz minulog vremena. Sve moje neverice, sumnje i kolebanja, sva pravila kojih sam se godinama pridržavao, kao slepac plota, nestali su u bestragiju. Rađao se novi trenutak meni do tada nepoznate istine, i još tajanstvenijeg saznanja da se istinska lepota obznanjuje kao svetlosni blesak,koji ume da greje i traje u vremenu, koje za čoveka nema milosti. Nikada nećemo uhvatiti trenutak u kome se otključavaju dveri istinske i jedine ljubavi koju spoznajemo. Da li je te noći ključ bio u mojim ili Sonjinim rukama, nikada nisam odgonetnuo. Ili je bio u rukama slučaja, Bog jedini zna. Moja priča je imala lepotu sna i nedodira.

Žena uvek oseti ako joj se obraćate kao božanstvu, i ma kako se trudili da priču odevamo u neko tuđe ruho, naoko njoj nenamenjeno, žena prepozna sebe u toj priči, iako muškarac i dalje tapka u mestu, ne znajući da je seme bačeno iz njegove torbe ne samo našlo plodno tlo, već je i pustilo duboko korenje.

Slepilo muškarca je u nekim trenucima neobjašnjivo. Ono što svi ostali vide, njegovo oko ne primećuje.

Ma koliko čovek bio obdaren lepotom govora, ponekad bi morao da zaćuti pred savršenstvom lepote tela. Opisivati je znači činiti greh prema njoj, jer istinsku lepotu,reči ne mogu dosegnuti. Tu smo zauvek nemoćni. I zaista, ni danas, nakon toliko godina, kad se sa lakoćom mogu iznositi sve pogreške i zablude, sve laži i istine, sva nadanja i verovanja, sabrati snovi i jave, ne usuđujem se da pokušam da rečima dočaram nijedan od detalja na tom biću koje je zauzelo trajno, sada mogu da priznam, i najznačajnije mesto u mom životu. Zapisi koje sam kasnije posvetio ovoj ženi moga života, samo su pokušaji opisivanja njene lepote, i dalje od bledog i nedorečenog opisa nisam otišao. Slika koju sam video te prve noći našeg čudesnog dodira ostala je da traje u svim mojim vremenima, blistava, jasna i neokrnjena.

Moja uzaludna traganja za suštinom života, za smislom čovekovog postojanja, pitanja na koja nikako nisam nalazio odgovor, u toj noći su postajala nevažna i besmislena. Sonja je znala odgovor na svako moje pitanje. Ona je bila odgovor. Šta god da je u toj noći zahtevala od mene, čini mi se da bih bez pogovora uradio. A nije tražila ništa. Bio sam stranac, zalutao načas u predele njene stvarnosti. I nije slutila da sam bio omađijan ovim trenutkom dodira lepote, trenutkom u kome zbilja nadmašuje svaku fantaziju. Anđeli nemaju takvu lepotu kakvu sagledava naše oko u trenu otkrića ljubavi. Recitovao sam ''Mostarske kiše'' Pere Zupca, Velesa Perića ''Mesec svinga od mesinga'', Braninu pesmu ''O prokleta da si ulico Rige od Fere'', sonete Feliksa Arvera, elegične pesme Lesa Ivanovića, tugovanke Vitomira Nikolića, Njegoševu ''Noć skuplju vijeka'', Drainca, Disa, Dučića, Miljkovića, Puškinovu ''Tatjanu Onjeginu'', govorio odlomke iz ''Tvrđave'' i ''Derviša i smrti''. Sve su to bile moje pesme, moje najdraže pesme i priče koje su, nažalost, pre mene napisali drugi. I bio sam ponosan što je jedan Meša u ''Dervišu'', ili Andrić u ''Znakovima'', ili Kiš u ''Peščaniku'' i ''Ranim jadima'', svi ti veliki pisci (a da to nisu znali) plagirali u svojim knjigama moje najskrovitije misli, iznosili ideje i stavove o životu istovetne mojim. Bio je to njihov problem, a ne moj, i tada ih nisam poštovao samo zbog toga. Njihove godine su bile hitrije od mojih, ali vreme je bilo na mojoj strani. Uloviću i ja jednom neku misao za kojom bi i oni zažalili, mislio sam. I niko od njih, baš niko, bio sam u to apsolutno ubeđen, nije ni dodirnuo, pa čak ni video delić slične lepote koju sam ja ove noći ispijao u izobilju. Veličina lepote data je u nedodiru. To što čovek svoju destruktivnu prirodu na kraju uvek usmeri na nipodaštavanje i rušenje te svetinje, ne znači da je ona izgubila svoju opsenjivačku moć i snagu kojom je plenila i osvajala i svetove i ljude i prostore. Postoje lepote koje miruju i one koje se kreću. I uvek će ona koja se kreće odisati mirom, a ona druga, naoko zatočena nepokretnošću, biće oplemenjena pokretom. U jednom trenutku iz prelepih Sonjinih očiju potekle su suze.

Nije ih brisala, i nije se izvinjavala zbog njih. Mislio sam da plače zbog osećanja tuge i gubitništva, pa čak i nemoći da se suprotstavi zahuktalim zamkama života. I naravno, pogrešio sam u pretpostavci. Kasnije mi je Sonja objasnila da je plakala zbog sreće. Nije sebi umela da objasni šta je u njoj pobudilo takvo osećanje. Da li je to bila moja beskrajna priča, ili nešto što se naprosto osećalo u tom skučenom prostoru Nadeždinog boravišta. Možda je to bila muzika, zvuci gitare, pesma, osećaj prijatnosti u društvu nekoliko osoba koje ništa nisu tražile, osim malo svetlosti u tamnom tunelu svojih života. Osetila je blesak u srcu, onaj isti koji je i mene pogodio. I njen strah i nemoć, i razočaranje minulog dana, sve je utonulo nepovratno u zaborav. Istina se sama od sebe razotkrila, iskočila iz slepila i odahnula. Ne, nije ona volela, i nije bila voljena. Njeno telo je bilo mamac, kao i uvek do tada, ali samo telo. A ja sam nju posmatrao drugačije. Posmatrao sam je ne krijući divljenje, otvoreno i bez straha, kao što se posmatra prvi sneg, ili jezero u kome se ogleda okolni pejzaž. Pogledom koji ne zagađuje, koji signale dobija iz dubine duše. Kome se veruje. Osetila je moju beskonačnu čežnju da je dodirnem, znala je da ne želim njeno telo, već nju čitavu, ne kao posed, već kao radost, snagu, sreću, istinu života. Znala je da su reči koje sam u ovoj noći govorio svima, samo njoj bile upućene, sve je tako jasno osetila, i nije se ove nepoznate spoznaje uplašila, nije ustuknula. Okrenula se u trenu novom izazovu. Prvi put je verovala u nešto što još nije imalo imena, i što će se jednom zvati ljubavlju.

Stanovala je u blizini popularnog ''Kolarca'' i zoru smo dočekali ljubeći se u obližnjem parku.

Bio sam presrećan kada je prihvatila da je otpratim do stana. Svetlana je ostala da spava kod Nadežde, koja nas je ispratila do izlaza zgrade, zaverenički se smešeći.''Dugujete mi oboje po čokoladu'' – kazala je pre nego što se udaljila. 

Nikada nisam verovao u ljubav na prvi pogled. To se samo dešavalo u Tolstojevim pričama, ili u romanima pisaca romantičara. Tako sam barem mislio dok te noći nisam upoznao Sonju. Kad god se držimo nekakvih teorija i pravila, koja se pretvaraju u principe, život nas demantuje neočekivanim otrežnjenjem i buđenjem iz zanosa, kome smo do tada pripadali. Osetio sam kako sam Sonju zavoleo onom iskonskom, čežnjivom i neutaživom ljubavlju, u trenu kada je posegla za mojim oznojenim dlanom, u šetnji parkom koji ove zore nije imao posetilaca. Ne postoji začin koji ima slast prvog poljupca, u trenutku kada srce preuzima sve ostale funkcije u organizmu, čak i razuma.

Milion ćelija počinje svoju priču, milion dodira ustrepti kao lišće na jakom vetru, i dva tela postaju jedno, nedeljivo, uhvaćeno u mrežu strasti zagrljajem koji nikakva sila ne može razdvojiti. Rastajući se teška srca od Sonje zavetovao sam se da ovu devojku nikada neću povrediti, bilo kojom muškom laži.

Ljubav opstajava samo ako je gradimo na temeljima istine. Danas mnogo bolje sagledavam, nego što sam mogao u ono vreme znati, da istinu odabrati za svog saputnika i nije sasvim mudro, niti lako. Istina ima smisla i opravdava svoje postojanje samo dok joj laž duva iza vrata, i opominje je na svoje prisustvo. I ma koliko se trudili da istinu isturimo kao štit ispred sebe, laž uspeva bez poteškoća da pronađe put kojim je na kraju ruši i ponižava. Kada god primetimo kako istina posrće, moramo znati da je tada laž pridržava. Drugog objašnjenja nema. Šta god činili, laž će na kraju našu najubojitiju istinu učiniti sakatom, i mi ćemo se pomiriti sa činjenicom da smo tako i sami osakaćeni. Ostaje nam traganje za novom istinom, koja će nas ponovo oplemeniti, i vratiti nam one davno izgubljene pozicije, kada smo se kleli u čistotu, bilo da je reč o emociji, ili odnosu prema samom životu. Onog časa kada je laž presudila, bolje reći, zauvek zapečatila vrata moje i Sonjine ljubavi, laž je postala moj smrtni neprijatelj. Okrenuo mi se čitav svet, i sve u njemu, naopačke. Odlučio sam, shvatajući pravilo da je istina večiti gubitnik, da se protiv laži ne borim istinom, već još većim lažima. Tako sam napokon donekle uspevao da se uklopim u opštu sliku sveta, lišen emocije za koju sam nekada bio u stanju da sve žrtvujem i dam. Pa makar to bio i sam život.

Svaka priča ima svoj život kao i čovek. Svoje istine i svoje tajne. Lepo i ružno, i vek trajanja u kojem njena zanimljivost i britkost polako nestaju i blede. Ako na vreme nije ispričana i zapisana, njen bunt i odbojnost prema pripovedaču postaju dominantni; opire se i krije u ljušturi nedodira, a to što od nje ostane i ispliva na površinu, samo su bajati i beznačajni ostaci bivše priče. Ona lovi trenutak kada želi, i kada dozvoljava da joj se priđe. To je samo časak koji pripovedačev duh treba da prepozna i oseti, jer tada je priča u njegovom posedu, ali samo tada, svako naknadno nastojanje da se ona ukroti predstavlja puko naratorovo prisećanje, ne na ono što je priča nosila kao snagu i suštinu poruke, već nam otkriva samo puteve sa izbledelim tragovima, koji ništa ne govore o onome što je nekada moralo biti ispričano.

Pripovedač je, ma ko on bio, tamničar priče. Ona je uvek u okovima i iza rešetaka. Njena sloboda znači smrt pripovedačevu. U konačnost najčešće ulaze zajednički i u istom trenutku. Ponekad se priča ipak na vreme otrgne, dobijajući slobodu, oslobađa se okova tajne koja ju je gušila. Ona tada nadolazi i širi se kao plima, traga za drugim ljudima koji će je prihvatiti kao svoju. Zanimljiva priča zauzima svoje mesto u trajanju i vreme joj više ne može nauditi. Oslobođena stega ljudskog nesigurnog pamćenja, pobegne u neku knjigu gde se baškari i skriva, a opet se povremeno ukazuje radoznalcima, željna da s vremena na vreme izmeni tok stvari, ili upozori na zamke koje vrebaju na svim čovekovim putevima. Knjiga je san svake priče, jedino pravo utočište, njen zamak i trajan dom. Pobegla iz prošlosti, u sadašnjosti je skoro i nema, kao zvezda koja se hrani vlastitom energijom, zaklonjena velovima budućnosti, mami naše čežnjive poglede, koji uzalud tragaju za njenom materijalizovanom slikom. A priča je lepa i nedodirljiva kao i čovekova duša. Ravnodušno prihvatamo ulogu dželata u životu svake priče. Nije nam takva uloga nametnuta, to je naš odabir i tačka. Ubijamo i ljude i zveri, pa zašto ne bismo onda i priču ubijali? Za pričom koju smo iskasapili niko neće suzu pustiti. Samo se nadamo da za nama možda hoće. Sve bacamo na tu kartu. Izazvati sažaljenje po svaku cenu.

Sebičnost na delu. Skrivajući od sveta priče koje su nam obeležile i odredile život, posrćemo pod teretom tajni koje ove, umesto nas, nose, ali leka više nema, niti želje da se ovog bremena za života oslobodimo. Upornost naše čežnje da zaboravimo istinu, da je potisnemo u neki drugi svet, postaje vodilja za slepce koji, iako su mogli, nisu imali hrabrosti da progledaju. Na kraju se sve izokrene, i priča koju smo tolike godine kažnjavali ispijajući joj lepotu i njene životne sokove okrene se protiv nas, kao pijavica počinje da isisava našu snagu, uporno i bez odstupanja, postaje dželat, i sudija dželatu, koji je jednom davno i njoj presudio. Krug se zatvara u tački odakle je sve krenulo, u vrtlogu, koji sem pada i poraza njenim akterima ništa bolje nije mogao doneti.

Priču o meni i Sonji nisam na vreme ispričao. Pokušavao sam hiljadu puta i uvek ostajao na pola puta. Ako kažem reč, verovao sam, oskrnaviću lepotu tajne koju je ljubomorno skrivala moja ranjiva duša. Vremenom se izmešaju slike uspomena i događaja koji su obeležili bivšu stvarnost, zaboravljaju se značajni detalji – krvotok priče, i ne samo detalji, već i celina polako podleže korozivnom dejstvu minulih godina, kruni se i uranja u tajanstvene tmine zaborava, i tada, više u snovima nego na javi, dodirne nas eho nama drage priče i izgubi se u lavirintima enigme koju nazivamo životom.

Događaji koji su osmislili naš život preselili su se u priču vrednu pamćenja, samo u retkim prilikama odolevaju vetrovima zaborava. Pripovedaču je najlakše kada priča neku tuđu pripovest, koja ga ne dodiruje sasvim, mada svojom opsenom mami slušaoce. Priča koja je uzburkala našu strast i zatvorila dveri nezaboravne ljubavi, u sećanju uvek izazove setu i neraspoloženje. Otuda je retko pričamo. Nema leka od uspomena. Od sećanja koja oživljuju uspomene, još manje. Pa ipak, postoje trenuci kada se raskravi i omekša tvrdi omotač priče, i ona poteče kao reka odnoseći teskobu. Tada osetimo olakšanje kao da smo se oslobodili najvećeg tereta. Breme koje sam godinama nosio, rezvezalo se i tako je krenula priča o mom i Sonjinom susretu, ljubavi koja nas je oplemenila i unela svetlost u sivilo našeg života, učinivši i ovu pripovest neponovljivom i jedinstvenom. Kada sam najzad odlučio da progovorim, bilo je to na štetu same priče. Ipak, usuđujem se da je zapišem onako kako je sada pamtim, istina, u nešto uprošćenijem obliku, donekle obogaljenu mojim sebičnim nastojanjem da je sačuvam od radoznalaca, samo za sebe, jer priče koje otkrivaju naše slabosti, greške i predrasude dugo se pamte, ali i još duže skrivaju pred svetom, one su najistinitije ogledalo naše prevrtljive prirode. Razobličuju lik koji smo uporno godinama stvarali, izmaštan, nestvaran i beživotan. Za to vreme našeg skrivanja i bežanja od sagledavanja istine, priča nas lagano glođe iznutra, podsticana našim kukavičlukom, dovodeći nas do kraja, katkad pobegne u okrilje sna ili davne fantazije, i tako se njena uloga lažnog spasioca odigrava do poslednjeg trenutka našeg života. Sigurno je da se to ne bi dešavalo da smo se pripovesti okrenuli na pravi način, da smo je na vreme udaljili od nas, tako što bi bila zapisana, ili ispričana, ovako ona postaje nemi rizničar naših budućih košmara. Hranitelj čežnje koja ne umire. Uzročnik kajanja što nismo jednom, kada smo imali priliku, uradili ono što smo jedino mogli da učinimo.

Pogrešan korak nepogrešivo vodi ka ambisu, stranputici, nikako ka usponima i zadovoljstvu. Priča, ma koliko se krčkala u nama, ne daje prave odgovore, nije savetnik u koga se sasvim možemo pouzdati. Pouke koje nudi jesu bolne, ali one još više povređuju, i ne leče patnju, i ne potiru kajanje. Greh koji činimo, ili smo nekada učinili prema ljudima, ne može ni vreme, a kamoli priča, izbrisati. U čemu sam pogrešio uporno usmeravajući ka zaboravu tok priče o meni i Sonji, nikada nisam saznao. Pitanja su bila brojnija od odgovora. Na kraju bih morao da odustanem i priznam poraz. Priča je kao bezglavo biće tumarala od uspomene do uspomene, daleko od istine za kojom sam tragao. Najtužnije je kada ono šta nam se dešavalo u životu ne objašnjavamo samim životom, već istom tom pričom, koja ne može biti tumač istine o nama, niti branilac naših grešaka. Pripovest je samo upijač, lakmus, koji boji naš lažni život nepodnošljivom mračnom istinom, sunđer na čiju se površinu kači i lepi naša zla kob. Svestan da je gubitnik po rođenju, čovek prvo priči okrene leđa. I zašto bi, misli on, priči poverio ono što nije mogao životu? Valjda je život značajniji od priče.

Savršeni život bi bio onaj koji u svojoj prepunoj vreći nebrojenih događaja ne bi imao nijednu priču. Pogotovo ne onu koja bi otkrivala kakvi smo nekada u životu bili, i šta smo sve uradili da takvi više nikada ne budemo. Priča je kočija, i čovek drži dizgine u svojim rukama, ponekad i bič u zamahu, ali konjima koji vuku i čoveka i priču-kočiju, upravlja sudbina. I tu je nemoć čovekova u potpunosti iskazana, on će uvek biti sluga ovoga ili onoga, nikada gospodar, kakav je želeo da bude. I priča to zna, i ne pridaje značaj tome šta mi radimo. Greška je neminovna, jer naše mogućnosti su ograničene sujetom i pakostima, zlom i pokvarenošću.

Spasa nam nema, ma kakvu priču nosili kao štit ispred sebe. On će nas možda i štititi od napada spolja, ali će nas istovremeno ranjavati sa one strane koja je nama okrenuta. Lep je samo onaj dan koji je u našem sećanju izdubio rupu dovoljno veliku da se u njoj baškari i traje, u uspomeni, duže od mnogih godina koje su samo protrčale, i u magnovenju minule kroz naše bedne živote. Kada želja nadvlada svako drugo osećanje u nama, onda i sekunde nose trajanje večnosti.

Tada se uobličava i postaje dominantnom samo jedna želja, da se što pre dogodi ono što mora da se dogodi, ma šta to bilo, jer stanje iščekivanja postaje neizdrživo bolno. Klopka koju nam život postavlja nalazi se u budućnosti, nikako u prošlosti. Pa zašto onda, pitam se i danas, toj prošlosti uz hvalospeve dižemo spomenik, i zašto tako nezaustavljivo srljamo u njeno beživotno naručje? Možda samo zato da se obistini iskonska zla slutnja - ona je gonič od čijih bičeva ne možemo da pobegnemo. Tako uspevamo da strah od pada i poraza savladamo samo novim i svežijim padom i porazom. Klin izbijati klinom, istinu negirati istinom. U tome se krije tajna naših retkih pobeda, jer pobeda začas uzdigne i uzvisi pobednika, ali slast pobede je kratkog veka.

Pobeđeni pati u svakom slučaju. Kakvo je onda zadovoljstvo i čar pobede ako smo izazvali bilo čiju patnju? To treba da nas rastuži, a ne učini srećnim. A uvek je drugačije. Pobednik slavi tuđu nesreću kao najvažniju pobedu, i u njoj pronalazi korene zadovoljstva i vlastite sreće. Nije li to pomalo iščašeno gledište u osnovi istinskog suda vrednovanja stvari i pojava koje nam određuju životne puteve? Pobednik i poraženi morali bi da nose isto breme gorčine. I isto breme lepote i ushićenja. Pobeda i poraz imaju smisla samo ako im damo isto značenje. U svakom drugom slučaju čarolija igre biva besmislena. Nadmetanje se pretvara u borbu na život i smrt, i tu više nema lepote ni za koga. Istina je da su nadmetanje i igra utemeljeni u čovekovoj prirodi. Igra je potrebna da se sumanutom životu oduzme vreme, od vremena koje nam je preostalo na burnoj i nepredvidivoj klackalici istog tog života. Igra je ugodnije putovanje do kanačnosti. Prvi razred ili klasa u avionu, čiji će se motori ugasiti u letu. Mnogo je teže i nepodnošljivije otegnuto putovanje od smrti do smrti, koja je jedinstvena i jedino je ona trenutna. Pa i taj trenutak je dovoljan da je ne možemo otrgnuti od zaborava. Pamtimo je duže od života. Život je bol, a bol je žilav. Smrt to nije. Ona je produžena ruka sudbine, stavlja tačku na kraju rečenice koja okončava i priču nas samih. Staviti tačku na kraj ove prevrtljive životne pustolovine, na kraj balade o beznađu, ima li plemenitijeg zadatka? Zaista nema. Pomirimo se sa tim da smrt ne nagoveštava uvek nestanak života. Postoje mnogobrojni oblici smrti. Nas najviše pogađaju smrti prijateljstava, smrti lepote, i više od svega, smrti ljubavi. Istinski brodolomi u kojima stradaju samo dvoje ljudi, nikada više.

Sa Sonjom se bejah dogovorio da se nađemo u Knez Mihajlovoj ulici. Probdevena minula noć na nama nije ostavila samo tragove nesanice i umora. Nas je zbunjivalo ono što se baškarilo u budućnosti, bezimeno, iako snažno prisutno, ono što nismo mogli da imenujemo, što će označiti našu buduću javu. Strah od neizvesnosti je jedan od najubojitijih strahova, od njega se ježi koža, žmarci podilaze iznutra, razmile se kao mravi, krv proključa, vid se zamagli, kretnje postaju usporene i nervozne, reči pobegnu u ćutanje, i sve što nas tada obuzima, sliva se u nekakvu polaznu tačku, u čvorište strepnje, koja jedino može da reši ovu zagonetku života. 

Sonja se pojavila tačno u minut. Nosila je kišnu kabanicu. Sitne kapi kiše behu orosile njenu kosu i lice, blistajući kao mali smaragdi koji osim lepote nose u sebi tako važnu tajnu same večnosti i zvezda, njenih vaseljenskih sustanara. Drhtao sam, ali ne od studeni. Ništa nisam rekao. Gledali smo se nemo sa snagom tek razbuđenog uragana. Dohvatio sam bojažljivo njen dlan, koji se slepio sa mojim, u dodiru koji se ne zaboravlja. Sevnule su varnice nove spoznaje, lepote i sreće, i mi smo tako mladi, bezimeni i izdvojeni od čitavog sveta zakoračili u budućnost. 

Ali naša budućnost je nosila drugo ime. Njeno telo skrivala je odeća prolaznosti. A onda smo se i nas dvoje odenuli u ruho koje se jednom oblači i zauvek nosi. I zaista, nema veće simbolike prolaznosti od one kada Titanik, najmoćniji brod na svetu, sa keja uranja u more jureći u zagrljaj neumitnoj sudbini. Moj i Sonjin Titanik je na svoje kratko putovanje nezaborava krenuo iz Knez Mihajlove, osvajajući strmen Balkanske, na trenutak zastao u Lominoj ulici, na mansardi kuće u sobičku gde je načeta aura njegove nepotopivosti. No, tada nas dvoje nismo marili ni za ugodniji prostor ili bolje vreme. Vreme nije postojalo, a prostor koji je obznanio tek razbuđeno vulkansko jezgro ostaće i u budućim vremenima bezimen u izmaglici onoga što se tako munjevito dešavalo. Sonja je kazala: 

-Kakva je to ljubav koju nismo krvlju okupali? 

Odeća na nama je bila samo penasti štit koji je skrivao stid, ne telo.

Ona je završila tamo gde joj je i bilo mesto: u najtamnijem ćošku sobe, koja je najednom oživela hranjena vrtlogom strasti i pomame, kakva se samo jednom mogla iznedriti. U telu moje saputnice nije bilo ni trunke otpora, niti straha od onoga što je dolazilo. Želja je bila jedinstvena i jedna, i sve je bilo jedno u jednom. Nestali su polovi, granice, nasleđeni tragovi domaćeg, ili bilo kakvog vaspitanja, sve je tonulo u jedan neponovljivi plutajući san, gde su snevači dodirnuli večnost, kroz božanski zanos koji rađa nove svetove. Pokret tela je upijao onaj drugi pokret postajući jedno. Telo je uranjalo u drugo telo, otkrivajući istinsku neponovljivu misteriju života.

Strast vodilja, snaga nezaborava, čežnja nedodira, pretakala se u nerazmrsivo klupko ljubavi. Aleksandar u meni je dremao, nemoćan da reši ovo gordijevsko čvorište u nama. Lepota se rađala u trenu i u trenu umirala, nikada tako jaka, nikada toliko moćna.

Sonjino telo je mirisalo na mladost, na proleće, na ponovno buđenje davno zamrlog života, mirisalo je na sreću, nepojamnu i novu, i krv koja je potekla kao reka, stapala se sa posteljom, šireći isparenja koja su omamljivala, i nije bilo bola koji je mogao da nadvlada osećaj jednistvenog doživljaja, snagu lepote, koja je prkosila svemu što smo do tada znali, ili doživeli. Telo je znalo priču trajanja, govorilo je bez reči, samo je dahtanje dve pomahnitale zveri narušavalo tišinu i moć iskona. Vreme beše stalo, mirovalo je zatočeno telima koja su se presijavala u znoju, plamtelo žarom nenadanog otkrića koje ohrabruje, oplemenjuje i hrani. Sonja je bila vrtlog u koji sam propadao bez bojazni za život, bez straha od davljenja. Razum nije imao nijedno ime koje bi ga dodirnulo i opomenulo da ne okleva, i da treba da se dozove svesti. Postoje momenti kada čovek poželi da zauvek nestane u vrtlogu trajne konačnosti, u trenucima otkrića ljubavi, kada se dodiruje sreća.

Nikada pre, niti kasnije, taj osećaj posedništva nad srećom nisam imao. Sonja je plakala tonući u virove neizrecive požude, čiji se kraj nije mogao naslutiti. Raspolagala je mojim telom, mojim snovima, celim životom.

Nije bilo nijedne slike iz prošlosti koja bi pomutila ovu neizrecivu i tek otkrivenu viziju lepote. Ljubav rođena u trenu, pomela je sve prljavštine, sva razočaranja, sve gadosti godinama taložene u mojim nedrima, razbaškarila se, šireći svoje pipke do bezmerja.

Bilo je to obostrano osećanje radosti, ushita i sreće. Osećanje koje je samo takvo moglo da gradi iz temelja i da se suprotstavi nevidljivim rušiteljima sreće. Rađala su se dva nova božanstva, izvan materije, izvan prostora i dodira. Rađala su se u nama samima, bez želje da se otkrivaju pred radoznalim očima sveta. Imali smo tajnu koja nije mogla sebe da porekne. Krv beše probila i obeležila i drugu stranu debelog madraca, prali smo je vodom, iako sam ja želeo da je ne uklanjamo, i da tragovi ove gigantske strasti ostanu da prkose vremenu i nedoumicama koje mogu jednom uslediti. Sonju je bilo stid, ne od mene, koliko od tragova koje smo za sobom ostavili. Gospode, rekao sam tada, i u beležnicu svojih budućih sećanja uneo i ovu misao: 

-Postoji li išta čistije od nevinosti, pa zašto se onda i ona mora krvlju okupati? 

-Mani se takvih misli – kazala je Sonja – Zar postoji bilo kakva senka koja može zamračiti ili naružiti ovo što nam se danas dogodilo? Krv je naša suština. Ona je pouzdan znak da nas ima i jedina potvrda života. Ona je meritelj snage naše strasti i zaloga ljubavi. Ja sam presrećna što smo krvlju označili ovaj trenutak vredan čitavog života, i sada ni tebi ni meni ne priliči uloga pokajnika i samarićanina. Dali smo jedno drugom ono što se moglo dati.

Ti si dao svoju dušu, a ja sam je krvlju okupala. To je naš zavet, i to je u ovom času najviše. Dali smo jedno drugom, nesebično i potpuno prirodno, sve što jesmo, i sve što ćemo sutra ili u nekom drugom vremenu biti. Ovo je istina i naša beskrajna priča kojoj ništa i niko ne može nauditi. Pomirimo se sa činjenicom da će naša ljubav nadmudriti vreme.

I zaista, u narednim danima vreme se slagalo i oticalo u svoje kalendarske trapove, za nas ono nije postojalo. Strast beše silovita, ljubav nova i nenačeta. Ono što smo tada videli, bejah ja kao planina u njenim očima, i ona kao nepregledna morska pučina u mojim, i ništa drugo i niko drugi. Bože, koliko su mi tada bile daleke i smešne sve one male pakosne igre, kojima sam robovao dok nisam sreo Sonju. Sve je to vešto i potpuno izbrisala ruka slučaja.

I bio sam joj neizmerno zahvalan što je uspela u nečemu što meni nije polazilo za rukom, u mnogim traganjima koja su prethodila našem zvezdanom susretu. Ona u tome nije videla nikakvu svoju zaslugu. 

-Upamti, nisam ja uklonila minule godine tvog života, to je uradila naša ljubav. Njoj treba podići spomenik, a nikako meni ili tebi. Ljubav je temelj kuće u kojoj sreća obitava. A mi smo napokon otkrili mesto pod suncem gde takva kuća postoji, uselili se u njene svetle odaje. Zahvalimo Bogu što je naše putovanje usmerio ka jednom cilju, gde smo se, na kraju ili na početku, svejedno, i nas dvoje sreli.

Samo je snaga proviđenja mogla da nas uputi jedno na drugo, i da nas spoji. Poznato je kako lepota beži od lepote, plašeći se da će njen sjaj potamneti od bleska lepote suparnika. Naše dve lepote se nisu uplašile. Dodirnule su se i slile u jedan tok, i tako makar na kratko postale deo one božanske nezemaljske lepote.

Pavle heroj Sutjeske ili luda iz komšiluka

Lepota Crne Gore nije samo u nesvakidašnjem krajoliku - govorio sam Sonji – na momente pejzaž je oskudan i siromašan kao i kod tebe u Dalmaciji. Severni deo Crne Gore je što se tiče prirodne lepote mnogo zanimljiviji. Onaj drugi ima more, a more čini lepim svaki deo kopna, makar to bile gole beživotne stene. Videćeš, lepota je pre svega u neobičnim ljudima. Odmorićemo se od puta dan-dva kod mog strica na selu. Malo mi je neprijatno – objasnio sam -  ti si prva devojka koju dovodim sa sobom. Selo na obroncima Bjelasice visilo kao okačena Šiškinova slika. Pola sata hoda dalje uz planinu, i sa druge strane nalazilo se Biogradsko jezero, čuveno po gustim šumama koje sa svih strana opkoljavaju bistru, prozirnu i uvek hladnu jezersku vodu, koja se čitave godine sliva u potocima sa okolnih brda, koliko od obilnih kiša, toliko i od topljenja velikih smetova snega u letnjem periodu. Jezero je bogato pastrmkom, nije veliko, i može se bez poteškoća obići za sat-dva lagane šetnje.

Sonji sam obećao posetu jezeru, kao nagradu na početku putovanja po Crnoj Gori. Selo, udaljeno nekoliko kilometara od Mojkovca, drevnog i slavnog gradića na Tari, dremalo je u jari popodnevnog sunca. To je selo graničara - objašnjavao sam - jednom davno dobilo je ime po snegovima koji se poslednji otapaju u čitavom kraju, i stalne beline do kasno u proleće, a možda se zove Bjelojevići zato što je selo dusnik planine Bjelasice, ko će ga znati... Naspram sela još i danas se mogu videti turske karaule, tačnije njihovi ostaci; zidine i puškarnice mahom porušene, zarasle u korov i gustiš žbunja, pune su zmija, pa tamo ni stoka ne zalazi leti dok je teraju na ispašu. U mojoj porodici se još pamti ime pretka koji je poslednji posekao Turčina, i glavu poslao vladaru na Cetinje. Kažu da je za jednu tursku glavu dobio kao nagradu dva vola, pušku ''moskovku'', koja je pogađala gde se pogleda, i ličnu zahvalnicu knjaza Crne Gore. Ostala je samo priča o tom događaju. Puška je čuvana više kao suvenir do posle samog rata, dok je vojska nije zaplenila, a stric zbog nje umalo nije zaglavio u zatvoru.

Novi i poslednji rat mojoj desetkovanoj porodici doneo je nesreću i ime gubitnika i izdajnika. Pleme se izdelilo. Jedni su se okrenuli partizanima komunistima, drugi su ostali verni kralju u egzilu i četnicima. Nakon rata, ni jedni ni drugi nisu profitirali zbog odabira koga je u ratu nametnuo inat i slučaj. Ovi što su se priklonili četnicima desetkovani su u toku rata. Moji stričevi partizani svi do jednog završili su na Golom otoku. ''Rat smo izgubili i mi i oni''- govorio je stric Nikola, koji je i posle rata otvoreno simpatisao četnike. Začudo, on je jedini u početku radio kao rukovodilac u državnoj firmi.

Bio je hrabar i rugao se svima odreda. Imao je pobratima Ciganina, čuvenog Orla Gabelja, kotlokrpa i čergara, koji nije mogao da se skrasi na jednom mestu. Kao i većina Cigana, tumarao je dolinom Tare i Polimlja, imao je brkove duge, kako se nama deci činilo, do ramena, jahao konja na čijim sapima su stalno zveckali bakarni tek okalajisani kotlovi. Znalo se da je Orle Gabelj bio u partizanima, da je imao spomenicu, da je nosio pištolj i da je Nikolu obožavao. I ja sam od rodbine najviše voleo strica Nikolu. Znao je da se približi nama klincima. Kupovao bi nam slatkiše, šalio se s nama, kao da smo već odrasli. 

Bio je pesnik u duši. Njegovi ''Vrapci'', popularne šaljive pesme pune duha i poruge, učili su se napamet. Sećam se stihova:

''Sad mi pade na um ona priča

 kad primiše onog u partiju,

 Pa mu crno lice pocrvenje...''

zbog kojih je saslušavan u policiji, ali nije bilo dokaza da je on njihov tvorac, pa su ga brzo pustili.


Voleo je da recituje Njegoševe stihove iz Gorskog vijenca, prepevane u duhu Njegoševog jezika, ali sa novim porukama. Upamtio sam samo fragmente nekih uspešnijih prepeva:


''Što je ovo evo neko doba


Te sindikat ne pušta avaza?


Čujem lelek  mladih pripravnika


Više valja dan klanjanja šefu


No studirat četiri godine.


Dok reč naša tri puta odjekne,


U svakoga glavnog direktora

Devet puta jednako se čuje.

Divne žrtve vidim na gomile

U hlad mi se svet pretvorio

A svi ljudi naduti puhovi.

Biro rada grdno sudilište

Nasred tebe Sodom Zapušio

Luna i krst dva časna simvola

Oboje se u pežou voze.

Studentima dati stipendiju

Grehota je o tom i misliti

Što radniku novi stan trebuje

Kad kiriju platiti ne može?

Ko potvrdu u opštini traži

Mučenik je od ovoga sveta

Direktora dok sam kritikova, 

Levo mi je uvo zapevalo..

Tvrd je orah voćka čudnovata

Dva–tri skrcaj pa stavi protezu

/al od njega napraviše pitu/

vile će se grabiti kroz vekove

da vam vence dostojne sapletu

spomenik je našega junaštva

Crna Gora i njena privreda...''

Voleo je da se zapije sa društvom, i nije bilo čoveka koji je prolazio ovim delom Crne Gore da nije poznavao Nikolu. Piće mu je i došlo glave. Umro je mlad i u najvećim mukama. 

-Ja sam popio alkohol, a alkohol je popio moju jetru, a bogami izgleda i pamet – našalio se nekoliko sati pre nego što je umro. 

Prvu pesmu koju sam u životu napisao, pročitao sam jedino stricu Nikoli. Pomilovao me je po glavi i rekao: 

-Piši ti i dalje, moj sinovče, neko će morati jednom i ove gluposti iz našeg života o nama da zapiše.

 Ovakva pohvala se ne zaboravlja, i ja sam ove stričeve reči prihvatio kao zavetne, i u amanet ostavljene. Pišući kasnije mnoge priče, samo sam dodirnuo pojedine o stradanjima moje porodice, ali i to je za početak dovoljno da se bar neke od njih otrgnu i sačuvaju od zaborava, a tu pre svega mislim na ovu kratku pripovest o svom stricu. 

Nije samo Orle Gabelj bio stričev miljenik. Čudaci su ga opsedali, što je njegovu ženu Ružu dovodilo do očaja. Sećam se anegdote vezane za neku od mnogobrojnih pijanki strica Nikole i njegove družine uoči Nove godine. Jedne noći, igrajući preferans sa dobrim prijateljem čije sam ime zaboravio, a koji beše upravnik hotela i čija se žena zvala Jelka, on je u šali predložio: 

-Najbolje bi bilo da ovaj praznik proslavimo tako što bi ti meni dao Jelku za Novu godinu, a ja tebi Ružu za Prvi maj. 

Njegov omiljeni lik je bio i Pavle Cupara, i ne samo on. Ovaj beskućnik i lutalica pojavio se odmah nakon rata, nije se znalo odakle je došao, niti se znalo njegovo prezime, umesto njega, narod mu pakosno dade nadimak Cupara, koji je Pavla dovodio do besa. Sigurno je bilo jedno, otkud god da je došao, Pavle se brzo odomaćio i naišao na simpatije meštana ove male crnogorske varoši. Prihvatili su ga i u okolnim selima. I Pavle je lutao od kuće do kuće, ali nikada nije prosio. Čekao bi da mu se da nešto malo da pojede, otišao bi blagosiljajući domaćina. Mi, klinci, smo ga se plašili, ponajviše zbog štapa kojim je često znao da nas tera, ili mami ako bismo mu dosađivali i bili neumereni u šalama na njegov račun.

Bio je krupan čovek, izboranog lica, gustih obrva koje su krile oštar pogled, brkova kakve je imao legendarni Sava Kovačević, heroj sa Sutjeske. Omiljena Pavlova priča beše vezana baš za Sutjesku. Navodno, on se borio sa Savom, rame uz rame. Savu je metak hteo, njega, eto, nije. Preživeo je Sutjesku i Neretvu, gde je preležao tifus, od kojeg su ostale posledice na nogama, tačnije stopalima, koje su se videle i golim okom.  Stopala su mu se krivila u dva poluprstena prema unutrašnjoj strani. ''Imitira Šekularca!'' – šalili su se mojkovački mangupi. Nosio je opanke od opute, jer drugu obuću nije mogao da obuje. Vojnički šinjel donesen možda baš iz rata (ako je u ratu uopšte i bio), na glavi šajkača partizanka sa iskrzanom platnenom petokrakom. Ponekad bi se sam ponudio da iscepa drva, ili pomogne u nekom od poslova na selu. Ali, snaga ga je napuštala, život skitnice i beskućnika učinio je svoje.

-Kako ga sam bog udari mokrom čarapom po glavi, a lep čovek dok ne progovori – govorio je najstariji meštanin Milisav. Pavle je jednom prilikom ispričao kako se za njega i sve njegove Sutjeska bila fatalna. 

-Nas braće je bilo osmorica. I svi smo otišli na Sutjesku. I svi smo tamo izginuli. 

-Ako si i ti poginuo, onda ovo tvoj duh priča – dobacio je jedan od slušalaca. Ostali su se glasno nasmejali. Pamtio sam reči strica Nikole da se bolesnome i ludome ne treba smejati. Tu je i sam Bog umešao prste, i čemu od nesreće praviti porugu.

Greh je nesrećnoga vređati, a greh, ma kakav bio, ne zastareva. Cena se kad-tad mora platiti, a kada do plaćanja dođe, onda beri kožu na šiljak. Poštuj unesrećene više od onih kojima Gospod ni u čemu nije zakinuo. I tako sam ja bio možda i jedini dečak u kraju koji se Pavlu nikada nije narugao, ili mu nešto ružno rekao. Ostale klince Pavle je mamio na vrlo specifičan način, kako bi ih kaznio za uvrede i ismevanje. U jednoj ruci bi držao štap podignut kako bi njime prestupnike odalamio, a u drugoj na otvoreni dlan bi stavio nekoliko kockica šećera.

Onda bi govorio deci: -Na šećera, na šećera! - Naravno, niko sem mene nije prilazio. Pavle bi me pomilovao po kosi, i ja bih na kraju bio nagrađen onim istim kockama šećera, koje su imale da posluže kao mamac mangupariji. Danas, kada nesrećnog Pavla odavno nema, mogu da se pohvalim da sam jedini od njega dobio kompliment koji se možda i obistinjuje. Ukućani su se dugo smejali i zadirkivali me kada je prilikom jedne posete Pavle svečanim glasom izjavio da ''od čitavog plemena jedino ja idem njegovim stopama''.

-On je moje pameti, a vi svi ostali koliko vas god ima, možete samo da zapišavate bukve, i da se meni bolesnom starcu rugate i kerebečite. 

Čim se pojavio u našem selu, oženili su ga Stanušom, rođenom sestrom narodnog heroja, čije ime je sa ponosom nosio kombinat drvne industrije u Mojkovcu. Nesrećnica je bila luđa od Pavla. Jednom je on rekao: ''Uvališe mi na prevaru sirotu.'' Znala je da odluta od kuće, i nije umela da se vrati dok je neko ne bi doveo nazad. Jednom se uputila peške ka Bijelom Polju, gradiću tridesetak kilometara udaljenom od Mojkovca. Našli su je mrtvu na pola puta. Pala je sa mosta, i tako završila svoj jadni život. Pavle je godinama žalio pokojnicu. Moj stric Nikola bi ga pokupio negde u gradu, doveo kući, naredio ženi da mu spremi obilan ručak, i još pride nešto da ponese. Dao bi mu košulju ili džemper. Pavle bi se u početku nećkao, ali bi Nikolin argument da heroji minulog rata ne smeju da idu odrpani i u zakrpama, prevagnuo, i Pavle bi pokupio zavežljaj i nestao, hvaleći domaćicu kuće do neba. ''Neka te đavo nosi, zajedno sa Nikolom!'' – rekla bi besno strina Ruža, ali je i dalje Nikoline neobične goste dočekivala sa punom pažnjom i onako kako običaji nalažu.

Pavle je nadživeo strica Nikolu. Pojavio se na sahrani, zalelekao: ''Lele, mene, brate moj Nikola, kamo lepe sreće da danas ti mene ovde pratiš!'' Tada smo svi pomislili da Pavle i nije bio toliko lud, koliko se verovalo da jeste. Našli su ga mrtvog jedne zime, smrznutog u štali u nekom mojkovačkom zaseoku.

Godinu dana pre nego što sam se uputio za Beograd na studije, upamtio sam još jednu zgodu iz Pavlovog života.

Bio je mesec maj, dan sunčan i lep. Živeli smo u staroj kući, dugim hodnikom izdeljenoj na dve polovine. Iznenada smo začuli lupnjavu po patosu,a onda se na vratima pojavio Pavle. Zaista je bilo teško da se uzdržimo od smeha. 

-Ljudi moji - rekao je Pavle – najzad sam našao obuću za sebe. Tada sam ga prvi put video bez opanaka sa oputom. - Ove će trajati duže od mene – rekao je pokazujući na skijaške cipele ''Alpina'', koje mu je neko šale radi poklonio. - Malo me stežu, ali, razgaziću ja njih, ono, nisu za trčanje, ali vodu ne propuštaju i tvrđe su od kamena. Sutradan se pojavio, bez cipela, u starim opancima. - Ostavio sam ih za zimu, nosio sam ih tri dana, umalo mi duša na nos izađe, sačekaću da se malo osnaži i ojača, a i žuljeve su mi napravile – objašnjavao je.

Poslednji put sam ga video baš onoga dana kada sam sa Sonjom prilazio stričevoj kući. Sreo sam ga na putu, dok je gaveljao ka gradu, sa zavežljajem na već povijenim plećima. 

-Ovo je moj stric Pavle. Običaj je da se stariji poljubi u ruku – rekao sam Sonji. I Sonja je možda bila prva osoba koja je to uradila u njegovom mučnom i teškom životu. 

-Nemoj dete! – Pavle je trgao rukom kao oparen. - A čiji ti beše? - ponovo me je priupitao. - Vid me izdaje, a bogami i pamćenje. Ponovio sam čiji sam. - E, od dobroga, bogami. Čuvaj, sinovče moj, ovu vilu. Nebesku lepotu Bog ne daje svakome, pa ni ženama. 

Kada je Sonja pokušala da poljubi ruku mome stricu Todoru, ovaj je zagrlio zaštitnički i rekao: - Opet ova moja pogan smišlja mangupluke. To je možda bio običaj, ali odavno više nije. 

A onda je Sonja ispričala zgodu sa Pavlom, koja je izazvala smeh kod ukućana. 

-Dok si u Crnoj Gori, ruke možete ljubiti samo jedno drugome, i nikom više, i nemoj više ništa da mu veruješ - rekao je stric i udaljio se za poslovima. Sonja je zapretila da će mi se svakako osvetiti zbog ove moje pakosne obmane. A onda smo oboje počeli da se smejemo.

Kofer punjen srećom

Sonju sam stalno zatrpavao pričama o ljudima iz svoga kraja. 

-Meni je baš uzbudljiva priča o onom čoveku koga ste zvali Mali Soko. I smešna je i tužna. Želim ponovo da je čujem sa svim detaljima kojih se sećaš. Vredi je upamtiti – rekla je Sonja, i tako sam ja ovog puta ispričao donekle izmenjenu verziju priče o Koferu punjenom srećom.


B.J. su zvali Mali Soko, valjda i zbog toga što su njegovi pokreti bili hitri, a pogled vodnjikavih očiju oštar i odlučan. Važio je za mirnog i temeljnog čoveka. 

-Kad neko sa strane čuje kako me meštani zovu, pomislio bi da sam rođen i da sam živeo u nekom američkom rezervatu za Indijance, a skoro i da jesam. Kud će veći Indijanci od ovih u mom komšiluku! Samo što ne nose ratničke boje, a ratnu sekiru ne moraju da iskopavaju, ona im je ili na ramenu ili na drvljaniku, zlu ne trebalo, ako zatreba - govorio je.


Bio je tih i miran čovek, živeo je povučeno, poznavao je sve zanate i bio spreman za bilo koji posao. 

-Svega sam u životu imao sem sreće. Imao sam snage, i zdravlja, i pameti, mogao sam biti neko važan, ali nije se dalo. Kad god bih nešto značajnije pokušao, Bog zažmuri i posao propadne - govorio je. 

Nije se ženio, mada je prve decenije nakon rata živeo sa Marijom Melanijom Job, pevačicom koju u grad beše doveo poznati kafedžija Obren Spasić, ženom lepih crta lica, još lepšeg glasa, jakih nogu i nešto punijeg stasa (''tipična Mađarica'', kako je gazda Obren objasnio). U varoši niko pre njenog dolaska nije video nijednu Mađaricu, a ako je neko kao gazda Obren, koji je stalno negde putovao, tako govorio, zašto bi bilo ko posumnjao u njegove reči?


Melanija i nije bilo baš tipično mađarsko ime, ali koga je to zanimalo. Zašto je baš od svih meštana Soko bio izabranik njenog srca, bila je tajna koju je samo ona znala. Bilo je i boljih, i imućnijih, i lepših od njega, ali odluke ženskog srca razum nikada nije pratio. One znaju da budu iracionalne i zbunjujuće. Ženske odluke su, kao i Božije, -neprozirne i nedokučive. Uostalom, čudni su putevi Gospodnji... Zbog ovog podviga Sokolu je porastao ugled, i priče o njemu da ga žene ne zanimaju pale su u vodu. ''Napokon sam zlobnicima vezao jezik u čvor.'' – rekao je jednom prilikom Soko.


Melanija je tvrdila da je grofovskog  porekla, da im je ogromno imanje nakon rata u Vojvodini nacionalizovano, da je ostala bez ičega, sve su komunisti razgrabili, pričala je Sokolu, i on je bio ubeđen da je govorila istinu. Inače, Sokolova životna priča, sem ovog detalja druženja sa pevačicom Melanijom, mogla bi se svesti na svega nekoliko skoro beznačajnih momenata. Radio je u kombinatu za preradu drveta, u početku na utovaru i istovaru kamiona, koji su iz obližnjih šuma dopremali ogromne balvane, kasnije u pilani, kako je on, što u šali, što u zbilji govorio, ''na poslovima koji jedu zdravlje i koje niko neće.'' Na kraju, kada je snaga krenula da napušta njegovo telo, i kada je počeo da poboljeva, dobio je posao magacionera.


Posao, kako je on mislio, izuzetno odgovoran i važan. Delio je radnicima kišne kabanice, rukavice, alat i sve ostalo, vodeći precizno evidenciju zaduženja o svakom komadu izdate robe. Bio je ponosan što nikada nije pogrešio, i što je služio za primer kako se čuva i poštuje društvena imovina. Voleo je s vremena na vreme da se zapije, ali nikada toliko da ga izbace iz kafane, ili da od pića ne može da ode do kuće. Živeo je zaista skromno, i jedina pasija u njegovom životu, za koju su i ostali znali, beše predana igra na sreću. Nije bilo lutrije, ili bilo koje druge igre na sreću, koju on nije igrao. Ali, i u tome je imao meru. Govorio je kako je za sreću dovoljan i jedan mali najobičniji loz. ''Bog mi do sada nije udelio ni trunku radosti, mogao bi bar pod stare dane da me nagradi.'' Igrao je najčešće popularnu sportsku prognozu, ispunjavao samo jednu kolonu, nikada dve ili više njih. ''Toliko mogu od ove crkavice što zaradim da odvojim''- govorio je. 

-A kada dobijem pare (inače, igrao je uvek istu kombinaciju), e, onda ima da sve utrošim na putovanje po svetu. Ako u mladosti nisam mogao da upoznajem raznorazna svetska čudesa i lepote, jos nije kasno da se do novih saznanja dođe. 

I na čuđenje svih varošana, B.J. zvani Mali Soko, dobio je pare na lutriji. Bio je to šok za njega. U početku nije hteo da poveruje. A kada je napokon shvatio da je ipak bio miljenik sreće, doneo je brzu odluku da svoje snove pretoči u realnost. 

-Imam para više nego što sam čitavog života zaradio i što ću zaraditi. Da ih nosim u grob, neću, i tamo mi ne trebaju. Naslednike nemam. Pare su za trošenje. 

Uzeo je neplaćeno odsustvo na nekoliko meseci. Imao je dovoljno godina radnog staža. Razmišljao je i ranije da podnese zahtev za odlazak u penziju. To je i učinio pre puta, na koji se otisnuo jednog popodneva, sa koferom najneophodnijih stvari, i šačicom radoznalaca koja ga je ispratila sa perona, gledajući ga sa zavišću dok je ulazio u autobus. Mali Soko se u varoš vratio nakon dva meseca odsustvovanja, u istom odelu u kojem je pošao na put. Radoznalce je zadovoljio kratkom pričom da je obišao pola sveta, ali da ga svet nije prihvatio. 

-Kasno sam krenuo - vajkao se – Ništa slađe od svoga kreveta i svoga korita - govorio je. 

Ostala je zapamćena priča za koju se kasnije nije moglo sasvim sigurno tvrditi da je od njega potekla, jer Soko je ubrzo nakon povratka nađen mrtav u krevetu, umro je u snu, a očevici kažu da nikada nisu videli lice mrtvaca tako spokojno, sa tajanstvenim smeškom, koji kao da je govorio o životu, a ne o smrti. Sahranili su ga o trošku preduzeća, jer i pored sve premetačine nije nađen ni dinar od bogatstva koje je dobio igrajući na sreću. ''Sve je spiskao, sve pare, matori jarac'' - govorile su setno njegove prve komšije. A Soko je zauvek sa sobom odneo tajnu gde je potrošio onolike pare i kuda je sve putovao. Kasnije se u zgodnim prilikama pričalo kako je Soko putujući od grada do grada, birao jeftiniji smeštaj, i kako je jedne noći pred sam povratak zakonačio u nekom primorskom gradiću, u polupraznom hotelu neugledne spoljašnjosti, koji samo što se ne beše raspao. Sobe su bile mračne, prozori mali, zidovi tanki, vrata su škripala i jedva se držala na šarkama, kreveti sa vojničkim madracima, uski i neudobni. Sobe su mirisale na starost i buđ, ali to Sokolu umornom od putovanja nije smetalo. Koliko je puta on u životu prespavao na golom podu dok se nije skućio, ili u štali kod stoke u jaslama, umotan senom, opijen mirisima trava i vonjom stajskog đubriva. Ali tada je bio mlad, mogao je da prespava i na drvetu, ako je trebalo. Za njega, koji nije ni u čemu bio probirljiv, i koji nije znao za bolje, ovaj hotel u raspadanju beše sasvim dobar. Pre svega, cena prenoćišta nije bila visoka.


On je štedeo i nije se rasipao novcem. Njegovi meštani nisu znali da je deo novca otišao na porez državi, a ono što mu je preostalo i nije bilo mnogo da se nije moglo brzo potrošiti. Kako se bližio povratak kući, i pored umora, Soko nije uspevao da zaspi. Prevrtao se po krevetu. Smetala mu je graja koja je dopirala sa ulice. Nije večerao. Na glad se navikao odavno. ''Punog stomaka samo goveda mogu da spavaju'' – a svoju mršavost nije objašnjavao neredovnom ishranom, već je govorio: ''Šta će meso na sokola?'' Ponoć beše odmakla, a san nije dolazio na oči ovog neobičnog putnika-namernika. Začuo se žamor iz hodnika, prigušeni koraci su zastali, učinilo mu se, ispred njegove sobe. ''Možda neko želi da me opljačka'' – proletela mu je misao kroz glavu. Odahnuo je kada je čuo kako se susedna vrata otvaraju. Kroz tanke zidove sobe jasno je razaznavao glasove, i mogao je da čuje svaku reč ovih poznih posetilaca. Bilo ih je dvoje, muškarac i žena, i po boji i snazi glasova, Soko je zaključio da su posetioci mladi. ''Evo nevolje'' – pomislio je – ''ako se ovo dvoje late posla, noćas sve i da hoću za mene nema spavanja.'' Na sreću, ''mladenci'', kako ih je Soko krstio, prekinuše priču i on lagano poče da tone u naručje sna. Činilo mu se da nije ni trenuo kada su ga probudili glasovi i smeh iz susedne sobe. Seo je pomalo nervozno na ivicu kreveta, ustao i prošetao do prozora, zora je blago rudela, lagano izoštravajući usnule obrise nepoznatog gradića. Vratio se krevetu ne znajući šta da radi. Ionako beše lakosan. Znao je da više ne može zaspati, i da će dan sačekati budan u krevetu. Putovanje mu nije donelo željeno zadovoljstvo, umor i osećaj praznine bili su dominantniji od svega što je video i preživeo na ovom ne tako dugom putovanju.


Očito se par zabavljao i upuštao u igru koja i priliči mladosti. Krevet u njihovoj sobi je bolno škripao, smeh žene je nadjačavao glas muškarca, a onda se izdvojio piskutav ženski glas: 

-Dragi, hajde sada ti budi gornji. 

''Evo predstave, nije u redu da slušam što se tamo dešava'' – pomislio je Soko, ali čula su drugačije reagovala. Sluh kao da se beše izoštrio. Ubrzo potom, nakon škripe kreveta koja nije jenjavala, začuo se glas muškarca: 

-Draga, budi sada ti malo gornja. I opet škripa i smeh žene koji je odavao zadovoljstvo. 

-Bolje je da probamo i sa strane – opet se oglasio ženski glas. 

''Ovo dvoje će se na kraju popeti na luster''– pomislio je Soko i osmeh mu je preleteo licem. Krevet je još žešće zaškripao, glasovi i smeh su utihnuli, ali samo za časak, i ponovo se začuo ženski glas: 

-Dragi, hajdemo sada oboje gornji. 

''Nema valjda i nekog trećeg u sobi!'' – zbunjeno je razmišljao Soko – ''Valjda sam i ja ponešto naučio od one Mađarice, ali da oboje budu gore, to moje oči nisu videle.'' Na kraju, radoznalost je uzela toliko maha da nije mogao da joj ne udovolji. Ustao je i izašao u hodnik. Patos je pod bosim stopalima škripao, ali ova buka nije mogla da nadjača onu što je dopirala iz susedne sobe. Zastao je načas, potom je lagano dohvatio kvaku, i još laganije otvorio komšijska vrata koja nisu bila zaključana.


Želeo je samo na tren da proviri. Ako ga i primete, reći će da je pogrešio sobu u mračnom hodniku, jer se inače toalet nalazio na njegovom početku. Čuđenju nije bilo kraja kada je ugledao kako dvoje mladih ljudi, muškarac i žena, sede na koferu prepunjenom stvarima pokušavajući da ga zatvore. Ova zgoda je bila nešto najneobičnije i jedino vredno priče i pamćenja sa njegovog, kako je govorio, zaludnog putešestvija.


Ovo nenadano putovanje bi imalo smisla da je na njega mogao da krene u ono vreme, kada je Mađarica Melanija govorila kako je za nju svet mali, koliko je mala i njegova soba, i da je njena čežnja za avanturom, koja se drugačije zove sreća, beskrajna. 

-Ko ima sreće, taj je gospodar sveta – govorila je – ali sreća ne dolazi kada je dozivamo, i nije u novcu ili posedima. Sreća je u radosti koju nam Gospod daruje, i u ljudima koji je nose bez poteškoća, kao što nose odelo, ili kao što ja nosim haljinu. Sreća je u trenutku koji izgleda sve mi od reda prespavamo, ili ga jednostavno ne primetimo.


Čovekova najveća sreća jeste data u tome što je živeo. Možemo samo zamisliti šta bi jedan najobičniji kamen dao za jedan dan ovakve sreće, za jedan tren života.


Sa ovom mišlju i slikom živahne Mađarice Melanije Job, koja zajedno sa njime pokušava da zatvori kofer, koji umesto stvari skriva sreću, Mali Soko je utonuo u večni san.

*         *         *


Te godine, kada je Sonja prvi i poslednji put zajedno sa mnom posetila Crnu Goru, imali smo sreće da prisustvujemo neobičnom nadmetanju najpoznatijih crnogorskih lažova. U Mojkovac smo doputovali noću. Boravili smo nekoliko dana u ovom gradu ispod Bjelasice, prosto uživajući u lepoti nesvakidašnjeg krajolika. Penjali smo se na obližnje visove sa kojih smo grad i čitavu okolinu videli kao na dlanu. Planinarili smo besciljno lutajući gustim šumama. Pratili tok belojevičke reke ka njenom izvorištu. Posetili Šiško jezero. Družili se sa čobanima po nepreglednom prostranstvu naoko pitome planine. Posećivali svaki katun na koji bismo naišli. Pili tek pomuženo ovčije mleko. Brali borovnice.Vadili koren lincure, lekovit, a gorak kao otrov. Sonja je svoj mali torbak punila travama čudnog oblika, planinskim cvećem koje sporo vene, i lišćem drveća koje je raslo po obroncima planine. Voleli smo se na svakom mestu gde nije bilo ljudi. U šumi, na proplanku, u nekoj polunapuštenoj planinskoj kolibi, gde bismo se sklonili od kratkotrajnog letnjeg pljuska.

Sonja je insistirala da se penjemo do vrha planine, a vrhova je bilo mnogo, i kada bismo se domogli jednog, pomaljao se drugi, lepši i izazovniji, ali umora nije bilo. 

-Kada se budem vratila u Dalmaciju, niko mi neće verovati da sam dodirivala nebo i oblake, i da sam bila iznad oblaka – govorila je ushićenim glasom. 

Posmatrali smo usnulo Biogradsko jezero, kao u knjizi ukoričeno mešavinom čas crnogoričnog, čas listopadnog drveća. 

-Ovo jezero je mogao stvoriti samo neki paganski zaljubljeni bog. Kako zavidim pticama koje mogu do mile volje da nadleću ovu lepotu i da se njome opijaju! - pomalo setnim glasom bi kazala Sonja. 

Ja sam joj tada ispričao legendu o nastanku jezera. 

Ogromna vrba je rasla nasred jezera u onom njegovom gornjem širem delu. ''Kako je to moguće?''- iskreno se čudila Sonja. Za sve što je njoj bilo neobično, neočekivano, ili je naprosto zbunjivalo, ja sam imao uvek spremno objašnjenje. Ovde sam se poslužio pričom koju sam još kao dete upamtio, mada se više ne sećam od koga sam je čuo. Nekada, na početku vremena, kada su snovi bili stvarniji od stvarnosti, i kada vreme nije bilo mera trajanja u čovekovom životu, ovde gde je sada bilo jezero nije bilo vode. Bio je tu prelepi proplanak oivičen istom ovom šumom. Na mestu gde sada raste usamljeno drvo bilo je gumno, tačnije, tu se nalazio zaboden kolac, oko koga se u krugu prostirao vršaj. Tadašnji gospodar ove lepote nije poštovao zakone prirode i zakone bogova. Krčio je uporno i lagano šumu, sekući prelepo drveće. Noću bi se čuli krici i plač duhova posečenog drveća, ali mrgodni domaćin se nije uzbuđivao, samo bi mrzovoljno pljunuo na zemlju i promrsio kroz polustisnute zube: ''Dokle će ove proklete sovuljage da mi remete san!'' Iz nekog od mnogobrojnih okolnih katuna doveo je devojku čudesne lepote sebi za ženu, napravio novu kuću, ali narav nije menjao. Bio je zao duh ove šume. Uništitelj lepote. ''Šuma jeste iznad mene kao i nebo. Nebo ne mogu dosegnuti, ali drveće mogu seći i seći...Trebaju mi livade, a ne šuma. Oranice, a ne puste utrine. Ne bojim se ni ljudi ni bogova. Ljudi me ne posećuju. A bogova da ima, sami bi raskrčili ovu odvratnu šumu, i ja se ne bih mučio'' – govorio je svojoj prelepoj nevesti. A onda je Gromovnik Ilija odlučio da zapečati sudbinu ovog lošeg čoveka. U toku vršaja, dok je domaćin gomilao snoplje žita, a njegova mlada žena terala konja da gazi žito, iz vedra neba udario je grom u kolac za koji se u tom trenutku pridržavao domaćin, pokušavajući da okrene konja na drugu stranu. Grom ga je spržio na mestu, a stradala je i njegova žena. Plamen je spalio žito, ali se dalje nije širio, zemlja se otvorila i iz nje je počela da kulja voda prekrivajući udolinu. Progutala je začas sve do obronaka šume, potapajući kuću, čiji će temelji zauvek ostati pod vodom. Sutradan, tako su pričali čobani sa okolnih brda, koji su očima punim neverice videli ovo čudo, na mestu gde je udario grom, voda je bila plitka da se mogla pregaziti, iz onog ostoža, kako se u tom kraju naziva kolac koji služi da se veže konop konja u vršaju, ili da se oko njega dene seno, niklo je vrbovo stablo, i za tren oka, gusta krošnja je bacila hladovinu na neobičnu grobnicu zlog čoveka i njegove zlosrećne žene.


Za Boga šume, ovo usamljeno drvo je bilo cvet koji je on položio na grob nesrećne neveste. Slušajući ovu priču, Sonji su se oči napunile suzama. Samo je zapitala: 

-Živi li taj Bog još uvek u ovoj šumi? 

-Gde bi drugde živeo? - odgovorio sam samouvereno stežući je u naručju. 

-Baš mi je žao te mlade žene, čudi me samo zašto nju Bog šume nije poštedeo. 

-Možda je tog dana bio mamuran, ili je ustao na levu nogu - rekao sam u šali, a Sonja me je samo prekorno pogledala.

*         *         *


Predložio sam Sonji da prisustvujemo takmičenju lažova, koje se po jubilarni prvi put, kako neko reče u šali, održavalo u Crnoj Gori, tačnije u Mojkovcu. ''I to čudo treba videti, mada ne vidim kako se ljudi u lažima mogu nadmetati'' – rekla je Sonja ne skrivajući da se još uvek nalazi pod utiskom priče o nastanku Biogradskog jezera.


Finale takmičara lažova održavalo se u velikoj sali dotrajalog hotela ''Brskovo'', predratnog zdanja, omiljenog sastajališta lokalnih pivopija i alkoholičara. Propozicije su bile veoma stroge. Žiri su činili dvojica uglednih meštana, uz trojicu ljudi sa strane, tako da je objektivnost u odlučivanju oko nagrada bila zagarantovana. Ustanovljena je i nagrada publike. Pobednik koji dobije većinu glasova prostim zbrajanjem, nosio je kući živo jagnje, a onog koga žiri proglasi za najboljeg, čekalo je pečeno. Pobednik je imao pravo da ga takođe ponese sa sobom, ili, ako bude voljan, da meso razdeli posetiocima.


Meštani, kao idejni tvorci ovog nadmetanja, imali su čak dvojicu finalista. Takmičari su bili dužni da na najubedljiviji način ispričaju laž koju niko nije čuo. Žiri bi delio ocene od jedan do deset. Takođe je odlučeno da se nastupa pod pseudonimom, mada se moglo zadržati i svoje pravo ime. Takmičar pod rednim brojem jedan izjavio je da se zove King Tračer Prvi, drugi se predstavio kao B.Lažo, treći meštanin se prijavio pod imenom Minhauzen Mlađi, četvrti se dičio imenom Niko Baronijus. Ova četvorica su u inače oštroj završnici ušli u samo finale, i među njima se tražio pobednik. Naravno da sam navijao za Minhauzena Mlađeg, komšiju i daljnjeg rođaka, kome je laž i pre ovog takmičenja bila okosnica života. Važio je za čoveka koji nikada nije rekao istinu, ali niko zbog njegovih laži nije imao problema. Minhauzen Mlađi neka u ovoj priči bude upamćen pod ovim ''umetničkim'' imenom, nije se služio prevarom, jer prevara i kreativna laž nemaju nikakvih dodirnih tačaka. Posedovao je fantastičnu i bujnu maštu, kako je govorila moja strina, mimo ljudi, i zaista su retki u varoši i okolini razumeli, ili barem pokušali da shvate ovu njegovu stalnu potrebu da izmišlja događaje kojima niti je prisustvovao, niti su se kao takvi mogli bilo gde na svetu dogoditi.


Sa nestrpljenjem sam iščekivao njegovu laž. Takmičari su gotovo blistali od zadovoljstva, jer, eto, dogodilo se da laž napokon dobije legitimitet. Predsednik žirija je naglasio da je ovo takmičenje saveznog ranga, i da će u narednom periodu doći do duela pobednika na nivou republičkih lažova, i da zato žiri mora savesno da radi, mora biti strog, jer poznato je da u našoj državi, kako je rekao, ima toliko lažova, konkurencija je neverovatna, a u laganju nema amatera. Najmanja laž, ponovljena u ma kom obliku, svakoga od nas čini profesionalcem. Bilo je još hvale na račun ove do tada skoro nepriznate ''profesije''. ''Ovim proglašavam ovo značajno takmičenje otvorenim!'' – zaključio je govornik i prvi takmičar je počeo svoju priču.


-Svi me dobro poznajete, i znate da ovo što sada želim da vam iskreno i od srca ispričam, nije nikakva laž, već jedan splet neočekivanih događaja, čiji sam vinovnik, eto, igrom slučaja bio baš ja. Vi znate da sam nadaleko poznati ribolovac i lovac uopšte, to je moj omiljeni hobi, i mislim da sam ovaj vid zanimanja doveo do savršenstva. Molim vas samo za malo više pažnje i strpljenja, jer ova priča se nije dogodila u jednom danu, ali, poštujući propozicije takmičenja, ograničeno vreme nastupa, i vaše cenjeno strpljenje, ja ću se potruditi da vam je u najkraćim crtama ispričam.


Prošle godine, početkom maja meseca, jedne zore, koja mi se učinila pogodnom za lov, krenuo sam, kako rekoh, u osvit na pecanje. Uzeo sam potrebnu opremu. Bio sam odmoran i raspoložen, uveren da me čeka dobar ulov.


Ali ne dešava se uvek sve onako kako bismo mi želeli da nam se dogodi. Dan je bio pomalo tmuran i oblačan, tada u ovim našim brzim planinskim rekama riba grize na glistu, mada ja imam za takve vremenske prilike svoje specijalne mamce, o kojima, razumećete me, ne želim sada da govorim. Ribolovci imaju svoje male i velike tajne, a ovi moji mamci su moja velika tajna. Ne lezi vraže, dok sam ja stigao do reke, nebo je počelo naglo da se razvedrava, magla koja je pratila rečno korito jednostavno je iščilela, u sunčanom danu riba ide samo na crva, a ja takav mamac nisam imao. Razmišljajući šta da radim, umalo nisam doneo odluku da pokupim pecački pribor i vratim se doma, a opet, nije mi se praznih ruku išlo nazad, jer bi me ukućani zavitlavali, i moj ugled velikog ribolovca bi otišao u nepovrat. Svi u kući su znali da sam otišao na pecanje, smišljao sam šta da kažem da svoj neuspeh opravdam. Odjednom sam primetio kako mi uz tihu graju prilazi grupica ljudi. Pozdravili smo se. Nosili su štapove i celokupan pecački pribor. Začudo, imali su fantastičnu opremu, i ja sam, sa još većim čuđenjem, prepoznao vodeće ljude iz našeg političkog života. Nijednog ne bejah pre video uživo, sem na televiziji i u novinama, odjednom čitava bulumenta ovih glavešina je stajala tu ispred mene. ''Danas izgleda ne grizu'' – glasno je rekao tadašnji predsednik vlade. Ja sam se ponašao nezaintersovano, i kao da ih ne prepoznajem. Zamolio sam ih da pogledam kakve mamce imaju. ''Samo izvolite, kolega'' – rekao je jedan od ministara. Imali su baš one mamce koje sam ja bio zaboravio kod kuće. Krišom, da ne primete, promenio sam neupotrebljivi mamac i pustio plovak u vir. Riba je odmah zagrizla. Kad god bih zabacio, izvukao bih ribu. Oni su se sjatili oko mene, i gde bih god ja bacio mamac, i oni bi pokušali, ali ribe na njihovim udicama nije bilo. U pauzi, dok sam palio cigaretu, prišao mi je predsednik republike. Posmatrao me je nekoliko trenutaka bez reči, a onda je rekao: ''Svaka čast, čoveče, vi mora da ste onaj poznati ribolovac King Tračer Prvi.'' Kao što vidite, ako ste u nečemu najbolji, slava ide ispred vas. Rekao sam predsedniku: Bogami ste pogodili, a i vi ste meni odnekuda poznati. Da niste možda navraćali u našu mesnu zajednicu? ''Nisam sigurno'' – odgovorio mi je kroz smeh – ''ali bih morao kod vas, gospodine, da dođem na kurs iz ribolova.'' Ostavio sam družinu da se rekreira, krenuo sam puteljkom što je vodio ka cesti gde sam ostavio parkirani automobil. U gepeku sam uvek nosio spreman lovački karabin, jer kada ste u šumi, nikada ne znate gde se divljač nalazi, i kada može da se pojavi. Inače, karabin je moj lovački ponos. Gde pogledam – tu pogodim. Koliko ja dobro nišanim, toliko je to dobra puška. Učinilo mi se da iznad puta, dublje u šumi, čujem nekakvo kreštanje. Uzeo sam pušku, torbak sa delom ulova stavio sam u gepek. (Nisam rekao da sam veći do ulova ostavio predsedniku republike i njegovoj družini da se ne vrate nazad praznih šaka. Hteli su da mi plate, čak, što me zamalo naljutilo, pa sam možda isuviše grubo odbrusio pametnjakoviću da pravi ribolovac može da daruje lovinu, ali je nikada ne prodaje. Doduše, čovek se izvinio, i ja sam istog časa zaboravio na ovu malu neprijatnost.) Penjući se kozjom stazom uz vrlet, ubrzo sam otkrio o čemu se zapravo radilo. U gustiš granja beše upao orao ogromnih krila. Noge izviše pandži bile su deblje od mojih podlaktica, srećom po mene, bio je ranjen u krilo, pa njegova snaga nije dolazila do izražaja. Moram da napomenem cenjenom žiriju, i gospodi iz publike, da sam ja samo dobar lovac i veliki poznavalac svih vrsta divljači, pripovedanje je moja lošija strana, ali verujem da mi zbog ove falinke neće biti zamereno. Orla sam dopremio kući na selu gde je živela moja pokojna baba. Bila je nepokretna. Stalno smo je tokom dana zajedno sa krevetom iznosili u dvorište kuće, jednog dana bismo je stavljali na sunce, drugog u hladovinu. Ja sam orla hranio mesom kokošaka, ali nikome u selu nisam hteo da govorim o svom neobičnom ulovu. Jednog dana radio sam nešto na njivi ispred kuće. Babu smo izneli, ovoga puta je tražila da bude na suncu, kako bi joj se navodno stare kosti zgrejale. Svezao sam orla za krevet, podno babinih nogu, pazeći tako da je ne povredi, a kako se bio oporavio, stalno je širio krila pokušavajući da poleti, praveći pri tom hladovinu. Zaneo sam se u poslu, a onda sam začuo vrisku moje žene koja je nešto smirivala po kući, i kada je izašla, u dvorištu nije bilo ni kreveta, ni babe, ni orla. Dotrčao sam do kuće kao bez duše. Babe zaista nigde nije bilo. A onda je žena razrogačenih očiju uperila prst u nebo. Orao je kružio mašući lagano svojim ogromnim krilima, za sobom je vukao krevet, a onda se lagano spustio na zaravan izviše kuće. Baba je spavala kao top. Uneli smo je u kuću, i ja sam odlučio da orla više ne vezujem za babin krevet. A  kada se ona toga dana kasno probudila, rekla nam je: ''Deco moja, sanjala sam da sam letela na krilima nekakve ogromne ptičurine, izgleda da se smrt smilovala i došla po mene. Daće Bog da mi duša, i ovo jadno i napaćeno telo napokon počinu.'' I sutradan je u snu umrla. Moja žena je jednog dana kradom odvezala orla, a meni je rekla da je sam kljunom pregrizao konop na nozi i odleteo. Da je moja pokojna baba živa, istu priču bi vam ispričala, barem što se nje, kreveta i orla tiče. Oni koji me bolje poznaju od vas, poštovani građani, znaju da ja nikada ne lažem, Bog mi je svedok da vam i ovoga puta govorim istinu, prema tome, neka istina i dalje govori umesto mene. Eto, to je kraj moje današnje priče.


Publika je uživala, ja sam se smejao, a Sonja je govornika gledala u neverici, donekle sa neskrivenim divljenjem. Skoro da je poverovala ovoj priči i pripovedaču. ''Ovo je predivna laž'' – šapnula mi je stežući moj dlan svojim dugim prstima.


Za reč se javio B. Lažo. 

-Ja neću biti opširan kao moj kolega, čija me je pripovest ganula svojom slikovitošću i iskrenošću, pre svega. Ja sam običan čovek, bez nekog većeg obrazovanja, gradim grobnice i od toga izdržavam sebe i svojih osmoro dece. Dva puta sam se ženio, i još ću ako Bog da, ali to nije tema moje priče. Ja sam, kao što ovde mnogi znaju, meštanin, i deo moga imanja se nalazi pored same obale reke Tare. Stalno imam problema sa poplavama, od najezde jesenjih velikih voda jedva uspevam da pokupim i spasem ono što bih posejao. Od svega, na toj zemlji najbolje rađa kupus. To su tako velike glavice da ih dvojica moraju nositi. Naravno, ako je rodna godina, i ako na početku listike odbranim od gusenica. Kupus mi je najteže sačuvati kada dostigne veličinu ljudske glave. To je vreme parenja divljih zečeva, kojih u ovom kraju ima na stotine. Tada im se naročito povećava nadražaj gladi, i ja, ili neko od mojih ukućana, po čitavu noć moramo da budemo pored kupusa kako bismo ga sačuvali. Prošle godine sam imao ubedljivo najbolji rod. Taman kupus zarudeo, kad navališe zečevi. Našao sam se u čudu, ne znajući šta da radim. Jednog dana, dok sam usev zalivao, tako slučajno nogom udarim o oblutak što ga voda reke beše izbacila na obalu, i dođem na spasonosnu ideju. Pokupim pored vode oblutke, donesem ih i stavim pored svake izrasle glavice. I da skratim priču, glavicu kupusa pospem biberom. Čim noć padne, navali horda zečeva, zagrizu onako halapljivo kupus, biber uđe u njuške, zec kine, udari glavom o kamen oblutak, i na mestu ostane mrtav. Tako ja spasem kupus, i čitave prošle zime, ja i moja porodica jeli smo samo sušenu zečetinu. Zečetina sa kuvanim kupusom – da prste poližeš!


Gromoglasan aplauz naterao je govornika da se nekoliko puta pokloni publici. Sada se i Sonja smejala, a onda je moj rođak i komšija, Minhauzen Mlađi, autoritativno stao za govornicu.


-Gospodo draga, uvaženi članovi žirija, gosti sa strane – rukom je pokazao put mene i Sonje – ja vam danas neću pričati lovačke ili neke bajkovite priče. Ovo što ću vama reći je priča moga života, a takve su najčešće bolne, ali i poučne. Mnogi od vas znaju da sam ja za vreme one stare i prve Jugoslavije bio najpoznatiji pilot našeg vazduhoplovstva, koje je, kao i svuda u svetu što je bio slučaj, i kod nas bilo u početnom stepenu razvoja. Ne želim da vas zamaram detaljima i problematikom sa kojom smo se mi tada suočavali. Sve je bilo novo, neispitano i u praksi nedovoljno provereno. Svaki let je nosio rizik opasan po život, ali izazov je bio mnogo veći.


Nemačka se spremala na zavojevački rat. Evropa je dremala lečeći rane od ne tako davno minulog svetskog rata. Beda, nezaposlenost u čitavom svetu je bila ogromna, a posao kojim sam se ja bavio je garantovao sigurnu i dobru zaradu, mada, opet da ponovim, ne bez opasnosti. Ne može čovek u životu imati i jare i pare. Ne kaže se u narodu džabe: Riskir – profitir. Moram da kažem da sebe ne smatram vidovitim čovekom, ali predosećao sam da će do novog rata doći. Ono, čitao sam Nostradamusa i znao šta su prorekli oni naši proroci u Kremnima. Rat je kucao na vrata i naše države. Uzalud sam upozoravao svoje pretpostavljene, tražio da me kralj lično primi, ali ko je ozbiljno shvatao jednog golobradog, iako talentovanog, pilota našeg ratnog vazduhoplovstva. Razočaran zbog nemoći da bilo šta izmenim, pisao sam raznim ministarstvima upozoravajuća pisma, da bi mi se to na kraju obilo o glavu. Izgubio sam mesto u službi. Rečeno mi je da dalje ne mogu da letim, što je za mene bilo poražavajuće. Na brzinu sam doneo odluku da napustim Jugoslaviju i da se kao mnogi naši ljudi otisnem preko ''bare'' u potrazi za srećom. Stupio sam u kontakt sa osobljem iz Američke ambasade, i tako je došlo do inicijative da u Americi obučavam njihove neiskusne pilote. Ja sam, iako mlad, imao reputaciju neustrašivog letača, a to što sam upozoravao da će nam manijak Hitler svima zapržiti čorbu, Amerikance uopšte nije iznenadilo. Njih je Hitler posebno iznervirao kada nije hteo da prisustvuje uručenju zlatnih olimpijskih medalja Džesiju Ovensu, višestrukom šampionu na Olimpijadi u Berlinu, koji je, kao što svi znate, bio crnac, a rasista Hitler to nije mogao da podnese. U predvečerje samog rata krenuo sam brodom iz Italije za Ameriku, putovalo se dugo, nedeljama. Maštao sam da okean prelećem avionom, ne sluteći da će se moji snovi u bliskoj budućnosti više puta obistiniti. U Njujorku je trebalo da me sačekaju ljudi iz američkog vazduhoplovstva i odmah proslede u neku od vojnih baza u Teksasu. Brod je bio krcat putnicima, moram da priznam da sam se prvi put u životu uplašio. Stalno mi je lebdela slika moćnog Titanika kako tone, i kako se u vodama okeana davi na hiljade nemoćnih ljudi. Brod kojim smo se uputili na ovo neizvesno putovanje u poređenju sa slavnim i maleroznim Titanikom beše obična krntija, igračka za malo veću buru. Srećom, putovanje je prošlo bez incidenata. Na dokove Njujorka brod je prispeo u ranim poslepodnevnim satima meseca septembra 1939. godine. Na keju se okupilo na desetine hiljada ljudi, između gomile sveta beše prostrt stotinak metara dugi crveni tepih. Pripremajući se da napustim brod, pomislio sam da je sa nama putovao inkognito neki poznati svetski državnik, možda i sam predsednik SAD-a. Pitao sam se kako ću prepoznati ljude sa kojima imam ugovoren susret. Uzdao sam se u sreću. Kada sam se pomolio na stepeništu pri izlasku sa broda, noge su mi se presekle, a dah zastao u grlu od čuđenja, kada sam razabrao da to mnoštvo ljudi kliče moje ime. Amerikanci su mi priredili veličanstven doček, i to se ne zaboravlja. 


Znaju, brate, da kupe čoveka pažnjom, a bogami i parama, ostajete im zahvalni čitavog života. Odmah sam se uputio u vojnu bazu. Da malo skratim priču, obuka pilota je bila izuzetno naporna, jer se radilo o hrabrim, ali neukim ljudima. Bio sam zadužen za eskadrilu teških bombardera, jednim takvim će biti na sam kraj rata prenesena i ona čuvena atomska bomba, koja je razorila Hirošimu i Nagasaki. Amerika je dugo oklevala da stupi u rat sa Nemačkom, koja je pod svoju čizmu već bila stavila čitavu Evropu, i polagano osvajala ostatak sveta. Četrdeset treće smo napokon krenuli u akciju. Leteli smo noću, da bismo u zoru bombe istovarali po Nemačkoj i Normandiji. Pripremalo se veliko ratno finale i bez Amerike kraj rata se nije mogao naslutiti. 


Znao sam da je moja država odmah kapitulirala, da je vojska razbijena, ono malo aviona što smo imali uništeno, a piloti herojski izginuli. Ono, ni ja nisam bio siguran da ću kraj rata živ dočekati. I zamalo tako da bude. Danima sam imao neki loš predosećaj, koji sebi nisam mogao da objasnim, i čovek zaista sam prizove đavola kada se najmanje zlu nada. Poslednji naš let ka već pomenutoj Normandiji, trebalo je napokon da razbije otpor neprijatelja i omogući nesmetano iskrcavanje kopnenih savezničkih trupa, jer znalo se, gde vojnička stopa ne dođe, tu slobode nema.


Dan je bio vedar, na nebu nigde oblačka, nešto smo sporije leteli zbog velikog tovara. Taman smo se oslobodili tereta bombi, kada sam začuo uspaničeni glas pilota iz susedne letilice. ''Plavi Soko Crnoj Ptici, Plavi Soko Crnoj Ptici''- glasno je vikao – ''neprijateljski lovci napadaju!'' Pretila je vazdušna bitka, u kojoj naši bombarderi skoro da nisu imali šansi protiv brzih nemačkih lovaca presretača. Video sam kako jedan, pa odmah i drugi avion iz moje eskadrile završavaju u plamenu. Nisam znao jesu li piloti uspeli da se katapultiraju, komandovao sam zbijanje formacije i bekstvo na oslobođenu teritoriju. Ako današnji dan preživim, mislio sam, slaviću ga kao novi rođendan.


Na mene se ustremio lovac presretač, zujao je kao osica, čas gore, čas dole, čas napred, čas nazad. Svi moji manevri, znanje, rutina i umeće nisu pomagali da se napasti otresem. I ljudi moji, kad maler krene ništa ga ne može zaustaviti. Pilot lovca je dobro nišanio. Začuo sam fijuk i metak mi je odsekao krilo. Iskrivio sam se u sedištu na tu stranu da održim ravnotežu, ali drugim metkom, pilot zločinac mi je odstranio i drugo krilo. Podigao sam se na prste, oklevajući  da li da se katapultiram, ili da onako nošen inercijom uđem u oblake. Odlučio sam u magnovenju da još malo sačekam, znao sam da sam sa padobranom idealna meta, i bogzna šta me dole na zemlji čekalo. Srećom, uspeo sam da uđem u oblak. Izgasio sam motore aviona i sa oblakom nastavio da letim. Odjednom, ovako kao što vas sada ja gledam, nestalo je oblaka, a ispred mene se našla ogromna stena planine...


Pripovedač je zastao načas da uzme vazduha, a jedan nestrpljivi slušalac iz prvog reda je ustao besno govoreći: 

-Slušaj ti Minhauzene, ili već kako se zoveš, ako sad ne pogineš, j* ti oca očinskoga! 

Govornik je nemoćno pogledao put žirija i napustio govornicu. Žamor i galama su prekinuli takmičenje. Na kraju je ova priča-laž proglašena najboljom.

Mnogo godina kasnije, kada je Sonja živela samo u mojoj bolnoj uspomeni, posećujući rodni kraj, sreo sam se sa Minhauzenom Mlađim.

-Nisam više Mlađi, stari se, prijatelju moj – rekao mi je setno. 

-Boga ti, reci mi - pitao sam ga – kako se završila ona tvoja ratna avantura? 

-Koja ratna avantura? - pitao me je začuđeno. Podsetio sam ga na takmičenje i njegovu priču koja je prekinuta onako neočekivano. 

-E baš ste vi školarci neki glupi ljudi! U pravu je moja strina Milica kada kaže da nema veće budale od školovane budale – rekao je gledajući me sažaljivo – Pa čoveče božiji, stena je bila fatamorgana, zamor i sve ostalo, znaš već... 

Nasmejao sam se od srca. Predložio sam Minhauzenu da odemo tog popodneva na pecanje niz Lever-Taru. Ušao je bez reči u moj auto. Zamolio sam ga da ugasi cigaretu koju je zapalio čim se udobno uvalio u sedište. 

-Znaš, smeta mi miris duvana - objasnio sam mu. Bez negodovanja je ugasio cigaretu, i izbacio njene ostatke kroz prozor. Putovali smo prelepim kanjonom Tare.

 -Pogledaj onu stenu - pokazao je rukom ka vrhu strme litice, glatke kao staklo, koja se kao koplje zarivala u dubinu, gde reka beše izdubila korito.


-Vidiš li onu pećinu?


-Vidim - rekao sam.


-E onde ne može niko živ da dođe.


Slegao sam ramenima, poput čoveka zadovoljnog datim objašnjenjem. Vraćajući se ponovo mi je pokazao istu pećinu i rekao kao da nastavlja tek izgovorenu misao:


-E onde sam vraćajući se iz lova jedno veče prespavao.


Nisam mogao da odolim, kazao sam mu: 


-Danas kad smo dolazili tvrdio si da do onog mesta niko živi ne može da dođe.


-Zna Minhauzen put – odgovorio je i razgovor je bio završen. 


Malo pre toga, dok smo se peli puteljkom koji je vodio od reke do ostavljenog auta, odigrala se mala Minhauzenova osveta.


-Stani - rekao mi je, i ja sam se ukopao u mestu. 

-Vidiš ovo mesto ovde? 

Klimnuo sam glavom, i dalje ćuteći. 

-E ovde sam jedne večeri sreo medveda. Vraćao sam se isto ovako iz ribolova i on je stajao baš tu, gde ti stojiš, a ja ovako ovde. Brk u brk. 

-I nije te napao? - pitao sam radoznalo, ne znajući da ulećem u njegovu vešto postavljenu zamku.

-Ne, nije me napao. Ja zapalim hladnokrvno cigaretu, a medvedi ne podnose miris cigarete.

Počeo sam da se smejem. Bila je to Minhauzenova mala osveta koju je smišljao tokom čitavog popodneva. 

-Zapali, makar se ja ugušio - rekao sam ulazeći u kola, i dalje se smejući - Odavno me neko na tako originalan i duhovit način nije zaskočio.

Minhauzen je voleo moje društvo, jer niko drugi nije imao strpljenja da do kraja sasluša njegove neverovatne priče.

Slušalac, dobar slušalac je uvek inspiracija govorniku. Sećam se da smo pre odlaska iz Mojkovca Sonja i ja sreli na stanici Minhauzena, koji je nekim izuzetno važnim poslom putovao za Podgoricu. Na svako moje nastojanje da nam otkrije o čemu se zapravo radi, rekao bi da to nije za priču, niti za tuđe uši. Na kraju, pozdravljajući se sa nama, rekao je šeretski Sonji: ''Gde ti oči behu, dete moje, ovakvo čudovište kakav je moj sestrić, ja ne bih ni u štali držao.''

Prošle su godine, moja i Sonjina životna priča beše definitivno utonula u čeljusti gorkog prisećanja na minulu zajedničku sreću. Nakon niza godina, pri nenadanom susretu u holu Zagrebačke kreditne banke na Novom Beogradu, gde je, kako se ispostavilo, bila zaposlena, i kada je u prvom trenutku nisam prepoznao, rekla mi je da je mnogo toga iz naše bivše priče prepustila zaboravu, i mada vreme nagriza svaku uspomenu, nikada nije zaboravila autentični lik moga rođaka Minhauzena Mlađeg, i njegovu nesvakidašnju ispovest. Pitala me je da li se i dalje održavaju takmičenja lažova. Odgovorio sam da ne znam pouzdano. Setio sam se da mi je jednom Minhauzen rekao da ovi školovani lažovi kroje odelo sudbine onako kakvo niko od nas ne želi da nosi. Svi mi za koje je laž bila zabava, a ne sredstvo obmane, sada smo za ove nove lažove na vlasti mala deca, najobičniji početnici.

-Ni sam ne znam - priznao mi je tada u napadu neočekivane iskrenosti – zašto sam u mladosti počeo da lažem. Bila je to moja fantazija, i ja sam zaista verovao da lažući govorim neku svoju istinu. Danas kada i kažem nešto istinito, jezik mi zabridi, stid me obuzme kao da su me ulovili u krađi. Reći danas nešto istinito jeste najveća moguća sramota, i predstavlja opasnost. Hromi Daba nam je na čelu države, ishlapio, i sa onom preostalom nogom što viri iz groba, ali zucni majčin sine i slova ako smeš. Noć te pojede kao da je četrdeset osma.

Najstrašnije mi je što mi ni laž više nije pouzdana. Jednom su me priveli na saslušanje, jer sam novopečenom policajcu rekao da sam iz zatrke preskočio Taru, tamo gde je najšira.

On je poverovao, i sve to lepo ubeležio u zapisnik. Rekao mi je da ja tako skačući kršim zakon, i navodim mlađariju da pokuša isto da uradi. A to je opasnost, neuki mogu da padnu u vodu i utope se. I nije njegovo da razmišlja o tome što živ stvor ne može preskočiti reku široku pedeset metara. On ne mora da leči, već da spreči. Platio sam kaznu za izmišljeni skok, i od tada više, moj sinovče, laž ne prizivam u zaštitu. Tek danas i sada mi je tako žao istine. Od postanja ona nije bila na većim mukama. A mi smo narod koji će istinu istrebiti kao i šarene konje. Besmislena je laž koja nema istinu da joj čuči nad glavom. Onda to više i nije laž. Ako istine nema, laž je jedina istina za koju znamo. Iz takvih snova bolje je da se nikada ne probudimo. Jer svako buđenje biće tada i poslednje. Ako je istina mrtva, ako je definitivno nema, ko će onda da potvrdi da nas je bilo, i da nas još uvek ima. Umesto nas razgovore će voditi naši duhovi, ili neke spodobe koje će nositi naša imena, i našu odeću, ali to nećemo biti mi – zaključio je Minhauzen Mlađi tužnim glasom, i udaljio se umornim korakom.

*        *        *

Iz višedecenijskog dremeža i uspavanosti te godine je Crnu Goru pogodio snažan zemljotres. Sreća u nesreći je bila što se glavni udar dogodio pred zoru u nedelju, neradnim danom. Turistička sezona još nije bila u jeku, hoteli prazni, onih stotinak ljudi što je stradalo nalazilo se u kućama. Ova neočekivana prirodna katastrofa je šokantno delovala na čitavo stanovništvo ove male jugorepublike. Narodu naviklom kroz istoriju na sve oblike stradanja, bilo bi mnogo lakše da je mogao sagledati realne korene nesreći koja ga beše zadesila. Ovako, nečemu što je dolazilo iz utrobe zemlje, ili od Boga razljućenog ko zna čime, svejedno, nije se moglo suprotstaviti. Takvu vrstu nemoći Crnogorci nisu poznavali. Bila im je strana i nepojmljiva, kao i sve ostalo što je pripadalo zakonima i čudima prirode, a ne ljudima. Za sve što bi dolazilo od čoveka našlo bi se leka. Iskustvo, pamet, snaga i tradicija u ovakvim situacijama kada se zgrade i kuće ruše kao kule od karata, nisu značili ništa. Život je zavisio od milosti slučaja i sudbine. A to nisu bili pouzdani čuvari ljudskog života i dobara.

Nalazio sam se na Cetinju, i poput ostalih sugrađana, zemljotres sam doživeo sa zebnjom i strahom. Bio je to strah od nemoći i pred misterijom, koja je do tada kao zla neman dremala u utrobi zemlje, u nekakvim apstraktnim prostranstvima. Znalo se za takve pojave, barem iz priče, ali uvek se to dešavalo negde drugde, nekom drugom i daleko odavde. Činilo se preuveličano, i da nije baš tako strašno kako su novine pisale, a televizija ove priče užasa i stradanja pokrivala slikom. Bio je to    trenutak kada sam se prvi put suočio sa zakonima neminovnosti, prolaznosti, zakonima prirode koji su stariji i značajniji od onih koje je čovek tako nespretno stvarao tokom svog razvoja, i na štetu iste te prirode. Kad god zastranimo, priroda se pobuni i usledi kazna i katastrofa, ali ove lekcije opomene kao da nemaju efekta, i ne utiču na ljudsku populaciju. Možda bi nas otreznio smak sveta pre definitivnog kraja, u onom deliću sekunde kada se ništa ne može izmeniti. Na svako pomeranje tla istrčali bi iz kuća i sa zebnjom se kasnije vraćali u domove, koji nam ne behu nikakva zaštita. Nije bilo heroja, i niko se nije izdvajao preteranom hrabrošću.

Sonja je doputovala na Cetinje nekoliko dana nakon zemljotresa. Brinula je, i nije želela da budem sam, iako je glavna opasnost bila minula. Pričao sam joj o nepoznatom strahu, kao o nečemu što me je potpuno otreznilo. Tih godina u svemu sam tražio prisustvo lepote, korene lepog. U ovom čudu – lepote nije bilo. Rekao sam Sonji da je ovo još jedna u nizu sudbinskih igrarija, gde nema pobednika i poraženih. Činilo mi se tada da je baš nepoznati strah maksimalno pomerio ka kosmičkim prostranstvima silnu količinu ljubavi koju sam gajio prema Sonji, ali sada oplemenjenu činjenicom da se život nastavlja, i da se nova šansa ukazala, a moglo je sve u trenu da nestane. I ljubav i sreća, i život, koji je sreću izrodio. 

Moja majka je Sonju prihvatila sa umerenom rezervom neiskrene dobrodošlice, manirom samohrane žene, kojoj je nekakva belosvetska namiguša začarala sina jedinca.

Razočaran ovakvim ponašanjem majke, odlučio sam da sa Sonjom nekoliko poslednjih dana njenog boravka na Cetinju provedem u tek sagrađenom hotelu ''Park''. Iz tog vremena sećam se jednog poslepodneva, u tipično cetinjskom danu, koji je osvanuo obasjan suncem, da bi jutarnja magla obroncima Lovćena i Štirovnika najavila čuvenu cetinjsku kišu. O tim kišama sam mnogo pričao Sonji. Kao klinac, voleo sam da šetam cetinjskim ulicama dok kiša lije kao iz kabla, bez kišobrana, osećajući svaku kap na sebi kao dar nebesa. Verovao sam tada da svaka biljka, i čovek, na kiši brže rastu, i kada bih ušao u kuću onako mokar, stajao bih uz dovratnik mereći visinu, ubeđen da sam i toga dana porastao bar za nekoliko centimetara. 

-Kako je moguće da samo ti pokisneš do gole kože kad god kiša pada, zar nemaš toliko pameti da se negde skloniš dok nevreme ne prođe! – negodovala je majka dajući mi suvu odeću. Nisam ni pokušao da joj poverim svoju tajnu i verovanje da mi kiša pomaže da odrastem. I zaista, rastao sam na kiši, ali cetinjske kiše nisu uvek bile lepe i prijatne. S jeseni i zimi behu hladne, i nekako drugačijeg ukusa, slankasto-bljutave. Nisu kao letnje donosile osveženje. Nakon prestanka kiše, izazivale su setu koja je danima ostajala da pritiska i da stoji kao teret, nevidljiv a sveprisutan. Moja majka je iz dna duše mrzela kišu. 

-Kiša ti je uzela oca – jednom mi je kazala majka – baš kiša, prokleta kiša. 

U neku ruku bila je u pravu. Moj otac se utopio kada je imao dvadeset i dve godine. Majka je ostala udovica sa nepunih devetnaest. Udala se u šesnaestoj. Stric mi je jednom ispričao da je moj otac bio jako sujeveran čovek, i da mu je u večitom kalendaru pisalo da se te godine kada je stradao čuva od vode. Čitavo leto nije hteo da ode do reke, ili jezera na plivanje. ''Sudbinu ne treba izazivati''-govorio je. A onda je došla jesen, usledile su danonoćne kiše, reka Tara je nabujala noseći sve što bi joj se našlo na putu. Stradala su polja i priobalne kuće. Tog kobnog popodneva moj otac se ukrcao u autobus u Kolašinu da bi došao do Mojkovca, gde je sa tek osnovanom porodicom živeo. Nesreća se dogodila na reci Štitarici, kod istoimenog sela, voda je potkopala most, i kada je naišao autobus prepunjen putnicima, most se srušio u vodu. Bila je to kratkotrajna agonija. Golema snaga vode nosila je i prevrtala autobus kao perce. Jedna stena je zaustavila ovo tumbanje, inače bi se svi u autobusu podavili. Putnike je uhvatila panika. Preživeli kažu da je moj otac pre nego što je iskočio iz autobusa rekao: ''Ipak će mi voda doći glave.'' On i još šestorica su pokušali da plivajući dođu do obale. Svi su se utopili. Obala je, činilo im se, bila tako blizu. ''Nismo pacovi da se ovako u kavezu svi podavimo'' – još je rekao moj otac, i prvi skočio u mutne talase. Kažu da je jedini on doplivao do obale, a onda je, kao i ostali, nestao u talasima. Drugi koji nisu imali hrabrosti da se upuste u borbu sa stihijom, preživeli su zahvaljujući seljanima koji su ih konopima jednog po jednog izvlačili na obalu. Oca su našli nekih pedesetak kilometara nizvodno. Majka se nikada nije oporavila od šoka koji je doživela nakon tragične smrti muža. Od tada je patološki mrzela i vodu i kišu.

Tog popodneva prvi put sam osetio kako se Sonja na nekakav neobjašnjiv način udaljava od mene. Oblaci su bili teški i mračni, nebom su parale munje, gromovi su nemilice pogađali okolna brda. Pokušao sam da je zagrlim, onako zaštitnički, jer svaki prasak sa neba izazivao je trzaj na njenom licu, koji joj je ružio lepotu. Sklonila je moju ruku sa ramena.

Zamolila me je da je ne dodirujem. Čitao sam neku knjigu i zadremao. Kada sam se probudio, video sam je kako nepomično stoji uz okvir prozora. Pitao sam je šta posmatra tako uporno. Odgovorila je nekako odsutno, kao da mene nije bilo u sobi: 

-Samo ti dremaj, a ja ću i dalje da čekam svoju kišu. 

Izraz njenog lica govorio je više i ubedljivije od njenih reči. Bila je u prostranstvima fantazije, gde za mene toga dana nije bilo mesta. Opet priroda na delu pobeđuje čoveka, mislio sam i okrenuo se ka zidu, i pomalo tužan posmatrao Čermakovu reprodukciju ''Ranjenog Crnogorca na nosilima'', koja je ukrašavala hotelsku sobu. Udubio sam se u sliku, začuđen, kako je umetnik uspeo da ovekoveči trenutak koji se kao i čitav život samo jednom rađa i obznanjuje. Pomislio sam da jedino umetnost uspeva da u istu ravan postavi čoveka i božansku emanaciju, ali ako je božansko večno, ovo što dolazi od čoveka traje samo trenutak, koji umetnost vešto beleži i udeva u klupko večnosti. Ono što umetnost ne dodiruje, naoko traje, vidljivo je, ali izmiče zakonima večnosti, i brzo mine, ostavljajući osećaj nedorečenosti i one neprebolne trajne nemoći kakvu starost i poslednje godine života donose. Sonju je za ovo kratko vreme hvatao prepoznatljivi sindrom cetinjskog ludila, jedinstvenog pod kapom nebeskom, sindrom one početne melanholije, koja je u stvarnosti bila prethodnica jedne buduće neurastenije, za koju u svetu nema leka. Došlo je vreme da Sonju vratim kući, ako je moja podsvest već bila zatrovana, za nju je još bilo šansi. Sutradan, nakon kiše koju je Sonja na kraju dočekala sa radosnom cikom, osvanuo je prelep dan, i mi smo spakovali stvari i uputili se ka Budvi, starim krivudavim putem, rađenim još u vreme kada je Austrougarska imala planove da Crnu Goru učini svojom kolonijom. 

Autobus za Zadar je kretao u ranim večernjim satima, imali smo vremena da se okupamo i uživamo u letnjem suncu i kratkoj šetnji po prelepoj Slovenskoj plaži.

Bili smo veoma mladi, lepi i tužni. Uleteli smo u strašne čeljusti zavisnosti jedno od drugog. Strast je osnovna hrana ljubavi. Voleli smo ne samo naša tela zarobljena u trajnom grču novih izazova, već i ona mesta otrgnuta od slučajnosti. Sve smo pamtili, i sve je imalo smisla. I galeb koji je kružio nad ogledalom vode, i drvo sa krošnjom koja je nudila hladovinu. Ona bi tada rekla: ''Ovo je naše stablo, ove dve palme smo nas dvoje''- ili - ''mi smo ovo more, gibanje vode, pesma talasa, ribe koje gospodare prostranstvima dubina, na kraju mi smo i ovaj pesak, što ga, evo, baš sada gaze naša bosa stopala.'' I vreme smo bili, mada njegovu meru nismo razumeli. Sonja je verovala u trajanje, a ja u trenutak, i jedino smo se u tom ubeđenju mimoilazili. Ja sam govorio kako je večnost sazdana baš od trenutaka, a ona je protivrečila da u trenucima ljubav nema utočište, već samo u trajanju. Nisam odustajao, ubeđivao sam je, popustljivo, doduše, da trajanje jeste večna građevina, ali šta čini njenu građu - samo lanac povezanih trenutaka i kada se on pokida, kao zrna bisera vreme se ospe, i oteče peščanim prostranstvima prolaznosti, znači, ljubavi moja tvrdoglava, sreća završi u okovima reke ponornice, čije tokove ne možemo pratiti. Dovoljno je što znamo da oni postoje, i da će se iz ove nepojamnosti roditi novi izvor života, koji će napajati nečiju sreću. 

-Lanac ove naše lepote, kako god ga nazivali, neće se prekinuti – govorila je Sonja, ali to i nije bio zaključak, već pitanje koje je lebdelo u vazduhu, i ja bih odmahnuo rukom, pokušavajući da ne mislim o danima koji zoblju sreću. Znao sam da nema tvrđave koju vreme ne kruni i ne ruši, ne trebaju nikakvi osvajači da joj temelje potkopavaju, pomirljivo bih rekao, zato naša ljubav i nije tvrđava, ona je vreme, ona je strast, a vreme je večito, i život takođe, ali života bez strasti nema.

Imali smo plimu kad god smo to hteli, danju i noću, u svakom trenutku i na svakom mestu, i to nam je bilo dovoljno. Vodili smo ljubav i ljubav je nas vodila prepuna zahuktale snage i lepote, koja živi od mladosti, i od vreline krvi. Tada ni ja, ni Sonja nismo znali da se najneočekivanije situacije iz jednog vremena udenu u drugo vreme, ono buduće, i uzrok su nečemu što će se tek kasnije dogoditi. Cena koju ćemo tek tada platiti zbog nenamerne i davno počinjene greške ili propusta, toliko je visoka, da nas sasvim iscrpi, ponekad čak i uništi, naročito onu sliku iz prošlosti od koje se otrgnula, i kao zla kob doplutala u novo vreme, da zlo nanese i učini poharu. Telo može ovakve zamke da preživi, ali duša uvek strada, i oporavka skoro i da nema. Mesta gde smo započinjali ovu igru prevrtljivosti i obmane ne biramo sami, već nam uvek slučaj pritekne u pomoć. Namere slučaja nikada nisu časne. U ovim, slučajem odabranim gnezdima spokoja, tinjala je snaga iskona, a krv uzburkana kovitlacem strasti i narastajućih emocija plamtela bi kao letnje vatre po okolnim brdima, koje je izazvala nečija nepažnja, ili preterana jara. Verovali smo i Sonja i ja da je baš ljubav izabrala nas iz mnoštva slučajnosti. Da smo, eto, miljenici sreće, i da smo napokon ukrotili vreme koje se od postanja pretakalo u amorfnu posudu ništavila. Sonja je odlazeći, na rastanku plakala, i njene suze su bile mera i zalog naše isuviše jake ljubavi.

Iste večeri, dok se Sonja autobusom lomatala jadranskim putem odnoseći moju ljubav i sreću u nepoznati svet, cetinjski pesnici su gostovali u Budvi. Povod je bio besmislen kao u većini slučajeva te vrste. Naime, veče je bilo posvećeno stradalima od zemljotresa. Šta je nesrećnicima poezija mogla da pomogne, nikada mi nije bilo jasno, pa ipak sam se priključio ovom karavanu poslenika pisane reči. Veče recitala nije dugo trajalo. Nastupali smo na samoj obali mora u poznatom studentskom letovalištu. Na čuđenje organizatora ove večeri, pa i nas učesnika, terasa je bila do poslednjeg mesta ispunjena gostima. Blag aplauz posle nastupa svakog od učesnika nije mogao da nas obeshrabri. Bili smo ubeđeni da je naša misija uspešno okončana. Program je tokom čitave večeri vodila mlada i lepuškasta devojka, koja se publici i nama predstavila kao novinarka sve popularnije radio stanice Studija B, koji je u okviru letnje šeme pokrivao i deo programa ovde na moru. Večera upriličena u našu čast svakako je bila značajniji deo našeg nastupa. Moji mlađani drugovi pesnici su za trpezom imitirali svoje već proslavljene starije kolege. Jelo se i pilo kao da je bio poslednji dan u životu. Pilo se crmničko vino, lozovača, konjak, jedino sam ja odudarao, kao i uvek, od ove bratije umišljenih genijalaca. ''Samo ti apstiniraj, biće za nas više'' – zadovoljno je zaključio pesnik retke brade niz koju se slivalo vino. Ćutao sam i pio kiselu vodu, mislio o Sonji, danu koji je minuo, o tome kako ću uskoro i sam krenuti put zavičaja kome je ove noći moja dragana hitala. Nisam verovao da mogu bez posledica dočekati trenutak kada ću ponovo imati Sonju u naručju, ljubiti je snagom čežnje kakvu niko nije poznavao. Uvek sam strepeo od nepredvidivosti, i svega što je slučaj znao da priredi.

Našem stolu i veselom društvancetu se priključila voditeljka programa, nazdravljajući vinom već pripitim gostima. Zadovoljna i raspoložena, koliko našim kolektivnim nastupom, toliko i samoljubljem, zbog još jedne večeri, koja je zahvaljujući baš njoj tako uspešno okončana. Smatrao sam da se ništa značajno nije dogodilo. Možda i jesmo na momente bili zanimljivi, ali sada dok žderemo i pijemo uz nazdravljanje ''ja tebi vojvodo, ti meni serdare'', baš i nisam bio siguran da je u tom preterivanju imalo bilo kakve lepote. Bio sam utučen i tužan što Sonja nije bila ovde sa nama. Možda bi ovi besmisleni trenuci dobili nekakvu drugu dimenziju prijemčivosti i lepote. Ovako, sve je bilo do zla boga dosadno i otužno. Još jedan dan lajanja na zvezde utonuće brzo u zaborav. Ćutao sam, bez želje da uzmem udela u bilo kakvoj priči. Bilo mi je svejedno šta ko radi, ili govori. Razmetanje mojih drugara talentom, koji samo bogovi daruju ljudima rođenim pod Lovćenom, zasmejavao je devojku koja je sedela na stolici do mene. 

-Znači, i ovo piće je piće bogova! – uključila se u razgovor, dok je konobar otvarao novu flašu crmničkog vina. 

-To što vi sada pijete nije vino, već čista krv – objašnjavao je Budo Cetinjski, pesnik koji je koristio ovaj karakterističan pseudonim. Cetinjski je bio jedini istinski pesnik i boem u ovoj gomili pesnika početnika. Filozof, matematičar, poeta, čovek sa mnogo talenata, tipični cetinjski zanesenjak i čudak, zaljubljen, što bi Miljković rekao u ''sve što peva i hodi'', dovoljan samom sebi, bez trunke prepotencije i sujete, voljan da posavetuje i uputi u tajne spisateljskog zanata priučene pesnike, nekako izdvojen i na periferiji života, i meni je tada kao mladom piscu bio uzor u svakom pogledu. Naše prijateljstvo, začeto u mladosti, trajalo je i odolevalo iskušenjima života. Devojka ga je pažljivo slušala. Konobar je lagano vadičepom prodirao u meso plute. Čep je coknuo tupo, kao jezik pijanca nakon ispijenog pića. Devojka je nazdravila gostima, da bi posle treće čaše nazdravljala samo meni, koji je jedini u piću nisam pratio. 

Polovina popijene flaše razvezala joj je jezik. Stupila je u raspravu, koja je dobijala svadljiv ton, sa mladim ljudima kojima je do maločas upućivala komplimente. Cetinjski koji je u piću imao meru, već beše napustio ovo društvo svežih pijanaca, a ja ne mogu da objasnim zašto i sam nisam na isti način postupio. Kao da sam bio vezan za stolicu, nisam sudelovao u razgovoru, a opet nisam se udaljavao. 

Devojka je na kraju bez ustezanja i začuđujuće prisno stavila ruku na moje rame, da bi glasno izgovorila kako sam minule večeri samo ja bio pravi pesnik, i da su svi ostali bili prosečni samohvalisavci i ništa više. Ne mogu da objasnim zbog čega mi je godilo ovo njeno laskanje. Znam samo da sam se te večeri osećao kao pesnik svim svojim bićem. Recitovao sam svoje i tuđe stihove, govorio sam ih Sonji, bio sam siguran da je i ona u tim trenucima intenzivno mislila na mene, a možda je i čula ove reči strepnje i ljubavi njoj upućene. Čula onim sluhom koji lovi slutnju a ne zvuke i šumove.

Sluhom koji poseduju samo bogovi, ili njihovi retki miljenici. Sećam se da sam veče završio recitalom najlepše Njegoševe pesme ''Noć skuplja vijeka'' i pobrao iskren aplauz ljudi koji nisu znali Njegoša kao pesnika ljubavi. I opet je veliki pesnik pomogao da se i mi sićušni, rekao bih minijaturni njegovi naslednici, zahvaljujući njemu uzdignemo bar na tren iznad prosečnosti. Njegoševa senka je ogromna, i u njenom hladu za sve pregaoce pisane reči ima dovoljno mesta. Izvan te senke ni retkima nije uspevalo da iskorače. Posle ove primedbe devojke, kojoj behu pre toga udelili sve moguće i poznate komplimente, povređene poete se bez reči udaljiše, ostavljajući me samog da pravim društvo ovoj neobičnoj i drskoj mladoj ženi.

-Vi ne pripadate ovoj skupini, a ni meni nije mesto tamo gde sujeta razmešta postelju, ovo vino se pije lagano, što bi Bosanci rekli, treba meračiti, ne znam šta mi je večeras, i zašto uopšte pijem, ali ako već to radim, čemu onda žurba! Da me ne bi nosili od ovog stola, najbolje bi bilo da prošetamo, ukoliko ćutljivom gospodinu ne smeta moja pripita malenkost. Znam da samo šetnjom mogu da provetrim ovu moju praznu glavu.

Noć je bila topla i puna mesečine. Priobalne svetiljke su iskrile na vodi kao sitne zvezde rasute u neredu nebesima. Vođen pomenutom rukom slučaja, i snagom nemoći, da iz grudi istisnem omamljujuće prisustvo praznine, krenuo sam u šetnju, koja je, kako sam pomislio, mogla bar na tren da zbilju potisne u atare kratkotrajnog zaborava. Sonja verovatno spava, i njena misao nije napeta kao moja. Skoro viđenje učiniće ovu moju strepnju besmislenom.

-Šetnja mi prija u svakoj varijanti. Vi ste tako ćutljivi mada vam je poezija rečita – oglasila se devojka – Baš me zbunjujete – nastavila je – I otkriću vam jednu malu tajnu. Danas sam vas primetila na plaži. Bili ste u društvu jedne veoma zgodne devojke. Rekla sam drugarici: Bože, kako je lepo građen ovaj mladić, a ona je samo dodala: 'I devojka je prelepa.' Obe smo zaključile uglas: Baš šteta! i prasnule u smeh. Ni sanjala nisam da ću vas večeras videti u društvu pesnika, a još manje da ste i sami pesnik. Čudni su putevi Gospodnji!

Ćutao sam bez želje da bilo šta kažem što bi smislenije dopunilo ovu njenu priču.

Seli smo na klupu koja je bila postavljena na šetalištu uz samu obalu. 

-Pogledajte leskanje vode – rekla je devojka – tako je i kod nas ljudi.

Beskrajna pučina je velika kao naša seta, a ovo bleskanje samo podseća na retke trenutke bleštavila u našim sumornim životima. Nemojte misliti da nisam primetila da ste večeras rasejani i tužni. Znam da niste za razgovor, i nije umesno što vas ja ovom praznom pričom opsedam i gnjavim. Možda se ni ja bolje ne osećam, a piće mi je dalo hrabrost da se ovako ponašam. I da se vratim vodi... ona me uvek fascinira, naročito ovako na mesečini i noću. Samo nakratko ova nebeska svetlost obasjava površinu vode, isto tako radost u nama zasija retko, i iznenada, i u trenu ugasne ako neki zalutali oblak naiđe. A negde dole u dubini, drema svet koji ne poznajemo, tamo vladaju pravila tišine, pravila iskonska i večita. Ribe se kao i ljudi kreću svojim carstvom i ne sudaraju se, svetovi algi i podvodnog bilja, nezamislivo lepi, žive u spokoju nedodirljivosti. Makro svet tišine. Kosmos u malom. A mi stalno upiremo pogled ka nebu, kao da ovamo dole gde mi jesmo nema misterija. I stalno se pitamo: koliko tamo lepote ima, i ima li je uopšte, a ovde, tu pred nama, ne vidimo lepotu koja nam se nameće i nudi. Sve što je blizu, to je nama dalje. Pitamo se uporno: ima li života tamo na nebesima? Kada kažem: nebesa, ja mislim: cela vaseljena. Meni je lepota besmislena bez života. Bez čovekovog oka koje je može sagledati i pojmiti. Vama je sigurno blisko ovakvo moje razmišljanje, ili ipak nije? Vi pesnici volite svaku lepotu da pohranite u uspomenu, i tako živite izvan ovog sveta, u vremenu koje je prošlo, i koje ne postoji, niti će se ikada ponovo obznaniti. To je velika greška, moj ćutljivi pratioče. Neoprostiva greška. Malopre, dok sam čoveka upoređivala sa morem, nisam to slučajno uradila. Kao, sinula mi nekakva suluda pomisao u ovom carstvu trenutne lepote. Ma nema to nikakve veze sa ovom realnošću. Vi ste ovde zalutali kao što sam i ja zalutala. Prija mi to što ćutite i ne odgovarate na pitanja koja i nisu vama postavljena. Vi ste, osećam, zatočenik nekakve meni nepoznate prošlosti, vama doduše značajne. Pogrešna reč je kao oštrica na giljotini, koja odrubi glavu onome ko je bezrazložno potegne. Možda ako progovorite, reč samo da kažete, nestaće ova čarolija, i ja ću poželeti da vas bacim u more ajkulama, i da se okrenem i bez pozdrava odem. Ćutite još malo, od srca vas molim. Samo još malo. Kako je lepo ponekad zaćutati. Verovatno i vi isto mislite, i želite da i ja učinim to isto. I da znate, uopše me ne zanima vaša priča, ma kakva da je. Vaša tuga neka ostane vama. Neka i dalje grize vašu dušu. Sami ste je odabrali za pratioca. 

Ja sam slučaj za sebe. Opsena. Varka. Slika koju ne želite da osmotrite, jer će vas na nešto podsetiti. Vi se toga plašite. Podsećanje zna da boli. Želim da ste tu. Da večeras budete moja priča. Onakva kakvu ću ja sutra ispričati nekome ko je meni blizak. Priznajem, uzbuđuje me na neki neobjašnjiv način to što ste toliko izolovani. Podsećate me na skulpturu koja uspeva da hoda i imitira život. I to je dovoljno. Sa muškarcima nije lako. Nasrću kao gladni vukovi. Na svakom mestu, u svakoj prilici. Pogotovo ovde na moru. Svi bi hteli avanturu od nekoliko trenutaka. I tu se priča završava. Recka na revolveru vaše bedne taštine. Momci koji dolaze baš sa Cetinja su surovi i sirovi. Snaga im je ispila pamet. Možda je i tradicija učinila svoje. Ovde se o ženama ne govori mnogo. Ovde još nisam srela muškarca koji ume devojci da priđe, da je na lep i kulturan način šarmira. I kada najviše žele, prilaze vam sa porugom, razgovaraju sa visine, kao eto, udostojili su vas svog cenjenog prisustva. Okomila sam se na muškarce, na onaj tip homo muskulusa, koji mi se ne dopada. I mi žene nismo izuzetak. Kada bi samo ovi uspaljeni mužjaci znali da nam na jednostavniji način priđu. Da im ona stvar ne ide u izvidnicu, i usmerava kretanja i odluke. Tačka dodira ne mora da bude tamo gde je muškarac uvek zamišlja.

Ona mora prvo ovde da se oblikuje – dodirnula je slepoočnicu kažiprstom, i uklonila pramen kose sa čela - Istina je da sam slaba na poeziju. Bliska mi je koliko je mogu osetiti. Posegnem za njom kad mi ustreba. Reč oblikovana po meri nečije patnje može da me gane, priznajem, ponekad i oplemeni. Više verujem takvoj reči koja nikome nije direktno upućena, i jeste svima. Govori nam ono što u tom trenutku želimo da čujemo. A to ne može nijedan muškarac. Takvog još nisam srela. Kada je ženi potrebna reč da posluži kao premošćenje od iskonskih nagona do ostvarene emocije, muškarac obično tada zanemi, ili posegne za svojom uskipelom alatkom, i tako sve upropasti. Koliko puta poželim da mi čovek koga sam odabrala kaže nešto lepo. Jednostavnim rečima a lepo.

A on ćuti tada i ćuti zauvek. Ja pobegnem glavom bez obzira. Ponekad se prepustim govoru tela i zaboravim na ovu kolebljivost, ali se ona uvek pojavi i nekako ustostruči nakon ljubavnog čina. Vama muškarcima je lako. Zakopčate šlic i doviđenja. Sve u trenu zaboravite. A sada čujte koliko ima lepote u ovoj pesmi, verujem da ste čitali Inge Barč – govorila je tiho kao da sa morem razgovara, reči su se udevale u blage šumove noći, kao neodvojivi deo višestruke lepote – Verujem da sada osećate koliko su pesme zanimljivije od pesnika, one uvek kažu sve ono što vam nijedan pesnik, niti bilo koji čovek na javi može reći. Gde su se večeras zagubile vaše reči? Zar su one zlata vredne, pa ih ljubomorno čuvate za sebe? Ne, zaista ne želim da vas primoravam da govorite o bilo čemu. Osećam se ipak lepo što ovu moju priču može neko čuti. I što ne moram samoj sebi da je govorim. Bilo bi možda lepo da napustimo i ovo osvojeno mesto. Ni ono nije sasvim naše. Možda je zaista vino uzburkalo moju ionako vrelu krv. Nagoni i strasti potiskuju svako razumno promišljanje. Eto, ja sada imam samo jednu želju, a da je ostvarim neophodan je i vaš udeo. Možete samo da klimnete glavom. Ili da odmahnete rukom, svejedno. Čuvajte reči za uspomenu i trenutak kada me ne bude bilo u vašoj blizini.

Verujem da i ne slutite šta bih mogla izgovoriti. Biću jednostavna, možda i prosta. Želim da večeras spavamo skupa, da vodimo ljubav gde god poželite, ovako bez reči. Eto, rekla sam. Čitavog života maštam o muškarcu dovoljno iskrenom, jer za tako nešto nije potrebna hrabrost, da priđe, i da mi šapne kako me želi celu, i toga trena, da kaže: ''Vi mi se zaista dopadate i želim da vodim ljubav sa vama''. Takvog još nisam srela. Ni vi niste jedan od milion koji bi možda tako postupio. Tada sam rekla sebi: onda ti to učini, ako osetiš, ako želja bude jača od ostalih normi kojima su te do sada kljukali raznorazni moralisti.

Kada ti se, draga moja, prvi muškarac toliko dopadne, priđi mu gde god to bilo, uzmi ga za ruku, kao što ja sada vas dodirujem, šapni mu na uvo: želim da vodimo ljubav. Neće nebo pasti na tvoje teme, neće se dogoditi ništa strašno. Samo reci ono što iz srca izlazi. Ostalo je lako. Biće, ako bude. Dogodiće se ako se dogodi. I tačka. 

Klimnuo sam glavom, ne usuđujući se da bilo šta kažem.

-Znala sam da će se jednom dogoditi - rekla je veselo – Stanujem u blizini. Ako me budeš gubio iz vida, prati moje srce, ono dovoljno jako bije. I zaboravi na juče. Postoji samo sad i nikad više. A to je vredno večnosti. 

Uvela me je u sobu koja je mirisala na kamilicu. Znam samo da sam tada verovao da je sve bilo zamišljeno kao igra u režiji bezimene devojke, koja se poigravala sa mesečinom. Bio je to san, neočekivan, iz koga nisam želeo tako brzo da izađem. 

-Nisi se valjda uplašio! – kazala je devojka vukući me uskim predsobljem zatamnjenog stana – Neka bude noć i ovde, svetlo bi možda rasturilo čaroliju – rekla je nežno mi dodirujući nadlakticu. Stan se sastojao od hodnika i veće sobe kojom je dominirao francuski ležaj. U proređenoj tami, u okruženju prostranog kreveta naziralo se nekoliko nahtkasni iz kojih je izvirivalo rublje, i mali stočić u uglu na kojem je bleskala staklarija nakita, bočica mirisa i mnoštvo pozlaćenih kutijica sa pomadama i šminkom. 

-Veći je nered u meni nego u sobi – šapnula mi je na uho – Vi se raskomotite a ja idem da se osvežim u kupatilu. Piće vam je u frižideru – pokazala je rukom na drugu stranu sobe – Prostor je mali, pa je sve na dohvatu ruke – objasnila je, kao da se pravda. 

Nisam osećao ni umor ni dremež. Reči me nisu htele. Ništa me nije htelo. Sonjin odlazak probudio je moju čežnju do jedne neodstupajuće napetosti. Čitave večeri sam se trudio da pratim priču neobične devojke, ali misli su bile usmerene na drugu stranu. Iz podsvesti su navirale slike iz moje i Sonjine zajedničke prošlosti. Devojka se pojavila na vratima kupatila bez odeće. Na obnaženim ramenima i dojkama presijavale su se kapi vode. 

-Nikada ne brišem telo nakon tuširanja – objasnila je – Ti si još obučen. Ako želiš pod tuš, požuri, mene dodir vode uzbudi koliko i ruke željenog muškarca.

Postoje momenti u našem životu kojih postajemo svesni mnogo kasnije, kada sve jednostavno mine. Znam samo da sam se iz omame otreznio pred zoru. Vodili smo ljubav kao očajnici, kojima se prvi i poslednji put u životu tako nešto događa. Oboje smo znali da čarolija ima kratak vek. Ja sam sebe ubedio da vodim ljubav sa Sonjom, a ona ko zna sa kime iz svoje fantazije. Oboje stranci, začarani egzotikom trenutka, koji se obznanjuje jednom u životu, u noći koju je samo usud mogao da odabere za igru neponovljivosti i ostvarenja nemogućeg. Znoj je oblivao naša isprepletena tela čineći ih neuhvatljivim za trajan dodir. ''Sonja, moja lepa Sonja, kako si samo večeras drugačija'' – šaputao sam nepoznatoj devojci na uho, dok je plamtela u ognju pomame i strasti. Šta god da sam rekao ne bi nadmašilo snagu i veličanstvenost trenutka koji je plenio. Ničega nije bilo sem uzdaha koji su parali tišinu.

Kako vreme izmiče, razvodnjavajući slike iz prošlosti, kad god se setim ovog događaja, ne napušta me osećanje krivice, nelagode, i kajanja. Bezbroj manjih i većih prevara u mom budućem životu obeležilo je mnoge događaje i priče, možda i zanimljivije i neobičnije od ove, ali više nikada kajanja nije bilo. Želeo sam da se desi i događalo se, ponekad nadmašujući željeno, ali nikada više u mojoj glavi, duši, čitavom telu nije bilo onakve smetenosti, koju sam danima vukao sa sobom i za sobom, kao sluzav trag, koji je otkrivao moju prljavštinu i prevaru. Samo u onoj, sada mi se čini pradavnoj noći, kada sam izgubio čistotu duše i snagu vernosti, ostala je pokopana seta, za koju u svim budućim vremenima leka neće biti. Zaplet ove priče mogao je samo nečastivi da osmisli. Bog je isuviše veliki gospodin da bi pokušao da postavlja takve zamke.

-Kako se zoveš? - bile su njene poslednje reči koje sam upamtio.

-Despot Poš – odgovorio sam i nanovo zaćutao.

Sunovrat jedne neproživljene sreće nazirao se u jutru kada sam bez reči napustio ložnicu mlade žene, koja je na tren posedovala moju strast, trujući jednu veliku ljubav o kojoj ništa nije znala. Nikada je više nisam sreo. 

Ubrzo sam otputovao za Zadar. Sonja me je dočekala svetlošću ljubavi, ne videći tamu koja beše prekrila moje lice. Jednog dana je ipak primetila da se nešto neobično događa, izvan njenog poimanja, i rekla je: 

-Ovu tugu ne poznajem i mislim da ona tebi ne priliči. 

I to je bilo sve.

Vratio sam se na Cetinje nakon dvadesetak dana provedenih sa Sonjom, dana koji nisu bili bez zanimljivosti, ali nijednog trenutka nisam zaboravio noć koja je zarobila moju sreću. Nisam imao hrabrosti da joj ispričam šta se dogodilo, i šta je pravi razlog mog nezadovoljstva. Kalkulisao sam, verujući da jedna greška u životu, ma kakva da je, ne može nauditi plimi istinskih osećanja privrženosti, nežnosti i nadasve ljubavi kakvu sam ja gajio prema njoj. Na Cetinju su me čekali: razglednica sa panoramom Kalemegdana i dela starog Beograda i pismo. Pošiljalac je bila bezimena devojka koju sam toliko želeo da zaboravim i istisnem iz sećanja. Nikada mi neće biti jasno šta me je sprečilo da ovaj jedini pouzdani trag koji je otkrivao moju prevaru odmah ne uništim. I danas od ovo malo beznačajnih reči, upućenih od žene koja je možda u onoj noći i sama tragala za srećom, i koju nemam prava da krivim za sve što se kasnije dogodilo, dakle, nisam uspeo da zaboravim:

''Dragi Pastuve, lepše i pristojnije ime ne mogu da ti smislim, ovo na koje ti šaljem pozdrave ne odgovara tebi i znam da ne odslikava tvoju istinsku prirodu. Sedim u studiju. Puštam nekakvu muziku koju ne podnosim. Na svakih pola sata pročitam nezanimljive kratke vesti. Povremeno se uključim u program, i razgovaram sa nekim idiotom koji prekraćuje vreme vrteći telefone radio stanica. U međupauzama pijem. Pijem cele noći. Danima pijem. Tako ubijam dosadu. Doduše, ubijam lagano i sebe, ali koga je za to briga. Ali, zar nije svako čovekovo delo usmereno destrukciji i cilju vlastitog uništenja? Kako bih ja mogla da budem izuzetak! Znam, ni onda nisi govorio. Nećeš ni sada. Tvoja snaga nije u rečima, već među nogama. Pokušavam da budem duhovita. Da se našalim. Da budem realna prema sebi i drugima, ali kao što vidiš, ne polazi mi baš za rukom. Kao i sve nezadovoljne žene ovog sveta, čuvam malo otrova pod jezikom. Ove noći na tebe je došao red, dragi moj, Pastuve. Verujem da te niko ovako nije oslovljavao. Brine me to što ne mogu da zaboravim dvadeset i četvrti juli, dan u kome sam tvoje telo ugledala kako se šepuri obalom, čak ne zaboravljam ni lik one devojke zbog koje si možda zauvek zanemeo. Kao što vidiš, tebe ne pamtim, samo telo i noć što je usledila, kada je moja uspaljena utroba bila jedina meta tvoje, očito je bilo, dugo skrivane pohote. 

Priznajem ti sada, da je ono što se događalo bilo i meni prvi put. Nisam nikada pre nešto slično doživela. Bez ijedne lepe reči, bez nežnosti čak, bez muške sitne laži koja godi šta god da znači, bio si čovek-robot, vanzemaljac, mašina koja ravnomerno ubada svoje svrdlo u telo jedne uspaljene kuje, jer za tebe sam to i one noći bila, i zauvek ću samo to biti. Uspaljena kuja. Kurcolomka, kako kažu tvoji Crnogorci. Priznajem, i to može biti kompliment. Ni zoru nisi mogao dočekati u mojoj postelji. Pobegao si kao poslednji bednik, bez pozdrava, bez reči, kukavički, ako mogu tako da se izrazim. Možda ti baš zbog toga sada prvi i poslednji put pišem, jer sve što se dogodilo zabolelo me sutradan, i možda me u ovom polupijanom stanju isti onaj bol nerazumevanja posećuje, i tera da ti se pismom obraćam. Trezna te ponekad poželim, baš kao i one noći što sam poželela muškarca. Pijana, želela bih bilo koga, zver da je uz mene tada, ja bih se podala. Šta se u međuvremenu dogodilo, ne znam, one hrabrosti u meni više nema. Pijanu ženu i pijanci izbegavaju. Verujem da se sećaš da sam i one noći bila pripita. Samo se ponekad pitam, jer sam tada osetila kao žena kojoj se muškarac daje, ali joj ne pripada, da li ona za koju čuvaš reči kao dragocenost, i srce svoje kao jedini dar svoje odanosti i ljubavi, zna li ona za ovu tvoju izletničku transformaciju, za bekstvo možda baš od nje same, koja te, kako veruje, i dalje usrećuje, ili se trudi da tako bude? Žalim ja tu ženu ništa manje nego što sebe žalim. Jer njen pakao kad se obznani biće stanište nemerljive patnje. Mene takva patnja samo dodirne i ode, do novog slučaja, do nove priče. Osetila sam onda da tebe dodiruje i lomi samo nova priča, ma kakva da je, važno je samo da bude nova i nenačeta. I rekla sam tada: umesto priče daću sebe, svoje telo, daću, ali samo za jednu noć, za jedan tren. Davanje u trajanju ne postoji. To znamo i ti i ja. Znam da nije vreme za neku dugu priču. Ovo evociranje uspomena ničemu ne vodi. Pa ipak, čovek nekad poželi da kaže, ili zapamti, kako bi se narugao zaboravu, koji nas vreba na svakom koraku. Ko zna šta sada tvoju pažnju zaokuplja i drži. Izgubila sam odavno veru u muški rod i sada mi je lako. Želim baš tebi da ispričam za kraj još jednu malu poučnu priču. Tek toliko da ne utoneš u san. Možda sam i zbog te priče sve ovo ostalo i pisala. Nisam ja oduvek bila ovako prosta i bezosećajna. Imala sam kao i mnogi drugi – san. I živela uz njega. Bio je lep. Pametan. Imali smo dodir koji se ne zaboravlja. Nismo ni slutili da dosada negde u svetu postoji. Upoznala sam ga sa najboljom prijateljicom, ponosna što ga imam uz sebe. Odanog, vernog, i beskrajno čiste emocije. Koja je to žena pre mene imala! Nijedna, mislila sam. Bilo je leto. (Još jedna morska priča.) Potpuno sami u masi sveta koja je bila slepa za pojedinačne slučajeve. To nam je istinski odgovaralo. U tom gradu je živela moja prijateljica. Bila je lepa i mlada, kao i ja što sam tada bila.

Toga dana kada je sve počelo, bila je u društvu neke devojke koju nisam poznavala. Sedele su u bašti uživajući u hladovini, i hranile se beskrajnom ženskom pričom. Htela sam da je bolje upoznam sa svojim mladićem. Rekla je da će nam se kasnije pridružiti, a onda je usledio onaj nepredvidivi trenutak koji uvek donese iznenađenje. Onako kako to žena ume, krišom je namignula mom mladiću, i on je prihvatio ovu igru koju ja nisam razumela. Sve sam videla. Nije me tada zaboleo ovaj njen mali scenski nastup. Zabolelo me ćutanje i prikrivanje onoga kome sam beskrajno verovala. Zbog te male, naoko besmislene beznačajnosti sledećeg dana sam prekinula i letovanje i vezu sa čovekom koji nije umeo da sačuva našu sreću. Zar si ikada čuo bizarniju priču? Verujem da nisi. Od tada ne verujem nikome. Tvoja priča nije imala reči. Bila je to priča nemog čoveka. Duhovnog evnuha, kako mi se danas čini. Samo je tvoje uporno ćutanje moglo da me obori s nogu. 

Pali se crvena lampica u studiju, i ja moram da iskoračim iz ove priče u kojoj tebe ima ponajmanje. Obaveze zovu na drugu stranu. Ako se sutra odlučim da ovo pismo pošaljem, to može da znači samo jedno: da sam iz noći pijanstva zakoračila mamurna i pijana u isti takav dan.''

I još jedna beskrajna priča


Postoje priče koje javu ne dodiruju i koje se dešavaju isključivo u snovima. Ima i onih drugih koje svoje korene zametnu na javi, pa se onda presele i nastave da žive u snovima, gubeći svaki odnos sa realnošću. Takvih priča ima puno, i njih se jednostavno plašimo. Brzo ih zaboravljamo, i svu krivicu svaljujemo na nepredvidivost snova, koji su ih izrodili. Pa ipak, neke od ovih priča uspevaju da se vremenom uobliče, da se otrgnu iz čaure sna, gospodare našom javom, kao što su vladale snom, i samo ponekad se usudimo da ih ispričamo. Obično za žrtvu odaberemo nekoga ko nam je veoma blizak, ko će imati strpljenja da nas pažljivo sasluša, ko nas iz nekog razloga poštuje, ili za koga verujemo da nas u svakom trenutku razume, pa će čuti i priču iz našeg sna, naročito ako prihvati činjenicu da nas je ta priča davila, i da nas stalno u snu posećuje, i da tamo živi, i da je možda jedini način da se priče oslobodimo ako se usudimo da je nekome ispričamo, nadajući se da taj neće pomisliti da smo skrenuli s uma. Neobične priče ne trpe bespotrebne uvode, i objašnjavanja zašto moraju biti ispričane, ali ova primedba ne važi za priče iz snova.


Ova priča začeta je pre nekoliko godina, znam tačno i datum i godinu, ali to nije bitno za one kojima želim da je ispričam, jer godine i datumi u snovima ne postoje, a našu javu takva znamenja samo podsećaju na nešto što bi trebalo zaboraviti, i nikako pamtiti. Kako početak ove priče duboko zadire u moju minulu javu, dužan sam da u kratkim crtama pomenem neke neobičnosti i detalje koji su prethodili, ili možda čak i nagovestili ono što će se kasnije dešavati, i što će mi toliko bola i tuge doneti.


Možda najlepše momente našeg života vezujemo za detinjstvo i godine koje smo proveli u nekoj zajednici, gde se nisu osećale podele i zamke, koje će uslediti nakon našeg sazrevanja. To su momenti trajno upisani u sva naša pamćenja, i njihovu lepotu ne može kasnije niko i ništa uništiti. Sećanje na bivšu sreću postaje štit koji nas čuva pri svim budućim uzletima i padovima. Iza tog štita se zaklanjamo i kada treba i kada ne treba. Uspomena na mladost u zdravom okruženju je neizbrisiva, i pripada kalendaru koga godine ne potiru. 

Ostao sam rano bez oca, tako reći u pelenama, i ovaj nemili znak sudbinske prevrtljivosti umnogome će određivati česte emotivne naboje u mom budućem životu. Ovo, doduše, nije priča o mom detinjstvu, koje bi svakako moglo biti osnova za mnoge priče koje nosim, i čuvam pomalo sebično, i daleko od radoznalih ušiju sveta, smatrajući ih isuviše ličnim, možda čak i nezanimljivim za bilo kakvu interpretaciju. Kako tokom čitavog života dajemo prednost javi nad snovima, zbilji nad fantazijom, u našim glavama kao u grobnicama, ostaju pohranjene zauvek one najdivnije storije naših snova, kakve zbilja nikada ne može izroditi. Vremenom i one utonu u zaborav, ostanu da traju kao pramsaji bivših snova što podsećaju na nove priče koje snovi sa takvom lakoćom porađaju, i ne bi trebalo da dožive sudbinu zaborava.

To je nepoštovanje polovine našeg života, koji protutnji u nepomičnosti, gde je jedino aktivan naš mozak. Snovi zaista vode paralelan život sa ovim za koji verujemo da je bogom dan, i jedino stvaran. Od majke su me oduzeli takoreći u kolevci, a nju oterali sa imanja, tamo odakle je i došla. Srešću je tek kad budem napunio sedamnaest godina. Detinjstvo sam proveo na selu. 

Podizao me je stric sa svoja tri sina i ćerkom koja se poslednja rodila i bila mezimica čitave familije. Rastući među muškarcima, kasnije je primila osobine svoje braće, i bila nekako muškobanjasta, ne po izgledu, već po načinu života. Igrala je sa nama fudbal, radila skoro sve muške poslove, rame uz rame sa svojom braćom, to je možda i bio razlog što se za seoske prilike u poznim godinama, što će reći tridesetim, udala. Stric, koji zaslužuje da bude junak svake moje priče iz detinjstva, pa i kasnije, nas četvoricu braće podizao je i vaspitavao pomalo na spartanski način. Kada kažem spartanski, ne mislim samo na strogoću koje jeste bilo, već i na onu duhovnu podlogu, koja je neminovna i određuje čovekove buduće puteve.

Uz svakodnevne seoske obaveze, lagano i uporno usađivao nam je nezaboravna moralna načela, postavljajući vešto zadatke koje smo morali ispuniti. Pravičnost, istinoljubivost, poštenje, bile su matrice na kojima je on temeljio svoju teoriju vaspitanja, da bi nam na primerima iz života ukazivao na mnogobrojne ljudske slabosti, i one osobine koje su nedolične muškarcu pre svega, pa onda čoveku uopšte.

Za sva vremena nam je usadio u nevidljive kodove našeg razvoja, poštovanje prema porodici, veličajući kult majke i žene uopšte, ukazivao na gadosti sveta, kojih je u svim vremenima bilo u izobilju. Učio nas je da razlikujemo dobro od zla, istinu od laži, lepo od ružnog. Pomenuo sam njegov spartanski duh u našem vaspitanju, i samo na tren da pojasnim šta sam uistinu pod time mislio. Pre svega, stavio nam je do znanja da istorija našeg naroda nije jedina velika istorija koja postoji. Doduše, napajao nas je kao nektarom obiljem narodnih pesama. Kultna knjiga u našoj kući bila je ''Srpsko ogledalo''.

Nije bilo narodne pesme koju nismo znali. Moja pokojna baba, očeva majka, iako nepismena žena, znala je napamet čitav Gorski vijenac. Stric bi nam noću, čim se večera i poslednji radovi oko stoke i po kući završe, pre spavanja, onako pomalo umornima i sanjivima, prinoseći lampu gasnjaču, obavezno i skoro svakodnevno čitao odlomke zanimljivih priča, prekidao vešto poput Šeherezade pripovest tamo gde je najzanimljivija, da smo sa velikim nestrpljenjem iščekivali naredno čitanje, puštajući mašti na volju tokom dana, sami smišljajući i nagađajući kako će se na kraju završiti ono što nas je iz načete priče opsedalo. Čitao nam je Ilijadu i Odiseju, biblijske legende, priče o jevanđelistima.

Tako smo pomalo sa žaljenjem prihvatali činjenicu da je bilo i drugih, kudikamo većih junaka od našeg Marka Kraljevića, da je Ahil bio ranjiv samo u petu, da bi Herkul zajedno i Marka i Musu i mnoge druge velike ratnike i junake jednom rukom mogao da porazi, ako je mogao još u kolevci da zadavi ogromnu zmiju. Tako smo i mi pobedili strah od zmija. 

Naše seoske zmije najednom postadoše male kao igračke, skoro beznačajne u odnosu na te ogromne pitone, anakonde, udave, kobre, kako se sve nisu zvale. Stric nas je smirivao kada bi osetio da kod nas zanos i opčinjenost viteškim delima uzima toliko maha da smo lako mogli iz najbolje namere da napravimo neku glupost. 

-Snaga i hrabrost su ništavne bez pameti - govorio nam je – David nije pobedio Golijata snagom, već pameću. Snažan je i slon, i konj, i magarac, a čovek niti je slon, niti konj, niti magarac, već je, znači, mnogo snažnije upregnuo da mu koriste i služe, a zašto... – pitao nas je, a mi bismo onako horski odgovarali:

-Zato što je čovek pametniji.

Stric bi bez reči hvale klimnuo glavom u znak odobravanja – Za večeras je dosta - prekinuo bi čaroliju do naredne večeri. 

Stric se ponašao kao da nije bio otac ni svojim sinovima, i ako bi neki namernik sličajno navratio, sa čuđenjem bi slušao kako strica i njegovi sinovi oslovljavaju sa ''striko'', jer tako sam ga ja, koji sam bio najstariji, zvao i on, poštujući uspomenu na svoga rano preminulog brata, moga oca, nikada svojim sinovima nije rekao da ga zovu ''tata'' ili ''oče''. Mnogo godina kasnije raštrkali smo se po svetu tragajući za srećom, ali svakoga leta bismo se porodično okupljali dok se ne bi veliki letnji radovi sa kosidbom priveli kraju. I stric koji je polako stario, i mi ostali, bili smo u tim danima presrećni. Radost okupljanja i zajednice bi nas hranila čitave naredne godine, do ponovnog susreta. Stricu sam bio beskrajno zahvalan što sam imao taj neponovljivi i retki osećaj pripadnosti porodici, koji je u civilizovanom i urbanom svetu skoro izumro. A onda je đavo došao po svoje. Matična država se cepala kao trula krpa, koju razvlače besni psi. Tada sam već uveliko živeo u Beču, evropskom gradu koji sam odabrao samo zbog jedne rečenice, koju mi je davno izgovorila baba, odavno počivša. Rekla je, dajući mi džemper koji tek beše za mene isplela:

-E vala je lep, mogao bi ga u Beču nositi!

Saznanje da je ovaj grad slavne istorijske prošlosti bio destinacija na mnogim putovanjima Vuka Karadžića i velikog vladara i pesnika Njegoša, naprosto me mamilo nekakvom misterioznošću i patinom minulih vekova.

Bivša braća iz bivše države su se zavadila na krv i nož. Došle su podele, istina, dirigovane od svetskih moćnika. Nastupilo je vreme mržnje i ratova. Brat koji je po godinama bio odmah iza mene, jedva je izvukao živu glavu iz Rijeke, grada gde beše osnovao porodicu i, kako je verovao, našao trajno uhlebljenje. Druga dva brata su ostala na selu u Crnoj Gori, ali su mobilisani i bačeni na hercegovačko i dubrovačko ratište. Buđenje iz višegodišnjeg sna je bilo nezaboravno i bolno. Nove istine su nas ranjavale žešće od bilo kakvog oružja. Bolest koja se zvala jugonostalgija uzimala je maha i širila se samo kod onih koji su prespavali prošli život. I sâm sam bio jedan od tih nesrećnika. Šta god da se dešavalo, ili je bilo nagovešteno kao mogućnost, nisam hteo da poverujem. Šačica slovenačkih seljaka oterala je našu do tada zajedničku i moćnu vojsku. Kolektivno rukovodstvo države se raspalo kao kula od peska. Svako je želeo državicu za sebe. Hrvati su po svaku cenu hteli da ostvare svoj hiljadugodišnji san. Srbi su pokušavali da ih u tome spreče. Bosanci su u početku bili tampon zona. Crnogorci su podržavali Srbiju, a Makedonci vrebali iz prikrajka deo kolača. Srbi i ostaci JNA do temelja su porušili, kako su tvrdili, svoj grad Vukovar. Zašto neko ruši svoje gradove, nikako nisam mogao da shvatim. Lepeza budućih gluposti se iz dana u dan matematičkom progresijom širila. Srbi su preuzimali primat najnaivnijeg i najglupljeg naroda na svetu. I to su po svaku cenu želeli i u praksi da dokažu. U početku su ih na ovom putu beznađa nekako obezglavljeno i po inerciji sledili braća Crnogorci. Potom su Srbi utonuli u glib neshvatljivih grešaka i spasa nije bilo. Osećajući nagonom samoodržanja skoru zajedničku propast, Crnogorci su okrenuli ćurak naopako, pokušavajući da sačuvaju obraz i spasu što se spasti moglo. Velikaši razdrobiše zemlju. Ponavljao se istorijski scenario viđen pre mnogo vekova. Svi su zaboravili na davno minula vremena. Zlo je uzimalo maha na svim prostorima bivše zajedničke države. Krv je oblila lice i udarila u oči. Kroz koprenu krvi se nije moglo gledati. Ne bar u budućnost. Raskid se nije mogao zaustaviti niti zlo obuzdati. Matica užasa sve je nosila pred sobom u smetlište buduće priče o beščašću. Narod je obezglavljeno srljao u ambis ne sluteći da mu klopke postavljaju njegove vođe. Baš oni za koje su hteli ruku u vatru da stave. Izdaja se teško vidi u najbližem okruženju. Samo je smrt harala i likovala, odnoseći tek stasalu nejač. Sve se događalo preko noći. Za tren takoreći. Nije bilo nevinih ni na jednoj strani. Takmičenje u zlu se nastavljalo. I svi su verovali da ovo opako i bezumno nadmetanje nudi šansu za pobedu. Kakvu pobedu i po koju cenu, nikoga nije bilo briga.

Hrvati su pribegavali oprobanim metodama zločina, koristeći matricu već učinjenog i viđenog u Jasenovcu i drugim logorima. Ubijali su Srbe i bacali leševe osakaćene i obogaljene u Savu, kako bi Srbi u Beogradu videli šta ostatke srpskog življa čeka u Hrvatskoj. Lažima nije bilo kraja. Ludilu takođe. Svako je bio u pravu i borio se za interese svoga naroda. Srbi su dobili novog vođu koji je imitirao Vožda na Gazimestanu, i pozivao Srbe na ujedinjenje, i borbu do konačne pobede. Srpski narod, zaslepljen višedecenijskim zabludama, video je u njemu otelotvorenje Lazara i Obilića. Krenulo se u rat koji se nije mogao dobiti. Ratovalo se isključivo protiv sebe, a poraz je tada neminovan. Ostatak planete je naoko mirno posmatrao ovo bratsko klanje i dremao. Zavađenim psima je bilo dovoljno baciti kosku i eto krvoprolića. Srbi su hteli da ponize Hrvate, da prisvoje teritorije koje nikada nisu bile srpske. Krajina se otcepila i samoproklamovala u novu srpsku republiku. A onda su Srbi i vojska napali Dubrovnik i na njemu polomili zube. Svetska javnost se trgla iz dremeža. Moćna aždaja je riknula i bljunula Srbiji vatru u lice, opsada Dubrovnika je prekinuta, ali ružna slika o Srbima je obišla svet. Veliki poraz koji će uslediti tek se nazirao. Pojedinci su stradali, ali o tome niko nije vodio brigu. Mislilo se o višim i značajnijim interesima. Još uvek smo imali zdrave zube, i osmehivali se prkosno svetu. Tako smo iskopali raku u koju će nas kasnije isti taj svet gurnuti i sahraniti, ali njima se nije žurilo. Čekali su trenutak kada se naše greške ne budu mogle oprostiti. Mi se i dalje nismo budili iz transa. Narod je sledio vođu ne znajući da se ovaj rodio gluv i slep. To je bila greška koja se nije mogla ispraviti. Tako se strah uselio u naše živote. Briga je postala dominantno stanje naše svakodnevice. Moja dva brata su mobilisana, i kao rezervisti upućeni sa ostalim crnogorskim vojnicima na dubrovačko-hercegovačko ratište. Dobili su zadatak da ruše ovaj grad-spomenik. Moja braća su živela na selu, i nikada za života nisu videli more, a kamoli posetili Dubrovnik. Nisu mrzeli Hrvate, jer naš treći brat se oženio Hrvaticom i sa njome imao dete. Prostorom gde su živela moja braća kroz minula vremena harali su mnogi osvajači, Turci, pa Nemci i Italijani, ali Hrvati nikada. Pamtio se neprijatelj koji je činio zla. Zašto da ratujemo protiv Hrvata? Zar da pucamo u dete našeg brata? - pitala su se moja braća. 

Izbora nije bilo. Ja sam u to vreme boravio u Beču sa neizmernom tugom u srcu što se san, u kome su minule godine, okončao na ovako surov način. Dubrovnik sam posećivao skoro svakog leta. Ovaj grad Marina Držića, grad–država, grad Tereze Kesovije, popularne braće Jusić i dubrovačkih trubadura, kod nas Crnogoraca koji smo imali more i lepe gradove na moru, izazivao je zavist samo u tome što nije pripadao crnogorskoj istoriji, i što je bio lepši od Budve i Kotora i Herceg Novog. Budva je bila donekle slična, ali na tasu trajanja i lepote, Dubrovnik je nosio prevagu. Šta će moja dva brata, dopremljena mimo volje, na dubrovačkom ratištu? Sam pojam ''dubrovačko ratište'' delovao mi je kao termin iz fantastike: nadrealan i sulud.


Sve je bilo tako besmisleno. Moja braća su se vratila sa ratišta. Mnogi nisu. Sin prvog komšije i daljnjeg rođaka, devetnaestogodišnji mladić i moj imenjak, vratio se osakaćen, i sa traumama koje ni vreme ni ljudi neće izlečiti. Oni koji su ovo zlo zakuvali, sklonili su svoju decu u inostranstvo. Porazi su se nadovezivali jedan na drugi kao karike beskrajnog lanca pogrešaka. Epilog ove ratne priče svima je poznat. Rat apsurda završio je apsurdno.


Ratovali smo i ginuli, a navodno nismo bili u ratu. Državni mediji su smišljali hvalospeve o vođi koji je sačuvao Srbiju od rata i ratnih razaranja. Kao primer donosili su slike užasa iz Hrvatske i Bosne. Prećutkivalo se da su tom užasu najviše Srbi kumovali. Demagogija na delu. Bitke su se gubile na svim frontovima. Posle svakog poraza vođa Grande Nacionale bi se povukao u mišju rupu. Niko nije mogao da ga čuje ili vidi. Njegovi glasnogovornici su poraz objašnjavali novom ratnom i mudrom strategijom vođe u mirnodopske svrhe. Govorilo se da će naš narod iz poraza izaći mnogo jači. I zaista, vođa je čitavom svetu bacio rukavicu u lice. Srbija je razorena, gradovi porušeni, reke ostale bez mostova, klima zatrovana. Kosovo oko koga su se decenijama lomila koplja definitivno je izgubljeno. Niko više nije pominjao priču kako je Srbija sačuvana od ratnih razaranja. Svi ratni huškači su zabili glavu u pesak, a onda je krenula otužna priča o obnovi. Vojska je postavljala pontonske mostove, televizija slikala državnike kako seku vrpce i šepure se pred kamerama, a voda bi ubrzo odnosila ove tek sagrađene skalamerije.


Haški sud je proglasio vođu ratnim zločincem. Za mene lično, on je bio smrtni neprijatelj. Bratoubica. Posle neslavnog i kukavičkog napada na Dubrovnik, jedan od braće, miljenik čitave familije, kao saučesnik zla, sa ratišta je doneo bombu. Nikada nije pričao o tome šta se tamo događalo. Ubio se 16. decembra 96. tako što je legao na aktiviranu bombu. Sve se to dogodilo na kućnom pragu. Tako su se ratne strahote sa mnogih prostora bivše države preselile u našu kuću. Zlo se vratilo kao bumerang onima koji nikakvo zlo nisu učinili, na nesreću pogodilo je narod, a vinovnici zla i dalje su ostali netaknuti. Pravda je zaista spora. Šta i ko može da spere krv moga brata sa kućnog praga? Tajna života je neobjašnjiva. Kao i tajna umiranja. Zlo je sudija a olovka smerni sluga. Pravde nema ni u snovima. Ostaje vapaj i kletva nemoćnika. I istina koja se mora zapisati.

Pismo gospodinu Slučaju

                          1999...
Ima trenutaka u našem životu, i sada je takav trenutak, kada ponestane mudrih i umnih reči, kada se progovori iz duše i srca, jednostavnim govorom koji iznosi kristalno jasno ogoljenju i čistu emociju. To je govor života, govor istine, govor svih, od  najobičnijeg čoveka do filozofa. Stradalniku nije do pesme. Njega jedino leči istina, i pravedna osuda onih koji su naneli zlo. Ali zlu suda nema ma koliko bio pravedan. I to je boljka koja stradalnike večito tišti. Gospodine Slučaju, pišem vama koji ste krivac i za ovu našu nesreću, ovo stradanje koje više trezni nego boli, pišem, dakle, vama koji ste blizanac Sudbine i njen poslušnik, da svoje zle strele usmerite na neku drugu stranu.

Ne moramo baš uvek da samo mi budemo samarićanski narod spreman na žrtvu, i žrtveno jagnje na trpezi moćnika. Ove rane nikako i ništa ne može zalečiti. Možda će nas i ubuduće hrišćanska dogma učiti da opraštamo ubicama, i da ne mrzimo naše neprijatelje. 

Takav oproštaj, uvaženi gospodine, mora pripadati periodu beskonačnosti, a naš bitak, kako sada stvari izgledaju, neće toliko potrajati. Dželatima se žuri da okončaju svoje gnusno delo. Nama su ruke i ranije bile vezane, a glava bila kao suvenir izložena na panju giljotine. Isus jeste bio razapet na krst, ali njega nisu nabijali na kolac, niti su ga stavljali na ražanj i pekli, i nisu jeli njegovo meso, niti su pili njegovu svetu krv. Mi smo, kao što vidite, veći mučenici. Danas kada se žrtveni obred moćnika obnavlja, kada se za svakog čoveka sa ovih prostora sprema novi ražanj, osećam neizmerno prezrenje prema svetskim moćnicima, jednu permanentnu mržnju, i nije me stid da to javno kažem. Ovim tek rođenim krvnicima i lešinarima, koji su se kao hijene obrušili na naše živote, da Gospod nije slep i gluv, gospodine Slučaju, pre svih bi on trebalo da im sudi, i uništi zlo, koje i vas hrani, i koje od zla živi. Neka zauvek izbriše sećanje na ovaj vek pohara i užasa, vek smrti i pokolja, vek u kome je zlo dobilo nesalomiva krila i snagu trajanja u jednoj apokaliptičnoj viziji obolele stvarnosti.

Uostalom, zakon prirode nije sazdan od sklada, već od nesavršenstva. Ne od lepote, već od bede koja podražava lepotu, jer je svojim stalnim prisustvom uvek izbacuje u prvi plan. Da ne postoji ružno, lepotu nikada ne bi primetili, da zla nema, dobrota ne bi imala cenu. Sve, doslovno sve, ima svoju suprotnost koja mu određuje meru i vrednost. Da nije tako, svet bi bio sazdan od paučine ravnodušja i običnosti. Patiti od nesavršenstva nema uzvišenijeg cilja. Kakva bi bila vrednost pobede bez prepreke i poraza? Kome bi od koristi bila neaktivnost pomeranja, igra bez posledica, snovi bez uzora? Mudrost priznaje istinu, a istina negira mudrost. Život je savršena kružnica. Pođimo od tvari, od začeća, od krvotoka, od hlorofila, od vode pramajke života, od prašine, snage nevidljivog kretanja atoma u materiji, kretanja sveprisutnog i opšteg. Vaseljena se širi i umnožava stvaranjem novog a nikako razgradnjom postojećeg. Svaki trenutak je temelj novog tvoraštva, iz jednog proističe drugo i tako u nedogled. Savršenstvo Tvorca je, prema tome, nezamislivo. Logikom se ne možemo približiti kolevci univerzuma. Ono što je nastalo trenutno i bez rasuđivanja delo je Tvorca sveta kakav donekle poznajemo, i svega što nikada nećemo upoznati. Sve što je čovek prigrabio za sebe, a plod je njegova tvoraštva, to je za Gospoda - ništa. Sve naše istine Stvoritelj odavno poznaje, ali naše podlosti, prevrtljivosti, laži i prevare, metodologija obnavljanja zlih dela, naše opake naravi, lukavstva, zle slutnje, njih on nije izrodio, to su plodovi prokletstva koje je čovek pronašao u korenu svoga bića, i vremenom ih razvijao do savršenstva, da se na kraju i Gospod Bog našao u čudu, šta i kako sa ovom pošasti. Saznajemo u etapama, korak po korak, nikada dva zaredom, čitavog života tako, vekovima, do suštine dolazimo, kada nam više njena snaga nije potrebna i ne može nam biti od koristi, i sve do čega dođemo, kroz nevolje odricanja, baš sve, Tvorac odavno zna, i naša zakasnela spoznanja njega ostavljaju ravnodušnim. Beskrajno ponavljanje istovetnih detalja vodi uništenju, a ne napretku i opstanku. 

Umanjuje li se greh čovekov ako je njegov um lišen spoznaje istine, ako mu suština izmiče uvek kad pokuca na njena vrata, ili joj se približi? Prema tome, svi naši pokreti, sve naše radnje, ma koliko siline u sebi nosili, samo su sitna i beznačajna pomeranja mikroba i parazita na ogromnom Božijem telu. Ko može dokazati da gledanje gore nije gledanje u ponor bez dna, i da se ne može strmoglaviti u vaseljenske ambise zabludelo čovekovo telo (jer duša, ovako ili onako, to uvek čini)? Kad dušu sasvim izgubimo, ni tada nećemo biti suočeni sa preobraženjem. Može li postojati oproštaj bez greha, nada bez sumnje, bogohuljenje i jeres bez vere? Da greha nema, ne bi bilo ni iskupljenja. I univerzum se obnavlja i propada, čemu onda večita jadikovka da se to i čoveku događa? Smrt i truljenje su metafora, telesno savršenstvo – iluzija trajanja, samo je duh zadojen mlekom božanskog prosvetljenja. Nema srazmere između onih što uzimaju i onih koji daju. Prvih je mnogo više. Tišina će, kao i uvek, sa lakoćom progutati reči. Kroz njeno ždrelo može da prođe i zvuk i svetlost, baš sve, samo ne druga tišina. Kad se dve tišine sretnu, jedna obavezno umire. Život koliko god bio buran i moćan, čedo je te tišine. Otuda se tako nečujno gasi.

Draga Sonja

Prvo pismo

Mnogo je priča koje bismo hteli odjednom i u dahu da ispričamo i tako se oslobodimo tereta prošlosti, ali postoje priče koje bi želele da ispričaju nas, drugačije i onako kako nas one vide, obrnutim redom, kroz nekakvo, nama krivo, ogledalo koje razobličuje našu suštinu, i otkriva korene pakosti, začetke malih zala, koja su prerastala u rušilačku energiju, što će menjati svet naše stvarnosti, ljude u našem okruženju, pa i nas same.

Takve priče beže od pripovedača, koji širi zarazu svojim umilnim glasom, i ubuđalom retorikom, one tragaju za izvorom istine sa kojeg će u svet poteći kao lek, ili makar da budu osveženje onome koji ih jednom bude iznenada otkrio. Mi se radije vraćamo okrilju priča koje su veličale naše bolesti, naš sebičluk na delu, našu opaku istinu. Sve to izokrećemo naopačke, rugamo se zbilji koja je porodila naše nemire, utabala stranputice, ohrabrila gubitnike u nama, da se bez ustezanja prepuste novoj pogibelji, novim porazima, jer mi ćemo uvek nekoga jahati, i neko drugi će umesto nas nositi lovorov pobednički venac, dok mi koji smo držali dizgine u svojim rukama, svet ćemo posmatrati sa strane, i smejuljiti se samozadovoljno, što je još jedna zabluda, spremljena u našoj kuhinji, a koja je postala otrovna hrana za one koji veruju da su snovi stvarniji od stvarnosti.

To su, ljubavi moja, plamsaji čežnje koja sama sebe jede. Čežnje iz snova, duboke kao oko jezersko, i oko devojačko, jer naše telo ne pripada uvek nama, ono je prašina koja služi Bogu. Ovako, sada i zauvek, bez duše, bez lepote koju tren porađa, a vreme razgrađuje, bez milosti nevidljivog koji nas je učinio vidljivim, i nepojamnim pokretom vratio nigdini iz koje će nići neko novo seme, a iz njega neko novo biće, ili biljka, ili zver, ili postojanije ništa, ili trag ideje koja govori sama sebi, kako se iz ništavila rodilo ništavilo, a iz bića biće, nimalo nalik onome iz čije je suštine iznedreno. Ovo biće nije čovek, i nije dete, nije žena, i nije zver, ono nosi beleg neostvarivog, ono je bespolno ime neke tvari koja će poroditi sebe, i tako iz godine u godinu, iz vremena u vreme, dok se zauvek ne zatre i zagubi mera i ime vremena, a tvar, koja je nosila klicu čovekovu primi na kraju obličje anđela ili Boga, obličje koje ne poznaje mašta, i ne pamti priča, i koje niko nije sagledao.Tek tada mi, koji smo odbačeni iz ovog procesa kosmičke metamorfoze, gurnuti sa strane u ambis iščekivanja, u tišinu nemušte praznine i ogoljenog nespokoja, dakle, nama umobolnima i ojađenima zanavek, otkriće se drugačija istina i znaćemo tada: Ko je zalutao u danas, neće zakoračiti u sutra. Završiće svoj lutalački pohod u juče, iz koga polaze svi čovekovi putevi, i uzalud ćemo se tada upinjati da pomerimo dveri istine, iza kojih čeka staza blaženstva, jer, ljubavi moja, vrata koja Gospod zaključava samo Gospod može i otvoriti.

Pismo iz nedođije

Šta se pročulo, a šta dočulo. Vilovito pod kopito. Izgubljeno ko nađeno. Gorčinom zaslađeno. Spaljeno dogoreva u oku palikuće. Bilo ti sve nemoguće. Tu na dohvatu kad god se mašio. Sve pogađao iz prve. Sebe zauvek promašio. Vatra greje studen na dnu srca. Tamo se žeravica i pali i gasi. Tamo se neživot koprca. Izgladneo od nadanja. Oganj iz utrobe čuo kako vrišti u svitanje. Zločinac meri vreme koje je ubio. Od danas do juče putuje unatraške. Dan takvog hoda košta godinu svakog boljitka i naredovanja.  Trebio bratske vaške. Slepi miš posmatra svet naopačke. I pamti put koji nema zamki. Večnost se gradi od brvana slamki. Vetar je gutač magle. I taštine. Nisi to znao. Na teme pao. Hodao pobauljuške. Kao bubašvaba. Nemao većeg bogatstva od nemaštine. Uzmi ili ostavi. Ako nemaš možeš imati. Budeš li išta imao od nemanja nećeš opet uteći. Vreme se troši brže od novca. Od lepote. Od snage. Čudna mi čuda. Golubovi ne idu orlu u pohode. Treba prekoračiti trag vremena. Odpočinuti od duga puta na pragu trajanja. Zametnuti kavgu sa tišinom. Oglasiti se makar lavežom ili psovkom. U tome smo nadmašili pakost. Videti put koji se završava iza naših leđa. Budućnost uhvatiti za gušu. Najaviti sušu kad kiša pljušti. Nestanak suza radosnica. Svih suza. Učiti od ptica. I one su sluge prolaznosti. O tome svedoči pero umakano u krv prosvetitelja Inoćentija Arčibalda, Gavra. Gavrana. Pretka Glavoseče. A vreme zoblje sve mere odavde pa do večnosti. A to nikome nije daleko. To je stranputica koja ide prema gore. I dalje. Iza one naše najdublje tame. Iza sećanja. Iza priča koje su utonule u muk. Takvu glad ne može utoliti ništa. Ni nadanje, ni reči, ni istina, ni krv kojom se dičimo. Poslednji dašak utoli svaku žeđ. Ispravi nepravdu. Pohrani svaku glad. Otuda uvek siti umiremo. Nema nas da bi nas bilo u temelju peska i prašine. U lepljivosti zemlje smonice, zemlje đubruše, crmnice, grobne zemlje i zemlje isposnice. U korenu nepostojanja naše seme začinje svoju milenijumsku glad. I pustoš koja će je hraniti. Jektenije i bdenije. Tulumbać. Zelembać. Čula te čuma. Slepi te vodio. Gluvi te slušao dabogda. Pamtio svaku tvoju reč. Hranio se nečujem svojim. Bunike kusao. U prsa se šilom busao. Rep ti zaviorio gde i drugoj stoci. Nikla ti peraja. Đavo ti rogove zajmio. Nikad mu ih ne vratio. Progutao srp. Zvono ti o vrat okačili. Kuga te izela. Nisi ti kriv što te nema. A tu si pred nosem svojim. Mani se mene i beži dok još vremena imaš. Nećeš daleko stići. Nećeš u jatake. Nećeš u oblake. U nigdinu se stanio. Tamo ti lepa kuća bila. Odmah do moje. Tamo ti izrasla krila da se vratiš odakle si i krenuo. A odakle si to ni ptice ne znaju. Odoh ja da berem ono što nisam sadio. Odoh da te ne gledam više. Sve mi se smučilo. Kao sebe u zrcalu da vidim. A vidim neću te više videti. A to što moram sebe da gledam nije malo breme. Velika je to napast. Razumećeš i ti mene jednom. Moja si slika i prilika. A rod mi nisi. Ne dao Bog. Tebe meni ni mene tebi. Dovoljni smo sami sebi za svako iskopanje. Utuk na utuk. Ćutuk po ćutuk. Udri bratski, da te upamtim, ako moram. Da te upamtim ako neću. Zaborav se uči od života. A pamćenje gradi kuću zaboravu. Neko me doziva. Idi s milim bogom. Inače ni ja neću krenuti.

Pismo ubici

Zakleo sam se da ti ovo neću reći. A moram nekome. Ako ne kažem, pući ću. Kao balon koga vrh igle pomiluje. Ako ne kažem tebi, kome ću. Baš se sve okrenulo naopačke. Naglavačke. Trun mi pade u oko. Neću da ti kažem, a morao bih. Pa šta bude. Kud puklo da puklo. Važno je da te imam na nišanu. I ja sam tebi meta. Ako te pogodim kome onda da pripovedam. Ko će koga ako ne ja tebe i ti mene. Radovaću se poslednji. Radovaćeš se i ti. Svako tane  seme začinje u mozgu ubice. Posle je sve stvar rutine i tehnike. San ubice. Stanište mržnje. Morao bih ti reći bar zašto. Zašto tebe i otkuda baš ti. I ovo ti govorim  da me preduhitriš. Bilo bi mi lakše. Bilo bi bolje za obojicu. Ubio si mi nadu. A to priznaćes nije malo. Sve bih ti drugo oprostio. Jer sve se drugo hrani trajanjem. A svi znaju osećam to, sem tebe. Znaju da ti se sprema pogibija. Ovoga mi krsta kojim se krstim. Ove mi hrane koja me hrani. I vode koja me piji. Svega mi na svetu. Evo, tebe mi. Zakljinjem se u žrtvu. Kud ćeš moćnije zakletve. Neću nazad u jučerašnju dangubicu i tačka. Pomeri se s mesta. Dok si tu, neću ti ništa. I da hoću, ne mogu. Čuva te viša sila. A sve znam, ne boj se. Nisam  ništa zaboravio, a ponajmanje tebe. Znam ko mi se u lice smejao. Ko u nedra grejao. Ko na mene lajao a ko se kajao. Ko me zagledao a ko ujedao. Ko me je hranio pamćenjem a ko zaboravom. Ko me u snovima pohodi. Ko me vezao lancima a ko tražio  u  urancima. Ko mi je bio zorom brat a s podneva dželat. Ko mi je omču stavio i ko me  od nje izbavio. Ko me je branio  slabošću a ko hranio hrabrošću. Ko se čudio  i ko me javno kudio. Ko me u ludaru vezao i ko se na vernost obvezao. Ko je bio jači i ko je voleo da tlači. Ko se zaklinjao a ko izdajom kitio. Ko je rosu otresao ispod kapaka a ko u očima so sipao. Ko se od sebe spasio, a ko žeđ iskonsku krvlju gasio. Ko je bio moja desna ruka, a ko leva. Ko je mogao da bude prijatelj a nije nikad nikome, pa ni meni. Svega je bilo sem  mene. Svega je bilo, kažem, i biće. Sviće. Evo mene kod mene. Pljujem sebe u ogledalu. Budim se iz sna koji me je boleo. Budim se iz bola koji je snevao. Vratiću i tebi milo za drago. Ne bio ja to što nisam nikad. A biću. U biću. Ubiću. Tebe ili sebe. Ima li tu razlike, sam reci? Java je zatvorila kapke. Vetrovi su začeli ovo kolo pomame. Vidiš li koliko sam postao zaboravan.

Poslednje pismo, koma

Draga Sonja

Pitaš se, kao i ja, u čemu je poenta ove priče. Šta je sa tvojom porodičnom kućom u Kninu, ili onom u Bibinju na obali mora, tvojim stanom u Zadru? Gde je sada tvoj otac, srčani bolesnik, ne smem ni da pomislim. Tvoja majka i sestra, tvoja mnogobrojna rodbina? Gde su svi sada? Nikako ne uspevam da zaboravim onu beskrajnu kolonu beskućnika, ali i srećnika, ma koliko to sarkastično zvučalo, jer su uspeli da izvuku iz pakla živu glavu. Nebeski narod se preselio u nebo. Gde su ostali završili? Gde smo u ovom času ti i ja? Da li smo tu gde zaista mislimo da jesmo? Ili neko drugi živi naše živote? Juče, pred zoru, više se ne sećam, imao sam poslednju viziju koju ću upamtiti, poslednju, nadam se u ovom veku ratova, bluda, pohare, smrti, veku u ropcu, koji je, srećom, na izdisaju. ''Starac Fočo od stotinu leta'', kako bi se nekada našalio moj stric Nikola. Javilo mi se, kako bi rekao onaj naš vidovnjak, ili prorok, svejedno, i slika koju sam video tada, pretočila se kao i mnoge pre nje u nezaborav. A u njoj, draga Sonja, mene i tebe (bar u početku) nigde nije bilo. I to me je uplašilo, i ganulo istovremeno, i nateralo da kasnije budan razmišljam, gde je nestala strast, vodilja ove pripovesti o nama. Jer ovo je u celini gledano ipak bila priča o strasti. Mi smo u jednom trenutku sažimanja bili samo dva fitilja koja su za tren izgorela obasjavajući nezaboravnim bleskom naše usamljeno nebo. U slici koju sam tako jasno video sve se do detalja razjasnilo: Živeli smo u snu a ne na javi. Verovali smo da živimo u bajci. Znali smo da svaka bajka nosi poruku. Naša bajka je predugo trajala. Bila je to samo u početku, kako pesnikinja reče ''krvava bajka'', ali opet greška. Istina do zla boga ružna, samo je navukla masku sa osmehom, skrivajući pred lakovernim svetom pravo lice užasa. Starili smo u snovima, obnoć bi nam kosu prekrile sede, gubili smo snagu na trenutke. Srećni su umirali u snu, ne budeći se, zauvek odnoseći privid sliku blagostanja i lažnog izobilja. Retki su se budili iz mamurluka u šoku, užasnuti novom slikom koju ni tada u potpunosti nisu mogli razumeti. Paralisani zbiljom u mimikriji sveta koji je nosio neko drugo nepoznato lice. Nebeski narod, draga Sonja, hrlio je kao nebesko žrtveno stado, u nezaustavivom stampedu, ka sveopštoj klanici. Vek se žilavo borio da maksimalno popuni svoje ambare smrti. Država iza koje smo se krili kao iza štita, bila je bušna kao rešeto. Curelo je na sve strane. 

Iz višedecenijskog košmarnog sna bili smo opet rukom slučaja probuđeni, dan pre rođenja novog milenijuma. Bajka je izgubila svojstva lepote i magije. Bili smo svi bez izuzetka smešteni u jednoj kolektivnoj šok sobi, i dalje nesvesni stanja u kojem smo se decenijama nalazili. Dakle, bili smo u komi. Jedva živi, priključeni na aparate, koji su nas veštački, kao i sve što je do tada bilo veštačko, održavali u životu. Strast koja se i sama ugasila u snu, bejaše poslednji titraj i zaostali trag neke drugačije istine. Istine, koja nama nikada nije pripadala. Naša kolektivna smrt nagoveštavala je spasenje potomcima. I, draga Sonja, da ne poveruješ, ja sam u toj viziji napokon video nas dvoje kako zagrljeni otvaramo poklopac zajedničke grobnice sveta, video sam horde beskućnika kako nas u stopu prate ka vilajetnim tminama balkanskog grotla, kojem krvi, smrti i užasa nikada dovoljno nije bilo. U tom okrilju večne nepomičnosti samo je u tvom pomalo zanesenom pogledu tinjala ona meni tako draga iskra pritajenog bluda. Negde iz pozadine pratio nas je eho sveopšteg krika minule mladosti. Glas koji nije bio ni čovekov, ni anđeoski, ni Božiji, naređivao je da ne oklevamo na putu do smrti. ''Umrite''- govorio je taj glas – ''da bi potomci, ako ih uopšte bude, čisti živeli, bez tragova vaše podle pameti i poganštine. Novi milenijum je šansa da zaživi priča koju neće kazivati bivši ljudi.'' Probudio me je grleni smeh nekakve utvare, zakopčane do grla u mojoj koži. I eto, dok mi ruka podrhtava kao da u njoj držim nož, a ne pero, ispisujem ovu poslednju stranicu priče, koja se mogla, da je bilo sreće, i drugačije završiti. Ovako, ako ništa drugo, barem iza nas dvoje ostaće zabeležena jedna divna saga o ljubavi, plamtećoj strasti i nemogućnosti da se sudbini i svetu ugodi. Ostaće u trajanju još jedna priča o sreći dvoje ljudi. Na kraju, draga Sonja, ili na početku, (ko će to znati) šaljem ti ovo poslednje pismo sa onoga sveta. Ako i dođe u pogrešne ruke, ti ćeš ipak znati da je tebi upućeno. Dobro je da jedno od nas dvoje zauvek ostaje budno. Jedino tako put do pročišćenja i istine neće ostati zaturen u prošlim vremenima.

KOMAD  PURPURNE  TKANINE

(Prilozi uz biografiju Despota Poša)

1.


Škripa guma u krivini što se nenadano pojavila, upozorila je zamišljenog Despota Poša da vožnju prilagodi putu. Protrljao je oči i smanjio pritisak na papučicu gasa. Kola su se umirila, a tiho, jedva čujno brujanje motora kao da je i samo izražavalo zadovoljstvo zbog smanjene brzine. 


Nije bio siguran gde se tačno nalazi. Brdoviti kraj sekao je krivudavi put, a vrhovi planina što su strmo bežali u visinu bili su prekriveni snegom. U njemu je tinjala sumnja da li je pravac kretanja bio dobar. Na raskršću, gde je trebalo da odluči na koju stranu da krene, putokaz beše čudno naheren, vrhom strelice gađao je tlo. Kratko je oklevao. Na kraju se prepustio instinktu i krenuo. Nastojao je da što pre izađe iz zagrljaja negostoljubivih planina, a potom na prvom parkingu odspava nekoliko sati. Umor od dugog sedenja za volanom i povremeni dremež pratili su ga većim delom puta. Da bi odagnao san, trljao je vratne žile, stezao palcem i domalim prstom slepoočne kosti, otvarao prozor da udahne svež, razređen vazduh, pio oranžđus iz poluprazne flaše, koja je ležala na sedištu do njega, ispušio kutiju cigareta i načeo drugu.


Zaricao se, po ko zna koji put, da više nikada neće putovati noću, pogotovo ne ovako lošim, opasnim i nepoznatim drumovima. Kretanje mu je ometalo i povremeno uletanje u poleglo pramenje magle. Bela linija po sredini puta, koja mu je služila kao orijentir u vožnji, jedva se mogla razaznati. Od raskršća na kome se kolebao koji od dva ponuđena pravca da odabere, nikoga nije sreo, niti je neki automobil njega stigao. Niko nije toliko lud da se ovako kasno noću po ovim gudurama izlaže riziku, mislio je, dok je bes zbog nepromišljenosti u njemu rastao svakim pređenim kilometrom. Osećao je mučninu u stomaku, i znao je da će mu ponovo proraditi čir ukoliko nastavi da se nervira. Prorez koji su pravili njegovi očni kapci sve se više sužavao. 


Negde mora da zastane. Nije toliko hladno, neće se smrznuti, hrabrio se, a krajičkom oka je tražio pogodno mesto za parkiranje.


Pogledao je na časovnik. Kazaljke behu zaustavljene na 2 časa i 45 minuta. Odjednom mu se učinilo kao da lebdi zajedno sa automobilom. Pomislio je da je sleteo sa druma i da pada u provaliju. Instinktivno je pritisnuo kočnicu, i umalo nije udario glavom o vetrobransko staklo. Video je da je uronio u gustu zavesu magle. Kamen straha mu je pao sa srca. Srećom, put je još uvek bežao pravo. Vozio je brzinom hoda. Strah od opasnosti beše odagnao nataložene naslage umora. Sasvim razbuđen, zaustavio je auto i povukao ručnu kočnicu. Motor nije gasio. Svetla na automobilu je ostavio upaljena. Potom je izašao. Hladan planinski vazduh ga je naterao da se zakašlje. Gde god da je pogledao, ništa se nije moglo videti, kao da nigde ne beše izlaza. Vratio se u auto, ne bez zebnje, i uzeo jelensku kožu iz kasete, ponovo izašao napolje, obrisao farove i vetrobransko staklo. Setio se Helge i njenog saveta, više molbe, da ne kreće na put noću, bolje je da sačeka zoru; Bog je odredio noć za san i odmor, bolje odspavaj, ništa neće propasti ako zakasniš dan ili dva, govorila je, ali on nije slušao. Pametna žena, njen instinkt je kao radar, nepogrešiv, a svaka reč na mestu, kamo sreće da je poslušao, mislio je sa osećanjem krivice i kajanja. 


Posao je uspešno okončao. Mnogo povoljnije nego što je očekivao. Bio je zadovoljan zbog toga, i taj osećaj punoće ga je naterao da krene na put. Jedva je čekao da se vrati kući i svom poslovnom partneru, dugogodišnjem prijatelju Baltazaru, saopšti dobru vest. Tim pre što ga je ovaj odvraćao od puta, govoreći mu da je sve što je naumio uzaludno gubljenje vremena, koje ne može dati rezultate, i da takvo upuštanje u avanturu i neizvesnost može samo povećati troškove ionako slabo stojećoj firmi. Svoj povratak nije najavio telefonom. Dobra vest i nije vest ako se saopšti telefonom.


Neka i on bar jednom u životu nekome priredi prijatno iznenađenje. Vredelo je biti strpljiv i čekati. Ni faktor sreće nije bio zanemarljiv. Ovoga puta sreća mu je i te kako bila naklonjena. Ugovori sa potpisima su tu da odagnaju onaj večito sumnjičavi izraz na Baltazarovom licu, koji ga je nervirao i gonio da se ortaku čak i u beznačajnim situacijama suprotstavlja. Supruga Eleonora i sin Damir behu oguglali na njegova česta odsustvovanja od kuće. Dečak je imao sedam godina, igra mu beše važnija od prisustva oca. Žena ga je na put ispratila sa uobičajenom mrzovoljom, koju je nosila na licu još od dana kada ju je upoznao. U početku je verovao da će se vremenom sve izmeniti, ali se varao. Njeno lice ga je sve više podsećalo na masku, čije usne beže u grč gađenja i prezira. Šta god da je uradio, to je u njenim očima bilo bezvredno. Dodavala mu je stvari za put, gunđajući kako on uvek od nekoga nešto traži i zahteva, i zašto se sam ne snađe kad mu je sve pod nosem. Zbog njene ravnodušnosti nikada se nije radovao povratku, a svaki odlazak od kuće doživljavao je kao olakšanje i beg od maske sardonskog osmeha. Dete beše ona labava spona koja ih je jedva održavala u zajedništvu. Njihov brak je ulazio u one mutne vode, kad se supružnici naviknu jedno na drugo, kao što robijaš podnosi svog sobnog druga, iako ovaj hrče dok spava, govori u snu, budi se noću, mesečari, kašlje i ima bezbroj osobina koje mu smetaju, pa ipak, čovek se vremenom na sve navikne. Tako je i on svoj brak doživljavao kao robiju, bez tračka radosti i nagoveštaja promene. Pitao se zbog čega bračna zajednica uopšte traje i održava se. Bezumno trčanje za novcem i dobrom zaradom toliko uzme maha da se iz tog paklenog kruga više ne može pobeći u neku drugačiju sutrašnjicu.


Vratio se u automobil potpuno budan, i prvi put te noći zabrinut, ponovo je krenuo lagano i sa strepnjom u duši. Iznenada je nestalo bele crte sa sredine druma. Magla beše toliko gusta da se svetlost farova u potpunosti uplela u klupko sivila. 


Morao je opet da stane i izađe iz automobila. Nije znao šta da radi. Da ovde čeka jutro, bilo je rizično. Ako ugasi svetlo, može neko da naleti na njega. I šta ako čitavog dana magla bude ovako gusta... Morao je ići dalje. Načinio je dvadesetak koraka napred. Svetla farova jedva su se nazirala. Ispitivao je širinu puta. Vratio se, seo i krenuo, mileći, narednih desetak metara. Mogao je i ugasiti svetlo, efekat bi bio isti. Njegovo čudno putovanje se nastavljalo tako što je posle nekoliko metara ponovo zaustavljao vozilo i izlazio da bi pešice ispitivao narednu deonicu, zatim se opet vraćao u auto, i tako istu razdaljinu prelazio dva puta. Nadao se da će zastor od magle nestati naglo kao što se i pojavio. Primetio je da kazaljke na kilometar-satu miruju. I, što je najčudnije, i one na časovniku u automobilu behu zaustavljene.


Pešačio je i vozio, i tako naizmenično. Ko zna koliko je to dugo trajalo... Noć, magla i teskoba nisu jenjavali. Mogao je još uvek da se okrene i vrati nazad, pomisao da bi sav dotadašnji trud bio uzaludan terala ga je dalje. Možda ga na nekoliko metara odatle očekuje drum bez magle. Pretpostavljao je da ni jutro nije daleko, a danju ako i bude magle, ne bi morao da pešači i ispituje put. Primetio je da povremeno zatreperi sijalica na kontaktnoj tabli, a onda se u jednom trenutku sasvim upalila: upozoravala je vozača da je gorivo u rezervoaru sasvim na izmaku. Neće valjda i to da se desi, pomislio je. Nije bio od onih ljudi koje hvata panika čim se problem pojavi. Sve će ovo jednoga dana biti samo ružna uspomena, hrabrio je sebe. Zapalio je po ko zna koju po redu cigaretu. Nažalost bila je poslednja, mada je bio ubeđen da je ulazeći u maglu načeo novu kutiju. Nije mu prijao dim. Ugasio je žar o haubu, a ostatak cigarete vratio u praznu kutiju. Morao je štedeti i gorivo. Mogao je ugasiti motor dok pešači, ali je znao da bi se akumulator zbog upaljenog svetla ispraznio. Po ko zna koji put napustio je automobil, a onda ga je preplašila tišina koje je iznenada postao svestan. Pomislio je da se suviše udaljio, brojao je korake, na dvanaestom se zaustavljao, trinaesti nije hteo da prekorači. Za ovu noć mu je bilo dovoljno malera. Farovi su svetleli i gušili se u maglenoj zavesi. Znoj mu je orosio čelo, a noge, nenavikle na duga pešačenja, obuzimala je drhtavica. Prilazio je automobilu, osećajući tišinu kao teret pod kojim se jedva kreće. Brujanje motora se nije čulo. Otuda je tišina zevnula tako glasno. Brzo se našao na sedištu za volanom, okrenuo ključ, anlaser je naprazno zaverglao. Goriva beše nestalo.


Prokleta planina, opsovao je prvi put te noći. Ugasio je svetlo na farovima. Ručnu kočnicu je zategao do kraja, za svaki slučaj, ručicu menjača ubacio u brzinu, pomerio sedište unazad, a potom ga oborio. Odspavaće nekoliko sati, odlučio je. Valjda će neko ovim ukletim putem naići, ako ne noću, onda bar danju. Pokrio se mantilom, pre toga je proverio osigurače brave na vratima, a kada se uverio da su zaključana, istog trena je utonuo u san.


Probudila ga je hladnoća. Ukočenost zbog neprirodnog položaja zahvatila je celu levu stranu tela, dugo je razmrdavao prste, pokušavajući da odagna neprijatan osećaj utrnulosti. Odmah se svega setio. 


Belina spolja nagoveštavala je da je noć svoje mesto ustupila danu. Samopouzdanje se lagano vraćalo. Izašao je iz auta. Magla je bila još gušća i očito nije imala nameru da nestane. Možda je ovo jedno od onih retkih mesta gde se magla gnezdi, uostalom, i noć i dan stvoreni su samo za brigu. Sve ono što obećava prijatnost i zadovoljstvo toliko je retko i trenutno da najčešće ni pomena nije vredno. Zaključao je automobil i krenuo u neizvesnost. Išao je napred, oprezno i lagano, poput slepca koji je ostao bez štapa, a na putu se drži samo po sećanju. Štap bi mu zaista bio od koristi, ta misao mu je izmamila prvi smešak od kada se sreo sa maglom. Nalazio se u tuđoj zemlji, na tuđem tlu, u magli kakvu do tada još nikada nije video. Koliko li je udaljeno najbliže naselje, iznova je postavljao sebi isto pitanje-zagonetku. Odgovor ga je čekao negde napred... I on je hitao, znajući da drugog načina da iz svega izađe nema. Zastao je da predahne i zažalio što nije sa sobom poneo flašu sa osvežavajućim napitkom. Gutljaj bilo kakve tečnosti sada bi mu dobro došao. Usne i grlo su bili hrapavo suvi, pljuvačka sasvim nestala, a sve ređe kapi znoja davale su mu na znanje da će, ukoliko putovanje potraje, žeđ biti još jedan u nizu problema. Možda veći od svih koji su ga zadesili. Primakao je ručni časovnik bliže očima. Sat ne beše proradio. 


Već sledećeg trenutka, kao da izlazi iz mračne sobe na dnevno svetlo, iskoračio je iz magle u lep i sunčan dan. Zastao je nakon što se sa nekoliko hitrih koraka udaljio od maglenog zida. Nalazio se na obronku sa kojeg je kao na dlanu mogao da osmotri krajolik ispred sebe. Ni sasvim blizu, ni suviše daleko, ugledao je grad. Bio je smešten u skoro idealnom krugu. Odahnuo je glasno, dajući oduška naglom prilivu zadovoljstva što je uspeo da se iščupa iz opakog planinskog grotla. Novca je imao dovoljno. Koliko god bila cena, poslaće nekoga od meštana da mu doveze automobil. Za to vreme osvežiće se u nekom hotelu. Najednom mu se više nije toliko žurilo. Hiljadu puta je, dok beše sasvim mlad, njegov stric govorio: ''Nije važno koliko čovek okasni u putu, važno je da do cilja dođe živ.'' Nikada mu se do sada ova stričeva misao nije tako snažno potvrdila u praksi. Najednom je vremena imao na pretek.


Ceo život je, u stvari, igra sa vremenom, igra nas koji živimo, i vremena kome je svejedno što je tako. 


Ubrzao je kretanje, spuštajući se krivudavim putem i prvo što je primetio ulazeći u široku ulicu, beše da u ovom gradu, čije ime još nije znao, nema automobila. No, to mu je bilo sasvim nebitno, sigurno je u gradu postojala benzinska pumpa, jer benzin je neophodan i u druge svrhe.


Duga pusta ulica zevala je kao gladan pas, koji iščekuje kosku, i zabrinuti Despot Poš se zapitao ima li uopšte ovaj neobični grad stanovnike. Ako ih i ima, gde su sada i kako se sporazumevati sa njima. Na tu sitnicu beše sasvim zaboravio. Njegovo znanje stranih jezika je bilo oskudno, površno, kao i sve što je dolazilo iz dela sveta gde je on živeo.

2.


Grad tišine, pomislio je, ulica široka, bez izdvojenih trotoara. Kao da je bilo gluvo doba noći, nigde nikog na vidiku. Posegao je za ostatkom cigarete. Tražio je upaljač. Nije ga bilo. Vrhom jezika je dodirnuo kraj cigarete. Na tren mu je prijala gorčina u ustima izazvana duvanom. Udahnuo je duboko i krenuo napred. Kuće su bile dvospratne, oštrih krovova sa naglašenim mansardama, neuobičajene arhitekture. Fasade išarane drvenim elementima začuđujuće rezbarije. Ispresecane površine zidova ostavljale su utisak savršenog sklada. Kao da krov kuća, nekom nevidljivom vrpcom, beše povezan sa belinom zidova, pa tako spojeni, zbunjujući neupućene posetioce, u neponovljivom miru i harmoniji žive svoje isprepletene živote.


Učinilo mu se da se na prozoru kuće prema kojoj se uputio pomerila zavesa. Nikoga nije video, samo je iz sasvim neodređenog pravca začuo smeh i žamor, potom je sve utonulo u tišinu. Stopala su ga bolela od dugog hodanja. Znoj na telu uhvatio je skramu koja mu je nagrizala kožu. Pažljivo, koliko je to bilo moguće s obzirom na stanje u kakvom se nalazio, pokušavao je da upamti detalje, da u podsvest unese karakteristične delove grada, pomoću kojih bi se kasnije lakše orijentisao. To je uvek činio kad god bi se našao u nekom nepoznatom gradu. Osmotrio bi nebo, pogledom potražio vrhove najviših zgrada, tornjeva ili crkava, potom bi pokušao da odredi strane sveta, zapamtio onu sa koje je dolazio, odmerio putanju sunca. Ovog puta sve je to radio nekako bezvoljno i bez uzbuđenja.


Sit svega, u hladnom pretužnom danu, u nepoznatoj ulici, nepoznatog grada. Setio se noći od pre trideset, a možda i nešto više godina, kada je prvi put sa stricem doputovao u varoš, čiji je, tada za njega neshvatljivo veliki prostor, bio ispresecan malim sporednim ulicama, a glavnom, kao lavina snega, valjala se gomila sveta. Bio je mali i nije mogao da vidi kuda ljudi žure. Nešto ih je, sve do jednog, vuklo napred. Odjednom, stric je nestao, izgubio se u masi. Potrčao je da ga sustigne, spotakao se i pao. Neko ga je pridigao. I tada se prvi put u životu javio golemi, nepoznati strah, prouzrokovan osećanjem aspolutne izgubljenosti i nemoći. Osetio je prazninu i pustoš u utrobi, korak mu se presekao, udovi ukočili, ljudi prerastali u senke, gubili obličja, on se sudarao sa telesima u pokretu, bežao, vrteo u krug, počeo je da plače, plač je prerastao u ridanje, a ono u vrisku. Bio je sam, kao nikada do tada. Stric ga je drmusao dok se nije povratio, a likovi senki primali su obličja radoznalih i pomalo začuđenih ljudi. I evo sada, posle toliko godina, ponovo je sam, samo što ova samoća nije ni nalik onoj koju je davno doživeo. Sada je odrastao, i nalazi se u pustoj beživotnoj ulici nepoznatog grada, gladan, žedan, umoran i bespomoćan. Pustoš je oko njega i u njemu. Uznemiravala ga je činjenica da je grad izgledao kao da su ga žitelji napustili, bežeći pred nekom nepoznatom pošasti, nestali ko zna kada, i ko zna kamo. Možda se zato setio epizode sa stricem i našao sličnost sa ovom sadašnjom situacijom, u kojoj izbavljenje neće biti ni nalik onom iz prošlosti. Sve je delovalo drugačije, ali je u suštini bilo isto. Samo je trebalo da se pojavi onaj umorni olinjali pas lutalica, klempavih ušiju, dugog jezika i dlake boje meda, kojeg je milovao, a ovaj mu lizao vlažne dlanove, slankaste od znoja i suza.


-Ostani sa psom, odmah se vraćam - rekao je stric. Ali ovog puta, znao je, neće sresti psa lutalicu iz detinjstva. 


Imao je želju da na volšeban način zaustavi tok vremena, da se vrati u prošlost, da bar još jednom bude ono što više nikada neće biti. Obuzela ga je seta, kao da iščekuje spasenje tamo gde ga nema. Pokušao je da se priseti sličnih misli, istovetne melanholije, vremena ratnog i poratnog, u kojem su mnogobrojna užasna iskustva neumitno otela detinjstvo. Vreme bezazlenih igara i bezrazložnog smeha pretvorilo se u uspomenu koja je bledela i tonula u zaborav.


U njemu beše sve zbrkano. Nikako nije mogao da razabere u kom pravcu treba da se kreće, ni šta naredni korak donosi, razjašnjenje ili novu misteriju. Neizvesnost je koren i začetak svakog koraka što ga čovek u životu napravi. Pitao se, može li se i ovo putovanje u nigdinu pretvoriti u fikciju; šta je to što mu je odredilo put, što ga je nateralo u maglu i dovelo u grad, u kome se iza polunavučenih zavesa na prozorima kuća  naziru obrisi senki, ali ljudi nema.


Može li se i stvarnost izraziti neobjašnjivim simbolima, rađa li se tako seme neizvesnosti? Možda je tu baš početak svakog traganja, a sve ostalo je samo nastavak nečega što je već unapred, sudbinski određeno. Možda samo u zabludama, nastalim iz predubeđenja da smo uvek u pravu, ima takvih grubih nedosledosti.


Srljao je napred, kao da na svetu za njega nije bilo druge odrednice. Gde ga je to oterala njegova želja, ta suluda trka sa vremenom, koju nijedan živ stvor nije dobio? Zašto je uopšte pokušavao i čemu se nadao? Zar je zaista verovao da će zubi vremena otupeti, a čeljusti, koje su živu materiju gutale sa slašću, pred njim ostati zauvek zatvorene? Vreme se hrani svojom neumitnošću, a svemu tome on i slični njemu dođu kao šlag i poslastica. Možda ga ludilo kucka po temenu i opominje da ne pretera...

Da se ne okrene i vrati magli, pobegne, dok ima vremena... Na koju stranu da se uputi, gde su šanse za izlazak veće, pitao se, brišući ledene kapi znoja sa čela i duboko usečenih zalizaka. Ako je morao da plati za neke, ko zna kada počinjene grehove, zar ga kazna baš sada u ovom opustelom gradu stiže? Kazna sazdana od tišine i nepomičnosti... Ako je noć blizu, ako do mraka ne pronađe ljude, šta onda? Kome da se obrati za pomoć ako nikoga nema? Setio se priprema za polazak na ovo, tada još nije znao, neizvesno, dugo putovanje. Bio je kao retko kad pun poleta i vere da će se sve okončati onako kako je zamislio, a sada evo, dok još nije prešao ni deseti deo košmarne ulice, vaskrsavaju u njemu dobro znana čudovišta iz podsvesti; s istom košmarnom nepogrešivošću, počinjala je da ga guši sumnja u izbor. Susreće ga, i vodi napred smušenog čoveka koji u stvari ne zna kuda će, niti zašto se u to nigde zaputio. Koji su to razlozi što ga teraju napred? Šta je to što mu ne dozvoljava da zakuca na prva vrata i zatraži pomoć, već ide dalje i samo napred? Šta je to što njegova stopala vuče negde tamo, ili ga tera da se vrti u krug, a možda se i ne pomera sa mesta? Kretanje je samo privid, zabluda u koju silno veruje, a njegovo telo je skamenjeno kao obelisk na drumu, samo još mozak funkcioniše, dajući privid kretanja. Možda je sve varka, kao i dan u kome se zatekao... Ugrizao se za jezik, štipnuo obraze da se uveri da li je to sve samo deo nekog drugog i upornog sna. Postideo se. Čemu tugovanje...Čemu strah... Cilj ne beži od čoveka, samo se čovek svojim nespretnostima i pogrešnim procenama udaljava od njega. U svemu ovom, dobro je što je odmah nabasao na glavnu ulicu, šta bi ga tek očekivalo da se zatekao u nekoj zabitoj četvrti, na nekom slepom koloseku, gde izlaza nema! Ovde sve deluje pusto, ali ne i zapušteno. Postoji neko ko se brine da sve što se vidi dovede u red. Moguće da je neko mnogo važan u ovom gradu umro, pa su svi otišli da ga isprate na večni počinak, ili su se svi sjatili u deo grada koji je njemu još nepoznat i dalek, pa tamo vri kao u košnici (kao u onom gradu iz davne uspomene), i prirodno je što se narod nevoljno sa groblja vraća kućama. U kućama se umire, a ne na groblju. Groblje je verovatno najsigurnije mesto gde se čovek može skloniti od smrti, jer smrt nema mašte, i svoje žrtve traži daleko od mesta određenog za njihovo večno boravište. Treba sačekati dok se ljudi vrate, ma gde bili. Bolje je za to vreme da se kreće, da upoznaje grad kako pri povratku ne bi zalutao.


Ulica se naglo proširuje i dovodi ga na trg, ogroman i okrugao. Na sredini trga popločanog belim kamenom nalazi se uzdignuti plato, sa obeliskom zabodenim kao koplje u zemlju. Na tlu, baš na mestu gde se zaustavio, upisan je broj 3; obilazeći zamišljenu kružnu liniju, nailazi na broj 6, pa 9. Sunčani sat!, sinulo mu je. Senka obeliska igra ulogu pokretljive kazaljke. Zgrade polukružno prate zamišljenu kružnicu. Sve je precizno urađeno. Kuće su od kamena i baš sve su iste visine, dvospratne. Od mesta gde su zabeleženi brojevi, po dijagonalama na četiri strane sveta, prostiru se četiri bulevara. Jednim je on došao, ali posle napravljenog kruga na trgu, više nije bio siguran kojim. Kao da grad beše rasečen na četiri istovetna dela, sve se slivalo ka ovom bezimenom trgu, na kojem je, kao i svuda gde je kročio, carevala tišina. Na koju stranu sada da krene, pitao se. Tražeći izlaz, izgleda da je dospeo u ćorsokak, ili se sve vreme u njemu i nalazio. Možda tek sada iz ovog kruga nema izlaza, možda su i bulevari privid, ucrtani veštim neimarskim rukama u pločnik, u zidove kuća! Opet mu se sve u ovoj belini učinilo crnim. Belina bez senki. To ga je poražavalo. Kao da je zakoračio u vakuum. Kao da je došao u nigde. Kao da ni njega nije bilo. Sve što se dogodilo, od trenutka kada je iskočio iz magle, bilo je ono što nije tražio i što mu nije trebalo. Vrebao ga je ustoličeni mir između pojmovnog i nepoznatog sveta. Kapci su ga boleli. Naprezao se da ih što duže drži otvorenim. Treptanje mu je nanosilo bol. Zaspaće nasred trga, mislio je. Nije osećao hladnoću, samo umor. Umor i beskrajnu prazninu hranjenu obilnim zalogajima strepnje i njene maćehe neizvesnosti. Tragao je za senkom kamene kazaljke kako bi pokušao da odredi vreme i doba dana – senke nije bilo. Ovde se vreme drugačije meri, mislio je. Seo je na uzdignuti deo prstena, koji je pridržavao kameni šiljak. Misli su mu ponovo odlutale u svet iz kog je davno pobegao. Ulica Srme, zvana ''Slepa'', ne zato što je bila ćorsokak, jer je imala izlaz na obe strane, već zato što su se u njoj rađala slepa deca. Kao da se neko prokletstvo nadvilo nad čatrljama, iz kojih je stalno dopirala psovka, lupanje šerpi, plač i smrad koji se uvlačio prvo u odeću, a potom pod kožu. Voda ga nije sprala. Mnogo godina kasnije, činilo mu se da je pri buđenju osećao taj odvratni ustajali miris truleži. Možda je i zbog toga voleo da se dugo tušira i na telo nanosi obilne količine mirišljave vode. Njegova žena bi tada pakosno primećivala kako se opet ''usmrdeo losionima'' i da nema mere ni za šta što radi. ''Možda si se i otrgao od bede'', govorila je zlobno, ''ali si bedu poneo sa sobom u duši''. Pokušavao je da se priseti lika dečaka, druga iz detinjstva, iz onog propalog sveta koji se ne zaboravlja, gde je i sam, više slučajem i čudom umakao slepilu. Taj bezimeni dečak, biće da se zvao Herkul, jednom dok su u igri u pesku skupljali neobične kamenčiće, rekao je da magla može slepima vratiti vid, ali samo ako se tri jutra zaredom njome opere lice i isperu očne duplje. Ono što se bude tada sagledalo, neće biti ni nalik ovome svetu. Biće prepuno mira i tišine, i svetlosti od koje glava neće boleti. Dečak njegovih godina imao je mrenu na oba oka. Pratio je konture predmeta, mogao da razlikuje svetlo od tame, znao je svaki ćošak ulice, svaki stepenik, imao je zapanjujuću orijentaciju u prostoru. Despot je bezbroj puta mislio da on, u stvari, sve vidi, ali se pretvara da je poluslep. Slepi dečak beše njegov čuvar, upozoravao ga je na opasnosti koje su vrebale u ulici, imao je pseći sluh. Kada bi išli u sitne krađe, on je bio vođa i mnogo pre Despota čuo bi korake i osetio opasnost. Potom se pojavio stric. Bio je lep. Čist i visok. Imao je brkove i kapu boje neba.


-Zaboravi na ovo mesto, sada idemo tamo gde je i noć lepa, kao i dan što je - bile su njegove prve reči.

 -Povedi i Herkula - molio je Despot strica - on je moj najbolji drug, ni on nema nikoga, a i slep je.


-Ti nisi, hvala Bogu, i ne brini, sinovac, slepog sudbina vodi, nije njemu mesto sa nama - dodao je stric.


Sada, dok je sedeo na kamenom postolju, na trgu koji je u centru nosio žrvanj tišine, setio se dečakove proročanske vizije o magli u kojoj se kupao i umivao čitave minule noći, i pitao se, nije li i on tek posle svega progledao.


Svet se može uvek drugačije sagledati, i ista stvar se doživljava na razne načine, zavisno od posmatračeve želje, ili raspoloženja. Šta je njemu preostalo, ako može bar na čas da bude iskren prema sebi, osim zablude i razočaranja. Ono što će se možda doživeti, može li se na neki način predosetiti? Kako to da, krećući na put, ni u najskrovitijem delu duše nije osetio opasnost koja ga je vrebala? Bolje bi bilo da je ostao kod prijatelja i sačekao zoru, jer suđeno je, ako pođe, ako samo korak napravi, čovek već srlja u ponor iz kojeg povratka nema. Zar su sva predosećanja slepa? Zar ga toliko puta nisu izneverile sablasti iz snova i uobrazilje, progonile na javi, ponekad opominjale, a on okretao leđa kao da ga se to ne tiče. I šta sablast može živom čoveku! Ako mu put prepreči, treba samo zakoračiti napred, proći kroz njeno bestelesje, kao kroz maglu, izaći kao iz ogledala, i sve započeti nanovo, bez trunke zebnje, straha, strepnje, nespokoja i kajanja.


U njegovom telu dremaše umor i golema potreba za snom. Beše nestalo stida zbog nemoći i lukavstva koje ga je ponekad štitilo. Behu nestali tragovi upornosti i surovosti, pitanja i sumnje, beše nestalo sjaja od navale čulnosti, kao da se svet prvo gasio u zenicama njegovih očiju. Verovatno će i umreti u ovom napuštenom gradu, među zidinama bez topline. Nikada se neće saznati da je baš ovde umro. Možda je ovo što mu se događalo bilo putovanje do smrti, možda se baš ovde oštri ražanj na kojem će se peći njegovo napaćeno telo i pomahnitala duša. Ako je tako, onda to pobija pretpostavku da je smrt trenutno opraštanje od ovog sveta. Ko uostalom može dokazati da je on među živima. Do smrti svako ima svoje putovanje. Možda je drugi svet onaj gde nema susretanja, gde samoća izgleda kao centralna tačka, a sve ostalo u njoj sledi umesto kazne. Bog je imao valjanog razloga što ljude za života nije uveo u svet blaženstva. Zašto bi onda to radio sa mrtvima? Da li je Bog sebičan? Sve te lepote kojima duša stremi, a telo ih nikada ne dosegne, ostavio je samo za sebe, ili ih nagovestio u naznakama koje čak ni snovi nisu. Ako se prepusti sumnji i strahovanju, onda je sve gotovo, mislio je. Nema mesta za kolebljivce, treba ustati i poći! Samo, kuda? Napred u neizvesnost ili nazad u maglu, kretati se mora. Duh miruje, a telo se kreće. U kretanju je spas. Udiše vazduh punim plućima. Opipava čelo. Vrelo je kao u groznici. Gde je nestao onaj malopređašnji ledeni znoj? Mrtvi ne dišu, zadovoljno zaključuje i jedna dilema hita zaboravu. Pogledom meri daljinu, traži buduću putanju. Sasvim napred, iz nekog od krovova kulja dim. Prvi znak života. Obuzima ga radost. Snaga nadolazi. Dugo je oklevao, morao je da traži tragove ka nebu, a ne one dole, koji nemaju lepote, a uz to su nevidljivi za oko koje ih traži. Dim i vatra, od koje potiče dim, spaljuju sumnju da je zakoračio u ništa, da se strmoglavio u nigde. Dim-feniks, čudotvorni lek. Dobija snagu. Ustaje i kreće napred. Kao u nemom filmu, pokreću se usne i udovi, ali glasa nema; krik ili uzvik oduševljenja negde u utrobi prikuplja novu snagu za bekstvo.


Ipak, uspeva mu da uobliči jednu misao: možda mu sudbina postavlja zadatke koje sam život nije mogao da odredi. A sudbina je iznad života, u to je prvi put poverovao kada se kao izaslanik Božji, i one davne godine na bunjištu pojavio čovek, koji je rekao da je njegov rođeni stric, jedini koji je preživeo strahote rata, geto i koještarije, i da ga je sasvim slučajno pronašao. Jednom je zahvaljujući sudbini umakao iz pakla, a šta mu je sada pripremila nije znao. Sudbina je kao i žena. Prevrtljiva u svakom trenu, njene namere su nepredvidive.

3.

Samo da se okrepi, nešto pojede, osveži se, lako je vratiti se u planinu. Magla je sigurno napustila kalanac. Kao da je  zašao u neko polarno jutro, doba koje se nije moglo odrediti. Kako se približavao zgradi iz koje je dim bežao ka nebu, nad njim se ponovo nadvijala neka turobna atmosfera. Dan se možda bližio kraju, a to beše kao čekanje na smak sveta, koji bi doneo ono planetarno – apsolutno smirenje. Setio se događaja iz svoje mladosti, utakmice dva mesna rivala, zelenih i plavih, i pokliča mržnje navijača oba kluba, a on je bio neizmerno usamljen i nesrećan što se, ne svojoj voljom, zatekao na takvom mestu, u toj urlajućoj gomili, tužnom skupu budućih leševa. I, začudo, prijatnije se osećao u ovoj pustoši, bez znakova života, nego onda tamo gde je, obesmišljen mnoštvom, život ključao kao u kotlu. 


Nije se dešavalo ništa strašno, ali on je predosećao da će se nešto dogoditi. Još uvek se niko nije pojavljivao. Kao da ceo grad beše sazdan samo zbog njega.


Sve u gradu je bilo njegovo, ali čemu čitavo bogatstvo sveta kada nema ljudi? Svako posedovanje je obesmišljeno ako nema nikog da to primeti. Životna utakmica se ne odigrava sa nepostojećim protivnicima. Bio je deo svega, a opet ga ništa nije doticalo, odvojen dimenzijom za koju se zna da postoji, ali se ne može premostiti. Kao da on nije bio on, i kao da se sve to nije njemu dešavalo, već njegovom dvojniku. Na momente je umirao od straha, poput čoveka koji sa vrha katarke gleda kako negde u okeanu bura potapa njegov brod, a on je samo trenutno na sigurnom, dok i njega čudesna snaga dubine ne povuče u zagrljaj. Hrabrio je sebe unutrašnjim monologom, onim nemim glasom koji se ne može čuti, a jači je od krika, od svega što može izaći iz čovekova grla, glasom kojim sebi sve tajne objašnjavamo. Svako traganje tako otpočinje. Kakvu bi čar pustolovine sve ovo imalo, ako nema bar malo neizvesnosti? Ovde je ona grunula kao lavina, ili se on sjurio u njene čeljusti. Putovanje kroz vreme strepnji nikada nije kratkoveko. Strepnja i kolebanje idu ruku pod ruku, od časa kada je čovek prvi put ugledao vlastitu senku kako ga uporno prati. Postojanost senke i sumnje u sve ostalo su bili atributi koje ništa nije moglo da izmeni.


Koraci su prestizali sami sebe, a on je pratio vlastiti stopnik što ga već jednom beše ostavio da mu bude putokaz. Život, onaj bivši, preživeli, činio mu se smešnim. Gde su te sudbonosne reči i potezi velikih poslovnih poduhvata, koji gone na divljenje? Gde i kada se izgubio, u kom od minulih vremena njegov reinkarnativni trag, gde je nestao apsolut? Da li je svet zaista istinit i stvaran? Ili je sve za šta čovek misli da je zbilja, u stvari iluzija i nebeska šara, igra prevrtljive vaseljene i moćnih tvoraca? Gde su počeci apsolutne istine, gde koreni toj klici svemogućeg nadanja, kojoj se u pohode otiskuju svi tragači, iako je svako putovanje uzaludno, i na kraju ostane samo uspešan poligon za bolest, patnju i smrt? Kako je neutaživa žeđ sna, kojoj stremi čovekovo otvoreno oko! Ono isto koje dok posmatra svet, oboleva od slepila. Kako drugačije razumeti i ovaj svet tišine? Grad utvaru, bez ljudi. Pitominu stenja oblikovanog i maskiranog u pristupačna zdanja. Predstava namenjena stradalnicima, beskućnicima, lutalicama, pustim dušama, svakoj praznini. Tišina koju krasi veličanstvena surovost. Potajna ironija. Podsvest koja odvodi na putanju sa koje povratka nema. Uspomene, ma kako jake bile, blede, sećanja gamižu i batrgaju se kao bogalji na đubrištu dok traže koru hleba. Dnevni sumrak tinja na horizontu, ako je to što se može sagledati horizont. Prigodan oproštaj sa bivšim svetom, komšijama, prijateljima, rodbinom i porodicom. Jednostavno otići. U ime čega sve to? U ime simbolike. Sudbine. Vapaj i osmeh. Da li baš tim redosledom? Ili je obrnuto? Čeljusti bez zuba. Gordi oporavak od samoće. Oproštaj bez velikih reči, suza, jecaja, bez podsmeha. Samo ga slučaj može tako pripremiti. Patetiku je čovek izmislio da bi imao iluziju da ga neko želi i žali. Kakav užas! Cvili ponosita samoća kao prebijeno pseto. Širi se panika. Begunci. Sve sami begunci. Na ulicama, trgovima, u kućama. Banketima, svetkovinama, proslavama.

4.


Šta je to što čoveka goni napred? Davno je morao da se okrene i vrati. Vraćaju se samo uspomene. Napred ga vuče potreba za nečim. Treba jednostavno pljunuti u lice kradljivcima uspomena, ili svemu okrenuti leđa. Nemušta veza sa neispitanim prostorima, vedra tajnovitost zasečena tmurnim zidovima kuća. Nanovo iskrsavaju delovi porodičnog miljea: žena u pidžami, vikleri u kosi, osmeh satane na licu, sin u kolevci. Raste dete samoće. On prži jaja ili podgreva jelo od juče. Lonče sa kesicama čaja puni svežom vodom. Čeka u stavu mirno da provri tečnost. 


Žena ne čisti šporet godinama. On ima snagu, a ona nokte. Valjda se zna ko je muško, mada u njegovom slučaju sumnja postoji. Stid ga glođe kad god stavi kecelju oko vrata. Bračna solidarnost na delu. Nije nego. U trenutku vraćanja, kad mu je misao lebdela više kuća, gubila se prazninom poviše kosih šiljatih krovova, začas je stao, okamenio se u pokretu, samo se oduzeo, plutao je kao balon ne dodirujući tlo, a tamo ispred, dovoljno blizu da primeti kako dve senke, prvo jedna pa druga, veća i manja, čoveka i žene, a možda i deteta u trku, presecaju ulicu, senke sa krilima (kao anđeli, pomislio je začuđeno), tela nije video. Ali i to je bilo značajno. Ohrabrilo ga je da se pokrene. Da se otrgne od trenutne paralize. Znao je da tamo gde ima senki ima i ljudi. Anđeli nemaju senku. Iskoračio je iz nepokretnosti. Pitao se koliko treba putovati od senke do čoveka, i onda se setio Sonje, i svih detalja i odlomaka iz svojih dnevničkih zapisa o strastima, o višegodišnjoj komi iz koje se niko nije budio, bili su to samo fragmenti i isečene slike iz stvarnosti koje više nema. Beše to vreme pre braka, kada se umelo voleti.


Vreme u kome je sve imalo lepotu dovoljno prisutnu i jaku za uspomenu. Svega se sećao. Hotel na samoj obali. Ljubazni ljudi, i jezik koji ne razumeju. Dva sunca. Dnevno i noćno. Šetnja obalom mora, sa peskom u oskudnoj odeći. Njegova stalna potreba da je ljubi, i njena da ga drži za ruku, da mu svoje duge prste i nokte, boje svežeg mesa, zariva u kosu i kožu u potiljku. Toliko divlje lepote u vetru i talasima! Blizina ljubavi. Nemušta svetlost koraka. Jarost tišine. Filteri izopštenja. Strast. Milovanje prepuno bunila. Halapljivo gušenje pri poljupcima. Svetlost na malom tanjiru mesečine. Miris izgorele, potom preplanule kože. Njen galeb nad vodom, i njegovo oko sa strelom u zenici. Veliko opsenarsko leto. Deljivost svega osim svetlosti. Njen brod, njegova katarka. Njen talas i njegova dubina, kosa u nozdrvama pri buđenju. Oganj iz utrobe i neumorno gašenje požara, gde god to zaklon od posmatrača dozvoljava.


Pokretom ruke, odgoni uspomenu - privid. Razlog više da čovek bude optimista. Neuspesi su uobličeni i osvrtanje na promašaje postaje smešno, dosadno i monotono. Znanja čovekova su prividna, teorije nemilosrdne. Ako se okrenemo Bogu, pomislimo: našli smo se pred ogledalom. I lice što nas posmatra i prati nije odraz našeg lica, ali sve ostalo jeste: i delanje i trpljenje. Gospod nije imitacija, on samo odslikava stanje naše svesti, odmerava parabolu sna, odvaja koren od ljušture, srž od sporadičnog. Suočeni sa tvorcem, oslobođeni smo taštine i iluzija. Kolosalnih otkrića nema. Mere svakako postoje. Na njima se vagaju ljudski postupci. I ovo putovanje je nezaobilazna etapa. Tragom do establišmenta. Putovanjem do epicentra haosa. Do osovine beznađa. Suštine strepnje i taborišta zla. Šta još može da očekuje? Grozomoran prizor, ili spasenje. Evo dokaza njegove postojanosti, pa i hrabrosti: posmatrač na vidikovcu. Meta za oluju i samoću. Žrtva i mučitelj vlastitom telu. Šifre koje je nemoguće rastumačiti. Hiljadugodišnje traganje za sobom. Traganje za slobodom, pokretom bez ograničenja, mišlju bez stege i sumnje; za snom bez košmara; za tajnom koja se po želji rešava.


Telo mu gori. U venama kipi. Cvrči meso. 


Oštar bol u preponama i potiljku. Dijagonala straha. Pobožno ćutanje. Zašto da ne! Pomoć se ne dobija krikom. Od krika se čovek uplaši i beži. On zna da lovi. Lov na sudbinu. Lovina izmiče. Ali on je pas tragač, i lovac ubica u jednom telu. Tako lakše sledi nevidljivi trag iskona. Put sudbine. Zaskočiće je na spavanju, kad u brlogu bude dojila mladunčad. Sudbina ima decu. Dobru i zlu. Sićušnu. Mnogobrojnu. Treba hraniti toliku marvu, a ona nema vremena, nema strpljenja. Ona je mater rodilja. Tvoritelj. Vrhovna sudbina. Da ljudi nema, njeni ciljevi bi bili besmisleni, a njeno postojanje svedeno na grešku.


Kad lovac postane lovina. Smeši se. Zna da ga sustiže. I gde bi drugde osim na ovakvom mestu mogla da se skriva? Sudbino, pseto jedno, uhvatiću ja tebe, ja ne odustajem tako lako, ovoga puta ne! 


Nova snaga u telu izaziva strahopoštovanje. Trag ozlojeđenosti kaska na odstojanju iza njega. Trudi se da od sebe odagna priviđenja. 


-Koliko vam je godina, gospodine?


-45 punim u maju.


-Dovoljno da razumete ovo posrtanje, zar ne, gospodine?


-Ko je na ulazu? - pita sekretarica.


-Sam đavo, gospodine.


-Recite mu da nisam ovde!


-Razumem ja vas gospodine, ali šta njemu da kažem, on vidi   materiju, za njega zatvorena vrata nisu prepreka, znate i sami, ni zidovi, ni čovek.


-Recite mu da spavam, ili da sam umro, pa čekajte mrtvačka kola, briga me šta ćete reći, neka ga vrag nosi, neka me ostavi na miru!


-Bog je u svojoj dobroti lakoveran, ali kako đavola prevariti, gospodine?


Mešavina reči, pojmova, ideja. Utvara. Metafizički bol. Snovi pretvoreni u neveštu zbilju. Opšta mesta i ništa više. Svet se rađa iz našeg nesavršenstva, ili iz vlastite nepotpunosti. Tako lakše opstaje. Romantičarska iluzija o neponovljivoj čistoti. Pola ljudskog veka, stvari i pojave se samo letimično sagledavaju, a druga polovina prođe u verovanju da smo lagano, ali sigurno spoznavali misteriju življenja. Ontološku tajnu - tajnu bitka. 


Ovo je samo još jedan loš dan posle još gore noći, pomisli i zakorači u vreme. Što je veći unutarnji nemir, to se njemu događaju stvari koje sebi ne može da objasni. Svako traži ono što nema, a ono se, eto, čvrsto drži dnevnog svetla. Načela protivrečnosti. Nostalgije za prljavštinom, za gadostima koje prate sve ljudske tragove. Prelazak iz krajnosti u krajnost. Prekoračim crtu. On je to u magli uradio; bila je noć, magla u noći, nije video crtu, i našao se na onoj drugoj, sasvim nepoznatoj strani života. Van života. S njegovog naličja. Proporcija i perspektiva, gde vreme ne postoji. Ako je ušao u dan, dan će večito trajati. Da je zakoračio u noć, isto bi bilo. Onostrana stvarnost ponajviše liči na večnost. Kao da se telo budilo iz grozne more, vlastitog pakla. Osetio je drhtavicu. Kuće bez izloga, građene verovatno namenski za stanovanje. A onda mu je sinulo: možda se u ovom gradu ljudi bude noću, i tada život počinje! Danju spavaju a noću se iz svojih postelja razmile svetom tame. Otuda nikog nema na vidiku. San je sveopšti. Dnevni. Izuzetka nema. Izmenjen redosled. Svet mistike, ljudi sa mačijim očima, i narav im je nepredvidiva – mačija, njuh zverinji, a sve ostalo kao u ljudi. Razlikuju se po tome što svoju dušu vode na povocu kao verno pseto, pa duša reži na prolaznike, a oni se rukuju sa poznanicima uz osmeh i izvinjenje. Često se duša otrgne od lanca i pobegne u mrak. Vrati se pred zoru umorna, mokra i izgrebana, i prazna kao i tišina iz koje je dopuzala. Čovek joj leči telo, privija imaginarne obloge, i duša se rastuži i počne da plače, ili da se ispoveda. Danju beže u san, ponekad u alkohol, jer ni čovek ni duša nemaju hrabrosti da se pogledaju licem u lice. Onako ljudski. Pošteno.


Noću čovek i stvar, nevidljivi obris, a danju duša pobegne u telo čovekovo kao vampir u svoj sanduk, i čeka novo, možda i poslednje udvajanje. Brišu se tako granice između stvarnog i izmišljenog, između objekta i subjekta. Samo se umnožavaju vizije natprirodnih mesta koja nadahnjuju demone, naprosto se sve svodi na sliku pakla, ili nagona za održanjem života. 


Koliko je vremena proveo u putu, pitao se i pogledao u cipele, kao da je znao da će ove imati spreman odgovor. Na levoj, koža napukla, izvirio palac sa podlivom krvi ispod nokta, pocepao čarapu. Zastao je, izuo cipele, blokeji behu otpali, đonovi istanjeni, čudio se kako to da nije polazeći na put primetio koliko su mu cipele dotrajale, ili ovo putovanje traje mnogo duže nego što je on uopšte mogao da pretpostavi. I odeća mu je mirisala na trulež i raspadanje. Zavukao je šake u džepove sakoa, i ove su propale kroz pocepanu postavu. Nije imao kod sebe nikakvih dokumenata, niti novca, sve je u žurbi ostavio na putu. Magla mu je sve stvari oduzela. Kao carinik. Na levoj ruci se jedva držao kaiš sa časovnikom čiji stakleni poklopac beše ispao zajedno sa kazaljkama, jedino su brojevi  3, 6, 9 i 12 bili na mestu, kao na trgu koji je napustio pre nekoliko trenutaka, ili sati, svejedno. Možda je i koža počela da mu se tanji. Brada je narasla i prekrila lice, mada se sinoć, pre polaska u put obrijao. Žena prijatelja kod kojeg je boravio, Helga, spremala je sendviče i vodu za osveženje.


-Nećeš gazirano? - pitala ga je.


-Neću, običnu vodu spremi.


-Ovde obične nema.


-Može onda mineralna?


-Svakako. I mleko sam pripremila uz sendviče, imaš u ovoj kesi jabuke i dve pomorandže. Želiš li još nešto?


-Ne, hvala, zaista ni to što spremaš nije potrebno, ako ogladnim, ješću negde usput, kafana ima u svakoj zemlji.


-Ja nikada ne bih noću putovala. Moj Rafailo na put uvek polazi u zoru.


-Moram da krenem, pozdravi Rafaila kad se vrati, žao mi je što ga neću videti.


-Ih, baš si mogao da prespavaš, gadni su Alpi noću, čuvaj se, molim te!


-Ne brini, pobogu, nisam dete.


-Da te ispratim do kola?


-Nije potrebno, i hvala na svemu.


-Javi se čim stigneš, pozdravi Eleonoru, a maloga poljubi...


Tačno pre tri dana, dan kasnije od časa kad je doputovao u F. zastao je pred oblakoderom uvijenim u tamno, neprozirno staklo kao u srebrnasto-modar celofan. Udaljio se da bi dokučio i sagledao njegovu visinu. 


''X'' vrata, puta ''y'' prozora, kroz x/y  liftova i kancelarija. Hodnici-lavirinti. Koliko čudnog sveta ima iza ove patinirane unutrašnjosti! I kakvi su to ljudi? Da li se na ovakvim mestima stvarao embrion čoveka novog vremena? To čudesno biće sutrašnjice - sa računarom u lobanji, i solarnim budilnikom u nedrima, sa čipovima koji zamenjuju kapilare i krvne sudove. Sa malim baterijama koje se pune sedmično, uz muziku Sebastijana Baha ili Berlioza, zavisno od vlastitog odabira, pritiska na dugme. Zamišljao je to biće sutrašnjice. Otporno na sve opasnosti i neuništivo kao što su bubašvabe i pacovi, biće podatno, potpuno oslobođeno onoga što bi moja prijateljica Mina rekla, ''uvuci-izvuci''. Bez čega ni ona u izvesnim trenucima nije mogla. Biće koje erekciju doživljava u glavi kao prasak, ili pražnjenje spojenih elektroda koje varniče. Bez kupatila i tuširanja pre i posle. Bez dahtanja iza uveta. Buncanja i znoja. Mina bi povratila. Mina bi zaključila: pušenje je mnogo zdravije, ima smisla, postoji distanca. Stvar ti je u ustima, ako ti se zgadi, ispljuneš i gotovo. Opereš zube, pojedeš pomorandžu. Mina je, reklo bi se, bila pomalo i staromodna ili pomalo nastrana čak, voli svoje telo da  upoznaje sama, bez tuđe pomoći. Ako je sve njeno, i oseti dodir, tek tada veruje. Vlastita higijena na licu mesta. Igra bez granica. Oprez i ništa više. 


Udaljava se od zgrade u celofanskoj foliji. Ulica ga odvodi prema periferiji, a zadugo mu pred očima titra slika zgrade-vasionskog broda. Osvrne se, iza nje izlazi Mina, plavokosa, lepa i čulna, i njen princ, nadčovek. Deli ih tišina, i odeća. Nekuda žure. Iza njih ostaje srebrnast trag. Sklanja se ispred policajca koji ga fiksira strogim pogledom. Stepeništem silazi ka metrou. Putovanje pod zemljom ima posebnu draž. Helga ga za ručkom očekuje od ranog jutra. Takva je ona, nikada je ne možeš iznenaditi nenajavljenom posetom. Za tili čas sve se nađe na stolu. A ona oprezno posmatra i pazi da neko od postavljenih jela ne zaobiđeš. Bio bi to dvostruki greh, i prema njoj, i njenom trudu, i prema jelu. A Helga takve stvari ne oprašta. To je njen dokaz da voli posetioca i da je njegovo neumereno ždranje čini srećnom.


Sitne pojedinosti dočaravaju stvarnost jasnije od krupnih, gromoglasno najavljivanih poteza. Široki pokret ruke ništa ne otkriva o drugom čoveku, kao eho nekog udaljenog uzdaha, ili razgovora posle kojeg usledi jecaj. Ovako izdaleka, nemoguće je otkriti neuhvatljiva lica u nastambama, sitne trzaje oko njihovih očiju, balsamovane osmehe spodoba-aveti. Njima treba prići, prišunjati se poput uljeza, osetiti dahtanje i smrad iz usta, ili miris neke jeftine kolonjske vode.

5.


Nasmešio se, mada za to razloga nije bilo. Kao da ulazi u tamni vilajet i svet izmaštan, otrgnut od sna, kao da zaviruje u sopstvenu tminu, a neka nepojmljiva sila mu ne dozvoljava da sagleda to što za sada nema imena, a jeste tu, na dohvatu, mada uporno izmiče. Tajne se ne otkrivaju odjednom. U svet misterija se ulazi postepeno, korak po korak, ili se nikada ne uđe. Možda tek na kraju ovog putovanja na kom više ne traži i ne očekuje pomoć, već traga za sobom. Kad i ovo putovanje bude završeno, možda će pronaći ključ za sve ono što se nameće kao neizvesnost, i što ga toliko pritiska i muči. Gde god bio i šta god radio, i pre i sada, hiljade pitanja ostaje bez odgovora. Bezbroj sati, i isto toliko dana tapkanja u mestu. Nepomičnost u stalnom kretanju. Paradoks zamenjuje drugi paradoks i tako u nedogled. Čovek je satelit koji se vrti oko svoje fikcije, sve ostalo što jeste, ili je moglo biti, nadkriljuje nagađanja od kojih koristi nema ni za koga, a ponajmanje za one koji ne tragaju ni za čim. Na putu iz ništavila ka ništavilu, prepreka nema. To je i budalama jasno. Možda će ponovo iskočiti iz sebe, iz ovog grada privida, kao da izlazi iz sobe u maglu, i svet u kojem je proveo dve trećine ljudskog veka.


Ogromna usamljenost je pritisla ovo mesto. Da li je ovaj grad bezimen, kao što je i on u njemu bio? Grad je postajao simbol njegove sopstvene teskobe. Neodređeni nemir ga je gušio i nije znao šta da radi. Napred ili nazad? Dilema koja muči na svim putovanjima, gde je cilj samo slutnja ili pretpostavka. 


Padu mora prethoditi let, a to je dovoljno da se opravda postojanje ponora. Sve ostalo je nevažno i beznačajno. Voleo je da odabira primere koji su opravdavali njegove opsesije.


I začudo, nikako da iskrsne lik njegove žene Eleonore, kao da ne postoji, kao da je nikada nije bilo. Druga lica defiluju njegovom podsvešću. Zašto baš sada, ispod koprene zaborava isplivava tajanstveni osmeh devetnaestogodišnje divne Hermine Duval? Plavokoso, plavooko derište. Devojče s osmehom Mona Lize i izrazom na licu koji odaje izvesnu dozu opreza, nepoverenja, zamišljenosti. Njena čedna podatnost. Njeno pristajanje na sve što on kaže, ili zaželi. Uvek hladne i odbojne podrumske prostorije u Vojvode Micka 26. Njena koža bela kao mramor, mladalačke bubuljice po licu i ramenima, uporno krvarenje pri svakom vođenju ljubavi. Ona to ne kaže, ali on jednostavno zna da ona razume njegovu potrebu za promenom, u stvari, njegovu neutaživu žeđ za nežnošću i ljubavlju. Nikad mu ne postavlja pitanje, a odgovore daje klimanjem glave. Reči su joj vrele kao i telo, zato ih čuva samo za izuzetne prilike. Reči joj nisu potrebne. Sve drugo na njoj govori. On je danima ne posećuje, pa se pojavi iznenada kao sablast, zagrebe na vratima, a ona je uvek tu u nemoj tišini hladnog podruma, sa knjigom na nedrima, vrelom tek iščitanom stranicom, i tihom muzikom sa radija koji bira jednu stanicu. Penelope nisu izumrle, misli on, dok je ljubi, a glasno je prekoreva što negde, bar povremeno, kad on nije tu, ne izađe i ne prošeta, i ljubi je u uho, u teme, gde stigne. Kada bi Eleonora umela da se prilagodi, bar da pokaže bilo kakav znak pažnje, ili nagoveštaj želje, sve bi bilo drugačije. Ne bi bilo ni Hermine, ni Mine, ni Tanje, niti bilo koje druge osobe koja podseća na Sonju, Esmeraldu, koju je opevao u četrdeset i nekoliko pesama, ispisao stranice u svojim dnevničkim zapisima, pa sve potisnuo u uspomenu.


Hermina je napisala pesmu. Stidljivo je čita očekujući od njega presudu koja može značiti smak sveta. On u početku ćuti, a onda kaže da je lepa, dobra pesma, samo treba da izbaci dve reči: moru i more, ili bar jednu, značenja su različita, ali sve ostalo deluje asocijativno, objašnjava, ubija osećaj neponovljivosti. U njoj se zaista skriva pesnik, misli, i ne usuđuje se da kaže istinu. Neka sama otkrije uljeza u sebi. Biće joj lakše da se suoči s drugom stranom istine, koju nosi u sebi, a nije je još uvek  svesna. Istina će dobiti medalju za strpljenje, a ona odličje za hrabrost, što je istini okrenula leđa. 


Slučaj je hteo da je bolest odvuče 53 dana iz njegove blizine. A to je bilo suviše. Dovoljno da se mnoge stvari zaborave. Da sumnja počne da rovari i glođe, a tamo gde se ona ugnezdi, spasa nema. Hermini treba svežeg mesa. Podrum želi da zapali. I vazduh joj treba. Lek za njenu bolest se krio u njenoj duši. A ona, kao i svi bolesnici, tražila ga je izvan sebe. Mislila je da je on lek. Sada zna da nije. Rekla je da ne dolazi. Da je ne posećuje u bolnici. Nema objašnjenja. Samo tako želi. I nije je viđao danima. Kada su se sreli na Ušću, imala je podočnjake, od nesanice, i tragove sete koju ranije nije primetio.


Eleonora može saznati (prvi put to od nje čuje), i šta bi rekli njeni roditelji? Mnogo je mlađa, a on je pri tom oženjen, dakle ima porodicu, i vara ženu, kakva god da je. Šta god da kaže u svoju odbranu, priča ne pije vodu. Bila je zaslepljena, sebi ne može da objasni čime. Desilo se, ali je prošlo. Srećom po nju. Nema više šta da se traži i da se kaže. Bilo, prošlo i ne povratilo se, ne bar u njenom životu. Bolje je za oboje da se raziđu.


-Ne bih žurio - kaže on - svet je prepun nesporazuma, možemo ponovo pokušati, ili barem sačekajmo dok se ne vratim, putujem za N.Z. , biću ovde za desetak dana.


-Spavam kod drugarice, moram da žurim, u ponoć zaključavaju vrata - reče, pre nego što se izvuče iz zagrljaja automobilskog sedišta. On je bez reči posmatrao kako se udaljava Bulevarom usamljenih zvezda. Nikada neće razumeti žene, mislio je. Sećao se: i Sonja je morala da pronađe pismo, slučajno zatureno u njegovim fasciklama koje je slagala i dovodila u red. 


Datum je bio jasno upisan, poklapao se sa danom njenog odlaska u Zadar i njegovim poznanstvom sa Milenom. Nikakvo objašnjenje nije pomagalo – u pismu je crno na belo stajalo: ''Sedim u Studiju, pijem i pokušavam da zaboravim noć između 23. i 24. jula, noć u kojoj me je jedna neotesana muška svinja prebacivala s kolena na koleno, čerečeći me kao da želi da me uništi i svu snagu da unese u moje telo, svu silinu svojih nateklih mošnji iscedi u moju vrelu utrobu. To lomatanje do besvesti, ni u piću, evo, ne mogu zaboraviti. Mali moj pastuve, kome li noćas cepaš utrobu i govoriš one slatke gadosti što pale bradavice na dojkama, i pre kojih uvek kažeš reda radi, ili po navici, nekoliko strofa iz Inge-Barč. Ako te put nanese, ne zaobiđi ovaj moj usmrdeli hram tišine, željno te iščekuje kuja Milena, avenija Hajla Selasija, a sve ostalo imaš u imeniku... jer ko traži, on će sigurno i naći.'' 

Tu pijanu ispovest, sročenu u ko zna kojoj noći, Sonja nije mogla da prihvati kao šalu i zapis nepoznate pijane žene. Dve stvari su je stvarno uverile  da pismo nije greška: datum u zaglavlju i Inge-Barč koju je i njoj govorio. Nije ni uspeo da objasni da je tu pesmu Milena njemu recitovala, a i nije bilo toliko bitno. Sve ostalo što se dogodilo u toj davnoj noći bilo je dovoljno za osudu posle koje praštanja nema.


Potvrđivalo se pravilo da se ljubav rađa i izgrađuje danima, mesecima, pa i godinama, ali umire kao i čovekova duša, u trenu.


Koliko sećanja i izleta u prošlost, u svet gde ga odavno nije bilo. Moglo se sve objasniti težnjom da se pažnja ne usmeri na trenutak sadašnji i ono što on nudi. Čovek lakše sve podnosi ako se priseti nečega iz prošlosti, neke slike koja nikada ne tone u zaborav, i nanovo zasvetli onim bivšim nepostojećim sjajem. Tada se čoveku čini da je i sadašnjost deo prošlosti, ili da jednostvano kao takva ne postoji. Uostalom, zar prošlost i budućnost nemaju duži vek? Sadašnjost je lanac trenutaka. I ovo naoko besciljno putovanje, jednom će možda biti deo neke nezaboravne uspomene. Ništa nije slučajno. Vreme se uvek potrudi da događaje postavi u odgovarajuće ravni. Sve što u početku deluje beznačajno, kasnije otkrije svoju punu važnost. Zavisno od toga da li slika koju sagledava posmatra iz perspektive života ili smrti. U ovom poslednjem određenju može delovati kao zlokobno proročanstvo, u prvome spasonosno pribežište. Vidovitost je bliža snovima. Kao da je jednom bio ovde, u ovom gradu, baš na ovom mestu. Kao da je u nekom od mnogobrojnih snova sve ovo već preživeo i video, mada se ne može prisetiti završetka sna. Kao da je bio prekinut naglim buđenjem, pa se posle mnogo vremena onaj davni san okončava na javi i baš na ovom mestu. 


Kad malo bolje razmisli, čitav njegov život beše sazdan iz niza nepovezanih postupaka, a opet u tom košmaru, kao da je postojao neki tajni poredak. Ovde, baš u ovaj grad morao je da dođe pre ili kasnije. Sudbina je tako odlučila. 


Znao je da preuranjeni optimizam nikada ne daje očekivane rezultate. Čoveka uvek nešto klepi kad se najmanje nada. Oprez nikad nije na odmet ni onda kada se ide u postelju i na počinak. Opasnost svuda vreba. Ponajviše tamo gde je ne očekujemo. Čovek se ne sme opuštati. Opuštenost napabirči račune koje ne možemo isplatiti. Takav jedan trenutak opuštenosti i njega je naterao u maglu. Sve što izgleda pouzdano i sigurno, može biti obična varka. Pouzdano posedujemo samo ono što više nemamo, a to je prošlost. Teskoba. Intelekt protiv volje. Razum nasuprot aksioma. U potrazi za sobom čovek će sve da razori. Istina nije jedna jedina. Ona je kao rebus, ogromna skandinavka, rešavaš je uspravno i vodoravno, deo po deo, mesec dana, godinu dana, vek, milenijum. Između jednog i drugog dela istine razlomačka crta i nikada znak jednakosti. Istinu je trebalo sklopiti, i tu se grešilo, svako je verovao delu svoje istine, stavljajući ga u prvi plan. Udovi istine ostajali su sakati, a telo istine je završavalo na lomači umišljenosti samozadovoljstva. Lažnog morala i ko zna čega još.


Postepeno mu se vraćala snaga koju je bio izgubio od silnog osvrtanja. Za pratioca je imao pramen magle i nikog više. Ljudi su kao muve bez glave, čitavog veka se kreću prema oblastima koje mrakom privlače. I koliki je u tome deo sudbine, a koliko deo slučaja, pitao se, dok se odlučivao na koja vrata da pozvoni. Loše predosećanje za njega beše uvek najava neke prekretnice. I ovog puta držalo ga je u teskobi i na oprezu. Kao da je zakoračio u svet mrtvih. Grad duhova i senki. Možda je zaspao za volanom. Dugo je vozio (možda je magla samo fikcija), sleteo s puta na nekoj od mnogobrojnih krivina, udario o deblo, stenu, nestao u provaliji, izgoreo u plamenu, završio sa jednim životom, telo je završilo, a duša došla u drugi. Telo je moglo da podnese još po neki dan prljavština i gadosti onog, kako je verovao, jedinog sveta. Telo je moglo ali duša nije, sve se nakupilo, dojadilo, pa raspuklo, proključalo kao vulkan. Tušta i tma. Svega i svačega. 


Sterilni osmesi, životinjski postupci, podle računice, skrivene igre, zavist, lukavstva, nameštaljke, policije, zakoni, batine, iluzije, sumnje, spletke, griže, porazi, ružne reči, prljavština, zlikovci sa čednim osmesima, poslovi, porodične brige, borba, svađa oko slobodnog sedišta u tramvaju, ulaznice kupljene od tapkaroša za utakmicu, bioskop ili pozorište. Kletve, apatija. Ludilo, požari, silovanja, otimačine, političke smicalice, ratovi, defilei kretena na trgovima, idioti u ložama, na koktelima, TV bljuvotine, aplauzi, falš osmesi, intelektualna prostitucija, noćna dežurstva, traume, saobraćaj, nove bolesti, nemoć medicine... I  onda, provalija dođe kao let u kosmos-pribežište. Put kratak, ali bleštav, svetao, jasan, određen, što vodi do istine.


Koliko nepoznatih i neistraženih samoća vrednih pomena ima u gradu gde je živeo, gde je trebalo da proživi ostatak života! Koliko je ljudi on poznavao? Preko trideset. Biće nešto manje, možda dvadeset, ili deset, ili nikoga. Koliko je njih voleo? Koliko njih njega? Najviše dvoje. Biće da je tako. Nije sasvim siguran. Niko nije siguran. Voleo je sina. I pomalo sebe. A sin je voleo svoje drugove, igračke, mamu i još ponekoga. Deca vole na minute. Doneseš poklon – dobiješ ljubav, i tu je kraj.


Sve je programirano. Hotel, kafana, tržnica, svuda isto, iste reči.


-Račun, molim - ili - meni se povraća.


-U redu, sledeći. Prođite. Vi sačekajte. Ne možete unutra. Istina je, imate kravatu i odelo, ali... gde su vam oči, gospodine? Udaljite se. Nemamo vremena. Pogotovo ne za slepce. U redu, imate oči. Ali ne možete unutra. Slepi ste kod očiju. Kad vam kažem! Proverite. Javite se za par godina, za sto godina. Sledeći, moliću. Izvolite, gospodine. U ovom zavežljaju je ljubav, kažete. Sladite se, gospodine. Nije zabranjeno. Ne. Došli ste do mrtve tačke. Napred vas čeka isto što i nazad. Drugih puteva nema. I anđeli imaju zube  i, verujte, nisu im potrebni zbog lepog izgleda. Grizu i oni kad zatreba, dragi moj, i te kako grizu. Pripremite svoje noćno odelce. Posudu za pišanje, bežite u san dok je vreme. Tamo gde ste krenuli, lepota vas neće čekati. Ni ovde je nema, ali bićete u ovom ćumezu korak ili dva bliži istini. Beži, kopile! Ne vi, gospodine, vi ste fini čovek, skoro ljigavac. Njemu, ne psu, u stvari senci onog idiota se obraćam, tako je provokativno.

6.


Možda je sve ovo što ga okružuje temelj podzemne grobnice, možda već prisustvuje nekom tajanstvenom obredu, ili je kasno stigao, a predstava počela bez njega, svi pohrlili, jedino njega nema. Gde je granica umora, a gde granica nadanja? Treba sročiti esej o samoći. Ko zna koji po redu. Samo da bude najbolji. Vid se zamorio od upijanja detalja iz mašte. Stvarnost je uvek manje zanimljiva. Zatvorio je oči, krenuo napred. Slep ponovo, slep za detalje oko sebe. Za trenutak sadašnji. Kao da je na tragu, kao da će pronaći onaj tajni kod, posle čega će odškrinuti vaseljenske dveri, potirući uspomene. Moći će da izbaci zaglavlja iz priče o vlastitom životu, pa i srž, i sve ostalo na kraju. Baš lepo. Priča bez hepienda. Baš lepo. Gotovo je bilo izvesno da se ovaj dan neće brzo okončati. Otuda se sladostrasno prepuštao vizijama, skoro uživao u košmarnim slikama iz podsvesti. Živ ili nije – jedino pitanje koje je nosilo neizvesnost. Gde je telo, gde matarijalizacija? Gde duša? O, to behu pitanja bez odgovora. Duša očiju nema. Nju vode slutnje i čula drugačija od oseta. Na tren se ukočio od straha i odvratnosti. Pritiskalo ga je veliko obeshrabrenje. Ali, još strašnijom mu se učinila mogućnost da ostane u tom mestu, gde će da novi, nepoznati san sustići, i možda odvući 

u mutljag iz kojeg buđenja neće biti. Ako ga kojim slučajem i bude, ko zna šta će pred sobom ugledati, i kakva će ga nakaznost prihvatiti u naručje. Mogućnosti neprijatnog iznenađenja su beskrajno nemerljive. Počeo je da viče, da doziva. Odjek glasa vraća se nazad kao eho u nekom kamenitom predelu. Stegao je zube. Pojurio je napred. Spotakao se. Noga mu je o nešto zapela. Zastao je. Osvrnuo se. Bila je to njegova, skoro nevidljiva senka. Bežala je ispred njega i ko zna zbog čega zastala. Naleteo je na nju i umalo nije pao. Sudar senki. Zato se ništa nije čulo. Iskoračio je u stranu, i hod su nastavili uporedo. Mogli su čak i da razgovaraju. Samo želje ne beše ni sa jedne strane. A kraj ulice se još nije mogao naslutiti.


Poput snova koji pri buđenju gube snagu i životnost, iščezavali su događaji za koje je verovao da im je prisustvovao i u njima učestvovao. Čitav život je sazdan u trčanju za proviđenjima, mislio je. Ništa se ne može vratiti. Čak ni on nije više bio onaj koji je krenuo na put. Vraća se i onako isto telo, ali nova bora je obezbedila trajno mesto na licu i ima nemeru da se širi, i useca u kožu dok ove bude bilo; pojavile su se nove sede vlasi, i bezbroj drugih detalja koje sada i bez ogledala ne može da primeti. 


U istom danu čovek nikada nije dva puta isti. Od jutra do večeri svet se toliko izmeni da ga više ne prepoznajemo. Umesto borbe usledi bezuslovna predaja, melanholično mrtvilo prepuno aveti, patetično prenemaganje.


Čudilo ga je što nigde nije primetio naziv ulice, ili bilo kakav zapis. Činilo se da se u ovom gradu sve unapred znalo, i zato nije bilo nikakvog znaka ni objašnjenja. 


Negde blizu, sa njegove desne strane, škripnuše vrata, a potom se pojavi čovek srednje visine, u svečanom tamnom odelu, sa štapom u desnoj ruci, cilindrom na glavi, monoklom na levom oku. Izgledao je kao da je iskočio iz prošlog veka, iz neke Čehovljeve priče. Lice mu je skrivala senka šešira, mada su se jasno videli izraziti zulufi, sedi kao pramenovi kose, i gusti brkovi koji su bežali u krug ka čovekovim ušima, stapajući se sa zulufima. Despot Poš ga je posmatrao bez reči. Beše zastao na mestu kada ga je ugledao, kao da vidi utvaru. Čovek se žurio. U mimogredu, kažiprstom leve ruke, u kojoj je nemarno držao belu rukavicu, dotače obod šešira.


-Zdravo, Despote, doputovao si! - reče i produži, sekući ulicu pod uglom od četrdeset pet stepeni. Nestade u ulazu kuće koja je bila istovetna onoj iz koje je izašao. Despota Poša su zapanjile dve stvari. Prvo, čovek mu je znao ime, a drugo, govorio je naglaskom svojstvenim ljudima iz njegovog zavičaja, naglaskom koji bi uvek prepoznao, mada u njegovom kraju nikada niko nije obukao na sebe ovako svečano odelo, behu to delovi odeće koji su nosili ljudi iz onog dela sveta, gde ni on nikada nije kročio.


''Umor me smlatio, priviđa mi se'', promrsio je kroz zube i odlučio da pozvoni na prva vrata. Mogao je i ranije da tako postupi. Čekao je da se nešto dogodi, nešto što bi tok dešavanja usmerio prema očekivanju. Čemu se mogao nadati u ovom nepoznatom gradu? Kakvoj vrsti pomoći? Ovako bi mogao lutati do kraja života. Dok mu je ruka putovala do mesta gde je bila ugrađena pločica za zvono, uspeo je da pročita sitan, jedva vidljiv natpis na vratima: ''Stan porodice Poš''. 


Novi talas neverice nije imao vremena da ga sasvim obuzme, kad je zvuk zvona negde iznutra presekao tišinu, a odmah potom začuo se ubrzan bat koraka. Neko je silazio niz stepenice. Piskavi ženski glas pratio je sve jasnije korake, mada reči nije razabirao. Vrata je otvorila žena, skoro devojka, obučena u pripijenu kućnu haljinu, na kojoj su se isticali izraženi cvetni detalji. Zapahnuo ga je miris jakog, mada prijatnog mirisa, njemu nepoznatog parfema.


Lice žene, presečeno osmehom, beše nestvarno lepo, uokvireno busenjem duge kose koja joj prekrivaše ramena, dok su pramenovi iza podignute ruke oslonjene na dovratak, prelazili dužinom neobično uski struk. I oči žene behu plave, pitome. Usne pune. Zubi snežno beli. Obrazi rumeni s rupicama koje je napravio osmeh. Gubeći prisebnost, pomislio je da nikada nije video lepšu ženu. 


-Ulazi, pobogu, šta si se ukipio, šta se sa tobom dešava! - rekla je žena-anđeo, dohvatila ga za ruku i uvela u prostoriju koja je neodoljivo podesećala na njegovo predsoblje.


-Mali je legao da spava, dugo se igrao, nismo te ovako brzo očekivali, gde su ti stvari, baš si smotan! - pripretila mu je šaljivo kažiprstom. Osetio je kao strujni udar dodir njenog kuka u prolazu. Noge su ga izdavale. Pogledom je potražio stolicu, ili bilo šta gde bi mogao da sedne.


-Baš si musav - rekla je žena kao da se obraća detetu - Doneću ti čistu odeću. Osveži se. Sigurno si gladan. Staviću jelo da se podgreje.


Kao omađijan, Despot uđe u kupatilo. Veliko ogledalo blesnu na svetlosti tek upaljene sijalice. Posmatralo ga je lice za koje je bio siguran da pripada njemu, a opet mu se činilo nekako stranim. Šakama se oslonio na ivice lavaboa. Na vratima se pojavila žena-anđeo, u naručju je nosila gomilu veša i peškira.


-Da ti istrljam leđa - rekla je, osmeh joj nije silazio sa lica. Odmahnuo je glavom. Nije imao snage da govori. Zatvorio je vrata. Polako je svlačio odeću sa sebe. Okrenuo je slavinu nad kadom. Voda je potekla u jakom mlazu. Pustio je hladnu. Sagnuo se i počeo halapljivo da pije. Sa vodom mu se vraćala snaga. Prebacio je mlaz na tuš koji je uperio u lice. Sitne kapi vode spirale su sa prljavštinom i znojem tragove umora i nesanice. Nije žurio, pokušavao je da sredi misli. Znao je, kada bude izašao, reći će: dosta je bilo igranja... ne, ipak neće biti tako neotesan. Zahvaliće se mladoj ženi na gostoprimstvu i ljubaznosti, njemu je potrebna prva taksi stanica, benzinska pumpa, ili šlep-služba, sve mu je ostalo u magli, i dokumenta, i ugovori o uspešno okončanom poslu i, na kraju, njegov identitet. To što mu znaju ime, verovatno je deo neke igre, ili je samo uspela šala. Preko puta je sigurno skrivena kamera. Sutra će mu se neko slatko smejati. Iznova je potražio svoj lik u ogledalu. Uočljive behu konture glave. Lik nije razaznavao, jer se na površinu uhvatila skrama od pare, obrisao je staklo, posmatralo ga je ispijeno lice sa vidljivim tragovima umora. Živ je, koliko vidi. Brada beše već izrasla za brijanje, oči crvene, kapci podbuli i natečeni. Uostalom, potreban mu je odmor od nekoliko sati. Jelo neće odbiti. Ubrzo će saznati kakva se ovde igra odigrava, i otkuda znaju njegovo ime. Odjednom mu se nije žurilo. Ubrus je bio mekan i topao. Voda ga je sasvim osvežila. Obukao se i izašao. Žena se pojavila sa osmehom koji nije napuštao njeno lice. Beše podigla  kosu. Na dugom belom vratu presijavao se zlatan lanac neobične izrade. Miris jela ga je vodio ka kuhinji. Sto je bio okrugao, baš onakav kakav je on imao. Učinilo mu se da su i ostali delovi kuhinjiskog nameštaja bili istovetni njegovim. Ploča stola beše zatrpana hranom. Na posuđe nikada nije obraćao pažnju, pa nije bio siguran koliko i ono liči na ono koje je imao. Uostalom, čemu analogije dok creva krče. Supa sa rezanacima koju je voleo. Neverovatno, pomislio je. Halapljivo, kao da grabi poslednje zalogaje, gutao je hranu, plašeći se da nekom čarolijom sve ne nestane. 


-Baš si ogladneo - rekla je žena stojeći sa strane. Plašio se da je pogleda, a kada je to učinio, telo mu je uzdrhtalo kao pred naletom studenog vetra. U njenim očima, sem uobičajene topline, otkrivao je ljubav. Takav pogled imala je samo Sonja i niko više nakon nje. Kao da ga je ta žena zaista volela, ili nekoga u njemu, ili onoga za koga je mislila da je to on, njegovog dvojnika, koji se, možda, kao i on zvao Despot Poš. I izgleda kao on. Bilo bi smešno da se sada taj drugi pojavi, mislio je. Kome bi se onda ona okrenula? Verovatno pre onom drugom. On uvek izvisi. Bolje da se niko ne pojavljuje. Njegove krivice nema. Slučajno je pozvonio na ova vrata.


Uklonio je salvetom tragove hrane sa usana, obrisao ruke, ispio čašu vina i glasom koji nije bio njegov prvi put progovorio.


-Legao bih da malo odspavam.


-Dođi da vidiš malog - žena ga je dohvatila za ruku. Peli su se stepeništem. Pratio je kao senka što prati telo, nečujno i bez reči. Žena je oprezno  otvorila vrata. Dečja soba je bila u polutami. Po patosu, igračke u neredu. U uglu naspram prozora  krevetac. U njemu je dečak između tri i pet godina, plave kovrdžave kose. ''Lepo dete'', pomislio je. 


-Nećeš da ga poljubiš? - pitala je žena.


-Neću večeras, da ga ne probudim - odgovorio je šapatom.


-Zlato mamino, obećala sam da ću ga sutra voditi na reku; stalno je pitao kada ćeš doći, nedostajao si mu, a i meni - kazala je žena, popravila pokrivač na detetu i na vrhovima prstiju izašla iz sobe.


-Opet je na prozor sleteo onaj tvoj golub - dodala je, vukući ga za rukav. I kad teba nema, on je tu. Umalo da zaboravim, stiglo ti je pismo. Naravno da ga nisam otvarala. Ti znaš da je to nikada ne radim. Zbunilo me je što ga je poslala neka moja imenjakinja. Ime pošiljaoca se nalazi na poleđini pisma. Sonja i nije baš tako često ime, zar ne. A možda se neko našalio. Znaćeš kada pročitaš. 


-Treba da razgovaramo - kazao je, a glas mu je zadrhtao.


-Uvek razgovaramo na kraju. Duga je noć. Idemo u krevet. Treba da se odmoriš. Oči ti se sklapaju. Kao da si došao iz mrtvih. Vreme je za san, i još ponešto - rekla je, a osmeh je ponovo zasijao na njenom licu.


Uranjajući u san, Despot Poš je zaspao sa mišlju koja ga začudo nije plašila. Želeo je da se nikada više ne probudi.

( Pokušavajući da saznaju ko se krije iza inicijala V.A.M. i iz kakvog je razloga ime osumnjičenog skrivano od javnosti, u jednoj trač - rubrici osvanuo je tekst sa tezom da se mogući zločinac zove kao i slavni kompozitor iz te zemlje: Volfgang Amadeus Mocart, da nije u pitanju nikakav srodnik, već se radi o neobičnoj podudarnosti. Ali baš zbog neumesnih asocijacija, naređeno je da se puno ime mogućeg ubice ne objavljuje.





